(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΠΖ΄

Πέμπτη, 12 Σεπτεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. N. Νικολαΐδη, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Παρασκευής 13 Σεπτεμβρίου 2024., σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ψηφιακό Τέλος Συναλλαγής και άλλες διατάξεις», σελ.
2. Κατάθεση Εκθέσεως Διαρκούς Επιτροπής:

H Διαρκής Επιτροπή Οικονομικών υποθέσεων καταθέτει την Έκθεσή της στο σχέδιο νόμου του Υπουργείου Εθνικής Οικονομίας και Οικονομικών «Ψηφιακό τέλος συναλλαγής και άλλες διατάξεις», σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο., σελ.
ΓΕΩΡΓΑΝΤΑΣ Γ., σελ.

ΛΑΜΠΡΟΥΛΗΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΛΑΜΠΡΟΥΛΗΣ Γ. , σελ.
 ΠΛΑΚΙΩΤΑΚΗΣ Ι. , σελ.

Β. Επί του σχεδίου νόμου του Υπουργείου Εθνικής Οικονομίας και Οικονομικών:
 ΑΧΤΣΙΟΓΛΟΥ Ε. , σελ.
 ΒΑΤΣΙΝΑ Ε. , σελ.
 ΒΕΣΥΡΟΠΟΥΛΟΣ Α. , σελ.
 ΒΟΛΟΥΔΑΚΗ Σ. , σελ.
 ΒΟΡΥΛΛΑΣ Α. , σελ.
 ΓΑΒΡΗΛΟΣ Γ. , σελ.
 ΔΗΜΑΣ Χ. , σελ.
 ΔΗΜΗΤΡΙΑΔΗΣ Π. , σελ.
 ΖΕΜΠΙΛΗΣ Α. , σελ.
 ΘΕΟΧΑΡΗΣ Θ. , σελ.
 ΚΑΖΑΜΙΑΣ Α. , σελ.
 ΚΑΖΑΝΗ Α. , σελ.
 ΚΑΠΠΑΤΟΣ Π. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΣΑΦΑΔΟΣ Κ. , σελ.
 ΚΟΝΤΗΣ Ι. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΚΩΤΣΟΣ Γ. , σελ.
 ΛΙΟΥΤΑΣ Α. , σελ.
 ΜΑΜΟΥΛΑΚΗΣ Χ. , σελ.
 ΜΙΧΑΗΛΙΔΗΣ Σ. , σελ.
 ΟΙΚΟΝΟΜΟΥ Ι. , σελ.
 ΠΑΣΧΑΛΙΔΗΣ Ι. , σελ.
 ΠΕΤΣΑΣ Σ. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΙΓΚΑΣ Β. , σελ.
 ΤΡΙΑΝΤΟΠΟΥΛΟΣ Χ. , σελ.
 ΤΣΙΡΩΝΗΣ Σ. , σελ.
 ΤΣΟΚΑΝΗΣ Χ. , σελ.
 ΦΛΩΡΟΣ Κ. , σελ.
 ΦΩΤΙΟΥ Θ. , σελ.
 ΦΩΤΟΠΟΥΛΟΣ Σ. , σελ.
 ΧΑΛΚΙΑΣ Α. , σελ.
 ΧΑΤΖΗΔΑΚΗΣ Δ. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΖ΄

Πέμπτη 12 Σεπτεμβρίου 2024

Αθήνα, σήμερα στις 12 Σεπτεμβρίου 2024, ημέρα Πέμπτη και ώρα 10.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-9-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΠΣΤ΄ συνεδριάσεώς του, της Τρίτης 10 Σεπτεμβρίου 2024 σε ό,τι αφορά την ψήφιση στο σύνολο του σχεδίου νόμου του Υπουργείου Δικαιοσύνης: «Παρεμβάσεις στον Κώδικα Πολιτικής Δικονομίας, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Ποινικής Δικονομίας σε εναρμόνιση με την ενοποίηση του πρώτου βαθμού δικαιοδοσίας με τον ν. 5108/2024 - Διατάξεις για τη δικαστική αστυνομία και άλλες επείγουσες ρυθμίσεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Σπυρίδωνα Κουλκουδίνα, Βουλευτή Πιερίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail των απαντήσεων)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, θα ήθελα να ανακοινώσω στο Σώμα ότι η Διαρκής Επιτροπή Οικονομικών υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών: «Ψηφιακό τέλος συναλλαγής και άλλες διατάξεις».

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ψηφιακό τέλος συναλλαγής και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 4 Σεπτεμβρίου 2024 τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Αθανάσιος Ζεμπίλης για δεκαπέντε λεπτά.

Παρακαλώ, κύριε συνάδελφε, έχετε τον λόγο.

Παρακαλώ να ανοίξει το σύστημα ηλεκτρονικής εγγραφής των ομιλητών.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σχέδιο νόμου για την αναμόρφωση του τέλους χαρτοσήμου έχει μία κρίσιμη ιστορική διάσταση, καθώς καταργείται ο παλαιότερος και πιο ανθεκτικός φόρος του ελληνικού κράτους που είχε επιβληθεί αρχικά από την εποχή του Όθωνα το 1836. Ένας φόρος που αντανακλά για περίπου εκατόν ενενήντα χρόνια την ελληνική φορολογική νοοτροπία και νομοθεσία.

Έτσι, λοιπόν, η κατάργηση του φόρου χαρτοσήμου έχει εμβληματική σημασία, καθώς σηματοδοτεί και το πέρασμα της φορολογικής πολιτικής σε μια νέα εποχή, σε μια εποχή κατά την οποία προκρίνεται ένα απλό, αποτελεσματικό, κοινωνικά δίκαιο και σύγχρονο φορολογικό δίκαιο. Σε μία εποχή εκσυγχρονισμού του νομοθετικού πλαισίου, απλοποίησης και ψηφιοποίησης της διαδικασίας, μείωσης των φόρων και των διοικητικών βαρών.

Είναι γεγονός ότι από το 2019 και έπειτα η Ελλάδα εισήλθε σε μία λογική αντιστροφής της υπερφορολόγησης της περιόδου 2015-2019, ώστε να αυξηθεί έμμεσα το εισόδημα των Ελλήνων, σε συνδυασμό, βέβαια, με την άμεση αύξηση του κατώτατου μισθού κατά 27%. Αυτά τα χρόνια περισσότεροι από πενήντα φόροι καταργήθηκαν ή μειώθηκαν δραστικά. Και, βέβαια, αυτή η διακηρυγμένη πολιτική της Κυβέρνησης συνεχίζεται συστηματικά με συνέπεια και υπευθυνότητα.

Στη Διεθνή Έκθεση της Θεσσαλονίκης είχαμε την εξαγγελία δώδεκα επιπλέον παρεμβάσεων μείωσης φόρων συνολικού δημοσιονομικού κόστους 900 εκατομμυρίων ευρώ, πέραν από τις αυξήσεις αποδοχών συνολικού δημοσιονομικού κόστους 793.000.000 ευρώ. Μεταξύ των δώδεκα παρεμβάσεων περιλαμβάνονται δύο μέτρα που νομοθετούνται με το παρόν σχέδιο νόμου.

Κατ’ αρχάς, έχουμε την καθιέρωση του ψηφιακού τέλους συναλλαγής, με το οποίο ψηφιοποιείται, αναμορφώνεται και εν μέρει καταργείται, το τέλος χαρτοσήμου όπως ισχύει στην υφιστάμενη μορφή του από το έτος 1931. Η αναμόρφωση του ισχύοντος κώδικα τελών χαρτοσήμου καθίσταται αναγκαία, καθώς οι αναχρονιστικές, γραφειοκρατικές και πολύπλοκες διατάξεις του δεν απηχούν τα τρέχοντα συναλλακτικά δεδομένα. Χαρακτηριστικό στοιχείο είναι ότι το τέλος χαρτοσήμου, που διέπεται από τις αρχές της τυπικότητας και της εδαφικότητας, επιβάλλεται μόνο επί γραπτών συμβάσεων που έχουν καταρτιστεί στην Ελλάδα, με αποτέλεσμα να μην είναι κρίσιμο για την επιβολή του τέλους το αντικείμενο της σύμβασης ή της συναλλαγής, αλλά μόνο ο τόπος κατάρτισης και ο τρόπος με τον οποίον αυτή περιβάλλεται.

Είναι προφανές, συνεπώς, ότι οι προϋποθέσεις επιβολής του, οι οποίες καθορίστηκαν με βάση τα όσα επικρατούσαν στην αγορά πριν από ενενήντα τρία ολόκληρα χρόνια, έχουν καταστεί πλέον απαρχαιωμένες, εάν ληφθεί υπ’ όψιν ότι πολλές συναλλαγές πλέον διενεργούνται ψηφιακά. Επίσης, οι συναλλασσόμενοι θα μπορούσαν να αποφύγουν την καταβολή του υφιστάμενου τέλους, εάν απλά κατάρτιζαν την αντίστοιχη σύμβαση στο εξωτερικό.

Έτσι, λοιπόν, οι ισχύουσες διατάξεις πρέπει να αντικατασταθούν, καθώς επιπλέον δεν καθιερώνουν ενιαία και σαφή διαδικασία για τη δήλωση, τη βεβαίωση και την είσπραξη του τέλους. Επίσης, οι υφιστάμενες διατάξεις δεν προσδιορίζουν με σαφήνεια το υποκείμενο της φορολογικής υποχρέωσης των υπόχρεων σε δήλωση, απόδοση και ενδεχομένως παρακράτηση του φόρου και τον τρόπο κατανομής, βέβαια, της οικονομικής επιβάρυνσης για το τέλος των συναλλασσόμενων.

Οι παραπάνω ελλείψεις έχουν, προφανώς, αρνητικές συνέπειες στην αποτελεσματικότητα και εισπραξιμότητα των σχετικών δημόσιων εσόδων, ενώ εμποδίζουν και την εμπέδωση κλίματος φορολογικής δικαιοσύνης μεταξύ των συναλλασσομένων. Επιπλέον, οι ισχύουσες διατάξεις δεν ορίζουν ποιες συναλλαγές εμπίπτουν στο πεδίο εφαρμογής τους, αλλά μόνο ποιες αποκλείονται από αυτό, με αναφορά σε συμβάσεις που υπάγονται σε άλλες μορφές φορολογίας, γεγονός που προκαλεί ακόμα μεγαλύτερη αβεβαιότητα στις συναλλαγές.

Για τον λόγο αυτό, διαχρονικά, υπήρχαν πολλές αμφισβητήσεις αλλά και προστριβές κατά τον φορολογικό έλεγχο.

Από τα ανωτέρω προκύπτει ότι σε μεγάλο μέρος των συναλλαγών που αφορούν τους πολίτες, αλλά και πιθανούς επενδυτές στη χώρα, δεν υπάρχει νομική ασφάλεια, με αποτρεπτικά αποτελέσματα για τις συναλλαγές και τις επενδύσεις. Έπρεπε, συνεπώς, να αναζητηθούν οι διεθνείς πρακτικές και να εντοπιστούν οι εναλλακτικές για τη θέσπιση μιας σύγχρονης, αποτελεσματικής και εύληπτης φορολογίας στις συναλλαγές, η οποία να μην οδηγεί σε ανάσχεση της επιχειρηματικής δραστηριότητας.

Αυτό επιτυγχάνεται με το παρόν σχέδιο νόμου, ένα νομοθέτημα νομοτεχνικά άρτιο και αναλογικό που πληροί όλους τους κανόνες καλής νομοθέτησης και για τον λόγο αυτό θα ήθελα να συγχαρώ τον Υπουργό Οικονομικών, τον Υφυπουργό τον κ. Δήμα, τη Γενική Γραμματεία Φορολογικής Πολιτικής και όλους όσοι συνέβαλαν σε αυτό το νομοσχέδιο.

Πρόκειται για μια σημαντική μεταρρύθμιση που κατατείνει στον εκσυγχρονισμό του νομοθετικού πλαισίου την απλοποίηση και ψηφιοποίηση της διαδικασίας και –τέλος- τον εξορθολογισμό της βάσης επιβολής του φόρου επί των συναλλαγών.

Ειδικότερα, με το παρόν προωθούνται επτά αλλαγές. Πρώτον, καταργείται το τέλος χαρτοσήμου και αντικαθίσταται με το ψηφιακό τέλος συναλλαγής. Δεύτερον, αναφέρονται ρητά οι συναλλαγές στις οποίες θα επιβάλλεται το ψηφιακό τέλος συναλλαγής. Τρίτον, αποκλείεται ρητώς η επιβολή του σε συναλλαγές που εμπίπτουν στο πεδίο άλλων έμμεσων φόρων. Τέταρτον, ορίζεται ότι το τέλος επιβάλλεται σε συναλλαγές όπου ο ένας, τουλάχιστον, συναλλασσόμενος είναι φορολογικός κάτοικος Ελλάδας ή έχει μόνιμη εγκατάσταση στην Ελλάδα, ανεξαρτήτως από τον τύπο και τον τόπο κατάρτισης της συναλλαγής. Πέμπτον, αποφασίζεται ποιος είναι ο υπόχρεος προς απόδοση του φόρου. Έκτον, καθορίζεται ενιαίος χρόνος απόδοσης του τέλους. Και έβδομον, ο υπολογισμός, η βεβαίωση και η είσπραξη του τέλους θα γίνονται εξ ολοκλήρου ψηφιακά μέσω ειδικής πλατφόρμας της ΑΑΔΕ επί τη βάσει τεσσάρων συντελεστών, που είναι οι εξής:

Πρώτον, 3,60% σε όλα τα μισθώματα ακινήτων, στα τιμολόγια είσπραξης αποζημιώσεων νόμιμων τόκων και τόκων υπερημερίας και σε συναλλαγές ή συμβάσεις μεταξύ φυσικών προσώπων που δεν ασκούν επιχειρηματική δραστηριότητα και προσώπων που ασκούν επιχειρηματική δραστηριότητα και συμβάλλονται για πράξεις που δεν αφορούν αυτήν, καθώς και σε περιπτώσεις όπου ο ένας συμβαλλόμενος είναι δημόσιο, όπως δήμος ή νομικό πρόσωπο δημοσίου δικαίου.

Δεύτερον, 2,40% εφόσον όλοι οι συμβαλλόμενοι ή συναλλασσόμενοι ασκούν επιχειρηματική δραστηριότητα ή τουλάχιστον ένας έχει τη νομική μορφή της Α.Ε., της ΕΠΕ ή της ΙΚΕ.

Τρίτον, 1,20% εφόσον πρόκειται για καταβολή αμοιβής σε φυσικά πρόσωπα ή μέλη διοίκησης και για κατάθεση ή ανάληψη από τα χρηματικά διαθέσιμα νομικών προσώπων και οντοτήτων.

Τέταρτον, 0,30% επί των προσκομιζομένων επιταγών σε πιστωτικά ιδρύματα.

Το σημαντικότερο, όμως, είναι ότι το νέο ψηφιακό τέλος συναλλαγής έχει πολύ θετικές επιπτώσεις στις τσέπες των πολιτών. Εάν κάνουμε μια ιστορική αναδρομή, θα διαπιστώσουμε ότι με διάσπαρτες διατάξεις σε πολλά νομοθετήματα όλες οι κυβερνήσεις προσέθεταν, διαρκώς, όλο και περισσότερες κατηγορίες συμβάσεων και συναλλαγών στο τέλος χαρτοσήμου. Για πρώτη φορά, εδώ και περίπου ενενήντα πέντε χρόνια που υφίσταται ο φόρος αυτός, έρχεται η ελληνική Κυβέρνηση που δεν προσθέτει, αλλά αφαιρεί περιπτώσεις συναλλαγών από τον φόρο. Και δεν το καταργεί σε μία ή δύο συναλλαγές, αλλά σε εξακόσιες περιπτώσεις συμβάσεων.

Πιο αναλυτικά, καταργείται το τέλος χαρτοσήμου σε μια σειρά από σημαντικές συναλλαγές όπως, χρησιδάνειο, ασφαλιστικές συναλλαγές, σύσταση και αύξηση κεφαλαίου μη κερδοσκοπικών νομικών προσώπων, ενέγγυες πιστώσεις τραπεζών υπέρ εισαγωγέων, συμβατικοί τόκοι δανείων και πιστώσεων και πολλά άλλα.

Επιπρόσθετα καταργείται σε περισσότερες από εκατό συναλλαγές που αφορούν σε χαρτόσημα επί παραβόλων, όπως παραδείγματος χάριν, άδεια γάμου επαγγελματικές άδειες κ.λπ.. Καταργείται, επίσης, σε περισσότερες από πεντακόσιες συναλλαγές στις οποίες επιβαλλόταν τέλος χαρτοσήμου 2,4% ή 3,6% επί των κρατήσεων που αφορούν νομικά πρόσωπα δημοσίου δικαίου ή το δημόσιο όπως ο ΕΟΦ, το ΤΑΔΚΥ, όπως επίσης η ανεξάρτητη αρχή δημοσίων συμβάσεων κ.λπ..

Διαπιστώνουμε συνεπώς ότι και με την παρούσα νομοθετική πρωτοβουλία η Κυβέρνηση συνεχίζει τη διακηρυγμένη πολιτική της για τη μείωση των φόρων, τη στήριξη της επιχειρηματικότητας και την ενίσχυση του εισοδήματος των πολιτών. Εν κατακλείδι, πρόκειται για την καθιέρωση ενός σαφούς και ενιαίου φόρου επί των συναλλαγών χωρίς νομικές αβεβαιότητες οι οποίες μπορεί να υπολογίζονται με σαφήνεια, να δηλώνονται και να αποδίδονται εύκολα και ψηφιακά με άμεσο στόχο τη βέλτιστη και δημοσιονομικά αποδοτική είσπραξη των δημοσίων εσόδων.

Μια εξίσου σημαντική ρύθμιση του σχεδίου νόμου είναι η ελάφρυνση των αγροτών από τον φόρο για το ντίζελ που χρησιμοποιείται στη γεωργία. Έτσι ένα πάγιο θεσμικό βασικό θεμελιώδες αίτημα των αγροτών ικανοποιείται με δημοσιονομικό κόστος περί τα 100 εκατομμύρια ευρώ τον χρόνο από 1η Ιανουαρίου 2025 και στο διηνεκές. Μονιμοποιείται η απαλλαγή του αγροτικού πετρελαίου από τον ειδικό φόρο κατανάλωσης με την εφαρμογή μηδενικού συντελεστή. Σημειώνεται μάλιστα ότι το ποσό επιστροφής του ειδικού φόρου κατανάλωσης είναι ανεκχώρητο και ακατάσχετο στα χέρια δημοσίου ή τρίτου κατά παρέκκλιση κάθε γενικής ή ειδικής διάταξης. Βλέπουμε, συνεπώς, ότι αυτή η Κυβέρνηση δεν υποκύπτει σε ευκαιριακά αιτήματα του τύπου «όλα τα κιλά όλα τα λεφτά» αλλά ενισχύει τον πρωτογενή τομέα με μόνιμα θεσμικά και αναπτυξιακά μέτρα. Και αυτό είναι απότοκος μιας ισχυρής οικονομίας η οποία είχε τον δεύτερο υψηλότερο ρυθμό ανάπτυξης στην Ευρωπαϊκή Ένωση κατά το δεύτερο τρίμηνο του έτους.

Περαιτέρω με ρύθμιση του σχεδίου νόμου προστίθεται στη δέσμη των γενναίων μέτρων στήριξης των πληγέντων συνανθρώπων μας η απαλλαγή από τον ΕΝΦΙΑ για μια τριετία όλων των περιοχών που έχουν πληγεί ολικώς από τις πλημμύρες αλλά και η αναστολή είσπραξης χρεών και πράξεων αναγκαστικής εκτέλεσης σύμφωνα με τροπολογία που κατατέθηκε.

Προέρχομαι από την Εύβοια μια περιοχή που πλήττεται συχνά από τις θεομηνίες και γνωρίζω από προσωπική εμπειρία ότι η Κυβέρνηση αυτή έχει κάνει το παν σε θεσμικό επίπεδο προκειμένου να αποζημιώνονται γρήγορα οι πληγέντες. Στο πλαίσιο αυτό θα ήθελα να ευχαριστήσω τον Υφυπουργό Οικονομικών, κ. Χρίστο Δήμα, ο οποίος έκανε δεκτή την πρόταση που υπέβαλα χθες κατά τη συνεδρίαση της επιτροπής στη δεύτερη ανάγνωση να συμπεριληφθεί και η Εύβοια στη ρύθμιση του άρθρου 35 για την απαλλαγή από τον ΕΝΦΙΑ όλων των ζημιωθέντων κτηρίων από τις φωτιές, τις καταστροφικές πυρκαγιές του 2021. Δείχνει έτσι ο κύριος Υπουργός εκπροσωπώντας την Κυβέρνηση ότι υπάρχει η κοινωνική ευαισθησία και το έμπρακτο ενδιαφέρον για τους κατοίκους της βόρειας Εύβοιας που προσπαθούν να σταθούν στα πόδια τους μετά τη μεγάλη καταστροφή, όπως επίσης και για τη μεγάλη προσπάθεια για την ανασυγκρότηση ευρύτερα της περιοχής.

Επιπλέον, στο σχέδιο νόμου περιλαμβάνονται διατάξεις που διευκολύνουν τους φορολογούμενους για τη ρύθμιση ληξιπρόθεσμων οφειλών προς το δημόσιο, διατάξεις που ενθαρρύνουν την κοινωνική προσφορά των επιχειρήσεων, διατάξεις τέλος με τις οποίες επιδιώκεται η ρύθμιση μιας σειράς ειδικότερων φορολογικών ζητημάτων, όπως η νομοτεχνική επικαιροποίηση του κώδικα φόρου προστιθέμενης αξίας, η ενεργός συμμετοχή της φορολογικής αρχής σε διακρατικές συνεργασίες, η ρύθμιση διαδικαστικών θεμάτων ενώ εισάγεται νέο πλαίσιο παραβάσεων, κυρώσεων και ψηφιακών εργαλείων που παρέχουν στην ΑΑΔΕ τη δυνατότητα ελέγχου και επιβολής ποινών στους παρόχους υπηρεσιών ηλεκτρονικής έκδοσης στοιχείων. Τέλος, πολύ σημαντική για την ευρύτερη τοπική κοινωνία είναι και η παραχώρηση του Ολυμπιακού Κέντρου Γαλατσίου στον ομώνυμο δήμο ο οποίος θα βαρύνεται πλέον με τις εργασίες συντήρησης και ενεργειακής αναβάθμισης των κτηρίων.

Ολοκληρώνοντας, κύριε Πρόεδρε, θα ήθελα να αναφέρω ότι με το ψηφιακό τέλος συναλλαγής που αποτελεί ορόσημο του Ταμείου Ανάκαμψης και Ανθεκτικότητας δρομολογείται μία ακόμα μεταρρύθμιση στην καθημερινότητα των πολιτών καθώς λυτρώνει τους φορολογούμενους από περιττή ταλαιπωρία. Πλέον και το τέλος αυτό προστίθεται στις ψηφιακές συναλλαγές των πολιτών με το δημόσιο ενισχύοντας το ψηφιακό άλμα της Ελλάδας. Είναι χαρακτηριστικό ότι το 2023 καταγράφηκε ενάμισι δισεκατομμύριο ψηφιακές συναλλαγές των πολιτών με το δημόσιο είτε τα συστήματα του δημοσίου μίλησαν μεταξύ τους, είτε παρείχαν ψηφιακές υπηρεσίες απευθείας προς τους πολίτες. Ενάμισι δισεκατομμύριο ψηφιακές συναλλαγές με το δημόσιο το 2023, όταν το 2018 ήταν μόλις 8,8 εκατομμύρια και το 2019 ήταν μόλις 34 εκατομμύρια. Πλέον από 1η Δεκεμβρίου 2024 στις ψηφιακές συναλλαγές του δημοσίου θα προστεθεί και η ηλεκτρονική πλατφόρμα της ΑΑΔΕ για το ψηφιακό τέλος συναλλαγής επιτυγχάνοντας εξοικονόμηση χρόνου, κόστους και ενέργειας για τους πολίτες και εξοικονόμηση πόρων και διαφάνεια για τη διοίκηση. Έτσι το νέο τέλος συναλλαγής θα αποτελέσει ένα ακόμα βήμα για τον εκσυγχρονισμό του φορολογικού μας συστήματος και τον ψηφιακό μετασχηματισμό του κράτους που στην πραγματικότητα αποτελεί μια ειρηνική επανάσταση που εξελίσσεται γοργά και προοδευτικά αλλάζοντας το πεπρωμένο αυτής της χώρας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Τον λόγο έχει ο εισηγητής από τον ΣΥΡΙΖΑ, ο κ. Μαμουλάκης.

Παρακαλώ, κύριε συνάδελφε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, κυρίες και κύριοι συνάδελφοι, συζητάμε σήμερα στην Ολομέλεια της Βουλής ένα νομοσχέδιο του Υπουργείου Οικονομίας και Οικονομικών το οποίο έρχεται ουσιαστικά να συμπέσει χρονικά μετά τις εξαγγελίες του κ. Μητσοτάκη από τη ΔΕΘ. Οικονομικού χαρακτήρα οι εξαγγελίες, προφανώς διέπονται από τη λογική «too little too late» και δεν ικανοποιούν καθόλου -αυτό φαίνεται και από τις μετρήσεις της κοινής γνώμης- απέχουν παρασάγγας από τις ανάγκες της ίδιας της κοινωνίας και της ίδιας της πολιτείας. Και δεν είναι μόνο αυτό αλλά έχουμε και δύο δυστυχώς εξόχως αρνητικές ειδήσεις για τη χώρα μας.

Η πρώτη από το πολύ έγκριτο «FINANCIAL TIMES» που μιλάει για την Ελλάδα και επιβεβαιώνει ότι κατέχουμε δυστυχώς τη δεύτερη χειρότερη θέση -είμαστε οι προτελευταίοι στην Ευρώπη των είκοσι επτά- σε επίπεδο αγοραστικής δύναμης των ίδιων των πολιτών. Πριν από ακριβώς πέντε χρόνια η θέση του Ελλήνων πολίτων παρόλη την κρίση παρόλα τα μνημόνια και την έξοδο αυτών ήταν πολύ καλύτερη. Προτελευταίοι στην Ευρώπη. Νομίζω ότι δεν περιποιεί τιμή, αν μη τι άλλο. Και σίγουρα μετά τα πέντε χρόνια διακυβέρνησης της Νέας Δημοκρατίας -βαίνει στο έκτο έτος- αν μη τι άλλο είναι δείγμα γραφής για το πού πηγαίνει η χώρα.

Επίσης, έχουμε και ένα άλλο στοιχείο. Είναι το ίδιο το Ινστιτούτο της ΓΣΕΕ το οποίο μόλις προχθές με ένα πόνημα, μία μελέτη, ουσιαστικά αποτυπώνει ότι η χώρα μας είναι η πρώτη σε επίπεδο παιδικής φτώχειας. Νομίζω ότι οφείλουμε ως μέλη της Εθνικής Αντιπροσωπείας αυτό να το εκλάβουμε πάρα πολύ σοβαρά υπ’ όψιν. Και πρέπει η Κυβέρνηση εν προκειμένω να αναλάβει τις ευθύνες γι’ αυτή την κατάσταση. Επίσης, δεν περιποιεί τιμή και όχι μόνο. Διότι το μέλλον αυτού του τόπου είναι η νέα γενιά είναι τα παιδιά μας. Και αν στα πρώτα βήματα έχουμε τέτοια δείγματα γραφής σε οικονομικό και κοινωνικό επίπεδο αντιλαμβάνεστε τα προβλήματα που θα έρθουν και αργότερα. Δεν βλέπουμε μέτρα. Δεν βλέπουμε την ίδια ζέση να λύσουν θέματα τέτοιου χαρακτήρα, που έχει η Κυβέρνηση για άλλα ζητήματα όπως για παράδειγμα για το πού θα διοχετευτούν οι πόροι του RRF, του Ταμείου Ανθεκτικότητας και Ανάκαμψης. Μακάρι να επεδείκνυε την ίδια προσήλωση, στοχοπροσήλωση και ζέση για τα ζητήματα της κοινωνίας και τα θέματα των πολλών.

Επίσης, νομίζω ότι οι κυβερνητικοί παράγοντες το τελευταίο διάστημα έχουν προχωρήσει σε ένα sequel από δηλώσεις τις οποίες θα χαρακτήριζα επιεικώς άστοχες. Η γρίπη του κ. Χατζηδάκη. Η ακρίβεια είναι γρίπη; Για τέταρτο έτος, κύριοι συνάδελφοι, η χώρα μας χειμάζεται, το μέσο ελληνικό νοικοκυριό, η μικρομεσαία επιχειρηματικότητα, η οποία ειρήσθω εν παρόδω δεν έχει ακόμα δυνατότητα πρόσβασης στον χρηματοπιστωτικό τομέα. Ούτε έξω από μια τράπεζα δεν μπορεί να περάσει -από τις συστημικές προφανώς.

Και αυτό είναι ένα ζήτημα κομβικής σημασίας που έχει ευθύνη η Κυβέρνηση, διότι βάζει τις νόρμες και τους κανόνες στο χρηματοπιστωτικό σύστημα. Αυτό θα έπρεπε να συνέβαινε, να υποταχθεί -με την πολιτική φυσικά ερμηνεία του όρου- το χρηματοπιστωτικό σύστημα στο πολιτικό και όχι το ανάστροφο που βιώνουμε εδώ και πέντε χρόνια.

Για τον κ. Σκυλακάκη και το ενεργειακό ζήτημα ότι η Ουκρανία ρουφάει την ενέργεια, νομίζω ότι γελάει κάθε πικραμένος. Βλέπουμε τις τιμές που υπάρχουν διεθνώς. Ακόμη και σήμερα, έχω μπροστά μου τον πίνακα με τις τιμές ανά μεγαβατώρα στις χώρες της Ευρώπης, πάλι και εκεί πρωτιά, αλλά αρνητική πρωτιά. Πολύ ακριβό το ρεύμα, πάρα πολύ ακριβό το ρεύμα σε σχέση με άλλες χώρες που έχουν πολύ υψηλότερους μισθούς.

Βάζω λίγο το πλαίσιο του «γε νυν έχον», δηλαδή της κατάστασης που υφίσταται η χώρα σε κοινωνικοοικονομικό επίπεδο σήμερα, στο φθινόπωρο του 2024. Πέντε και πλέον χρόνια μετά διακυβέρνησης του κ. Μητσοτάκη ταπείνωση της αγοραστικής δύναμης, διόγκωση του χρέους πάνω από 400 δισεκατομμύρια ευρώ και καλπάζει προς τα πάνω, το ισοζύγιο εισαγωγών εξαγωγών σε αδιανόητα υψηλά επίπεδα. Το κλάσμα είναι πραγματικά πολύ αρνητικό, δεν ξέρω πώς αυτό θα αναστραφεί. Δεν προχωρούν σε μέτρα, ώστε να μπορέσουμε να εξάγουμε περισσότερο και να εισάγουμε λιγότερο για να μετριαστεί, γιατί αιμορραγεί η ελληνική οικονομία λόγω αυτού του πολύ μεγάλου κλάσματος, λόγω αυτής της πολύ μεγάλης ποσόστωσης σχετικά με το ισοζύγιο εισαγωγών εξαγωγών.

Κοιτάξτε, τώρα πέρασε το θέρος, πέρασαν οι διακοπές, αλλά η δήλωση της κ. Βούλτεψη έχει παραμείνει. Έχει αφήσει ένα εξαιρετικό αποτύπωμα ότι μπορεί να πάνε οι Έλληνες και στα χωριά τους. Το 50% να της πούμε ότι δεν είχε τη δυνατότητα να μπορέσει με την οικογένειά του να κάνει διακοπές.

Και βέβαια εν κατακλείδι -και θα εισέλθω φυσικά στο νομοσχέδιο- είναι η δήλωση του κεντρικού τραπεζίτη, είναι η δήλωση της Τράπεζας της Ελλάδος, ουσιαστικά η ωμή παραδοχή του κ. Στουρνάρα ότι η συγκεντροποίηση και τα ολιγοπώλια συνεχώς μέρα με τη μέρα διογκώνονται, κύριοι συνάδελφοι. Ενέργεια, κατασκευές, καύσιμα, πρώτες ύλες, σε όλα τα επίπεδα αυτά τα πέντε χρόνια συντελείται αυτή η συγκεντροποίηση, απότοκο και αποτέλεσμα αυτής της συγκεντροποίησης είναι η καρτελοποίηση και φυσικά με αποτύπωμα της πάρα πολύ υψηλές τιμές. Γιατί η χειραγώγηση οδηγεί σε υψηλές τιμές και το γνωρίζουμε αυτό.

Όσον αφορά το νομοσχέδιο που συζητάμε σήμερα και νομίζω και εκτενώς αναλύθηκε στις επιτροπές μέσα στην εβδομάδα, είναι ένα νομοσχέδιο με τίτλο «ψηφιακό τέλος συναλλαγής και άλλες διατάξεις» που ουσιαστικά μετατρέπει το γνωστό τέλος που γνωρίζουμε από το 1931, έχει εφαρμοστεί στη χώρα μας και το οποίο αλλάζει υπό την έννοια της ψηφιακής προσέγγισης. Δεν αλλάζει ως προς το τίμημα, δεν αλλάζει ως προς τη φιλοσοφία, τη φοροεισπρακτική, που συνεχίζεται, όπως συνεχίζονται και οι έμμεσοι φόροι οι οποίοι ουσιαστικά απομυζούν από τις σάρκες του Έλληνα πολίτη. Για να κατευθύνονται πού; Σε απευθείας αναθέσεις; Ρητορικό το ερώτημα.

Κατ’ αρχάς, στο ζήτημα αυτό με το προεδρικό διάταγμα 142 του 2017, κύριοι συνάδελφοι, ορίζεται σαφέστατα ο οργανισμός του Υπουργείου Οικονομικών, νυν Υπουργείο Εθνικής Οικονομίας και Οικονομικών. Στο Υπουργείο, λοιπόν, υφίσταται η Γενική Γραμματεία Φορολογικής Πολιτικής και Δημόσιας Περιουσίας στην οποία υπάγεται η Διεύθυνση Φορολογικής Πολιτικής και στην οποία με το άρθρο 164 του ν.4972 του δικού σας νόμου του 2022 συστήθηκε τμήμα κωδικοποίηση της νομοθεσίας. Με βάση, λοιπόν, αυτό θα περιμέναμε φορέας ευθύνης και υλοποίησης του έργου κωδικοποίησης της νομοθεσίας καθώς και ανάπτυξης και λειτουργίας του σχετικού πληροφοριακού συστήματος, ποιος να είναι; Να είναι προφανώς η Διεύθυνση Φορολογικής Πολιτικής της Γενικής Γραμματείας Φορολογικής Πολιτικής και Δημόσιας Περιουσίας του ίδιου του Υπουργείου Οικονομικών. Αντ’ αυτού τι έχουμε; Έχουμε φορέα την ΑΑΔΕ. Και ξαναρωτώ και περιμένω μια απάντηση από το Υπουργείο και από την Κυβέρνηση: Ποιος ο λόγος να κατευθύνουμε αυτή την ανάληψη ευθύνης και φυσικά εκπόνησης του όλου project στην ΑΑΔΕ και στη γενική... Αυτό θα ήθελα να το ακούσω, κύριε Υπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Σας απάντησα στην επιτροπή, αλλά απουσιάζατε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Έχετε την ευκαιρία, λοιπόν, να δώσετε την απάντησή σας σήμερα εδώ στην Ολομέλεια και θα σας ακούσω.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Μπορείτε να δείτε και τα Πρακτικά**,** αλλάαπουσιάζατε από την επιτροπή. Σας απάντησα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Θα ακούσω την απάντηση με πολλή προσοχή και ενδεχομένως επιφυλάσσομαι ότι θα έχετε και μια ανταπάντηση. Όπως και να έχει, όμως, είναι καλό το ότι ανταποκρίνεστε και θα περιμένω να δω τι ακριβώς, γιατί είναι κομβικό το ερώτημα. Τι έγινε, outsourcing η ΑΑΔΕ; Αρκετά πράγματα συμβαίνουν τελευταία στη χώρα με την ΑΑΔΕ. Έχουμε κι εδώ outsource; Αλλά θα το ακούσουμε.

Προεδρικό διάταγμα 28ης Ιουλίου 1931 αντικαθίσταται με το επονομαζόμενο ψηφιακό τέλος συναλλαγής, δηλαδή άλλαξε ο Μανωλιός και έβαλε τα ρούχα του αλλιώς. Με το νέο ψηφιακό τέλος συναλλαγής ωστόσο δεν έγινε κατανοητό. Και εδώ είναι κομβικό, προσέξτε, διατυμπανίζουν ότι με την ψηφιοποίηση εξαπλουστεύεται κάτι. Και ερωτώ: Πού συνιστά το γεγονός ότι η ψηφιοποίηση ουσιαστικά αν μη τι άλλο αναστέλλει ή πολεμά τη γραφειοκρατία στην προκειμένη περίπτωση; Γιατί το λέω αυτό; Η έγχαρτη γραφειοκρατία πιθανώς να αντικατασταθεί από την ψηφιακή, σύμφωνοι. Θα φέρω το παράδειγμα της ψηφιοποίησης των υπηρεσιών για τη μεταβίβαση ακινήτων. Θυμάστε, κύριοι συνάδελφοι; Υπήρξε μείωση της γραφειοκρατίας; Υπήρξε μείωση του διοικητικού κόστους; Υπήρξε γρήγορη και άμεση εξυπηρέτηση των πολιτών; Υπήρξε όντως ψηφιοποίηση των χαρτών, αυτόματος υπολογισμός της αξίας των ακινήτων υπολογισμού βεβαίωσης και καταβολής του φόρου ή απλώς υπήρξε η απομάκρυνση του πολίτη από τις υπηρεσίες; Και τελικά τι έγινε; Έφυγε από τις υπηρεσίες ο πολίτης και γύρισε σπίτι, στο κομπιούτερ, να αναμένει εκεί. Αν αυτό θεωρείτε ότι είναι κάτι το οποίο οδηγεί στην κατεύθυνση που εσείς επιθυμείτε, νομίζω ότι απέχει παρασάγγας από τις ανάγκες του κόσμου. Ψηφιοποίηση στην πράξη σημαίνει σύμπτυξη του χρόνου.

Και βέβαια όσον αφορά το ζήτημα της φύσης του ίδιου του νομοσχεδίου επιτρέψτε μου να πούμε δύο πράγματα γι’ αυτό. Ελπίζουμε πραγματικά ο τρόπος υλοποίησης του πληροφοριακού συστήματος κωδικοποίησης της φορολογικής, αλλά και τελωνειακής νομοθεσίας, όντως να ακολουθεί το παράδειγμα των βέλτιστων πρακτικών της Ευρωπαϊκής Ένωσης, όπως αναφέρεται στην απόφαση της ένταξης στο πρόγραμμα RRF, το Ταμείο Ανθεκτικότητας και Ανάκαμψης, που πραγματικά το ελπίζουμε.

Από την άλλη, ένα βασικό και θεμελιώδες ερώτημα, κύριε Υπουργέ: Υπήρξε ολιστικός σχεδιασμός για το πώς θα επέλθει δια της νομοθετικής σας αυτής πρωτοβουλίας η ενίσχυση της επιχειρηματικότητας; Υπήρξε κάποιος σχεδιασμός; Διότι όταν προχωράς σε μια τέτοια νομοθετική ρύθμιση προφανώς στην ολιστική σου προσέγγιση τον ενσωματώνεις. Πολύ φοβούμαι ότι δεν συμβαίνει. Αν όχι, έχετε τη δυνατότητα να μου απαντήσετε τεκμηριωμένα. Ή μήπως το κριτήριο ήταν εξόχως φοροεισπρακτικό; Τα έσοδα από τέλη χαρτοσήμου να θυμίσουμε ότι δεν άλλαξαν. Ανέρχονταν στα 350 εκατομμύρια ευρώ, το ανέφερε και ο Γενικός Διευθυντής της ΑΑΔΕ. Τώρα με τις προτεινόμενες περιπτώσεις τελών χαρτοσήμου εκτιμάται ότι θα ανέρχονται στα 320 εκατομμύρια ευρώ. Η απόκλιση είναι αμελητέα.

Το καίριο ερώτημα, λοιπόν, είναι με ποιο κριτήριο αποφασίστηκε το ποιες συναλλαγές θα εξαιρεθούν από το πεδίο εφαρμογής. Με ποιο κριτήριο, δηλαδή, έγινε η κατάργηση των μεν και η διατήρησή των δε; Μόνο με βάση τα έσοδα; Τη χρονική προβολή της απώλειας εσόδων; Γιατί διατηρήθηκε επί παραδείγματι το τέλος για τις μισθώσεις επαγγελματικών ακινήτων; Γι’ αυτό ερωτηθήκατε στην επιτροπή. Δεν έχετε απαντήσει ακόμα και δεν νομίζω ότι ήταν η απουσία μου.

Πώς ευνοεί αυτή η ρύθμιση τις μικρές και πολύ μικρές επιχειρήσεις που ήδη κουβαλούν στους ώμους τους αθροιστικό άγος -θα έλεγα-, βάρος, πολλαπλών χτυπημάτων τα τελευταία χρόνια, η πληθωριστική κρίση, ενεργειακή, υψηλά ενοίκια, μικρή αγοραστική δύναμη των πολιτών, φορολογία; Γιατί αντιστοίχως αποφασίσατε την επιβολή του τέλους στα ομολογιακά δάνεια, ενώ την ίδια ώρα διατηρείτε την απαλλαγή στα τραπεζικά δάνεια; Γιατί αποφασίσατε να περιορίσετε τις επιλογές χρηματοδότησης των μικρομεσαίων επιχειρήσεων, διατηρώντας ως μοναδική τους επιλογή αυτή του τραπεζικού δανεισμού που σας είπα και πριν είναι εξαιρετικά δύσκολος για να μην πω αδύνατος. Μήπως επειδή οι πόρτες των τραπεζών είναι όντως κλειστές για τις μικρομεσαίες επιχειρήσεις και ως εκ τούτου θα υλοποιηθεί πιο γρήγορα ο διακαής σας πόθος, ο σχεδιασμός, το ευαγγέλιο που ακολουθείτε, που δεν είναι άλλο από το σχέδιο Πισσαρίδη, δηλαδή την εξαφάνιση των οκτακοσίων χιλιάδων μικρομεσαίων επιχειρήσεων και η περαιτέρω διόγκωση και συγκεντροποίηση σε λίγες εταιρείες, οι οποίες μετά φυσικά οδηγούν σε καρτελοποίηση την αγορά;

Όσον αφορά την επιβολή του τέλους σε λογαριασμούς ενίσχυσης και αλληλοβοήθειας, τα αλληλοβοηθητικά σωματεία εν γένει -το συζητήσαμε αυτό και στις επιτροπές που είναι κομβικό θέμα- είτε είναι αθλητικά είτε είναι κοινωνικά είτε πολιτιστικού σκοπού είναι σημαντικό να μπορέσουν να αποφορτιστούν αν μη τι άλλο από ένα τέτοιο βάρος που δεν έχουν και τη δυνατότητα, διότι δεν είναι ότι παράγουν ως αντισταθμιστικά να τους επιβληθεί κάτι. Νομίζω ότι αυτό θα πρέπει να το δούμε με διαφορετικό μάτι.

Εν κατακλείδι, ο σκοπός αυτού του νομοσχεδίου και αυτής της προσπάθειας της Κυβέρνησης είναι συγκεκριμένος.

Έχουμε όμως, απαντήσεις στα επτά ουσιαστικά ερωτήματα που τίθενται; Και τα παραθέτω. Κατά την άποψή μας οι απαντήσεις και στα επτά είναι αρνητικές, αλλά θα περιμένουμε έστω και την έσχατη στιγμή από τη Συμπολίτευση, από την Κυβέρνηση να αποκριθεί.

Πρώτο ερώτημα: Είναι μεταρρυθμιστικό το νομοσχέδιο που συζητάμε; Νομίζω φάνηκε στην πράξη ότι κάθε άλλο παρά μεταφυσικό είναι. Είναι ο εύηχος τίτλος που συχνά χρησιμοποιεί η Κυβέρνηση. Στηρίζεται στις αρχές της ισότητας; Μάλλον απέχει παρασάγγας. Είναι ανταποδοτικό; Απεδείχθη ότι δεν είναι. Μειώνει τη γραφειοκρατία και το διοικητικό κόστος; Όχι, γιατί ο πολίτης συνεχίζει να ταλαιπωρείται, να αναλώνει ώρες και φυσικά το κόστος κάθε άλλο παρά μειώνεται. Αυξάνει τις ευκαιρίες και βελτιώνει το κλίμα ενίσχυσης της επιχειρηματικότητας; Όχι μόνο δεν το βελτιώνει, αλλά ανοίγει και την ψαλίδα μεταξύ των πολύ μεγάλων ομίλων και των μικρομεσαίων επιχειρήσεων. Αυξάνει τις συναλλαγές; Προφανώς και όχι. Βελτιώνει και διευκολύνει την καθημερινότητα των πολιτών; Νομίζω πως το αντίθετο. Και βέβαια, εξασφαλίζει και μια φοροεισπρακτική πολιτική και δεν αν θέλετε τις αξιώσεις του δημοσίου έναντι των πολιτών.

Έτσι λοιπόν εν κατακλείδι, κύριοι συνάδελφοι, αντιλαμβάνεστε ότι η στάση της Αξιωματικής Αντιπολίτευσης στο συγκεκριμένο νομοθέτημα δεν είναι θετική.

Περιμένουμε όμως, την τοποθέτηση του Υπουργού και να έχουμε μια πιο αποκρυσταλλωμένη στάση όσον αφορά άρθρο προς άρθρο του συγκεκριμένου σχεδίου.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Και εμείς ευχαριστούμε για τη συνέπεια στον χρόνο.

Τον λόγο τώρα έχει η ειδική αγορήτρια από το ΠΑΣΟΚ-Κίνημα Αλλαγής, η κ. Ελένη Βατσινά.

Παρακαλώ να κλείσει το σύστημα της ηλεκτρονικής εγγραφής ομιλητών.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με την έναρξη της κοινοβουλευτικής περιόδου περιμέναμε από την Κυβέρνηση της Νέας Δημοκρατίας δύο πράγματα. Αφ’ ενός να έχετε ανασυνταχθεί και να έχετε λάβει υπ’ όψιν τα αληθινά προβλήματα του ελληνικού λαού αφ’ ετέρου να έχετε συνειδητοποιήσει ότι δεν είστε Κυβέρνηση πέντε και δέκα μήνες, αλλά πεντέμισι ολόκληρα χρόνια. Άρα πλέον κρίνεστε και δεν κρίνετε.

Προς αυτή την κατεύθυνση να σας βοηθήσουμε, κύριοι της Κυβέρνησης. Πλησιάζουμε στο τέλος του έτους 2024. Βρίσκεστε στην Κυβέρνηση από το 2019. Και από την οικονομική κρίση και τις στερήσεις του ελληνικού λαού δεν έχουν περάσει ούτε ένα ούτε πέντε, αλλά δεκατέσσερα ολόκληρα χρόνια. Να σας υπενθυμίσουμε λοιπόν την «Ελλάδα 2.0», την Ελλάδα που το ενοίκιο για μία τετραμελή οικογένεια κοστίζει παραπάνω από τον βασικό μισθό, την Ελλάδα που ο φοιτητής στερήθηκε την πρώτη επιλογή του για να πηγαινοέρχεται στην πιο κοντινή πόλη γιατί δεν μπορεί να βρει φθηνό σπίτι να σπουδάσει, την Ελλάδα της υπογεννητικότητας, τη χώρα που ο μικρός επιχειρηματίας χωρίς υπάλληλο βγάζει με το ζόρι τα έξοδά του, αλλά η Κυβέρνηση θεωρεί ότι βγάζει 1.100 ευρώ, τη χώρα που τα δύο πιο γνωστά προϊόντα της παγκοσμίως, η φέτα και το λάδι, είναι απρόσιτα στο καλάθι της μέσης οικογένειας, τη νησιωτική Ελλάδα της παγκόσμιας ομορφιάς και τουριστικού κάλλους που οι κάτοικοί της για να επισκεφθούν χρειάζονται το μισό μισθό τους για τα ακτοπλοϊκά εισιτήρια, την Ελλάδα που ο συμβαλλόμενος μου σήμερα μπορεί να είναι ένα γνωστό πιστωτικό ίδρυμα και αύριο το πρωί ένα νεόφερτο fund χωρίς έδρα και τηλέφωνο στη χώρα, την Ελλάδα, κύριοι της Κυβέρνησης, που για να χειρουργηθείς μπαίνεις σε πανελλαδική λίστα και πληρώνεις το ΕΣΥ, ένα σύστημα που σαν εργαζόμενος ή φορολογούμενος έχει στηρίξει καταβάλλοντας ποσά για ασφάλιση που φτάνουν για δύο ζωές.

Γι’ αυτά και για άλλα πολλά ακόμη που δεν μας έφτανε ούτε μία ολόκληρη μέρα να μιλάμε θα περιμέναμε να συνοδεύονταν οι εξαγγελίες σας με νομοσχέδια λίγο διαφορετικά από το σημερινό.

Ο Πρωθυπουργός στη ΔΕΘ έδωσε στη δημοσιότητα μέτρα για τους αγρότες για τη στέγαση, για τα σχολεία, τη στήριξη επιχειρήσεων, τον τουρισμό. Άραγε έχουν την ίδια θετική άποψη οι πολίτες; Έχουν την ίδια άποψη οι συνταξιούχοι για τις παροχές αυτές; Έχουν την ίδια άποψη οι ένστολοι για τις παροχές αυτές; Στους ένστολους δώσατε 50 λεπτά αύξηση ανά ώρα νυχτερινής εργασίας. Θέλετε μάλλον η Διεθνής Έκθεση Θεσσαλονίκης να έχει για τους ένστολους έναν συμβολισμό. Να τους υπενθυμίσετε ότι το μόνο που μπορούν να αγοράσουν με την παροχή σας είναι μόνο ένα κουλούρι Θεσσαλονίκης.

Κύριοι της Κυβέρνησης ο κόσμος πληρώνει και χρωστάει και ρυθμίζει και φορολογείται σαν να έχει μεγάλα εισοδήματα. Δεν έχει όμως. Και όσα έχει δυστυχώς φτάνουν οριακά για είδη πρώτης ανάγκης.

Μέσα σε αυτό το πολύ δύσκολο οικονομικό σκηνικό για το οποίο πλέον έχετε αποκλειστική ευθύνη, έρχεται προς ψήφιση το παρόν νομοσχέδιο. Μας είπατε τις πολλές και σημαντικές καταργήσεις του τέλους χαρτοσήμου σε ορισμένες συναλλαγές. Μας είπατε και την αναγκαιότητα, κάτι που σήμερα είναι έγχαρτο και δαιδαλώδες να γίνει ηλεκτρονικό και απλό. Μας είπατε ότι απομένουν είκοσι εννέα μόνο κατηγορίες συναλλαγών. Και μας είπατε ότι όλα αυτά θα είναι έτοιμα να λειτουργήσουν σε τρεις μήνες. Τι δεν μας είπατε, κύριε Υπουργέ; Δεν μας είπατε ότι οι καταργούμενες συναλλαγές αφορούν πάρα πολύ μικρά ποσά τέλους χαρτοσήμου. Αναφέρεστε συνεχώς στο παράβολο του γάμου. Πόσες φορές θα παντρευτεί κάποιος στην Ελλάδα για να γλυτώσει το τεράστιο ποσό των 70 λεπτών τέλος χαρτοσήμου που καταργείτε; Δεν μας είπατε επίσης, κύριε Υπουργέ, ότι διατηρήσατε το τέλος στις συναλλαγές με ευνοϊκούς όρους στα μεγάλα κεφάλαια, χωρίς να καταργήσετε το τέλος από συναλλαγές των ασθενέστερων φορολογουμένων.

Και να σας το αποδείξω. Με το άρθρο 7 εισάγετε το ψηφιακό τέλος στην επαγγελματική μίσθωση. Δεν θεώρησε η Κυβέρνηση ότι είναι κρίσιμο για την ελληνική επιχείρηση σήμερα να της δώσει αυτή την ελάφρυνση. Η ελληνική επιχείρηση που πληρώνει με τεκμήρια, που φορολογείται οριζόντια δεν θα έπρεπε μετά από τόσα μέτρα και υποχρεώσεις να έχει και μία ελάφρυνση; Δεν θα μπορούσατε να θέσετε ένα πλαφόν, ένα ύψος ενοικίου και κάτω από αυτό να υπάρχει μία απαλλαγή; Δεν το θέσατε. Επιβάλατε ένα οριζόντιο μέτρο. Ελάτε όμως που ένα μόλις άρθρο μετά, στο άρθρο 8 θυμηθήκατε να θέσετε ένα όριο πολύ ιδιαίτερο και πάρα πολύ φωτογραφικό. Έχουμε και λέμε. Στο ίδιο νομοσχέδιο επιλέξατε να κάνετε ένα φορολογικό δώρο στις δανειακές συναλλαγές μεταξύ μητρικών και θυγατρικών εταιρειών. Βάζετε λοιπόν, ένα πλαφόν και λέτε όσο ύψος κι αν έχει η δανειακή συναλλαγή, το τέλος χαρτοσήμου δεν μπορεί να είναι μεγαλύτερο από 150.000 ευρώ. Δηλαδή, αν είναι το δάνειο ύψους 6,5 εκατομμυρίων ευρώ ή 10 εκατομμυρίων ευρώ αντί να εισπράξουμε στα δημόσια ταμεία περισσότερα χρήματα, επιλέξατε να διευκολύνετε αυτά τα μεγάλα κεφάλαια και να τα ελαφρύνετε να μην πληρώνουν πολλά. Και ακούσαμε μία αιτιολογία, ότι δηλαδή θέλετε να δώσετε κίνητρο να δηλωθεί το αληθινό ποσό της συναλλαγής που δεν θέλω να την απορρίψω απλά, θέλω να σας πω ότι είναι τουλάχιστον ανεπαρκής γιατί φανερώνει την ανεπάρκεια του κρατικού μηχανισμού.

Να μας απαντήσετε λοιπόν, σήμερα, κύριε Υπουργέ, ποιον εξυπηρετεί η διάταξη αυτή. Πόσες τέτοιες συναλλαγές έγιναν πέρυσι; Πόσα δάνεια 6, 7 και 8 εκατομμυρίων δόθηκαν εντός του ίδιου ομίλου; Αν θέλετε να περιορίσετε την αυθαιρεσία των συναλλασσομένων, πείτε μας και εμάς τις συναλλαγές και τις εταιρείες. Και μετά να σας πω ότι σε ένα κράτος δικαίου και σε ένα κράτος αρχών οφείλαμε να έχουμε το αυτονόητο σύστημα, στο οποίο όλες ανεξαιρέτως οι συναλλαγές αυτού του ύψους θα ελέγχονται και ακολούθως θα αποδίδεται στο δημόσιο το ποσό που πρέπει, χωρίς εκπτώσεις και προσφορές, όπως το αποδίδει άλλωστε ο κάθε πολίτης με κόπο και στερήσεις.

Να έρθω τώρα σε ένα ακόμα μελανό σημείο του νομοσχεδίου και ακόμα μελανότερο ως προς τον τόπο που αυτό παρουσιάστηκε. Ενώ παρουσιάστηκε από το Υπουργείο ότι το ψηφιακό τέλος δεν είναι κάτι νέο ούτε προστίθενται νέες συναλλαγές στη λίστα νομοσχεδίου, εντελώς αναίτια ή ίσως στοχευμένα προσθέσατε με το άρθρο 20 στα σωματεία και τις ενώσεις και τα επιμελητήρια και τις ομοσπονδίες την υποχρέωση να αποδίδουν ψηφιακό τέλος για κάθε εισφορά μέλους τους. Για τους επαγγελματικούς συλλόγους που από το 1986 υπήχθησαν σε ΦΠΑ δεν εφαρμόζεται το τέλος χαρτοσήμου. Κοντά στα σαράντα χρόνια. Είναι τελείως παράνομο να επιβληθεί μαζί με τον ΦΠΑ και το ίδιο το νομοσχέδιο το ορίζει στο άρθρο 3. Αλλά και για τα λοιπά σωματεία και ενώσεις εδώ υφίσταται ένα συνταγματικό αξίωμα πάνω στο οποίο δομείται το πολίτευμα και τα δικαιώματα που είναι σύμφυτα με αυτό. Κοστολογήσατε τη συνδικαλιστική ελευθερία και ζητάτε να μπορεί να βάζει χέρι το δημόσιο και να παίρνει την εισφορά που προορίζεται για την άσκηση αυτής της ελευθερίας. Άρα την περιορίζεται. Άρα δεν την επιθυμείτε. Άρα θέλετε να οδηγήσετε σε μία κοινωνία που οι συνδικαλιστικές οργανώσεις θα είναι ολοένα και πιο αποδυναμωμένες.

Εμείς στο ΠΑΣΟΚ απευθυνόμαστε και αφουγκραζόμαστε τις ανάγκες των σωματείων κάθε είδους. Εσείς τους βάζετε χαράτσι.

Θα ήθελα στο σημείο αυτό να κάνω και έναν σχολιασμό για το άρθρο 15 περί συμβιβασμού. Τόνοι μελανιού και πάρα πολλές εργατοώρες έχουν χαθεί για τον πολύπαθο κλάδο της δικαιοσύνης, για την επιτάχυνσή της, για την ανάγκη να δοθούν κίνητρα για τη διαμεσολάβηση. Δύο μέρες μετά την ψήφιση του νέου δικαστικού χάρτη, που είναι μια ύστατη προσπάθεια οργάνωσης της δικαιοσύνης, έρχεται αυτή η διάταξη και βάζετε τέλος συναλλαγής στον εξωδικαστικό συμβιβασμό κάθε ύψους. Άρα, τι λέτε στο νομοθετούμενο; «Προτίμησε να πας δικαστικά που δεν έχει τέλος συναλλαγής». Το ίδιο και στις αποζημιώσεις, ακόμη και στις δικαστικές και στις εξωδικαστικές. Είναι απαράδεκτο σε μια συναλλαγή που διαχρονικά δεν έχει φόρο να επιβάλλουμε ένα νέου τύπου φόρο.

Κλείνοντας θα ήθελα να κάνω μια σύντομη αναφορά και στο γεγονός ότι σε αυτό το νομοσχέδιο και εν μέσω όλης αυτής της κοινωνικής εικόνας που σχολίασα νωρίτερα βρίσκετε τον χρόνο να ασχοληθείτε με μια διάταξη νόμου που έχει να κάνει με την απαλλαγή ΕΝΦΙΑ και τεκμηρίου εισοδήματος στα ακίνητα ξένων κρατών που παραχωρούνται για τη διδασκαλία ξένων γλωσσών. Βεβαίως, να δοθούν κίνητρα για τον σκοπό αυτό. Ως σήμερα όμως, δεν μας έχετε τεχνηέντως απαντήσει, κύριε Υπουργέ, για ποιον σκοπό δίνετε αυτή την ελάφρυνση ή κάποιων μη κερδοσκοπικών νομικών προσώπων; Δημιουργείτε συνθήκες αθέμιτου ανταγωνισμού όταν δίνετε τέτοιες παροχές. Μακάρι να είχαμε την τιμή να μαθαίναμε για ποια περίπτωση μη κερδοσκοπικού οργανισμού μιλάτε και ποιον εξυπηρετείτε.

Κύριε Πρόεδρε, θα περάσω στην αποφώνησή μου. Έχουμε ένα θετικό βήμα πιο κοντά στην ψηφιοποίηση. Το ΠΑΣΟΚ σταθερά και αμετακίνητα τέτοιες πρωτοβουλίες τις χαρακτηρίζει θετικές και αναγκαίες, με την ευχή η πλατφόρμα και οι προθεσμίες της να λειτουργήσουν αυτή τη φορά. Θυμίζω ότι οι παρατάσεις στο e-TIMOLOGIO και στο myDATA έφτασαν τα δύο και τρία χρόνια. Τα ίδια είχαμε και με τα POS και με το IRIS φέτος.

Άρα, να έχετε εικόνα, κύριοι της Κυβέρνησης, ότι κάτι που έχει θετικό πρόσημο και διευκολύνει τον συναλλασσόμενο είναι κρίμα να γίνεται ένας ακόμα πόλος καθυστερήσεων, παρατάσεων και αναμονής. Είναι επίσης κρίμα σε ένα περιβάλλον τέτοιας ανάλυσης να μην παρέχεται πλήρως η δυνατότητα στην Αντιπολίτευση να αξιολογήσει το κόστος όσων καλείται να ψηφίσει. Μάθαμε έναν γενικό υπολογισμό ότι δηλαδή τα έσοδα του παλιού τέλους ήταν 350 εκατομμύρια και του νέου τέλους 320 εκατομμύρια ευρώ, αλλά μέχρι και σήμερα δεν μας δόθηκε ποτέ η δυνατότητα να αξιολογήσουμε ποιες περιπτώσεις συναλλαγών φέρουν περισσότερα χρήματα και ποιες λιγότερα.

Και εν τέλει, κράτησα και την ελπίδα, όπως διατυπώθηκε από το Υπουργείο, κάποια στιγμή το νέο τέλος να αποδώσει καλύτερες εισπράξεις για τα δημόσια ταμεία. Την ίδια στιγμή που η Κυβέρνηση ελπίζει να της βγουν οι αριθμοί, το ΠΑΣΟΚ ευπρόσωπα και με τον τρόπο που σας δεσμεύει θεωρώ, και νομικά και ηθικά, έχει τη δική του ελπίδα και δέσμευση προς τους πολίτες, την ελπίδα της ισονομίας και τη δέσμευση να αποκαθίστανται οι κοινωνικές αδικίες.

Με τροπολογία σήμερα ζητάμε να μειωθεί το τέλος επιτηδεύματος στους ελεύθερους επαγγελματίες που εργάζονται με μπλοκάκι. Όπως πολύ καλά γνωρίζετε, αυτό έχει με τον ν.5072/2023, ορισθεί στα 325 ευρώ. Πλην όμως στην κατηγορία αυτή των ελεύθερων επαγγελματιών με μπλοκάκι συνέχισε να ισχύει ο προγενέστερος νόμος. Έτσι, ενώ μπορεί να ανήκουν στον ίδιο κλάδο, για παράδειγμα δικηγόρος-μηχανικός, έχουμε δύο επαγγελματίες δύο ταχυτήτων.

Και μ’ αυτό θα κλείσω, καλώντας να στηρίξετε την τροπολογία αυτή και να αντιμετωπίσετε με περισσότερο όραμα και όχι με απλή διαχείριση τα δικαιώματα του ελληνικού λαού.

Κύριε Υπουργέ, ολοκληρώνοντας την εισήγησή μου θα υπερτονίσω ότι το ΠΑΣΟΚ και σε αυτό το νομοσχέδιο θα σταθεί στη δίκαιη πλευρά της ιστορίας. Θα καταψηφίσει τα άρθρα που περιέχουν φωτογραφικές διατάξεις και ευνοούν ολίγους και εκλεκτούς, θα ψηφίσει οτιδήποτε κρίνεται αναγκαίο για την ψηφιοποίηση και την οικονομική πρόοδο.

Χθες μεμφθήκατε το ΠΑΣΟΚ λέγοντας ότι λειτουργεί με τη φράση: «Τσοβόλα δώσ’ τα όλα». Ξέρετε, η φράση αυτή αποδίδεται σε έναν οραματιστεί του έθνους μας, τον ιδρυτή του ΠΑΣΟΚ και σε μια από τις μεγαλύτερες παγκόσμιες πολιτικές φυσιογνωμίες της σύγχρονης ιστορίας. Ο Ανδρέας Παπανδρέου όταν είπε τη φράση αυτή στον αείμνηστο πολιτικό και δικηγόρο Δημήτρη Τσοβόλα πράγματι τα έδωσε όλα, τα έδωσε όλα στους Έλληνες, δεν φοροαπάλλαξε τα μεγάλα συμφέροντα και τις εταιρείες των εκατομμυρίων. Γι’ αυτό το «δώσ’ τα όλα», αλλά και για τα πρώτα βήματα ψηφιοποίησης, το gov.gr, τη «ΔΙΑΥΓΕΙΑ», στο ΠΑΣΟΚ είμαστε κάτι παραπάνω από περήφανοι που είναι η ιστορία μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε, και για τη συνέπεια στον χρόνο.

Τον λόγο έχει τώρα ο ειδικός αγορητής από το Κομμουνιστικό Κόμμα Ελλάδας κ. Τσοκάνης.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε. Καλημέρα σε όλους και όλες.

Το ΚΚΕ χαιρετίζει και από το Βήμα της Βουλής τις κινητοποιήσεις εκπαιδευτικών, γονέων, μαθητών που αντιστέκονται στο καθεστώς των συγχωνεύσεων τμημάτων, της «σαρδελοποίησης» των μαθητών μέσα σε αίθουσες-«κλουβιά», της τρομοκρατίας και ποινικοποίησης των αγωνιστικών διεργασιών, μέσα στην εκπαιδευτική κοινότητα.

Βρισκόμαστε στο πλευρό τους δίνοντας αγωνιστικό παρών έξω από τις πρωτοβάθμιες και τις δευτεροβάθμιες διευθύνσεις και τους δήμους όλης της χώρας, για να πέσουν στο κενό τα σχέδια της Κυβέρνησης για την υποβάθμιση και την εμπορευματοποίηση της εκπαίδευσης, για να ανατραπούν στους δρόμους του αγώνα τα μέτρα που αντιμετωπίζουν τις σύγχρονες ανάγκες ως κόστος για το κράτος και το κεφάλαιο, που φτωχαίνουν το σχολείο τόσο σε γνώσεις, όσο και σε πόρους, που θεωρούν κανονικότητα καθηγητής και δάσκαλος να δαπανούν σχεδόν όλο τον μισθό τους στις μετακινήσεις και τα ενοίκια, τους γονείς «πνιγμένους» μέσα στο άγχος για να βγει ο μήνας και τα έξοδα της καθημερινότητας, τους μαθητές με μηδενικό ελεύθερο χρόνο να κάνουν αγώνα δρόμου από το σπίτι στο σχολείο και στο φροντιστήριο, μέσα σε ένα ψυχοφθόρο και πανάκριβο σχολείο με εξετάσεις, τράπεζα θεμάτων, κενά και ελλείψεις.

Την ίδια στιγμή, η Κυβέρνηση της Νέας Δημοκρατίας «βουτηγμένη μέχρι τα μπούνια» στη χοάνη του πολέμου, με την ανοχή όλων των κομμάτων -πλην του ΚΚΕ- έχει μετατρέψει τη χώρα μας σε ένα απέραντο νατοϊκό στρατηγείο, δίνοντας γη και ύδωρ στην Ευρωατλαντική Συμμαχία, έχοντας ενεργό ρόλο στις ιμπεριαλιστικές επεμβάσεις, βάζοντας τον λαό μας σε επικίνδυνες περιπέτειες και την πατρίδα μας στόχο αντιποίνων.

Ενώ η έκθεση Ντράγκι πρόσφατα προμηνύει νέα δεινά για τους λαούς της Ευρωπαϊκής Ένωσης, επιβεβαιώνοντας ότι ο κίνδυνος μιας γενικευμένης πολεμικής ανάφλεξης, είναι πιο ορατός από ποτέ, η μετάβαση της ευρωπαϊκής οικονομίας σε πολεμική γίνεται με καταιγιστικούς ρυθμούς, εκβιάζοντας τον λαό να αποδεχτεί νέες αιματηρές θυσίες για να ανταποκριθεί το κεφάλαιο στις προκλήσεις από την όξυνση των ανταγωνισμών σε παγκόσμια κλίμακα.

Η έκθεση Ντράγκι βάζει πλώρη για τη μετατροπή της οικονομίας των χωρών της Ευρωζώνης σε πολεμική οικονομία, προτείνοντας ένα νέο Σχέδιο Μάρσαλ, που θα χρηματοδοτεί την ευρωπαϊκή οικονομία με επιπλέον 800 δισεκατομμύρια κατ’ έτος. Πρόκειται για χρήματα που δεν θα τα πληρώσει κανένας άλλος παρά οι λαοί με φόρους, περικοπές κρατικών δαπανών, ακόμα και για στοιχειώδεις ανάγκες, αλλά και με νέα κλιμάκωση της αντιλαϊκής επίθεσης.

Επιβεβαιώνονται οι προειδοποιήσεις που έκανε το κόμμα μας ότι το ευρωπαϊκό ιμπεριαλιστικό οικοδόμημα μόνο χειρότερο μπορεί να γίνει σήμερα για τους λαούς, ενώ τώρα τους οδηγεί και σε μια νέα πολεμική σύρραξη για τα συμφέροντα και τους ανταγωνισμούς των μονοπωλίων.

Από την άλλη πλευρά, ο λαός μας δοκιμάζει καθημερινά την αστάθεια στην ίδια του τη ζωή, μέσα από την απογείωση της εκμετάλλευσης και των μέτρων στήριξης του κεφαλαίου. Η ακρίβεια συνεχίζει να καλπάζει και τα κέρδη των μονοπωλίων να «ρουφάνε» το λαϊκό εισόδημα. Πρόκειται για ακρίβεια που δεν «έπεσε από τον ουρανό», αλλά αποτελεί την άλλη όψη της στήριξης, με ζεστό χρήμα στο κεφάλαιο και τις πολυεθνικές, της πολιτικής δηλαδή που συναντιούνται η Νέα Δημοκρατία, το ΠΑΣΟΚ, ο ΣΥΡΙΖΑ, αλλά και οι συνοδοιπόροι τους στο έγκλημα, σε βάρος του λαού μας, από το Χρηματιστήριο Ενέργειας και το Ταμείο Ανάκαμψης, μέχρι την επίθεση στις συλλογικές συμβάσεις και τη συνδικαλιστική δράση για τη διεκδίκηση του μεροκάματου.

Έτσι σήμερα οι λαϊκές οικογένειες αντί να ετοιμάζονται με ενθουσιασμό για τη νέα σχολική χρονιά, αντικρίζουν με δέος τις νέες δυσκολίες στον ίδιο πάντα «Γολγοθά», για να ταΐζετε το «τέρας» της ακρίβειας και της εξοικονόμησης διά των συγχωνεύσεων και των περικοπών.

Ο λαός μας έρχεται αντιμέτωπος με τις φυσικές καταστροφές και τα κάθε λογής ακραία και μη φαινόμενα που απειλούν τη ζωή και την περιουσία του.

Από τις φωτιές μέχρι της πλημμύρες, από τα εγκλήματα όπως στον Παγασητικό μέχρι τη λειψυδρία, έρχεται αντιμέτωπος με τα αποτελέσματα της άναρχης καπιταλιστικής ανάπτυξης, στοιβαγμένος σε κυκλοφοριακά κομφούζια να του κατατρώνε τον ελεύθερο χρόνο, με ένα περιβάλλον ποτισμένο με το δηλητήριο της καπιταλιστικής κερδοφορίας, με τον κίνδυνο μεγάλου βιομηχανικού ατυχήματος να ελλοχεύει κάθε ημέρα και ώρα στις βιομηχανικές ζώνες, χωρίς μέτρα πρόληψης, προστασίας και διαφυγής, με τους κατοίκους πλησίον των χωματερών να ζουν δίπλα και μέσα στον καρκίνο, τις καρδιοπάθειες και τον θάνατο.

Όλα αυτά αποτελούν όψεις του ίδιου καπιταλιστικού «τέρατος», των λειψών υποδομών-ρημαδιό και της εμπορευματοποίησης, της διαχείρισης, της λογικής κόστους-οφέλους για λογαριασμό των επιχειρηματικών ομίλων. Μια κατάσταση που η ίδια η πείρα του λαού δείχνει πως δεν γνωρίζει διαλείμματα από κυβέρνηση σε κυβέρνηση. Αντίθετα, όσο περνούν τα χρόνια τόσο γίνεται και πιο απειλητική, αφού όλο και πιο αδηφάγο γίνεται το κεφάλαιο στο κυνήγι του κέρδους, όλο και πιο εχθρικό γίνεται το κράτος που το προστατεύει, όλο και πιο αμείλικτα γίνονται και τα κόμματα που το υπηρετούν.

Σήμερα, μάλιστα, η Κυβέρνηση βαφτίζει «κοινωνική πολιτική» το ανακάτεμα της τράπουλας των επιδομάτων που ανακοινώθηκαν στη Διεθνή Έκθεση Θεσσαλονίκης. Πρόκειται για το ξαναμοίρασμα των ψίχουλων που παίρνουν οι πιο φτωχοί, γιατί στο τέλος της ημέρας, όταν «ξυρίζουν τον γαμπρό», θα αποκαλυφθούν οι νέες περικοπές, ακόμα και στα ελάχιστα κονδύλια που προβλέπει ο προϋπολογισμός.

Αντί για καλά αμειβόμενες θέσεις εργασίας, με αξιοπρεπείς αυξήσεις στους μισθούς και συλλογικές συμβάσεις, οι εργαζόμενοι βλέπουν τον μέσο μισθό να είναι κατά 15% μειωμένος σε σχέση με το 2011, την ίδια ώρα που η ακρίβεια σπάει κόκαλα και η κερδοφορία των εισηγμένων στο χρηματιστήριο επιχειρήσεων έχει αυξηθεί κατά 24% από το 2007 έως σήμερα.

Αντί για κατάργηση του ΦΠΑ και των άλλων δυσβάσταχτων φόρων στα είδη πλατιάς λαϊκής κατανάλωσης, όπως στα τρόφιμα και στην ενέργεια, η Κυβέρνηση επιλέγει τη μείωση των φόρων και των εισφορών που θα ωφελήσει μόνο τη μεγάλη εργοδοσία, η οποία ζητάει πιο φτηνή εργατική δύναμη.

Την ίδια στιγμή τα φορολογικά έσοδα τα οποία πληρώνει κατά 95% ο λαός μας –εργαζόμενοι, συνταξιούχοι, μικροί αυτοαπασχολούμενοι και βιοπαλαιστές αγρότες- με τους έμμεσους και άμεσους φόρους, έχουν εκτιναχθεί κατά 25 δισεκατομμύρια τη διετία 2022-2023 σε σχέση με τα έτη 2007-2008.

Αντί για την κάλυψη των πιεστικών λαϊκών αναγκών στην υγεία, στην παιδεία, στην πρόνοια και αλλού, οι κρατικές δαπάνες μειώθηκαν κατά μισό δισεκατομμύριο το πρώτο επτάμηνο του 2024 σε σχέση με την προηγούμενη χρονιά.

Την ώρα που το ΕΣΥ καταρρέει από τις ελλείψεις, η Κυβέρνηση στέλνει πρώτα τον φόρο και μετά το ασθενοφόρο στον λαό μας. Τη στιγμή που συγχωνεύονται πάνω από χίλια τμήματα, με την ανακίνηση τους να επαφίεται στη γενναιοδωρία των διαφόρων χορηγών -πάντα βέβαια με ανταλλάγματα- γεμίσαμε διαδραστικούς πίνακες σε αίθουσες δίχως κλιματισμό, σε σχολεία δίχως υποδομές, με τεράστια κενά και ελλείψεις.

Αντί για προγράμματα εξασφάλισης της εργατικής λαϊκής και φοιτητικής στέγης, η Κυβέρνηση προωθεί δοκιμασμένα προγράμματα για ελάχιστους, που θα πληρωθούν ξανά από τις τσέπες του λαού μας, ενώ είναι κομμένα και ραμμένα στα μέτρα των τραπεζών και των κατασκευαστικών ομίλων.

Αντί για έναν ολοκληρωμένο σχεδιασμό πολιτικής προστασίας, με έμφαση στην πρόληψη, η Κυβέρνηση αξιοποιεί τις καταστροφές, που η ίδια προκάλεσε με την πολιτική της, ως ευκαιρία για νέες μπίζνες. Ενώ ταυτόχρονα, προωθεί στο όνομα της ατομικής ευθύνης τη γενίκευση της υποχρεωτικής ασφάλισης των ακινήτων. Την ίδια ώρα η κρατική ευθύνη δεν μπορεί να ανακόψει μια πυρκαγιά πριν φτάσει στον αστικό ιστό της πρωτεύουσας.

Όλα τα παραπάνω δεν είναι θέμα ανικανότητας, αλλά συνειδητών πολιτικών ταξικών επιλογών που θυσιάζουν τις ανάγκες του λαού μας στον βωμό των δημοσιονομικών κανόνων της Ευρωπαϊκής Ένωσης, των αντιλαϊκών προαπαιτούμενων του Ταμείου Ανάκαμψης. Έτσι υπερκαλύπτονται οι στόχοι με τα «ματωμένα» πλεονάσματα, που έχει συμφωνήσει η Κυβέρνηση της Νέας Δημοκρατίας με την Ευρωπαϊκή Ένωση, αλλά και τα άλλα κόμματα, που δεν αμφισβητούν σε τίποτα τις επιλογές του συστήματος. Έτσι, λοιπόν, και ο μετασχηματισμός του χαρατσιού σε ψηφιακό τέλος συναλλαγής είναι έργο που έχει ενταχθεί στο Ταμείο Ανάκαμψης.

Σε αυτό το πλαίσιο, κατατίθεται προς συζήτηση ένα νομοσχέδιο που, εκτός από τη διαδικασία αλλαγής του ονόματος από «χαρτόσημο» σε «τέλος ψηφιακών συναλλαγών», δεν έρχεται να δώσει λύση σε κανένα από τα προβλήματα που απασχολούν σήμερα τα λαϊκά νοικοκυριά. Σήμερα, που είναι έκδηλη ανησυχία στην Ευρωπαϊκή Ένωση για τη χαμηλή –δήθεν- απορροφητικότητα των κονδυλίων από το Ταμείο Ανάκαμψης, Κυβέρνηση και Ευρωπαϊκή Ένωση ακονίζουν τα μαχαίρια για τους επόμενους γύρους της αντιλαϊκής επίθεσης. Έτσι κάθε νομοσχέδιο -έτσι κι αυτό- με το σινιάλο της Ευρωπαϊκής Ένωσης και την ανοχή των κομμάτων του ευρωμονόδρομου δίνει «πράσινο φως» σε νέα προαπαιτούμενα που περιλαμβάνουν την επιτάχυνση των δικαστικών αποφάσεων για τις υποθέσεις των επιχειρηματικών ομίλων, τον εξορθολογισμό της φαρμακευτικής δαπάνης με νέες αυξήσεις σε εκατοντάδες φάρμακα, την απλοποίηση της φορολογικής νομοθεσίας για το κεφάλαιο και το τσάκισμα των μικρών αυτοαπασχολούμενων επαγγελματιών και φυσικά τις μπίζνες στην ενέργεια που οδηγούν τις τιμές του ρεύματος να σπάνε το ένα ρεκόρ μετά το άλλο.

Το νομοσχέδιο το λέει ξεκάθαρα. Μέσω αυτού θα εξασφαλίζονται οι όροι και οι προϋποθέσεις έτσι ώστε να υπάρχει νομική ασφάλεια και πρόσφορο έδαφος για τις συναλλαγές και τις επενδύσεις των ομίλων. Όλα, λοιπόν, είναι κομμένα και ραμμένα στις ανάγκες του μεγάλου κεφαλαίου, των funds και των πολυεθνικών.

Είναι χαρακτηριστικό ότι ενώ διατηρεί το χαράτσι του χαρτοσήμου σε καθημερινές συναλλαγές των νοικοκυριών, το καταργεί στις συμβάσεις χρησιδανεισμού μεταξύ επενδυτικών ομίλων και επιχειρήσεων, ενώ οι μεγάλοι όμιλοι απολαμβάνουν φορολογική ασυλία, ζεστό κρατικό χρήμα και προνομιακό επενδυτικό περιβάλλον. Την ίδια στιγμή τους αναγνωρίζεται η δυνατότητα να εκπίπτουν από τα κέρδη τους δωρεές προς το δημόσιο, λες και τα κέρδη τους δεν προέρχονται από την εκμετάλλευση, το αίμα και τις ζωές των εργαζομένων. Λες και οι επιχορηγήσεις, επιδοτήσεις και φοροελαφρύνσεις δεν είναι αποκλειστικό τους προνόμιο. Λες και το δημόσιο χρήμα δεν ρέει ανεξέλεγκτο με όλες διαχρονικά τις κυβερνήσεις στα ταμεία τους. Ταυτόχρονα, ο λαός στενάζει πληρώνοντας εδώ και δεκαπέντε περίπου χρόνια τα χαράτσια και τον ΕΝΦΙΑ, με τους μικρούς ιδιοκτήτες να φορολογούνται ακόμα και όταν παραχωρούν δωρεάν στα παιδιά τους μια κατοικία.

Με το σημερινό νομοσχέδιο απαλλάσσετε από τον ΕΝΦΙΑ και τον τεκμαρτό τρόπο φορολόγησης των ακινήτων που παραχωρούν δωρεάν οι πρεσβείες, αλλά και ξένα κράτη σε νομικά πρόσωπα ιδιωτικού δικαίου μη κερδοσκοπικά, που κανείς δεν γνωρίζει τι δρόμοι ανοίγονται στο όνομα του μη κερδοσκοπικού χαρακτήρα τους για περαιτέρω κερδοφορία και εκμετάλλευση.

Και εννοείται ότι επιβάλλεται η Κυβέρνηση να διευκρινίσει τι εννοεί με το πρόσημο περί μη δήλωσης POS. Από ποιους; Από τους χρήστες ή τους παρόχους; Για να μην τολμήσετε να το βάλετε κι αυτό σαν άλλη μία υποχρέωση στους μικρούς ελεύθερους επαγγελματίες που πνίγονται, που στενάζουν βουτηγμένοι μέσα στο ψηφιακό λαβύρινθο, το φοροκυνηγητό και τα πρόστιμα.

Η Κυβέρνηση, αφού τσάκισε το εισόδημα εκατοντάδων χιλιάδων αυτοαπασχολούμενων και ελεύθερων επαγγελματιών με το φορολογικό «έκτρωμα» που ψηφίστηκε πέρυσι, αφού οδήγησε χιλιάδες επιχειρήσεις σε λουκέτα και διακοπές, αφού έχει μετατρέψει σε ψηφιακά «ζόμπι» όλους τους μικρούς αυτοαπασχολούμενους χάνοντας την υγεία, τον ύπνο και τον ελεύθερο χρόνο τους, τώρα προσπαθεί να ορθώσει νέα εμπόδια στη δράση των σωματείων τους, με την προκλητική διάταξη καθιέρωσης ψηφιακού τέλους συναλλαγών, έναν έμμεσο φόρο στις συνδρομές των επαγγελματικών ενώσεων συλλόγων και σωματείων.

Το χαράτσι αυτό για συμμετοχή στη συνδικαλιστική δράση είναι μια αντιδραστική προσπάθεια οικονομικού στραγγαλισμού σωματείων και ενώσεων, γιατί επιβαρύνει οικονομικά τις συνδικαλιστικές οργανώσεις και γιατί υπάρχει ο κίνδυνος για μεγάλα πρόστιμα σε περιπτώσεις που δεν αποδοθεί στις αυστηρές προθεσμίες.

Ταυτόχρονα, πρόκειται για μία ακόμη γραφειοκρατική παγίδα, αφού οι βαριές διοικητικές διαδικασίες που απαιτούνται, θα λειτουργούν τελικά ανασχετικά στην ίδια την ανάπτυξη της συλλογικής δράσης των μελών τους. Είναι ένα μέτρο που οδηγεί και ανοίγει επικίνδυνους δρόμους να γενικευθούν τέτοιες ενέργειες σε όλους τους φορείς του εργατικού και λαϊκού κινήματος. Εντάσσεται σε μία συνολική κατεύθυνση να χτυπηθεί το οργανωμένο συνδικαλιστικό κίνημα των επαγγελματιών και η συλλογική τους δράση. Γι’ αυτόν τον λόγο απαιτούμε να αποσυρθεί εδώ και τώρα!

Το νομοσχέδιο για μία ακόμη φορά δίνει κίνητρα στη ρουφιανιά και τον καταδοτισμό, κάνοντας ένα βήμα ακόμη στην προσπάθεια να στρέψει το ένα κομμάτι του λαού μας απέναντι στο άλλο, αποκρύβοντας τον πραγματικό ένοχο για τα δεινά του που δεν είναι άλλος από τον καπιταλιστικό τρόπο ανάπτυξης και την εκμετάλλευση ανθρώπου από άνθρωπο που γεννάει φτώχεια πολέμους και δυστυχία.

Άλλο ένα οικονομικό τρικ του νομοσχεδίου αποτελεί η δήθεν μείωση του ειδικού φόρου κατανάλωσης στο πετρέλαιο στους αγρότες. Αυτό που κάνει η Κυβέρνηση είναι να δώσει ένα μέρος αυτού, και μάλιστα με τρομερή καθυστέρηση, κάτω από την πίεση των μεγάλων αγροτικών κινητοποιήσεων που έγιναν φέτος, αλλά και τα προηγούμενα χρόνια.

Αν αναλογιστεί κανείς ότι οι 180 εκατομμύρια ήταν το ποσό που επιστρεφόταν πριν το κόψιμο με το τρίτο μνημόνιο του 2015 του ΣΥΡΙΖΑ, που ψήφισαν η Νέα Δημοκρατία και το ΠΑΣΟΚ, και με τιμή πετρελαίου στο 1 ευρώ, σήμερα με το πετρέλαιο στο 1,60 ευρώ, η επιστροφή των 100 εκατομμυρίων μοιάζει σταγόνα στον ωκεανό, την στιγμή μάλιστα που εφοπλιστές αεροπορικές εταιρείες και βιομήχανοι έχουν πλήρως αφορολόγητο πετρέλαιο στην αντλία.

Επιβάλλεται, λοιπόν, να ικανοποιηθεί το αίτημα των αγροτών για πλήρως αφορολόγητο πετρέλαιο στη μάνικα. Για όλα αυτά, όπως και για τα περισσότερα που η Κυβέρνηση προσπαθεί να ρίξει στο παιχνίδι του αποπροσανατολισμού της κοινής γνώμης, το ΚΚΕ καταψηφίζει το νομοσχέδιό σας.

Σήμερα οι εργαζόμενοι, οι συνταξιούχοι, οι μικροί αυτοαπασχολούμενοι, οι βιοπαλαιστές αγρότες δεν πρέπει να έχουν καμμία αυταπάτη για τις επιλογές της Κυβέρνησης, για τον ρόλο των κομμάτων του ευρωμονόδρομου, για τους σύγχρονους πολιτικούς-μεσσίες που καλλιεργούν κλίμα αναμονής και επανάπαυσης εντός των καπιταλιστικών τειχών. Ο λαός σήμερα χρειάζεται να βγει στο προσκήνιο και με ισχυρό ΚΚΕ να δυναμώσει το ρεύμα αμφισβήτησης της κυρίαρχης πολιτικής του σημερινού κράτους, για να ανοίξει ο δρόμος για ριζικές αλλαγές στην κοινωνία και την οικονομία, στη βάση της ικανοποίησης των σύγχρονων λαϊκών αναγκών του 21ου αιώνα, με τον λαό πραγματικό νοικοκύρη στον βίος του, για μια κοινωνία χωρίς εκμετάλλευση ανθρώπου από άνθρωπο, τον σοσιαλισμό κομμουνισμό.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Και εγώ σας ευχαριστώ, κύριε συνάδελφε. Όλοι οι εισηγητές σήμερα, μέχρι αυτήν την στιγμή, είστε απόλυτα συνεπείς στον χρόνο.

Τον λόγο τώρα θα πάρει ο ειδικός αγορητής από την Ελληνική Λύση, ο κ. Στυλιανός Φωτόπουλος. Είμαι σίγουρος ότι και εκείνος θα τηρήσει τον χρόνο.

Παρακαλώ, κύριε συνάδελφε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε. Δεν θα αλλάξω τη συνέπεια των συναδέλφων.

Θα μου επιτρέψετε να κάνω ένα πρώτο σχόλιο όσον αφορά το υπό ψήφιση νομοσχέδιο στο οποίο θα επανέλθω και στη συνέχεια. Χαιρετίζουμε, λοιπόν, κύριε Υπουργέ, το γεγονός πως η ελληνική φορολογική διοίκηση, όπως η ίδια το παραδέχθηκε διά του εκπροσώπου τής Ανεξάρτητης Αρχής Δημοσίων Εσόδων στην ακρόαση φορέων, αντιλήφθηκε πως στον νόμο περί τελών χαρτοσήμου υπήρχαν ασάφειες και αστοχίες, όπως παραδείγματος χάριν, ποιος είναι υπόχρεος στην απόδοση του χαρτοσήμου, και ήταν ένα γεγονός το οποίο δημιουργούσε προστριβές μεταξύ των φορολογουμένων και φυσικά στις περιπτώσεις των φορολογικών ελέγχων. Το γεγονός βέβαια πως πήρε στην ελληνική φορολογική διοίκηση περίπου ενενήντα τρία χρόνια, από το 1931 που υπάρχει ο Κώδικας Τελών Χαρτοσήμου, για να το διαπιστώσει και να το διορθώσει, είναι ένα χαρακτηριστικό παράδειγμα του τρόπου λειτουργίας της.

Σας τονίσαμε και στη διάρκεια των επιτροπών για το υπό ψήφιση νομοσχέδιο, και εμείς αλλά φυσικά και οι εκπρόσωποι της Ανώτατης Συνομοσπονδίας Πολυτέκνων, ότι το νομοσχέδιο δεν περιέχει καμμία ρήτρα δημογραφικής και οικογενειακής πολιτικής, καμμία ειδική φροντίδα για τις τρίτεκνες και τις οικογένειες με τέσσερα παιδιά και πάνω. Δεν περιέχει καμμία αναφορά σε ελαφρύνσεις και δράσεις που θα πρέπει να διέπουν μια λογική αντιμετώπισης του δημογραφικού προβλήματος σε ένα έθνος που γηράσκει και πεθαίνει με ταχύτατους ρυθμούς. Δεν περιέχει καμμία αναφορά σε πολιτικές οι οποίες αντιμετωπίζουν το έτερο τεράστιο θέμα της αποκέντρωσης, η οποία, σε συνδυασμό με το δημογραφικό, ερημώνει την περιφέρεια και δημιουργεί τεράστια ζητήματα εθνικής ασφάλειας.

Χθες, κύριε Υπουργέ, έγινε αγιασμός και ξεκίνησε η σχολική χρονιά για τα παιδιά μας. Σε εκατόν τριάντα πέντε σχολεία πρωτοβάθμιας εκπαίδευσης της περιφέρειας δεν έγινε αγιασμός γιατί πολύ απλά δεν άνοιξαν. Και αυτό έρχεται σε συνέχεια σχολικών μονάδων της περιφέρειας οι οποίες δεν άνοιξαν επίσης τα προηγούμενα χρόνια. Και αυτό θα έχει αποτέλεσμα σε λίγα χρόνια -θα το δούμε, πρώτα ο Θεός- να ακολουθήσει και η δευτεροβάθμια και η ανώτατη εκπαίδευση, και πάει λέγοντας.

Έχω μια μελέτη, την οποία θα την καταθέσω στα Πρακτικά, από το Ινστιτούτο Δημογραφικών Ερευνών και Μελετών, η οποία επιβεβαιώνει όλα όσα είπα και για το δημογραφικό, αλλά και για την αστυφιλία.

(Στο σημείο αυτό ο Βουλευτής κ. Στυλιανός Φωτόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η συγκεκριμένη μελέτη αναφέρει, κύριοι συνάδελφοι, πως μία στις τρεις από τις χίλιες τριάντα πέντε δημοτικές ενότητες της χώρας έχει λιγότερες από δέκα γεννήσεις ετησίως. Εν ολίγοις, σε τριακόσιους περίπου δήμους της χώρας οι γεννήσεις κάθε χρόνο δεν ξεπερνούν τα δέκα παιδιά. Αυτό, κύριοι συνάδελφοι, δεν είναι καμπανάκι, είναι μια ωρολογιακή βόμβα για την οποία θα πρέπει να πάρουμε μέτρα. Και όπως ξέρετε πάρα πολύ καλά, τα όποια μέτρα πάρουμε, θα χρειαστούν περίπου είκοσι χρόνια για να αρχίσουν να αποδίδουν.

Έρχομαι τώρα στο θέμα του ιδιωτικού χρέους το οποίο είναι συναφές με το Υπουργείο. Το σύνολο του ιδιωτικού χρέους ανέρχεται σήμερα σε πάνω από 371 δισεκατομμύρια ευρώ, με τις ληξιπρόθεσμες οφειλές να διαμορφώνονται στα 224 δισεκατομμύρια ευρώ. Τα 137 δισεκατομμύρια ευρώ αφορούν στα ενήμερα δάνεια που βρίσκονται στις τράπεζες. Τα 105 δισεκατομμύρια ευρώ είναι οι ληξιπρόθεσμες οφειλές 4,2 εκατομμυρίων πολιτών προς την εφορία, εκ των οποίων μάλιστα τα 26,3 δισεκατομμύρια ευρώ έχουν χαρακτηριστεί ως ανεπίδεκτα είσπραξης.

Σε όλη τη διάρκεια αυτής της κοινοβουλευτικής περιόδου εμείς, αλλά και τα υπόλοιπα κόμματα της Αντιπολίτευσης -θέλω να είμαι δίκαιος- σας ζητήσαμε να φέρετε μια νομοθετική ρύθμιση χωρίς κριτήρια, η οποία να είναι για εκατό έως εκατόν είκοσι δόσεις, με γενναίο κούρεμα προσαυξήσεων, τόσο για φυσικά πρόσωπα, όσο και για νομικά πρόσωπα. Η μόνιμη απάντηση της Κυβέρνησης είναι πως για αυτά τα χρέη υπάρχει ο εξωδικαστικός μηχανισμός, ο οποίος ναι μεν δουλεύει καλύτερα, σε σχέση με το παρελθόν, όπου και αποτελούσε ένα κενό γράμμα, αλλά δεν είναι αυτό το οποίο έχει ανάγκη η πολιτεία, για πολλούς και διάφορους λόγους, λόγους κόστους, λόγους ταχύτητας.

Αλλά θα σας δώσω και ένα άλλο χαρακτηριστικό παράδειγμα το οποίο πολύ πιθανόν να μην το γνωρίζετε, αλλά το οποίο πρέπει να λάβετε υπ’ όψιν σας. Έρχεται σήμερα ένας επιχειρηματίας να ρυθμίσει, να πληρώσει και φυσικά το ελληνικό δημόσιο να εισπράξει από τις οφειλές του, το οποίο είναι και το ζητούμενο. Και ενώ συμφωνείται ένα πρόγραμμα αποπληρωμής, το οποίο το ίδιο το σύστημα, η ίδια η πλατφόρμα το αποδέχεται, δεν μπορεί να ρυθμίσει γιατί δεν έχει λευκό ποινικό μητρώο. Και γιατί δεν έχει λευκό ποινικό μητρώο, κύριε Υπουργέ; Εξαιτίας των οφειλών που πάει να ρυθμίσει με τον εξωδικαστικό μηχανισμό. Τρελά πράγματα.

Αλήθεια στις πάγιες ρυθμίσεις, τις οποίες γνωρίζουμε, τόσο προς τα ασφαλιστικά ταμεία όσο και προς την κεντρική κυβέρνηση οι οποίες γίνονται αυτοματοποιημένα είτε σε δώδεκα είτε σε είκοσι τέσσερις δόσεις μέσω της πλατφόρμας «TAXISNET», ζητάτε λευκό ποινικό μητρώο; Φυσικά και όχι. Στον εξωδικαστικό μηχανισμό γιατί ζητάτε για τα ίδια χρέη; Αυτό είναι παράλογο. Διορθώστε το.

Και έρχομαι τώρα σε ένα δημοσίευμα το οποίο είδα εχθές, σύμφωνα με το οποίο με τη σφραγίδα όχι της Ελληνικής Λύσης, όχι του Κυριάκου Βελόπουλου, όχι δική μου, αλλά με τη σφραγίδα λοιπόν των «FINANCIAL TIMES» η Ελλάδα είναι η δεύτερη πιο φτωχή χώρα στην Ευρώπη. Στο αμέσως επόμενο χρονικό διάστημα, σύμφωνα με το δημοσίευμα, το οποίο κάνω ανάγνωση, αναμένεται να μας ξεπεράσει και η Βουλγαρία. Όπως χαρακτηριστικά λέει ο συντάκτης: «Αξίζει να σημειωθεί ότι το κατά κεφαλήν ΑΕΠ της Ελλάδας ήταν παρόμοιο με αυτό του μέσου όρου της Ευρωπαϊκής Ένωσης μέχρι το 2009. Από τότε, δέκα χώρες έχουν δει το βιοτικό τους επίπεδο να ξεπερνά αυτό της Ελλάδας. Πλέον η Ελλάδα είναι η δεύτερη φτωχότερη χώρα στην Ευρωπαϊκή Ένωση μετά τη γειτονική μας Βουλγαρία και φυσικά παραμένει ουραγός στην Ευρωζώνη». Ο συντάκτης συνεχίζει και λέει: «Καθώς το χάσμα με τη Βουλγαρία μειώνεται απότομα, δεν είναι παράλογο να περιμένουμε ότι η Ελλάδα θα γίνει σύντομα η φτωχότερη χώρα της Ευρωπαϊκής Ένωσης».

Πώς συνυπάρχουν αυτές οι αντίθετες ιστορίες ισχυρής ανάκαμψης, όπως ισχυρίζεται, και φτώχειας; Η απάντηση, σύμφωνα με τους «FINANCIAL TIMES», βρίσκεται στον απόηχο της οικονομικής κρίσης και της λιτότητας που ακολούθησε. Οι δαπάνες της Ελλάδας περικόπηκαν και οι φόροι αυξήθηκαν για να εξασφαλιστεί η διάσωση από το Διεθνές Νομισματικό Ταμείο και την Ευρωπαϊκή Ένωση, με αποτέλεσμα να συμπιεστούν επιχειρήσεις και νοικοκυριά και να κατεδαφιστεί η οικονομία, όπως αναφερόταν στο δημοσίευμα. Ως αποτέλεσμα η ελληνική οικονομία είναι σήμερα περίπου 19% μικρότερη από ό,τι το 2007, παρά την ανάκαμψη της χώρας μετά την πανδημία και με τα δανεικά τα οποία επιβαρύνατε το δημόσιο χρέος. Ενώ η οικονομία της Ευρωπαϊκής Ένωσης έχει στο σύνολό της μεγεθυνθεί κατά 17%. Όπως αναφέρουν οι «FINANCIAL TIMES», επαναλαμβάνω, οι πραγματικοί μισθοί μειώνονταν σταθερά μέχρι το 2022, υποχωρώντας κατά 30% από τα προ κρίσης επίπεδα. Οι «FINANCIAL TIMES» αναφέρουν επιπλέον ότι υπάρχουν ανησυχίες και για τις μακροπρόθεσμες οικονομικές προοπτικές της χώρας, με φόντο την κλιματική αλλαγή και το δημογραφικό.

Έρχομαι τώρα στο σχέδιο νόμου το οποίο έχουμε υπό ψήφιση. Το σχέδιο νόμου του Υπουργείου Εθνικής Οικονομίας και Οικονομικών με τίτλο: «Ψηφιακό τέλος συναλλαγής και άλλες διατάξεις» διέπεται από μια αντιφατικότητα, κύριοι συνάδελφοι, διότι κατονομάζεται ως τέλος, ενώ πρόκειται για ένα έμμεσο φορολογικό βάρος. Τα τέλη, όπως γνωρίζουμε πάρα πολύ καλά, έχουν ανταποδοτικό χαρακτήρα και η καταβολή τους συνδέεται με την ευκαιρία ειδικής χρήσης κάποιας δημόσιας υπηρεσίας ή δημόσιου πράγματος, λόγου χάριν τα δημοτικά τέλη, τα τέλη διοδίων, τα ταχυδρομικά τέλη. Εν προκειμένω, η καταβολή του ψηφιακού τέλους συναλλαγής δεν συνδέεται ούτε εξαρτάται από τη χρήση δημόσιας υπηρεσίας και ως εκ τούτου είναι άστοχος και παραπλανητικός ακόμη και ο τίτλος.

Το νέο ψηφιακό τέλος συναλλαγής έρχεται να προστεθεί σε ένα φορολογικό σύστημα υπερβολικά περίπλοκο και ευμετάβλητο. Χαρακτηρίζεται από πολλούς συντελεστές, πολλές εξαιρέσεις και συχνές μεταβολές στη φορολογική πολιτική, που συνήθως έχουν στόχο την κάλυψη ελλειμμάτων στον προϋπολογισμό, αντί να αναζητούνται περικοπές στις δαπάνες. Στην πραγματικότητα το τέλος χαρτοσήμου αντικαθίσταται με το ψηφιακό τέλους συναλλαγής και συνεπώς δεν έχουμε κάποια μεταρρύθμιση, όπως τονίζετε, αλλά έχουμε την ψηφιοποίηση ενός φόρου για μια σειρά από συναλλαγές. Το τέλος συνεχίζει να υφίσταται κανονικά, απλά γίνεται ηλεκτρονικά.

Η σχέση που υπάρχει στη φορολογική πολιτική της Κυβέρνησης, αλλά και των προηγούμενων, μεταξύ άμεσων και έμμεσων φόρων είναι δείκτης δίκαιης κατανομής του φορολογικού βάρους σε μια οικονομία και δείχνει και την ανάπτυξη ή όχι ενός κράτους. Συνήθως μεγαλύτεροι άμεσοι φόροι δείχνουν ανεπτυγμένα κράτη, ενώ το αντίθετο συμβαίνει σε αναπτυσσόμενα και υποανάπτυκτα κράτη.

Το σπουδαιότερο πρόβλημα και η σπουδαιότερη εξίσωση που πρέπει να λύσει μια δίκαιη και αποτελεσματική φορολογική πολιτική είναι να κατορθώσει να ρυθμίσει την ισορροπία των άμεσων και έμμεσων φόρων στο φορολογικό σύστημα που θα εφαρμόσει, ώστε να μην υπάρχουν φορολογικές αδικίες και στρεβλώσεις. Οι φόροι στους οποίους η χώρα μας υστερεί σε έσοδα είναι οι άμεσοι φόροι και ειδικότερα ο φόρος εισοδήματος. Η υστέρηση αυτή οδηγεί την Κυβέρνηση να επιβάλλει υψηλότερη έμμεση φορολογία και να μη μειώνει τους συντελεστές ΦΠΑ, όπως όλοι εμείς την καλούμε.

Το ψηφιακό τέλος συναλλαγής είναι ένας απροκάλυπτα άδικος έμμεσος φόρος και όχι μια εκσυγχρονιστική μεταρρύθμιση που αντικατοπτρίζει τη συνήθη κυβερνητική φοροεισπρακτική προσέγγιση της δημοσιονομικής πολιτικής, η οποία έρχεται να πραγματοποιηθεί εις βάρος των μεσαίων και ασθενέστερων συμπολιτών μας.

Πιο συγκεκριμένα στο άρθρο 7 ο επιβαλλόμενος φόρος επί των επαγγελματικών μισθώσεων βαρύνει τον εκμισθωτή, όπως γνωρίζουμε, χωρίς φυσικά να υπάρχει κάποια πρόβλεψη ή κάποιο δίχτυ ασφαλείας για τις μικρές μισθώσεις, ο οποίος εκμισθωτής αφ’ ενός θα πληρώσει ΕΝΦΙΑ, ο οποίος παραμένει ένας άδικος και δυσβάσταχτος φόρος που δεν φορολογεί, αλλά ουσιαστικά τιμωρεί την αποταμίευση την οποία παραδοσιακά έκαναν οι Έλληνες σε ακίνητη περιουσία, αφού δεν λαμβάνει υπ’ όψιν του ούτε την πραγματική φοροδοτική ικανότητα του πολίτη, που είναι το εισόδημά του, ούτε την πραγματική εμπορική αξία της περιουσίας του.

Σύμφωνα με το άρθρο 8 του υπό ψήφιση νομοσχεδίου υποκείμενος στο ψηφιακό τέλος συναλλαγής και υπόχρεος για την απόδοσή του είναι ο οφειλέτης του δανείου. Φορολογείται δηλαδή υπέρμετρα αυτός ο οποίος έχει ανάγκη χρηματοδότησης. Θεωρούμε αυτονόητη την εξαίρεση της περίπτωσης του άρθρου 8, διότι η επιβολή φόρου συναλλαγών στα εξωτραπεζικά χρηματοδοτικά εργαλεία συνιστά επιλογή που περιορίζει την επιχειρηματικότητα, μπλοκάρει την εισροή κεφαλαίων και περιορίζει την ανάπτυξη. Συνάδει, δε, παράλληλα και με την πάγια θέση μας ότι η φορολογική πολιτική εστιασμένη στο νέο παραγωγικό μοντέλο είναι απαραίτητο να στοχεύει στην ενθάρρυνση νέων μικρών ή μεσαίων επιχειρήσεων, εξασφαλίζοντας την απρόσκοπτη μετάβαση στην ποιοτική επιχειρηματικότητα με αιχμή την καινοτομία, κυρίως, δε, την αύξηση της εγχώριας προστιθέμενης αξίας.

Επίσης στην ίδια λογική κινείται και το άρθρο 16 παράγραφος 4 σύμφωνα με το οποίο υπόχρεος υποβολής της δήλωσης παρακράτησης και απόδοσης του ψηφιακού τέλους συναλλαγής είναι ο λήπτης της αποζημίωσης, δηλαδή αυτός ο οποίος έχει υποστεί ζημιά από οποιαδήποτε νόμιμη αιτία επιβαρύνεται πλέον με ένα πρόσθετο φορολογικό βάρος. Είναι ένα επιπλέον σημείο που καταδεικνύει πόσο άδικος και ταυτόχρονα δυσβάσταχτος είναι. Η παράγραφος του άρθρου 18, όπου το τέλος που επιβάλλεται στους τόκους υπερημερίας και τους τόκους που επιδικάζονται από δικαστικές αποφάσεις ή προκύπτουν από έγγραφα βαρύνει για μία ακόμη φορά τον ήδη βεβαρημένο οικονομικά οφειλέτη, ο οποίος εκτός από την αποπληρωμή του οφειλόμενου ποσού επιβαρύνεται και με τον μεγαλύτερο συντελεστή του έμμεσου φόρου, το 3,6%.

Και έρχομαι τώρα στο άρθρο 23, στην επιβολή ψηφιακού τέλους συναλλαγής στις αποζημιώσεις που καταβάλλονται από το δημόσιο και τους φορείς της γενικής κυβέρνησης. Το άρθρο αυτό από κοινού με το άρθρο 24 καταδεικνύει την αντιλαϊκή διάσταση του έμμεσου αυτού φόρου. Είναι πρωτοφανές το γεγονός ότι η αποκατάσταση της υλικής ή ηθικής ζημιάς που έχουν υποστεί οι συμπολίτες μας θα φορολογηθεί με συντελεστή 3,6% που υπολογίζεται επί του ποσού της αποζημίωσης.

Στην ίδια λογική κινείται και το άρθρο 24 δυνάμει του οποίου ρυθμίζεται η επιβολή ψηφιακού τέλους συναλλαγής στις επιδοτήσεις, οικονομικές ενισχύσεις και επιχορηγήσεις από το δημόσιο και τους φορείς της γενικής κυβέρνησης. Με αυτήν τη διάταξη φορολογείται εν έτει 2024 η άσκηση κοινωνικής πολιτικής που η Κυβέρνηση προβάλλει ότι είναι ένας τομέας που υπηρετεί και επενδύει με στόχο τη βελτίωση και τη μεταρρύθμιση της κοινωνίας. Το οικοδόμημα της κοινωνικής σας πολιτικής καταρρέει, κύριοι, όταν επιβάλλεται ψηφιακό τέλος με συντελεστή στις πάσης φύσης μονομερείς μεταβιβάσεις πόρων από το δημόσιο ή τον φορέα γενικής κυβέρνησης που γίνεται με σκοπό την οικονομική ενίσχυση του λήπτη αυτών.

Συνεχίζοντας, μέσα από μια δαιδαλώδη διατύπωση του άρθρου 35 επεκτείνεται και για το 2024 η απαλλαγή από τον ΕΝΦΙΑ περιοχών που επλήγησαν από τις φυσικές καταστροφές. Το άρθρο 35 είναι προς τη σωστή κατεύθυνση, αλλά θα έπρεπε να προβλεφθούν και φοροαπαλλαγές για τις επιχειρήσεις οι οποίες επλήγησαν και φυσικά δεν μπόρεσαν ποτέ να ανακάμψουν.

Στο άρθρο 36 παρέχεται τη δυνατότητα σε ξένα κράτη, πρεσβείες και προξενεία να παραχωρούν ακίνητά τους σε αλλοδαπά νομικά πρόσωπα ιδιωτικού δικαίου μη κερδοσκοπικού χαρακτήρα. Δεν παρέχεται καμμία διευκρίνιση στην αιτιολογική έκθεση για τον λόγο που οδήγησε σε αυτήν τη ρύθμιση και τι προσδοκάτε από τα παρεχόμενα ευεργετήματα, δεδομένου ότι οι φοροαπαλλαγές αυτές θα μειώσουν τα έσοδα του κρατικού προϋπολογισμού.

Ελλιπέστατη ως προς την παροχή συγκεκριμένων πληροφοριών τόσο η έκθεση του Γενικού Λογιστηρίου του Κράτους όσο και ειδική έκθεση του άρθρου 75 παράγραφος 3 του Συντάγματος. Ελλείψεις διαπιστώνουμε και στο άρθρο 38 που προστίθενται δαπάνες που εκπίπτουν από το εισόδημα για τον προσδιορισμό του φόρου εισοδήματος και οι δωρεές που γίνονται προς το ελληνικό δημόσιο από νομικά πρόσωπα και νομικές οντότητες.

Στο άρθρο 39 νομιμοποιείται η απαλλαγή του αγροτικού πετρελαίου από τον ειδικό φόρο κατανάλωσης με την εφαρμογή μηδενικού συντελεστή για το 2025. Είναι πάγια θέση της Ελληνικής Λύσης, η οποία αποτυπώθηκε στην ψήφιση του άρθρου 40 του ν.5092/2024, φέτος. Με την επιστροφή του ειδικού φόρου κατανάλωσης δεν λύνεται στο σύνολό του το πρόβλημα το οποίο αντιμετωπίζουν οι αγρότες και οι οποίοι αγοράζουν ακριβό πετρέλαιο.

Στο άρθρο 48 με τίτλο «Παραχώρηση Ολυμπιακού Κέντρου του Δήμου Γαλατσίου στον Δήμο Γαλατσίου» η ρύθμιση προβλέπει ότι παραχωρείται η αποκλειστική χρήση προς τον Δήμο Γαλατσίου. Ένσταση, σας το είπα και στην επιτροπή, είναι η πενταετής λογοδοσία την οποία θα πρέπει να κάνει ο Δήμος Γαλατσίου. Θεωρούμε ότι τα πέντε χρόνια είναι πολύς χρόνος. Θεωρούμε ότι η λογοδοσία και η διαφάνεια είναι στοιχείο της πολιτικής, το οποίο θα πρέπει να αντιμετωπίσουμε λίγο πιο εμπεριστατωμένα. Πολλές από τις άλλοτε εμβληματικές εγκαταστάσεις της «Αθήνας 2024» παραπαίουν από τη φθορά και την εγκατάλειψη. Μεταφέρουν με εμφατικό τρόπο μια ιστορία η οποία ξεκίνησε με υψηλές προσδοκίες και αντίστοιχα υψηλό κοστολόγιο -κόστισαν πάνω από 700 εκατομμύρια ευρώ- και κατέληξε στην απαξίωση, την αδιαφορία και την οικονομική κρίση που ξέσπασε την επόμενη δεκαετία. Πρώτα απ’ όλα έχουμε το ολυμπιακό συγκρότημα, το ΟΑΚΑ, ύψους 529 εκατομμύρια ευρώ, το μεγάλο καμάρι των υποδομών της πρωτεύουσας, για την επισκευή της στέγης του οποίου ακούσαμε ότι θα διατεθεί το εξωφρενικό και εξωπραγματικό ποσό των 150 εκατομμυρίων ευρώ. Με δεδομένο το γεγονός ότι το 62% των εγκαταστάσεων του «Αθήνα 2004» ήταν καινούργιες, ενώ σήμερα παραμένει εκτός χρήσης πάνω από το 25% των χώρων, ποσοστό έντονα απογοητευτικό τόσο για την τελική αποτίμηση των αγώνων όσο και για τις τεράστιες ευκαιρίες που πήγαν χαμένες, θεωρούμε ότι και άλλοι δήμοι θα έπρεπε να υπαχθούν σε παρόμοια ρύθμιση, προκειμένου να αναλάβουν τη συντήρηση των παραδομένων στη φθορά του χρόνου και τις λεηλασίες υποδομών, που θα συμβάλει στην αναβάθμισή τους, ώστε να μην πάνε χαμένα τα υπέρογκα κόστη για την κατασκευή τους.

Κλείνοντας θα πω το εξής: Δεν μιλάμε για κατάργηση του χαρτοσήμου, αλλά για μετονομασία του σε ψηφιακό τέλος συναλλαγών, προκειμένου να το χρησιμοποιήσει ο Πρωθυπουργός στη Διεθνή Έκθεση Θεσσαλονίκης. Επειδή όμως υπάρχουν και στοιχεία προς τη σωστή κατεύθυνση, όπως είναι η ψηφιοποίηση μιας απαρχαιωμένης χειρόγραφης διαδικασίας, η κατάργηση στο χαρτόσημο δανείων, η απαλλαγή των πληγέντων από τον ΕΝΦΙΑ, η Ελληνική Λύση θα ψηφίσει «παρών» στο συγκεκριμένο νομοσχέδιο.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η ειδική αγορήτρια από τη Νέα Αριστερά κ. Αχτσιόγλου.

Παρακαλώ, κυρία συνάδελφε, έχετε τον λόγο.

**ΕΦΗ ΑΧΤΣΙΟΓΛΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, χθες ξεκίνησε η νέα σχολική χρονιά. Κανονικά η χθεσινή μέρα θα έπρεπε να είναι μια μέρα που θα συνοδεύεται από ένα αίσθημα νέας αρχής, από προσδοκίες για τις συγκινήσεις που μπορούν να συμβούν τη νέα χρονιά. Αντ’ αυτού ήταν μια μέρα που χαρακτηρίστηκε από ένα αίσθημα οργής και αγανάκτησης από όλους τους εμπλεκόμενους στη δημόσια εκπαίδευση, δηλαδή τους γονείς, τους μαθητές και τους εκπαιδευτικούς.

Οργή και αγανάκτηση για τις συγχωνεύσεις των τμημάτων και το κλείσιμο τμημάτων σε όλη την Ελλάδα, κεντρική Μακεδονία, Πελοπόννησο, Κρήτη, στο Χαϊδάρι, στο Αιγάλεω, στο Περιστέρι. Σχεδόν όλα τα τμήματα της πρωτοβάθμιας εκπαίδευσης υφίστανται συγχωνεύσεις. Στην Αττική από τον Πειραιά, την Καισαριανή μέχρι το Χαλάνδρι υπάρχουν συγχωνεύσεις και κλείσιμο τμημάτων.

Οργή και αγανάκτηση γιατί ένας πρωτοδιόριστος εκπαιδευτικός καλείται να ζήσει και να λειτουργήσει με το φοβερό ποσό των 776 ευρώ καθαρά, μισθό το μήνα, όταν με αυτά τα χρήματα δεν μπορεί να νοικιάσει ούτε μια γκαρσονιέρα στο μέρος που καλείται να υπηρετήσει.

Οργή και αγανάκτηση γιατί η συντριπτική πλειονότητα πλέον των οικογενειών δεν μπορούν να βγάλουν πέρα ούτε τα πολύ στοιχειώδη της καθημερινότητάς τους, δηλαδή το κόστος για το σουπερμάρκετ, για την ενέργεια, για την στέγη, για το ενοίκιο. Οργή και αγανάκτηση γιατί -ενημερώστε και την κ. Βούλτεψη- η πλειονότητα αυτών δεν πήγαν διακοπές ούτε στην ενδοχώρα.

Από τη μια, λοιπόν, υπάρχει αυτή η πραγματικότητα, αυτή η Ελλάδα, αυτή η εικόνα της χώρας, αυτή η βιωμένη πραγματικότητα για τη συντριπτική πλειονότητα των νοικοκυριών και των οικογενειών και από την άλλη πλευρά υπάρχει μια άλλη εικόνα, αυτή που μας δίνουν τα στοιχεία των ισολογισμών των εισηγμένων στο χρηματιστήριο εταιρειών, που ανακοινώθηκαν πριν από λίγες μέρες.

Και τι βλέπουμε εκεί; Εκεί βλέπουμε ότι τα διευθυντικά στελέχη των είκοσι πέντε μεγάλων εταιρειών στην Ελλάδα απήλαυσαν το 2023 αποδοχές ύψους ενάμισι εκατομμυρίου. Τονίζω είναι τα διευθυντικά στελέχη είκοσι πέντε μεγάλων εταιρειών. Εκεί βλέπουμε ότι τα διευθυντικά στελέχη τεσσάρων συστημικών τραπεζών απήλαυσαν αποδοχές ύψους πάνω από ενάμισι εκατομμύριο την προηγούμενη χρονιά, υπερτριπλασιάζοντας τις αποδοχές τους μέσα σε δύο χρόνια. Εκεί βλέπουμε ότι οι συστημικές τράπεζες τα τελευταία χρόνια της διακυβέρνησης του κ. Μητσοτάκη έχουν κατ’ έτος πάνω από ένα δισεκατομμύριο κέρδη η καθεμία, τα οποία προφανώς δεν προέρχονται από τον δημιουργικό τους ρόλο στην ελληνική οικονομία, αλλά από τη διαφορά επιτοκίου χορηγήσεων-επιτοκίου καταθέσεων. Δηλαδή χρεώνουν ένα πολύ υψηλό επιτόκιο όταν είναι κάποιος να δανειστεί, αλλά πάρα πολύ χαμηλά επιτόκια όταν κάποιος καταθέτει, και έχουν και τρομερά υψηλές χρεώσεις στις καθημερινές λειτουργίες και υπηρεσίες τους. Άρα είναι κυριολεκτικά κέρδη στην πλάτη των πολιτών. Αυτές είναι οι δύο Ελλάδες, αυτές είναι οι δύο εικόνες που υπάρχουν ταυτόχρονα στην Ελλάδα σήμερα.

Πώς φτάσαμε σε αυτές τις δύο Ελλάδες; Τι συμβαίνει αυτά τα πεντέμισι χρόνια της διακυβέρνησης της Νέας Δημοκρατίας, τι έχει κάνει η Κυβέρνηση για αυτό; Εγώ θα μιλήσω με δεδομένα και με στοιχεία, όχι με πολιτικές εκτιμήσεις. Τα έχω εδώ και θα τα καταθέσω όλα στα Πρακτικά.

Πρώτον, ο μέσος μισθός στην Ελλάδα και το μέσο πραγματικό ωρομίσθιο στην Ελλάδα είναι στην τελευταία θέση στην Ευρώπη. Χειροτέρευσε ή βελτιώθηκε η κατάσταση τα τελευταία πεντέμισι χρόνια διακυβέρνησης της Νέας Δημοκρατίας; Χειροτέρευσε.

Κατά κεφαλήν ΑΕΠ στην Ελλάδα με όρους αγοραστικής δύναμης, το πραγματικό δηλαδή, είναι προτελευταίο στην Ευρώπη. Κάτω από εμάς είναι μόνο η Βουλγαρία. Χειροτέρευσε ή βελτιώθηκε η θέση της χώρας τα τελευταία πεντέμισι χρόνια; Χειροτέρευσε.

Στις δαπάνες για την υγεία η Ελλάδα είναι τελευταία στον ΟΟΣΑ. Τα κέρδη των μεγάλων εταιρειών, των εισηγμένων στο χρηματιστήριο επιχειρήσεων, αυξήθηκαν τα τελευταία χρόνια; Αυξήθηκαν κατά 550%. Το 2019 ήταν το 1% του ΑΕΠ και έφτασαν τώρα να είναι το 5,5%, δηλαδή υπερπενταπλασιάστηκαν. Μιλάμε για μία τρομακτική αναδιανομή, για μία τρομακτική συγκέντρωση πλούτου σε λίγα χέρια.

Μερίδιο μισθών στο ΑΕΠ και μερίδιο κερδών στο ΑΕΠ, γιατί δεν έχει σημασία να συζητάμε αν έχουμε μεγέθυνση του ΑΕΠ, αλλά ποιος την καρπώνεται αυτή τη μεγέθυνση. Είναι 27% το μερίδιο των μισθών και 53% το μερίδιο των κερδών, πάνω από είκοσι πέντε μονάδες η διαφορά. Ανοίγει αυτή η ψαλίδα ή κλείνει αυτή η ψαλίδα τα τελευταία πεντέμισι χρόνια της Νέας Δημοκρατίας; Ανοίγει με τρομακτικό ρυθμό. Βρίσκεται κοντά στην Ευρώπη, την κατά τα άλλα Ευρώπη των ανισοτήτων; Απομακρύνεται από την Ευρώπη. Η Ελλάδα έχει το δεύτερο χαμηλότερο μερίδιο μισθών στην Ευρώπη και το τρίτο υψηλότερο μερίδιο κερδών των μεγάλων επιχειρήσεων στην Ευρώπη. Οι μεσαίοι φτωχοποιούνται, οι πολύ πλούσιοι γίνονται ακόμη πλουσιότεροι. Ίσχυε και πριν αυτό; Όχι, μέχρι το 2019 η ψαλίδα έκλεινε. Άρα αυτή η τρομακτική όξυνση των ανισοτήτων, αυτή η συγκέντρωση πλούτου σε λίγα χέρια, συμβαίνει τα τελευταία πέντε χρόνια.

Είναι τυχαία όλα αυτά; Είναι εξωτερικοί παράγοντες; Είναι μια γρίπη, που είπε ο κ. Χατζηδάκης «τι να κάνουμε, θα περάσει»; Δεν θα περάσει, γιατί δεν είναι τυχαία. Δεν θα περάσει γιατί είναι το αποτέλεσμα συγκεκριμένων στρατηγικών πολιτικών επιλογών της Κυβέρνησης της Νέας Δημοκρατίας. Πρώτον, η πολιτική της στην ακρίβεια, στον πληθωρισμό. Είναι κυριολεκτικά ανεξέλεγκτη η αγορά με τις εταιρείες σε συγκεκριμένους κλάδους σουπερμάρκετ, ενέργεια, διύλιση, να κερδοσκοπούν κυριολεκτικά στις πλάτες των πολιτών. Φτάσαμε πριν από δύο χρόνια η Λαγκάρντ -απ’ όλους τους ανθρώπους στον κόσμο η Λαγκάρντ- να λέει ότι έχουμε να κάνουμε με πληθωρισμό απληστίας, ότι δηλαδή τον πληθωρισμό τον τροφοδοτούν τα υπερβολικά κέρδη των επιχειρήσεων και όχι το ίδιο το εισαγόμενο κόστος των προϊόντων. Και η Κυβέρνηση λέει από τη μια ότι ο πληθωρισμός είναι εισαγόμενος, από την άλλη τι ωραία που έχουν κέρδη οι επιχειρήσεις και αυτό δείχνει πόσο καλά πάνε τα πράγματα. Άρα πρώτον, η πολιτική της στην αισχροκέρδεια, στην αγορά όλη αυτή την περίοδο.

Δεύτερον, η πολιτική της στη φορολογία με φορολογικές ελαφρύνσεις στη συγκέντρωση κεφαλαίου, φορολογικές ελαφρύνσεις στα μερίσματα, φορολογικές ελαφρύνσεις στον ΕΝΦΙΑ στις μεγάλες περιουσίες από τη μια πλευρά και από την άλλη οριζόντιο χαράτσι στους ελεύθερους επαγγελματίες, το οποίο ουσιαστικά νομιμοποιεί τη μεγάλη φοροδιαφυγή και καταλήγουν να το πληρώνουν πάλι τα μπλοκάκια και οι μικροί αυτοαπασχολούμενοι. Και ο ΦΠΑ αμείωτος σε όλα αυτά τα χρόνια να λειτουργεί ως επιπρόσθετος φόρος και να επιτελεί μια ληστρική επιδρομή στο εισόδημα των πολιτών. Έχουμε μια τρομακτική αύξηση στα φορολογικά έσοδα τα χρόνια της διακυβέρνησης της Νέας Δημοκρατίας όχι γιατί τα πράγματα πηγαίνουν καλά, αλλά γιατί έχει σωρεύσει ο ΦΠΑ πάνω από 7 δισεκατομμύρια. Ο πλέον άδικος φόρος έχει σωρεύσει επιπλέον 7 δισεκατομμύρια από ό,τι συνέβαινε υπό κανονικές συνθήκες. Αυτό είναι επιδρομή στο εισόδημα των πολιτών, δεν είναι ανάπτυξη.

Τρίτον, πολιτική για τις τράπεζες. Την ώρα που έχουμε αυτές τις απίστευτα αθέμιτες πρακτικές στις χρεώσεις των τραπεζών η Κυβέρνηση νομοθετεί και ανοίγει τον δρόμο να παίρνουν μπόνους τα τραπεζικά στελέχη, ανοίγει τον δρόμο σε ασυλίες και ακαταδίωκτα σε θαλασσοδάνεια που χορηγούν. Την ώρα που έχουμε αυτές τις πρακτικές των funds σε ό,τι αφορά την πρώτη κατοικία και τους πολίτες η Κυβέρνηση τους νομιμοποιεί, περνώντας έναν πτωχευτικό κώδικα με τον οποίο πτωχεύουν όλοι, άρα ουσιαστικά επιβραβεύει πρακτικές, λέει «συνεχίστε έτσι».

Τέταρτον, η πολιτική στα δημόσια αγαθά που ιδιωτικοποιούνται όλα από την πανεπιστημιακή εκπαίδευση, την υγεία, την ενέργεια. Και τι σημαίνει αυτό πρακτικά; Σημαίνει ότι οι πολίτες πρέπει να πληρώνουν ολοένα και παραπάνω από την τσέπη τους για πράγματα που θα έπρεπε να είναι δωρεάν, καθολικά, δημόσια και από την άλλη σημαίνει ότι οι πάροχοι των ιδιωτικοποιημένων αγαθών σωρεύουν κέρδη. Εκεί οδηγούν αυτές οι επιλογές.

Τι έγινε επί της διακυβέρνησης της Νέας Δημοκρατίας στην υγεία; Αυξήθηκε ραγδαία το ποσοστό όσων δεν μπορούν να καλύψουν τις ανάγκες τους. Είμαστε μακράν οι πρώτοι στην Ευρώπη που δεν μπορούμε να καλύψουμε τις ανάγκες μας ως πολίτες για την υγεία και την ίδια στιγμή είμαστε μακράν οι πρώτοι που πληρώνουμε τα πιο πολλά από την τσέπη μας για την υγεία. Αυτό έχει συμβεί τα τελευταία πεντέμισι χρόνια. Εκατό χιλιάδες χειρουργεία σε αναμονή αυτήν την στιγμή στη χώρα. Στο ΕΣΥ έχουμε πέντε χιλιάδες λιγότερο προσωπικό από ό,τι είχαμε πριν από δύο χρόνια. Η ΜΕΘ παίδων στη βόρεια Ελλάδα έχει μόνο οκτώ κρεβάτια. Αυτή είναι η κατάσταση.

Και τι κάνει η Κυβέρνηση, ενώ συμβαίνουν όλα αυτά; Νομοθετεί την αύξηση στις τιμές των φαρμάκων άκουσον-άκουσον. Δηλαδή αυξάνει και άλλο την ιδιωτική δαπάνη για την υγεία και στο δίπολο φαρμακευτικές-πολίτες διαλέγει την πλευρά των φαρμακευτικών.

Τι έγινε επί της διακυβέρνησης Νέας Δημοκρατίας στη στέγη; Πάνω τα ενοίκια 40%! Πληρώνουμε μακράν περισσότερο από οποιονδήποτε άλλον στην Ευρώπη, οι Έλληνες πολίτες, για το κόστος της στέγης. Δίνουμε πάνω από το μισό μας εισόδημα για το κόστος στέγης. Και τι κάνετε, ενώ είναι αυτή η συνθήκη; Θα νομοθετήσει, λέει, Τειρεσία για τους κακοπληρωτές των ενοικίων. Δηλαδή θα τιμωρήσουμε τον άνθρωπο, τον πολίτη, ο οποίος, αφού έχει διαλυθεί το εισόδημά του, δεν μπόρεσε να πληρώσει 800 ευρώ ενοίκιο για σαράντα τετραγωνικά στο Κουκάκι. Αντιστρέφετε δηλαδή την πραγματικότητα. Αντί να δείτε τη ρίζα του προβλήματος έρχεστε να τιμωρήσετε τον πολίτη ο οποίος δεν μπορεί να πληρώνει αυτά τα ασύλληπτα ποσά με αυτό το διαλυμένο εισόδημα που έχει. Αυτή είναι η καθημερινότητα των πολιτών, αυτό συμβαίνει αυτήν την στιγμή στη χώρα.

Και τι κάνει η Κυβέρνηση; Τι καταλαβαίνω, τι παρατηρώ ότι κάνει; Βλέπω το τελευταίο χρονικό διάστημα να επιδίδεται σε μια προσπάθεια μιας στρατηγικής επικοινωνίας για να πείσει τους πολίτες ότι δεν καταλαβαίνουν καλά. Βλέπω τον κ. Χατζηδάκη να βγάζει δελτία Τύπου για τις πρωτιές και να λέει: «basta, ως εδώ, που μας κάνετε και κριτική!». Βλέπω τον κ. Μητσοτάκη να προσπαθεί να πείσει ότι κάτι δεν έχουν καταλάβει καλά οι πολίτες. Νομίζετε δηλαδή ότι το θέμα είναι ότι δεν έχουν επικοινωνηθεί σωστά οι πρωτιές. Το πρόβλημα όμως είναι πραγματικό, δεν είναι επικοινωνιακό. Και είδα να κάνει το ίδιο και ο κ. Μητσοτάκης στη ΔΕΘ πριν από λίγες μέρες. Επέμεινε στις ακριβώς ίδιες πολιτικές, προσπαθώντας απλά να πείσει ότι πολίτες κάτι δεν έχουν καταλάβει. Για την ακρίβεια κουβέντα, δεν υπάρχει το πρόβλημα, δεν υφίσταται για τον κ. Μητσοτάκη πρόβλημα ακρίβειας στη χώρα αυτήν την στιγμή. Και εννοείται δεν είπε και τίποτα σχετικό για τις τιμές, για τον ΦΠΑ ή για κάποια άλλη παρέμβαση στην αγορά.

Δεύτερον, επιχείρησε να παρουσιάσει ως νέες παροχές ήδη νομοθετημένες υποχρεώσεις της Κυβέρνησης. Θυμίζω η υποχρέωση αύξησης των συντάξεων κατ’ έτος είναι νομοθετημένη από το 2017. Ο κ. Μητσοτάκης κάθε χρόνο προσπαθεί να το παρουσιάσει ως μια νέα δική του παροχή. Δεν είναι νέα δική του παροχή. Υπάρχει νομοθετική υποχρέωση, όπως νομοθετική υποχρέωση είναι και η αύξηση του κατώτατου μισθού κατ’ έτος από τον νόμο, από παλιά, έχει πάνω από δέκα χρόνια.

Τι έκανε; Είπε θα δώσω αυξήσεις στις συντάξεις 2% με 2,5%, κάτω από τον τρέχοντα πληθωρισμό αυτήν την στιγμή ή στο επίπεδο του τρέχοντος πληθωρισμού. Αυτό σημαίνει ότι οι συνταξιούχοι όχι απλά δεν κερδίζουν κάτι στο εισόδημά τους, αυτό σημαίνει ότι χάνουν αγοραστική δύναμη, υφίστανται απώλειες που δεν τις αναπληρώνετε.

Το ίδιο συμβαίνει και με το μισθό. Αυτές οι αυξήσεις στον κατώτατο μισθό την ώρα που έχετε διαλύσει συλλογικές συμβάσεις και έχετε θεσπίσει απλήρωτες υπερωρίες, οδηγούν στο να μειώνεται ο πραγματικός μέσος μισθός, τα νούμερα δηλαδή που είδαμε, αυτό που βιώνουν δηλαδή και οι πολίτες, ότι δεν μπορούν με το εισόδημά τους να καλύψουν τρέχουσες ανάγκες στο επίπεδο των τιμών που υπάρχει.

 Για τους δημοσίους υπαλλήλους τι είναι αυτό που τελικά τους είπε; Πρακτικά τι τους είπε; Είπε, 20 ευρώ μεικτά αύξηση τον χρόνο στον μισθό σας. Αυτό είναι, 20 ευρώ μεικτά. Απαντήστε. Ας απαντήσουν και οι πολίτες αν τα 20 ευρώ μεικτά αύξηση στον μισθό τους είναι αυτό το οποίο μπορεί να τους βοηθήσει να βελτιώσουν την καθημερινότητά τους σήμερα, με αυτά τα ενοίκια και με αυτές τις τιμές και με αυτήν την ενέργεια και με το να πρέπει να πληρώνουν από την τσέπη τους για την υγεία.

 Για την στέγη τι είπε; «Επαναλαμβάνω ένα πρόγραμμα που είχα κάνει στο παρελθόν». Άρα ουσιαστικά καμμία ουσιώδη παρέμβαση για τη φούσκα των ακινήτων αυτήν την στιγμή. Επίσης περιορισμός του Airbnb για τρία μόνο διαμερίσματα στην Αθήνα, τα οποία ούτως ή άλλως ήταν υπερκορεσμένα πλέον. Πέρυσι περάσατε μια ρύθμιση υποτίθεται περιορισμού της Golden Visa, που είπατε ότι θα εφαρμοστεί έναν χρόνο μετά. Τι έγινε τελικά; Αυτόν τον έναν χρόνο έτρεχαν όλοι να αγοράσουν ακίνητα με το προηγούμενο ευνοϊκό καθεστώς. Άρα ενισχύσατε τη φούσκα των ακινήτων με αυτήν τη ρύθμιση.

 Για την υγεία, αφού εμπορευματοποιήσατε τη δημόσια υγεία, δηλαδή νομοθετήσατε απογευματινά ιατρεία επί πληρωμή -οι πολίτες να πληρώνουν γι’ αυτό που δεν θα έπρεπε να πληρώνουν- τώρα ήρθε ο κ. Μητσοτάκης και λέει ότι θα χρησιμοποιήσει κάποια χρήματα από το Ταμείο Ανάκαμψης για να μην πληρώνουν κάποιοι πολίτες απογευματινά ιατρεία. Δηλαδή έρχεστε να μπαλώσετε με χρήματα του Ταμείου Ανάκαμψης που θα έπρεπε να χρησιμοποιούνται για αλλού, τρύπα που εσείς κάνετε στο δημόσιο σύστημα υγείας! Και αναρωτιέμαι αν πρέπει να επιβραβεύσουμε κιόλας για αυτά τα πράγματα που ακούμε.

 Είναι ακριβώς, λοιπόν, οι ίδιες πολιτικές και μια επιχείρηση επικοινωνιακής πειθούς του κόσμου ότι κάτι δεν έχει καταλάβει και δείχνει τη δυσαρέσκειά του στις δημοσκοπήσεις και στις πρόσφατες ευρωεκλογές με τη Νέα Δημοκρατία. Το πρόβλημα όμως επαναλαμβάνω δεν είναι ότι δεν έχετε επικοινωνήσει άρτια το έργο σας. Το πρόβλημα είναι πραγματικό, καθημερινό.

 Όσον αφορά το νομοσχέδιο, πρώτον προβλέπει τη μετατροπή ενός φόρου του τέλους χαρτοσήμου σε ψηφιακό. Το μετονομάζει, το ψηφιοποιεί. Δεν τον αλλάζει, δεν τον μεταρρυθμίζει, δεν ελαφραίνει πολίτες, δεν κάνει κάποια δομική αλλαγή. Άρα έχουμε απλώς μετονομασία του φόρου, δεν έχουμε μεταρρύθμιση. Δεύτερον, το τέλος που ψηφιοποιείτε, είναι ένας έμμεσος φόρος. Σωστά; Ένας έμμεσος φόρος σημαίνει ένας άδικος φόρος, ένας φόρος με τον οποίο επιβαρύνονται με τον ίδιο τρόπο χαμηλότερα εισοδήματα, μεσαία εισοδήματα, ανώτατα εισοδήματα. Άρα ως άδικος φόρος θα έπρεπε κανονικά να κοιτάμε πώς θα μειωθεί.

Λέει η Κυβέρνηση ότι θα έχει απρόσμενα έσοδα από αυτόν τον άδικο φόρο και αυτό είναι πολύ καλό πράγμα. Αναρωτιέμαι πώς είναι καλό πράγμα να έχεις έσοδα απρόσμενα από έναν άδικο φόρο, μόνο αν πιστεύεις στην αναδιανομή και τη συγκέντρωση πλούτου προς τα πάνω. Τρίτον, την ώρα που δεν κάνει καμμία δομική παρέμβαση για να ελαφρύνει αυτούς που έχουν ανάγκη, βάζει ένα πλαφόν για τις εταιρείες τις μεγάλες και για τις συναλλαγές των μεγάλων εταιρειών, μην πληρώσουν και πάρα πολλά στα δάνεια που θα κάνουν οι μεγάλες επιχειρήσεις. Και ποια ήταν η εξήγηση που ακούσαμε γι’ αυτό το πλαφόν; Έβρισκαν -λέει- διάφορα τεχνάσματα οι μεγάλες επιχειρήσεις και δεν το πλήρωναν μέχρι σήμερα το τέλος χαρτοσήμου, οπότε να τους το μειώσουμε μήπως και τους γλυκάνουμε και αρχίζουν -άκουσον, άκουσον!- και το πληρώνουν. Να κάνουμε χατίρια δηλαδή στους παραβάτες μήπως και συμμορφωθούν και την ίδια ώρα να προβλέπουμε σκληρά πρόστιμα για τους πολίτες που θα αποφύγουν το τέλος χαρτοσήμου.

Και το τελευταίο -το επισημαίνω για ακόμη μια φορά- είναι το άρθρο που αφορά στην επιβολή φόρου στις συνδρομές των μελών των σωματείων. Όλοι διαμαρτυρήθηκαν, όλοι οι φορείς διαμαρτυρήθηκαν. Είναι αντίθετο στη συλλογική οργάνωση και δράση να βάζεις τέτοιο τέλος που δημιουργεί πρόβλημα στη συλλογική οργάνωση, επιβαρύνεις τα σωματεία διοικητικά, τα επιβαρύνεις οικονομικά, την ώρα που με το ζόρι βγάζουν τα λειτουργικά τους έξοδα. Επιμένω ότι πρέπει να υπάρχει καθαρή διατύπωση ότι δεν εφαρμόζεται στα εργατοϋπαλληλικά τουλάχιστον σωματεία και στα ταμεία αλληλοβοήθειας των δικηγόρων. Σας επισήμανα ότι μας έστειλαν επιστολή επιμένοντας να μην επιβάλλετε τέτοιο σε αυτές τις ενώσεις.

Γι’ αυτούς τους λόγους η Νέα Αριστερά καταψηφίζει αυτό το νομοσχέδιο.

Και κλείνω κύριε Πρόεδρε -και ευχαριστώ, θα ήθελα ένα λεπτό ανοχή- με το εξής: Οι πολίτες δεν κάνουν λάθος όταν επτά στους δέκα λένε ότι τα πράγματα πηγαίνουν σε λάθος κατεύθυνση, όταν επτά στους δέκα λένε ότι φτωχοποιούνται. Δεν κάνουν λάθος, δεν λαθεύει το ένστικτό τους ως προς την δυσαρέσκεια που εκφράζουν προς την Κυβέρνηση οι πολίτες που φτωχοποιούνται και αυτό το πρόβλημα είναι πραγματικό.

Πραγματικό είναι και το πολιτικό βέβαια πρόβλημα, γιατί την ίδια ώρα δεν υπάρχει μια αντιπαραθετική στρατηγική. Γιατί έχουμε μια Αξιωματική Αντιπολίτευση που τον τελευταίο έναν χρόνο το μόνο που κάνει είναι να παράγει κρίσεις. Τίποτα άλλο. Εδώ χρειάζεται αντιπαραθετική στρατηγική, η οποία να προβλέπει πραγματικές αυξήσεις στους μισθούς, συλλογικές συμβάσεις κλαδικές παντού για όλους τους εργαζόμενους, να προβλέπει μια σοβαρή κοινωνική πολιτική με ενίσχυση των δημοσίων υποδομών και του προσωπικού, σοβαρή πολιτική για την στέγη με κατάργηση της Golden Visa, ουσιαστικούς περιορισμούς στο Airbnb, δημόσια διαχείριση ακινήτων και φορολογική επιβάρυνση των ανώτατων οικονομικά στρωμάτων.

Με αυτήν την στρατηγική και με επιμονή στο πολιτικό περιεχόμενο εμείς ως Νέα Αριστερά θα συνεχίσουμε το δύσκολο έργο να εμπνεύσουμε τους πολίτες ότι υπάρχει άλλος δρόμος, υπάρχει εναλλακτική.

Ευχαριστώ πάρα πολύ.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από την Κοινοβουλευτική Ομάδα της Νίκης κ. Βορύλλας.

**ΑΝΔΡΕΑΣ ΒΟΡΥΛΛΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, με μια δέσμη σαράντα πέντε μέτρων την οποία ανακοίνωσε από το Βήμα της Διεθνούς Έκθεσης Θεσσαλονίκης ο Πρωθυπουργός, Κυριάκος Μητσοτάκης, επιχείρησε να κερδίσει τις εντυπώσεις επικοινωνιακά και να δημιουργήσει προϋποθέσεις για επανεκκίνηση της Κυβέρνησης, προβάλλοντας στην ελληνική κοινωνία μια εικόνα ότι το τραυματισμένο από το αποτέλεσμα ευρωεκλογών κυβερνών κόμμα, διαθέτει ισχυρό αφήγημα για να οδηγήσει με ασφάλεια σε μια χώρα πιο δίκαιη και πιο αποτελεσματική ως το 2027.

Η ομιλία του Πρωθυπουργού δεν εμπεριείχε κάποιο μέτρο έκπληξη και φυσικά δεν πρόσφερε καμμία νέα απάντηση σε ό,τι αφορά το μεγαλύτερο πρόβλημα που αντιμετωπίζει η ελληνική κοινωνία και δεν είναι άλλο από την ακρίβεια. Μπορεί να επανέλαβε ότι η μάχη ενάντια στην αισχροκέρδεια θα συνεχιστεί μέχρι η αγορά να ομαλοποιηθεί, αλλά συγκεκριμένα νέα μέτρα δεν ανακοίνωσε με συνέπεια και οι όποιες εισοδηματικές αυξήσεις ανακοινώθηκαν να κινδυνεύουν να εξανεμιστούν και αυτές από την ακρίβεια όπως συμβαίνει μέχρι σήμερα. Οι πολίτες της χώρας βρίσκονται στον πάτο της Ευρώπης αναφορικά με την πραγματική τους αγοραστική δύναμη.

Κυρίες και κύριοι συνάδελφοι, η Κυβέρνηση φέρνει προς συζήτηση νομοσχέδιο με στόχο την αναμόρφωση του Κώδικα Τελών Χαρτοσήμου και την αντικατάστασή του με το ψηφιακό τέλος συναλλαγής. Από το 1836 μέχρι σήμερα πολλά έχουν αλλάξει στην Ελλάδα εκτός από ένα, το τέλος χαρτοσήμου. Είναι ο παλαιότερος φόρος που επί της ουσίας παραμένει αλλάζοντας όνομα σε ψηφιακό τέλος συναλλαγής.

 Στον κρατικό προϋπολογισμό του 2024 το σύνολο των φορολογικών εσόδων προϋπολογίζονταν σε 5,6 δισεκατομμύρια, ενώ τα έσοδα από τέλη χαρτοσήμου σε 355 εκατομμύρια ευρώ. Δηλαδή τα τέλη χαρτοσήμου αντιπροσωπεύουν μόλις το 0,63% του συνόλου των φορολογικών εσόδων.

Τα παραπάνω ποσά αποδεικνύουν ότι πρόκειται από φορολογικής απόψεως για έναν ασήμαντο φόρο. Ενώ σε άλλες χώρες αξιολογούνται οι φόροι για την αποδοτικότητά τους, στην Ελλάδα τέτοια πράγματα δεν συμβαίνουν, δηλαδή να αξιολογούνται οι φόροι σε σχέση με τα έσοδα που φέρνουν στα κρατικά ταμεία, το κόστος είσπραξης τους, ψηφιακές πλατφόρμες τα διοικητικά κόστη και τη γραφειοκρατία, που ενίοτε προκαλούν στις επιχειρήσεις και στα νοικοκυριά.

Η Κυβέρνηση επικαλείται ως εκσυγχρονισμό την πλήρη κατάργηση του τέλους χαρτοσήμου για πάνω από 600 περιπτώσεις, οι οποίες έτσι κι αλλιώς απέφεραν ελάχιστα έσοδα, μόλις 32 εκατομμύρια ευρώ στα κρατικά ταμεία χωρίς να αναφέρεται το κόστος είσπραξής τους. Η Κυβέρνηση με το παρόν νομοσχέδιο αναπτύσσει τον Κώδικα Τελών Χαρτοσήμου σε ψηφιακό τέλος συναλλαγής με συντελεστές 1.2, 2.4 και 3.6, που είναι ακριβώς οι ίδιοι με τους συντελεστές του Κώδικα Τελών Χαρτοσήμου, που υποτίθεται πως καταργείτε.

Η θέση του κόμματός μας είναι ότι εν έτει 2024 η επιβολή χαρτοσήμου σε ορισμένες συναλλαγές δεν έχει κανέναν δικαιοπολιτικό λόγο ύπαρξης και αποτελεί ένα απροκάλυπτο χαράτσι οθωμανικής αντίληψης και βαναυσότητας. Επί της ουσίας το χαρτόσημο αλλάζει όνομα και απλά οι διαδικασίες είσπραξης θα γίνουν σε ψηφιακό τρόπο.

Οι λόγοι αντίθεσής μας βασίζονται στο ότι πρόκειται για φόρο που δεν επιβάλλεται επί του κέρδους, επί της προστιθέμενης αξίας, οπότε προσομοιάζει με οριζόντιο ή κεφαλικό φόρο, ενώ η απόδοσή του στα κρατικά ταμεία είναι ελάχιστη. Είναι ένας φόρος αντιαναπτυξιακός, εχθρικός προς την επιχειρηματικότητα και τις ξένες επενδύσεις.

Η πρόσβαση στον τραπεζικό δανεισμό είναι περιορισμένη ή αδύνατη για έναν σημαντικό αριθμό επιχειρήσεων της Ελλάδας μικρομεσαίων, νεοφυών. Αυτό συμβαίνει λόγω του περιορισμένου μεγέθους και πόρων τους με αποτέλεσμα να μη δύναται να χρηματοδοτηθούν από χρηματοπιστωτικά ιδρύματα. Στη συνεδρίαση της 5ης Σεπτεμβρίου στην Διαρκούς Επιτροπής Οικονομικών και κατόπιν της τοποθέτησης του κόμματός μας που ανέδειξε ότι είναι εσφαλμένη η επιβολή του ψηφιακού τέλους στα έντοκα δάνεια, ο Υφυπουργός Εθνικής Οικονομίας και Οικονομικών κ. Χρήστος Δήμας ανακοίνωσε ότι δεν θα υπάρξει ψηφιακό τέλος συναλλαγής στα ομολογιακά δάνεια.

Είχε προηγηθεί η έντονη αντίθεση του κόμματός μας, με την οποία αναδείξαμε ότι πολλές ελληνικές επιχειρήσεις στρέφονται στην έκδοση μη εισηγμένων ομολογιακών δανείων και δη μετατρέψιμων ομολογιακών ή ομολογιακών με δικαίωμα συμμετοχής στα κέρδη, που καλύπτονται από οργανισμούς εναλλακτικών επενδύσεων.

Κατά τη γνώμη μας, ενώ είναι προς τη σωστή κατεύθυνση η απόφαση της Κυβέρνησης να μην υπάρξει ψηφιακό τέλος συναλλαγής στα ομολογιακά δάνεια, δεν καλύπτονται τα έντοκα χρηματικά δάνεια, στα οποία επίσης δεν θα πρέπει να επιβάλλεται ψηφιακό τέλος συναλλαγής.

Η χορήγηση έντοκου χρηματικού δανείου περιλαμβάνεται κατ’ αρχάς μεταξύ των πράξεων του άρθρου 2 του Κώδικα ΦΠΑ ως παροχή υπηρεσιών υποκείμενων στον φόρο προστιθέμενης αξίας, πλην απαλλασσόμενη αυτού κατά το άρθρο 22 παράγραφος 1. Ειδικότερα, η χορήγηση έντοκου χρηματικού δανείου ως διάθεση κεφαλαίου σε τρίτο, έναντι του οποίου κεφαλαίου καταβάλλεται η δέουσα αμοιβή υπό μορφή τόκων, συνιστά παροχή υπηρεσιών από επαχθή αιτία, οπότε δεν μπορεί να επιβληθεί ψηφιακό τέλος συναλλαγής.

Η επιβολή ψηφιακού τέλους συναλλαγής πιθανόν θα οδηγήσει σε νέες δικαστικές διαμάχες, δεδομένου ότι με τις υπ’ αριθμόν 2163/2020 και 2323/2020 αποφάσεις του Συμβουλίου της Επικρατείας -τις όποιες αποφάσεις καταθέτουμε στα Πρακτικά- επιβεβαίωσε την ομολογιακή κρίση ότι όλα τα έντοκα χρηματικά δάνεια από ενάρξεως του Κώδικα ΦΠΑ δεν θα έπρεπε να έχουν υπαχθεί στα τέλη χαρτοσήμου.

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με βάση τις παραπάνω αποφάσεις του Συμβουλίου της Επικρατείας, η Διεύθυνση Επίλυσης Διαφορών της Ανεξάρτητης Αρχής Δημοσίων Εσόδων εξέδωσε την απόφαση 4076/2022 -την οποία καταθέτουμε στα Πρακτικά- με την οποία επιστρέφονται τα τέλη χαρτοσήμου που είχαν αποδοθεί επί τρεχούμενου δοσοληπτικού λογαριασμού.

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με νόμο της παρούσας Κυβέρνησης και ειδικότερα με το άρθρο 172 του ν.4972/2022 για την εταιρική διακυβέρνηση των ανωνύμων εταιρειών του δημοσίου ορίστηκε ότι δεν θίγονται οι διατάξεις για την επιβολή τελών χαρτοσήμου στα έντοκα δάνεια και λοιπές χρηματοδοτήσεις. Δηλαδή, νομοθετήθηκε εκ νέου η διατήρηση χαρτοσήμου κόντρα στις εν λόγω αποφάσεις του Συμβουλίου της Επικρατείας.

Η εμμονή της Κυβέρνησης να επιβάλει ψηφιακό τέλος συναλλαγής σε ορισμένες συναλλαγές, όπως τα επιχειρηματικά δάνεια, είναι πιθανόν μη σύννομη, με βάση το σκεπτικό του Συμβουλίου της Επικρατείας, όπως αναπτύχθηκε στις υπ’ αριθμόν 2163/2020 και 2323/2020 αποφάσεις.

Ας εξετάσουμε ορισμένες περιπτώσεις όπου με το παρόν νομοσχέδιο θα επιβάλλεται ψηφιακό τέλος συναλλαγής.

Ως πρώτη περίπτωση αναφέρονται οι συμβάσεις μίσθωσης ακινήτων εκτός κατοικίας. Με το ψηφιακό τέλος θα επιβαρύνονται όλες οι επαγγελματικές μισθώσεις, επομένως οι μισθωτές θα έχουν αυξημένο κόστος μισθώσεων. Είναι γνωστό ότι οι τιμές των μισθωμάτων γενικά έχουν αυξητική τάση, οπότε η κατάργηση του τέλους θα βοηθούσε τις επιχειρήσεις που μισθώνουν επαγγελματικούς χώρους και θα τόνωναν την επιχειρηματικότητα.

Με το παρόν νομοσχέδιο ορίζεται ψηφιακό τέλος συναλλαγής στα επιχειρηματικά δάνεια με ορισμένες εξαιρέσεις, με ανώτατο πλαφόν ανά συναλλαγή κάτω από 50.000 ευρώ.

Η επιβολή ψηφιακού τέλους συναλλαγής επί των επιχειρηματικών δανειακών συμβάσεων είναι ευθέως αντίθετη με την νομοθετημένη γενική αρχή ότι τα τέλη χαρτοσήμου δεν δύναται να επιβληθούν επί συναλλαγών όπως οι δανειακές συμβάσεις μεταξύ υποκείμενων στο καθεστώς ΦΠΑ, έστω και ευκαιριακά, επιτηδευματιών.

Άλλωστε, η τυχόν διατήρηση της απαλλαγής από το ψηφιακό τέλος συναλλαγής των τραπεζικών δανείων έναντι οιασδήποτε επιχειρηματικής χρηματοδότησης εκτός τραπεζικού συστήματος δημιουργεί πλήρη στρέβλωση στην αγορά, καθιστώντας μη ανταγωνιστική οιαδήποτε μορφή χρηματοδότησης που δεν είναι τραπεζική, την στιγμή μάλιστα που για μεγάλο αριθμό επιχειρήσεων, ιδίως μικρομεσαίων και νεοφυών, η πρόσβαση στον τραπεζικό δανεισμό είναι δυσχερής ή μη συμφέρουσα. Με άλλα λόγια, το κυβερνητικό μήνυμα θολώνει.

Επιθυμεί η πολιτεία την κεφαλαιακή ενίσχυση και τη δημιουργία υγιών και μεγαλύτερων επιχειρηματικών μονάδων ή όχι;

Η επιλογή της επιβολής του ψηφιακού τέλους επί των δανείων βρίσκεται σε αντίθεση και με τον επιδιωκόμενο από την Ευρωπαϊκή Ένωση σκοπό της αύξησης της μη τραπεζικής χρηματοδότησης, με ειδικότερη μάλιστα στόχευση και τη χρησιμοποίηση των οργανισμών εναλλακτικών επενδύσεων ως εργαλεία χρηματοδότησης.

Αν η επιλογή αυτή, που μοιάζει αντιαναπτυξιακή και αντιτιθέμενη στο ευρωπαϊκό περιβάλλον, επιλέγεται να λειτουργήσει ως ανάχωμα στη μεταφορά φορολογητέας ύλης από την Ελλάδα προς το εξωτερικό, θα πρέπει να προβληματιστούμε για την στάθμιση του κινδύνου.

Η χρησιμοποίηση φορολογικού βάρους ως εργαλείου για την αποτροπή επιχειρηματικών πρακτικών, που μάλιστα συνιστούν διεθνή τάση, ακόμη και αν ήταν αποτελεσματική, εντούτοις προκαλεί ευρύτερες δυσμενείς συνέπειες. Σε μία χώρα όπως η Ελλάδα, όπου μόνο οι τράπεζες δεν επαρκούν για τη χρηματοδότηση της επιχειρηματικής ανάπτυξης, η αύξηση του κόστους του εξωτραπεζικού δανεισμού με την επιβολή φορολογικού βάρους δεν μπορεί παρά να λειτουργήσει σε βάρος των επενδύσεων, ενώ για μία φορά ακόμη διατηρείται ένας προνομιακός χώρος στον τραπεζικό τομέα, χωρίς η αγορά να λειτουργεί με γνήσια ανταγωνιστικούς όρους.

Επομένως, κατά τη θέσπιση του ψηφιακού τέλος συναλλαγών στον εξωτραπεζικό δανεισμό θα πρέπει ο νομοθέτης να εξετάσει τις ευρύτερες συνέπειες και να μην επηρεαστεί από το δέλεαρ των προσδοκώμενων ταμειακών εσόδων. Ούτε άλλωστε βοηθά στην αναδιάρθρωση της ελληνικής επιχειρηματικότητας η χρησιμοποίηση της φορολογίας χαρτοσήμου ως αντικίνητρο για τη μεταφορά φορολογικού αποτελέσματος, η οποία συνιστά μία τρέχουσα διεθνή πραγματικότητα και για την οριοθέτηση της καταχρηστικότητας, της οποίας ούτως η άλλως η Ευρωπαϊκή Ένωση αναλαμβάνει σχετικές πρωτοβουλίες.

Η μη επιβολή ψηφιακού τέλους επί των ομολογιακών δανείων είναι μια μικρή βελτίωση αλλά αφήνει εκτός όλα τα έντοκα χρηματικά δάνεια, βρίσκεται σε αντίθεση με τον επιδιωκόμενο από την Ευρωπαϊκή Ένωση σκοπό της αύξησης της μη τραπεζικής χρηματοδότησης και τέλος έρχεται σε αντίθεση με αποφάσεις του Συμβουλίου της Επικρατείας.

Με επόμενο άρθρο ψηφιακό τέλος συναλλαγής ορίζεται στους τρεχούμενους ή αλληλόχρεους δοσοληπτικούς λογαριασμούς και επί των καταθέσεων και αναλήψεων που διενεργούνται από εταίρους, μετόχους ή άλλα πρόσωπα εφόσον δεν πρόκειται για απολήψεις έναντι κερδών.

Στην εγχώρια επιχειρηματική πρακτική είναι σύνηθες να υπάρχουν δοσοληπτικοί λογαριασμοί και να διενεργούνται καταθέσεις και αναλήψεις από τους μετόχους και εταίρους προκειμένου να στηρίξουν τις επιχειρήσεις τους σε περιόδους ταμειακών δυσχερειών.

Ακόμα και σήμερα πολλές επιχειρήσεις μέσω των δοσοληπτικών λογαριασμών εξοφλούν υποχρεώσεις προς το δημόσιο, τα ασφαλιστικά ταμεία, τους εργαζομένους, τους προμηθευτές και τις τράπεζες. Δηλαδή, το δημόσιο έρχεται και τιμωρεί μετόχους και εταίρους που διευκολύνουν τις επιχειρήσεις τους παρέχοντας την απαραίτητη ρευστότητα από ιδιωτικά τους κεφάλαια, επιβάλλοντας το ψηφιακό τέλος συναλλαγής.

Με το παρόν νομοσχέδιο ορίζεται ψηφιακό τέλος συναλλαγής σε διάφορες περιπτώσεις συμβάσεων, όπως στην περίπτωση της παραγράφου 1β για την άφεση χρέους που περιγράφεται στο άρθρο 454 του Αστικού Κώδικα. Με ψηφιακό τέλος συναλλαγής επιβαρύνονται σημαντικά οι ωφελούμενοι που το πιθανότερο είναι να βρίσκονται σε ιδιαίτερα δυσχερή οικονομική κατάσταση. Επειδή δε στην πράξη είναι δύσκολος ο έλεγχος ή η εξασφάλιση συμμόρφωσης προτείνουμε να απαλειφθεί η εν λόγω περίπτωση.

Με την κατάθεση του παρόντος νομοσχεδίου τα ερωτήματα που δημιουργούνται είναι πολλά:

Πώς μια Κυβέρνηση που διατείνεται συνεχώς ότι προωθεί τη μείωση των φόρων και τον εκσυγχρονισμό του θεσμικού πλαισίου του επιχειρείν στη χώρα επιλέγει την επαναφορά μιας αναχρονιστικής και προβληματικής φορολογίας χωρίς αυτή να αποτελεί σημαντική πηγή δημοσίων εσόδων;

Όταν ένα από τα ανώτατα δικαστήρια της χώρας, το Συμβούλιο της Επικρατείας, αποφαίνεται για τη μη σύννομη επιβολή χαρτοσήμου στα επιχειρηματικά δάνεια είναι ηθικό και δίκαιο η Κυβέρνηση να το επαναφέρει με νέα διατύπωση παραβλέποντας την απόφαση του ανωτάτου δικαστηρίου; Επικαλείται το θεσμικό πλαίσιο της Ευρωπαϊκής Ένωσης πως η χώρα μας δεν μπορεί να το μεταβάλλει.

Τι θα γίνει αν υπάρξουν νέες προσφυγές στα διοικητικά δικαστήρια από φορολογούμενους στους οποίους θα επιβληθεί το συγκεκριμένο τέλος με νέα διάταξη και δικαιωθούν;

Η χώρα έχει ανάγκη τις ημεδαπές επιχειρήσεις στο παγκόσμιο οικονομικό γίγνεσθαι που βιώνουμε. Το φορολογικό πλαίσιο της χώρας δεν μπορεί να επιβάλλει φόρους και τέλη που δεν υφίστανται σε άλλες χώρες. Είναι επιτακτική ανάγκη η κατάργηση εισφορών και τελών όπως το χαρτόσημο και η εισφορά του ν.128/1975 που επιβαρύνει τα τραπεζικά δάνεια των επιχειρήσεων.

Επειδή η διευκόλυνση των επιχειρήσεων στην πρόσβαση του χρήματος είναι κρίσιμη για την επιβίωσή τους και επειδή διανύουμε περίοδο αυξημένων επιτοκίων, πρέπει να αποφεύγονται ενέργειες που επιβαρύνουν τις επιχειρήσεις.

Τέλος, σε περίοδο αυξημένης οικονομικής ανασφάλειας είναι σημαντικό η πολιτεία να σηματοδοτεί ότι οι πράξεις πρέπει να συμβαδίζουν με τα λόγια. Αν πραγματικά θέλετε να κάνετε μεταρρυθμίσεις και να αυξήσετε τα φορολογικά έσοδα να επιβάλλετε φόρο στα κέρδη από συναλλαγές σε κρυπτονομίσματα.

Σύμφωνα με στοιχεία της «BROKERCHOOSER», το 2021 εκατόν ενενήντα τέσσερις χιλιάδες οκτακόσιοι εξήντα Έλληνες ήταν κάτοχοι κρυπτονομισμάτων. Αυτό σημαίνει ότι η Ελλάδα βρίσκεται στην τριακοστή έκτη θέση παγκοσμίως με βάση τη διείσδυση των crypto στον πληθυσμό μια θέση χαμηλότερα από τη Φινλανδία και μια θέση υψηλότερα από την Ελβετία.

Είναι ακατανόητη η απόφαση του Υπουργείου Οικονομικών με την οποία πριν λίγες βδομάδες καταργήθηκε η ειδική ομάδα εργασίας που είχε συσταθεί τον Φεβρουάριο για τη φορολόγηση των κρυπτονομισμάτων.

Η τροπολογία 229 είναι απαράδεκτη. Η τροποποίηση της απόσβεσης δικαιωμάτων επί εκπομπών οπτικοακουστικού περιεχομένου εξυπηρετεί μόνο συμφέροντα εταιριών παραγωγής. Ο συντελεστής φορολογικής απόσβεσης βασίζεται στον χρόνο ζωής του άυλου περιουσιακού στοιχείου σύμφωνα με το λογιστικό πλαίσιο και τη λογιστική πολιτική της εταιρείας παραγωγής και όχι από το ελεγκτικό πλαίσιο που εσφαλμένα αναφέρεται στη νυχτερινή τροπολογία.

Όσον αφορά την επιτροπή λογιστικής τυποποίησης και ελέγχων, μπορεί να ορίσει ελεγκτικό πλαίσιο, αλλά για φορολογικούς συντελεστές θα έπρεπε να υπάρχει εξουσιοδότηση από τον νόμο για απόφαση από τον Διοικητή της ΑΑΔΕ.

Το κόμμα μας θα καταψηφίσει το παρόν νομοσχέδιο στο σύνολό του, διότι το ψηφιακό τέλος συναλλαγής ως συνέχεια του Κώδικα Τελών Χαρτοσήμου είναι ένας αντιαναπτυξιακός φόρος, θα αποδίδει ελάχιστα έσοδα, ενώ κάποιες διατάξεις του ενδεχομένως είναι μη νόμιμες καθώς είναι σε αντίθεση με τη νομολογία αποφάσεων του Συμβουλίου της Επικρατείας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κι εμείς ευχαριστούμε, κύριε συνάδελφε, για τη συνέπεια στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο των επικαίρων ερωτήσεων της Παρασκευής 13 Σεπτεμβρίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής)

1. Η με αριθμό 1359/6-9-2024 επίκαιρη ερώτηση του Βουλευτή Κιλκίς της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Πέτρου Παππά προς τον Υπουργό Υγείαςμε θέμα: «Είναι σύννομος ο διορισμός του κ. Ανδρίτσου στη θέση του Υποδιοικητή της 4ης Διοικητικής Υγειονομικής Περιφέρειας (ΔΥΠΕ);».

2. Η με αριθμό 1363/9-9-2024 επίκαιρη ερώτηση της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακά προς τον Υπουργό Υγείας με θέμα: «Δεν υπάρχει αιμοδυναμικό εργαστήριο στην Περιφερειακή Ενότητα (Π.Ε.) Αιτωλοακαρνανίας».

3. Η με αριθμό 1352/4-9-2024 επίκαιρη ερώτηση της Βουλευτού Λέσβου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μαρίας Κομνηνάκα προς τον Υπουργό Υγείαςμε θέμα: «Τραγικές ελλείψεις στο Νοσοκομείο της Σάμου».

4. Η με αριθμό 1360/6-9-2024 επίκαιρη ερώτηση του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτση προς τον Υπουργό Υγείαςμε θέμα: «Να παραμείνει το Γενικό Νοσοκομείο Καλαμάτας στην κατηγορία Α΄ των άγονων περιοχών - Να σταματήσει η διάλυση του ΕΣΥ».

5. Η με αριθμό 1361/8-9-2024 επίκαιρη ερώτηση του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Εξωτερικών με θέμα: «De facto περιορισμός των κυριαρχικών μας δικαιωμάτων -Αυστηρά εντός ελληνικών χωρικών υδάτων οι νέες έρευνες του ιταλικού σκάφους «LEVOLI RELUME»».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής).

1. Η με αριθμό 1370/9-9-2024 επίκαιρη ερώτηση του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παρασκευά Κουκουλόπουλουπρος τον Υπουργό Περιβάλλοντος και Ενέργειας με θέμα: «Ανάπτυξη ανανεώσιμων πηγών ενέργειας (Α.Π.Ε.) στη δυτική Μακεδονία».

2. Η με αριθμό 1366/9-9-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμούμε θέμα: «Να μην πραγματοποιηθούν οι συγχωνεύσεις τμημάτων και να καλυφθούν άμεσα όλα τα κενά σε εκπαιδευτικούς και βοηθητικό προσωπικό».

Τον λόγο τώρα έχει ο ειδικός αγορητής από την Πλεύση Ελευθερίας, ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Το νομοσχέδιο του Υπουργείου Εθνικής Οικονομίας που έχουμε σήμερα μπροστά μας, μας έρχεται σε μία οικονομική συγκυρία, η οποία είναι ιδιαίτερα δυσμενείς για τα μεσαία και ασθενέστερα κοινωνικά στρώματα. Το πρόβλημα της ακρίβειας συνεχίζει να βρίσκεται στην κορυφή των ζητημάτων που απασχολούν την κοινή γνώμη σύμφωνα με όλες τις έρευνες για περίπου δύο με τρία χρόνια τώρα, ενώ οι στατιστικές που μας έρχονται από ανεξάρτητους φορείς και από την Ευρωπαϊκή Ένωση δείχνουν ξεκάθαρα ότι η οικονομική κατάσταση του μέσου Έλληνα επιδεινώνεται διαρκώς.

Βρισκόμαστε ως χώρα, σε σύγκριση με την Ευρωπαϊκή Ένωση των είκοσι επτά στη χαμηλότερη θέση, όσον αφορά την αγοραστική δύναμη των πολιτών και η φτώχεια απειλεί, σύμφωνα με τα τελευταία στοιχεία -ο κίνδυνος της φτώχειας- περίπου το 26% των Ελλήνων. Επίσης, μία έρευνα της ΙΜΕ-ΓΣΕΒΕΕ για έχει δείξει ότι το 61% των Ελλήνων έχουν εισόδημα που δεν τους φτάνει για να καλυφθούν πέρα από την δεκάτη ενάτη ημέρα του μήνα, ενώ οι πρόσφατες εκθέσεις που έχουν έρθει από την EUROSTAT δείχνουν πως το κατά κεφαλήν εισόδημα στη χώρα, δηλαδή το πόσα χρήματα έχει ο μέσος Έλληνας, βρίσκεται στην προτελευταία θέση της Ευρωπαϊκής Ένωσης και επιδεινώνεται διαρκώς τα τελευταία δέκα χρόνια. Επί κυβερνήσεων Νέας Δημοκρατίας είναι πρακτικά στάσιμος. Και επειδή στη διάρκεια των συζητήσεων της επιτροπής για το νομοσχέδιο αυτό ο κύριος Υφυπουργός, όταν του αναφέραμε αυτά τα στοιχεία, είπε ότι λέμε ψέματα, έχω από τις 19-6-24 έκθεση της EUROSTAT, με τίτλο «Σχετικός όγκος του Ακαθάριστου Εθνικού Προϊόντος κατά κεφαλήν» και πίνακα εδώ που δείχνει την Ελλάδα στην προτελευταία θέση λίγο πάνω από τη Βουλγαρία και σύμφωνα με πολλούς αναλυτές, περιλαμβανομένης και της έγκυρης εφημερίδας «FINANCIAL TIMES», η δυναμική της Βουλγαρίας είναι τέτοια που σε πολύ σύντομο χρονικό διάστημα η Ελλάδα θα βρίσκεται και στην τελευταία θέση κύριοι Υφυπουργοί, όσον αφορά το κατά κεφαλήν εισόδημα. Εμείς δεν λέμε ψέματα και δεν μπορείτε να κρυφτείτε για τις αποτυχίες της οικονομικής πολιτικής πίσω από τέτοιες κατηγορίες.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η κατάσταση αυτή έρχεται παράλληλα με μία διαρκή επιδείνωση του κράτους πρόνοιας στη χώρα. Οι Έλληνες ξοδεύουν από την τσέπη τους, περί το 34% για την υγεία, ενώ υπάρχει ένα εθνικό σύστημα δημόσιας υγείας και αυτό τους φέρνει πάλι στην τελευταία θέση στην Ευρώπη.

Χθες άνοιξαν τα σχολεία και ευχόμαστε καλή χρονιά στους μαθητές. Προχθές, όμως, λίγο πριν ανοίξουν τα σχολεία ο ΟΟΣΑ παρουσίασε έκθεση με την οποία έδειχνε ότι η χώρα μας βρίσκεται στην τελευταία θέση των τριάντα οκτώ κρατών μελών του ΟΟΣΑ όσον αφορά τα έξοδα από τον προϋπολογισμό για την παιδεία. Είμαστε στο 7,2% σύμφωνα με την έκθεση του ΟΟΣΑ ενώ ο μέσος όρος στον οργανισμό είναι στο 12%, σχεδόν διπλάσιος. Μάλιστα, ως ποσοστό του Ακαθάριστου Εθνικού Προϊόντος -που είναι ακόμη ακριβέστερη μέτρηση- αυτά που ξοδεύουμε για την παιδεία σύμφωνα με την έκθεση του ΟΟΣΑ είναι στο 2,8% -μάλιστα, υπάρχει μείωση σε σχέση με πέρυσι που ήμασταν στο 2,9 % του ΑΕΠ, σε σύγκριση με 5,5% που ξοδεύουν τα κράτη μέλη του ΟΟΣΑ από το ΑΕΠ τους για την παιδεία. Δηλαδή, είμαστε ακριβώς στο μισό. Και τα κράτη μέλη του ΟΟΣΑ δεν περιλαμβάνουν τα πλούσια τις πλούσιες χώρες της Ευρώπης, τους Σκανδιναβούς και τους Γερμανούς, περιλαμβάνουν και κράτη της Ανατολικής Ευρώπης και κράτη τα οποία πριν από μερικά χρόνια βρίσκονταν σε πολύ δεινότερη θέση από τη δική μας.

Μέσα σε αυτό το πλαίσιο, λοιπόν, μας έρχεται αυτό το φορολογικό νομοσχέδιο το οποίο κατά την άποψή μας διέπεται από μία φοροεισπρακτική λογική και εντάσσεται στους έμμεσους φόρους οι οποίοι είναι επιπλέον κοινωνικά άδικοι. Οι έμμεσοι φόροι είναι κοινωνικά άδικοι, διότι το ίδιο θα πληρώσει για το τέλος χαρτοσήμου ένας εκατομμυριούχος και το ίδιο θα πληρώσει ένας φτωχός Έλληνας ο οποίος βρίσκεται στο 26% του πληθυσμού που απειλείται με τον κίνδυνο φτώχειας. Άρα, δεν υπάρχει αναλογικότητα στη φορολογία όπως υπάρχει στη φορολογία εισοδήματος όπου οι πλούσιοι πληρώνουν περισσότερα και οι φτωχοί πληρώνουν λιγότερα. Έχουμε, δηλαδή, έναν φόρο ο οποίος από τη βάση του είναι οριζόντιος, είναι κοινωνικά άδικος.

Αυτός τώρα κατά την Κυβέρνηση, μεταρρυθμίζεται. Εμείς λέμε ότι δεν υπάρχει μεταρρύθμιση εδώ υπάρχει μια μετονομασία του τέλους χαρτοσήμου σε ψηφιακό τέλος συναλλαγών και αυτό το ψηφιακό τέλος υπολογίζεται τώρα με έναν προσαρμοσμένο τρόπο και θα επανέλθω σε αυτό στη συνέχεια της ομιλίας. Αυτό είναι αρκετά ρηχό και διέπεται από μια λογική που είναι αρκετά εμφανώς φοροεισπρακτική για να μπορούμε να το αποκαλέσουμε μεταρρύθμιση, δηλαδή κάτι που αλλάζει τη φιλοσοφία του τρόπου με τον οποίο υιοθετείται αυτός ο φόρος. Μία μεταρρύθμιση θα έπρεπε να πάει πολύ πιο βαθιά.

Οι έμμεσοι φόροι στη χώρα μας, δυστυχώς, παραμένουν ιδιαίτερα υψηλοί. Περίπου τα μισά έσοδα από φόρους στον προϋπολογισμό προέρχονται από έμμεσους φόρους, δηλαδή, κοινωνικά άδικους φόρους και το τέλος χαρτοσήμου είναι και αυτό ένας από αυτούς τους έμμεσους φόρους όχι ο πιο μεγάλος είναι συγκριτικά μικρός, αλλά εντάσσεται σε αυτή τη λογική με βάση την οποία τα μνημόνια επέβαλαν σε αλλεπάλληλες ελληνικές κυβερνήσεις και τώρα η Κυβέρνηση της Νέας Δημοκρατίας συνεχίζει αυτή την πολιτική, να εισπράττουν τα περισσότερα χρήματα από φόρους, κυρίως από τους έμμεσους φόρους, δηλαδή τον ΦΠΑ, το φόρο κατανάλωσης και τώρα το τέλος χαρτοσήμου.

Ο στόχος της εισπραξιμότητας βρίσκεται στο επίκεντρο της αιτιολογικής έκθεσης που συνοδεύει το νομοσχέδιο, αλλά εδώ έχουμε ένα πραγματικό παράδοξο. Η Κυβέρνηση ισχυρίζεται ότι αλλάζοντας το τέλος χαρτοσήμου και υποκαθιστώντας το με το ψηφιακό τέλος συναλλαγών, καταργεί εξακόσιες περιπτώσεις φόρων όπου το τέλος χαρτοσήμου μέχρι τώρα εισπράττεται. Η κατάργηση, όμως, ενός αριθμού φόρων θα έπρεπε να συνοδεύεται με μείωση των εσόδων για τον προϋπολογισμό, αν πραγματικά η κοινωνική δικαιοσύνη ήταν ο σκοπός πίσω από αυτό. Όμως, η Κυβέρνησή μας τι μας λέει; Μας λέει ότι θα αυξήσει την εισπραξιμότητα καταργώντας τους φόρους. Καταλαβαίνετε, δηλαδή, τι είναι αυτό που κάνει. Καταργεί κάποιους φόρους οι οποίοι είναι μηδαμινοί, για να φαίνεται ότι μπαίνει με κοινωνικά δίκαιες προθέσεις σε αυτήν τη νομοθετική αλλαγή και ταυτόχρονα στην αιτιολογική έκθεση λέει ότι θα εισπράξει περισσότερα. Ρωτήσαμε τον κύριο Υφυπουργό τελικά τι γίνεται, χάνει ο προϋπολογισμός επειδή όντως απαλλάσσεται ο πολίτης από μία σειρά φόρων -εξακόσιους στον αριθμό λέει ο κύριος Υφυπουργός- ή τελικά θα υπάρξει αύξηση της εισπραξιμότητας;

Ο κύριος Υφυπουργός, πράγματι, στην τέταρτη συνεδρίαση μας έδωσε μία απάντηση και είπε: Πράγματι έχουμε τις καταργήσεις σε εξακόσιες συναλλαγές, αλλά ακριβώς επειδή πάμε σε μια νέα εποχή ψηφιοποίησης θεωρούμε ότι θα έχουμε αύξηση των συναλλαγών και καλύτερη εισπραξιμότητα. Γι’ αυτόν τον λόγο υπολογίζουμε τα 32 εκατομμύρια ευρώ. Τόσα υπολογίζει η Κυβέρνηση ότι θα χάσει ο προϋπολογισμός. Αρχικά, όμως, αισιοδοξούμε και πιστεύουμε ότι θα έχουμε αύξηση της εισπραξιμότητας και αύξηση των συναλλαγών. Θα χάσουν 32 εκατομμύρια -έτσι το υπολογίζουν γιατί θέλουν να δείξουν ότι υπάρχει ένα προφίλ δικαιοσύνης εδώ- αλλά στο τέλος μαγικά θα πάρετε πιο πολλά χρήματα. Αυτό δεν μπορεί ο πολίτης να το καταλάβει. Εμείς, όμως, σας πιστεύουμε και νομίζουμε ότι, πράγματι, γι’ αυτό φέρνετε αυτή την καινούργια αλλαγή για να πάρετε πιο πολλά χρήματα. Δηλαδή, για να εισπράξετε ακόμη περισσότερα μέσω ενός άδικου έμμεσου φόρου από τους πολίτες σε μία κατάσταση όπου η ζωή για τα μεσαία και ασθενέστερα κοινωνικά στρώματα είναι τρομερά δύσκολη, αλλά γραφειοκρατικά καταργείτε ασήμαντους φόρους για να φανείτε στα μάτια των πολιτών ότι είστε δήθεν κοινωνικά δίκαιοι!

Αύξηση της εισπραξιμότητας, κυρίες και κύριοι Βουλευτές, είναι ο στόχος αυτού του νομοσχεδίου. Η Κυβέρνηση το ομολόγησε και ο κύριος Υπουργός το είπε. Επομένως, θα πρέπει να είμαστε ξεκάθαροι ότι εδώ έχουμε μπροστά μας ένα νομοσχέδιο το οποίο με την ψηφιοποίηση θέλει να πάρει περισσότερα χρήματα από ένα βαριά φορολογούμενο πολίτη αυτή τη στιγμή.

Σχετικά τώρα με τον τρόπο υπολογισμού που αλλάζει θα πρέπει να επισημάνουμε ότι το τέλος χαρτοσήμου ήταν ένας έμμεσος φόρος ο οποίος εισπράττονταν παραδοσιακά από τον 17ο αιώνα στην Ευρώπη -στην Ελλάδα το 1836 νομίζω εισήχθη για πρώτη φορά- σε συναλλαγές που έκαναν, είτε ιδιώτες μεταξύ τους είτε ιδιώτες με το δημόσιο. Όχι στην κατανάλωση όπως ο ΦΠΑ ή ο φόρος κατανάλωσης. Οι συναλλαγές αυτές έπρεπε να λαμβάνουν χώρα στην επικράτεια. Τώρα ο τρόπος υπολογισμού του ψηφιακού τέλους συναλλαγών δεν λαμβάνει υπ’ όψιν την επικράτεια αλλά την υπηκοότητα. Δηλαδή, πρέπει ο ένας από τους δύο συναλλασσόμενους, αν είναι συναλλαγή μεταξύ ιδιωτών -όχι μεταξύ ιδιώτη και του κράτους- να είναι Έλληνας. Αυτό θέτει το εξής πρόβλημα. Αν δύο ξένοι έρθουν στην Ελλάδα και κάνουν μία συναλλαγή στο έδαφος της χώρας δεν θα υποβληθούν στον νέο φόρο χαρτοσήμου, δηλαδή, στο τέλος ψηφιακής συναλλαγής που φέρνει το νομοσχέδιο. Κι αυτό δημιουργεί μία κατάσταση όπου δίνονται φοροαπαλλαγές στους ξένους. Ταυτόχρονα, αν ένας Έλληνας πάει στο εξωτερικό και πραγματοποιήσει μια συναλλαγή η οποία εμπίπτει στον νόμο με κάποιον άλλο, θα φορολογηθεί και πιθανότατα -και αυτό είναι ένα ζήτημα το οποίο το νομοσχέδιο δεν προβλέπει- να φορολογηθεί διπλά. Φανταστείτε έναν Έλληνα επιχειρηματία, ο οποίος είναι φορολογικός κάτοικος Ελλάδος, που πάει στην Αυστραλία, στις Ηνωμένες Πολιτείες να κάνει μια συναλλαγή με έναν ομογενή εκεί. Θα φορολογηθεί και εδώ και πιθανόν με το αντίστοιχο τέλος συναλλαγής που υπάρχει στις Ηνωμένες Πολιτείες ή την Αυστραλία. Το νομοσχέδιο δεν προβλέπει κάποια φοροαπαλλαγή για τις περιπτώσεις διπλής φορολόγησης. Είναι ένα τεχνικό πρόβλημα το οποίο μας απασχόλησε και νομίζουμε ότι πρέπει η Κυβέρνηση να το εξετάσει σοβαρά.

Έρχομαι τώρα σε κάποιες πτυχές στο άρθρο 20. Για παράδειγμα -το αναφέραμε αυτό στη διάρκεια των συζητήσεων στην επιτροπή- το ψηφιακό τέλος συναλλαγών εφαρμόζεται στις συνδρομές μελών στα σωματεία. Αν θέλει κανείς να είναι μέλος σε σωματείο ή σύλλογο θα πρέπει να πληρώσει φόρο συναλλαγής. Αυτό το θεωρούμε απαράδεκτο και θεωρούμε ότι δυσχεραίνει τη συμμετοχή των πολιτών σε συλλογικές οργανώσεις της Κοινωνίας των Πολιτών. Θα πρέπει να καταργηθεί εντελώς. Είναι απαράδεκτο. Επίσης, υπάρχει ένα ζήτημα με τον τρόπο με τον οποίο το ψηφιακό τέλος συνεχίζει να εφαρμόζεται πάνω σε κάποια πάγια έξοδα. Το άρθρο 30, αναφέρεται στη διατήρηση των σημερινών τελών χαρτοσήμου στο ύψος των 10 ευρώ για να εκδοθεί μια ταυτότητα και στο ύψος των 22 ευρώ για διαβατήριο και 13 ευρώ για διαβατήριο για παιδιά.

Εδώ θα θέλαμε να τονίσουμε κάτι που είπαμε και στη διάρκεια των συζητήσεων της επιτροπής αλλά πρέπει να το ξαναπούμε εδώ. Η Ελλάδα έχει από τα ακριβότερα τέλη για την έκδοση διαβατηρίου. Είναι σκανδαλωδώς υψηλά αυτά. Και για παιδιά που είναι κάτω των δεκατεσσάρων, ιδίως για τους πολύτεκνους που έχουν πολλά παιδιά, τα διαβατήρια πρέπει να εκδίδονται κάθε τρία χρόνια και στοιχίζουν περίπου 80 ευρώ το παιδί. Δηλαδή, μια τρίτεκνη οικογένεια πρέπει να βγάζει διαβατήρια για παιδιά από τότε που θα γεννηθούν μέχρι που θα γίνουν δεκατεσσάρων χρονών κάθε χρόνο. Δεκατέσσερις φορές τα δεκατέσσερα χρόνια. Και πρέπει να χρεώνεται με αυτό το τέλος.

Παρουσιάζω εδώ μία έρευνα που δημοσίευσε η «ΚΑΘΗΜΕΡΙΝΗ» στις 27 Φεβρουαρίου 2022 με τίτλο «Εμείς οι μοναδικοί Έλληνες». Περιγράφει ότι τα τέλη που χρεώνουμε για τα διαβατήρια είναι ληστρικά. Αυτή είναι η λέξη που χρησιμοποιεί η φιλοκυβερνητική «ΚΑΘΗΜΕΡΙΝΗ». Παρουσιάζει και έναν πίνακα ο οποίος δείχνει ξεκάθαρα πως η Ελλάδα βρίσκεται στην υψηλότερη θέση στην Ευρωπαϊκή Ένωση στις χρεώσεις για διαβατήρια. Γνωρίζουμε ότι εκατομμύρια Έλληνες πολίτες εκδίδουν διαβατήρια κάθε χρόνο. Δηλαδή, έχουμε εδώ μια κατάσταση όπου στην Ελλάδα για πενταετές διαβατήριο πρέπει να πληρώνει κανείς 84,40 ευρώ, ενώ στην Ισπανία για δεκαετές διαβατήριο, για το διπλάσιο χρονικό διάστημα λέει η έρευνα, πληρώνουν μόνο 30 ευρώ οι Ισπανοί. Καταλαβαίνετε πόσο μεγάλη διαφορά είναι αυτή. Και το καταθέτω στα Πρακτικά για να υπάρχει.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ήταν μια ευκαιρία αυτή να μειώσετε σημαντικά το τέλος χαρτοσήμου στα διαβατήρια, τις ταυτότητες, τις άδειες οδήγησης για την επανέκδοση των οποίων, επίσης, είναι απαράδεκτα υψηλό.

Επίσης, πρέπει να πω εδώ ότι το άρθρο 21 επιβάλλει τέλος χαρτοσήμου 3,6% για τα έπαθλα και τα βραβεία. Τι μήνυμα προσπαθεί να στείλει η Κυβέρνηση σε αυτούς που αριστεύουν και πάνε καλά; Ότι καραδοκεί στη γωνία μόλις πάρουν ένα έπαθλο και ένα βραβείο να τους φορτώσει με έναν φόρο έστω αυτούς που θα τους δώσουν το βραβείο; Είναι μία νοοτροπία η οποία πραγματικά δημιουργεί ερωτηματικά.

Κλείνοντας, κύριε Πρόεδρε, επαναλαμβάνουμε ότι κατά την άποψη της Πλεύσης Ελευθερίας το νομοσχέδιο που έχουμε μπροστά μας διέπεται από μία φοροεισπρακτική λογική. Μέσω της ψηφιοποίησης και της αλλαγής του τρόπου υπολογισμού του τέλους χαρτοσήμου η Κυβέρνηση θέλει να εισπράξει περισσότερα χρήματα. Αυτή είναι η πρώτη προτεραιότητά της. Το λέει ανοιχτά. Το λέει στην αιτιολογική έκθεση. Και, δυστυχώς, αυτό γίνεται μέσω ενός έμμεσου φόρου δηλαδή ενός κοινωνικά άδικου φόρου και σε μία κατάσταση όπου η κοινωνία δεν αντέχει περαιτέρω φορολόγηση.

Υπάρχουν και δύο τροπολογίες που κυριολεκτικά κατατέθηκαν νύχτα, χθες το βράδυ. Αυτές επιφυλάσσομαι να τις συζητήσω στη δευτερολογία μου.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε.

Να ενημερώσω το Σώμα ότι τώρα τελειώνουμε τον κύκλο των ειδικών αγορητών με την τοποθέτηση από τους Σπαρτιάτες του κ. Χαλκιά. Θα ακολουθήσει ο Υπουργός για πέντε λεπτά για τις τροπολογίες και μετά ο Πρόεδρος της Κοινοβουλευτικής Ομάδας των Σπαρτιατών.

Παρακαλώ, κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο σωστός τίτλος του παρόντος νομοσχεδίου είναι «μετάβαση από τα pass στον παραλογισμό της ψηφιοποίησης των ψηφιοποιημένων». Το εξηγώ αμέσως παρακάτω.

Στον κόσμο της τεχνολογίας η ψηφιοποίηση δεν είναι τίποτε άλλο παρά η απεικόνιση ενός αντικειμένου της πραγματικής ζωής σε ένα άλλο ψηφιακό. Δηλαδή, εικονικό που έχει υπάρξει μόνο μέσα σε έναν υπολογιστή. Έτσι απεικονίζεται η πραγματική ζωή σε μία εικονική. Δηλαδή, ψηφιοποίηση και εικονική πραγματικότητα είναι κατ’ ουσίαν ένα και το αυτό. Έτσι έχουμε ψηφιακά ή εικονικά νομίσματα, ψηφιακά ή εικονικά έργα τέχνης, ψηφιακά ή εικονικά κτίρια και χώρους, ψηφιακές ή εικονικές ανθρώπινες σχέσεις και ούτω καθεξής. Επιπλέον όλων αυτών τη σημερινή οικονομική πραγματικότητα η Κυβέρνηση κυριολεκτικά και μεταφορικά την αντιμετωπίζει ως εικονική πραγματικότητα, αφ’ ενός με την αδυναμία της να δώσει λύσεις στις δυσκολίες της καθημερινότητας των πολιτών και αφ’ ετέρου με το παρόν και εν πολλοίς παράλογο νομοσχέδιο.

Ας δούμε τι λέει όμως η αντικειμενική πραγματικότητα που βιώνουν οι πολίτες και τα τελευταία στοιχεία της ΕΛΣΤΑΤ. Μια επίσκεψη σε ένα σουπερμάρκετ αρκεί για να αντιληφθεί κανείς ότι βασικά είδη διατροφής, όπως το λάδι, το τυρί και άλλα τρόφιμα έχουν τριπλασιάσει ή τουλάχιστον διπλασιάσει τις τιμές τους όπως πριν λίγο τις γνωρίζαμε. Στις λαϊκές αγορές φρούτα και λαχανικά πωλούνται σε τουλάχιστον διπλάσιες τιμές. Για τις τιμές του ρεύματος δεν είναι να συζητά κανείς. Ράλι τιμών προς τα πάνω από τη συμπαιγνία -γιατί περί συμπαιγνίας πρόκειται- των εταιρειών ηλεκτρικού ρεύματος με πρωταγωνίστρια την ίδια τη ΔΕΗ που εκμεταλλεύεται στο έπακρο τους στρεβλωμένους μηχανισμούς του Χρηματιστηρίου Ενέργειας.

Από την άλλη μεριά, τα στοιχεία της ΕΛΣΤΑΤ αναφέρουν ότι στο 3% αυξήθηκε ο πληθωρισμός τον Αύγουστο, από 2,7% τον Ιούλιο και 2,3% τον Ιούνιο, καταγράφοντας εκτίναξη των ενοικίων κατά 5,5% και των τιμών στην εστίαση κατά 6,6%, ενώ τα τρόφιμα συνεχίζουν να αυξάνονται με ρυθμό 2,8% και τα καύσιμα να καταγράφουν αύξηση 5,5%. Η αύξηση του ΑΕΠ κατά 2,3% κατατρώγεται από τον υψηλότερο πληθωρισμό που, σε συνδυασμό με τις σημαντικές αυξήσεις σε καίριους τομείς όπως τα ενοίκια, την εστίαση, τα τρόφιμα και τα καύσιμα, θέτει εν αμφιβόλω τη βιωσιμότητα αυτής της ανάπτυξης με αρνητικές επιπτώσεις στην καθημερινότητα των πολιτών.

Πώς αντιμετώπισε, λοιπόν, η Κυβέρνηση μέχρι τώρα την όλο και περισσότερο διογκούμενη ακρίβεια; Μα φυσικά με τα pass. Δεν εξήγησε, όμως, κανείς στους πολίτες ότι τα pass είναι δανεικά που πρέπει να επιστραφούν στα ταμεία του κράτους, δυστυχώς, με τη μέθοδο της φορολογίας. Φαίνεται πως τελικά όλα εδώ πληρώνονται κατά τη λαϊκή ρήση.

Σε συνέχεια της ιστορικής πλέον φορολαίλαπας, που ξεκίνησε με το φορολογικό νομοσχέδιο του περασμένου Δεκεμβρίου και την επανεισαγωγή των τεκμηρίων σε βιοπαλαιστές ελεύθερους επαγγελματίες, που αγωνίζονται για ένα μεροκάματο έχοντας ένα μπλοκάκι παροχής υπηρεσιών, με σκοπό για την Κυβέρνηση να αναπληρώσει, ακριβώς, τα ελλείμματα που δημιούργησαν τα pass, έρχεται το παρόν νομοσχέδιο και πάλι με τον ίδιο σκοπό. Είναι ολοφάνερο ότι παρά τις τότε προειδοποιήσεις μας για τη ματαιότητα των μέτρων, αυτά δεν απέδωσαν τα αναμενόμενα και έτσι η Κυβέρνηση σπεύδει τώρα να συμπληρώσει τις τρύπες των εσόδων εισάγοντας τον παραλογισμό της ψηφιοποίησης των ψηφιοποιημένων.

Επειδή η ψηφιοποίηση είναι του συρμού, η Κυβέρνηση χρησιμοποιώντας ως περιτύλιγμα την εν λόγω ορολογία αποπειράται να εισάγει νέους φόρους κάτω από τα ραντάρ, ώστε να μη γίνει αντιληπτή η καλοσχεδιασμένη φοροεισπρακτική της τακτική. Δηλαδή, πρόκειται για μία ακόμα λύση εικονικής πραγματικότητας, κυριολεκτικά, διότι ψηφιοποίηση και εικονικός κόσμος κατά την τεχνολογία είναι έννοιες ταυτόσημες και μεταφορικά, γιατί το πραγματικό πρόβλημα απέχει πολύ από το να λυθεί έτσι.

Το ψηφιακό τέλος του παρόντος νομοσχεδίου έρχεται να αντικαταστήσει το χαρτόσημο το οποίο είναι εδώ και πολύ καιρό ήδη ψηφιοποιημένο αφού μέσω της ψηφιακής εφαρμογής e-παράβολο μπορεί ο υπόχρεος να προβεί σε πληρωμή τόσο των πάγιων όσο και των αναλογικών τελών χαρτοσήμου όπως ορίζεται στην εγκύκλιο του Διοικητή της Ανώτατης Αρχής Δημοσίων Εσόδων 2044/2023.

Επομένως, είτε το νομοσχέδιο διέπεται από παραλογισμό είτε η Κυβέρνηση έχει φοροεισπρακτικούς σκοπούς. Η πρόσφατη ημερομηνία της εγκυκλίου επιβεβαιώνει το σκεπτικό αυτό.

Είναι ολοφάνερο ότι η ψηφιοποίηση των ψηφιοποιημένων ως έννοια είναι μια ματαιότητα εκ των πολλών ματαιοτήτων του παρόντος μάταιου κόσμου. Κρύβει, όμως, τεχνηέντως αυξήσεις των τελών χαρτοσήμου και εισαγωγές νέων φόρων που δεν υπήρχαν έως τώρα.

Στα διάφορα άρθρα του νομοσχεδίου μέχρι και το τριακοστό ο νομοθέτης φαίνεται να έχει πάθει κάποια εμμονή με τον διαχωρισμό των υπόχρεων σε ψηφιακό τέλος σε δύο κατηγορίες φαινομενικά απλουστευτικές. Η πρώτη είναι μια περίπτωση απλής διατύπωσης η οποία υποχρεούται σε χαμηλό συντελεστή 1,2% ή 2,4%, ενώ η δεύτερη είναι γενικευμένη και αφορά πλήθος περιπτώσεων με τον υψηλό, όμως, συντελεστή 3,6%. Η δεύτερη κατηγορία αναφέρεται στα άρθρα ως «όλες οι άλλες περιπτώσεις».

Ο διαχωρισμός αυτός είναι εντελώς αντίθετος με τον αναλυτικό και σαφή πίνακα χαρτοσήμου της Ανώτατης Αρχής Δημοσίων Εσόδων, στον οποίο απεικονίζονται τα αντίστοιχα ποσά σε πολλές, αλλά σαφείς, υποπεριπτώσεις άλλοτε το ένα ποσό άλλοτε το άλλο. Με τον διαχωρισμό του τύπου «όλες οι άλλες περιπτώσεις», το νομοσχέδιο εγκλωβίζει τους περισσότερους των φορολογουμένων στο μεγαλύτερο των συντελεστών, 3,6%, γεγονός που δεν υπάρχει στην εγκύκλιο της Ανώτατης Αρχής Δημοσίων Εσόδων.

Και σαν να μην έφτανε αυτό, στο άρθρο 30, σε πλήθος περιπτώσεων, εισάγονται νέα πάγια ψηφιακά τέλη για συγκεκριμένες άδειες και έγγραφα όπως η άδεια θήρας, η άδεια μεταβολής επωνύμου, η άδεια οδήγησης, οι άδειες οπλοφορίας και άλλες με ψηφιακά τέλη πολύ υψηλότερα του συνήθους 3,6%.

Συνεπώς, πρόκειται για συγκαλυμμένη φοροεπιδρομή υπό το πρόσχημα ψηφιοποίησης του συστήματος πληρωμών και απλοποίησης της νομοθεσίας η οποία φέρει ένα βαρύ -και του συρμού- όνομα για λόγους εντυπωσιασμού και αποσπάσεως της προσοχής από την ουσία του νομοσχεδίου, που είναι η υπερφορολόγηση.

Η επιβολή του ψηφιακού τέλους συναλλαγής ως συνέχεια της προσπάθειας της Κυβέρνησης να καλύψει τα ελλείμματα που προκλήθηκαν από τα λεγόμενα pass, αποτελεί μια κυνική και αντιφατική πολιτική επιλογή. Ενώ η Κυβέρνηση επέλεξε να επιδοτήσει τους πολίτες για την αντιμετώπιση της ακρίβειας, τώρα τους επιβαρύνει με έναν νέο φόρο που θα αυξήσει περαιτέρω το κόστος ζωής.

Αυτή η προσέγγιση δείχνει μια έλλειψη συνολικού σχεδιασμού και μια αδυναμία αντιμετώπισης των βαθύτερων αιτιών της οικονομικής δυσπραγίας. Αντί να αντιμετωπίσει τις στρεβλώσεις του Χρηματιστηρίου Ενέργειας, αφήνει αλώβητα τα υπερκέρδη της συντεχνίας των εταιρειών ηλεκτρικού ρεύματος με τη χορήγηση pass στους πολίτες τα οποία καταλήγουν στα ταμεία των εταιρειών αυτών. Αντί να λάβει μέτρα για την ενίσχυση της παραγωγικότητας και της ανταγωνιστικότητας, της ζωικής και της φυτικής παραγωγής του πρωτογενούς τομέα μας, για να αντιμετωπιστεί η ακρίβεια των τροφίμων, η Κυβέρνηση επιλέγει τον εύκολο δρόμο της φορολόγησης επιβαρύνοντας δυσανάλογα τους πολίτες και τις επιχειρήσεις.

Το ψηφιακό τέλος συναλλαγής, πέρα από τις αρνητικές επιπτώσεις που θα έχει στην οικονομική δραστηριότητα, αποτελεί κι ένα πλήγμα στην εμπιστοσύνη των πολιτών προς την Κυβέρνηση. Η επιλογή της φορολόγησης αντί της ουσιαστικής μεταρρύθμισης δείχνει μία έλλειψη πολιτικής βούλησης και μια αδυναμία αντιμετώπισης των πραγματικών προβλημάτων της ελληνικής οικονομίας.

Η Κυβέρνηση, κυριολεκτικά, ζει σε μία εικονική πραγματικότητα. Η συνεχής επιβολή νέων φόρων δεν αποτελεί βιώσιμη λύση και μόνο επιδεινώνει τα προβλήματα της οικονομίας και της κοινωνίας.

Η προηγούμενη πολιτική των επιδομάτων pass, που παρουσιάστηκε ως λύση για την αντιμετώπιση της ακρίβειας αποδείχτηκε ένα επικοινωνιακό πυροτέχνημα που δημιούργησε τεράστια δημοσιονομικά προβλήματα. Τώρα η Κυβέρνηση επιχειρεί να καλύψει τα ελλείμματα που η ίδια δημιούργησε επιβάλλοντας νέους φόρους στους πολίτες οι οποίοι ήδη στενάζουν υπό το βάρος της ακρίβειας. Το ψηφιακό τέλος αποτελεί ένα ακόμη χαράτσι που πλήττει άμεσα τα νοικοκυριά και τις επιχειρήσεις υπονομεύοντας την αγοραστική δύναμη και την ανταγωνιστικότητα της οικονομίας.

Η Κυβέρνηση, αντί να αναλάβει τις ευθύνες της και να προχωρήσει σε ουσιαστικές μεταρρυθμίσεις που θα ενισχύσουν την ανάπτυξη και θα δημιουργήσουν νέες θέσεις εργασίας, επιλέγει τον εύκολο δρόμο της υπερφορολόγησης επιτείνοντας την οικονομική ασφυξία των πολιτών.

Εκτός αυτών το νομοσχέδιο εισάγει στις λοιπές διατάξεις καινούργια ρύθμιση που, όπως τόνισα και στα πλαίσια της αρμόδιας επιτροπής, στοχεύει στη φοροελάφρυνση μόνο ορισμένων ιδρυμάτων μη κερδοσκοπικού χαρακτήρα, φωτογραφίζοντας ουσιαστικά τα ιδιωτικά πανεπιστήμια.

Τη στιγμή που ο μέσος ελεύθερος επαγγελματίας, ο μικροεπιχειρηματίας αγωνιά για το αν θα μπορεί να πληρώσει τους φόρους του βάσει του τεκμαρτού εισοδήματος, η Κυβέρνηση επιλέγει να μη χαλάσει το χατίρι σε ξένα συμφέροντα για να μη χαλάσουν οι αποκαλούμενες «επενδύσεις».

Το μόνο πραγματικό θετικό σημείο του υπό συζήτηση νομοσχεδίου -και με αυτό κλείνω τη σημερινή μου τοποθέτηση- είναι η οριστική κατάργηση του ειδικού φόρου κατανάλωσης στο αγροτικό πετρέλαιο. Μπορεί ο πρωτογενής μας τομέας να μην αποτελεί προτεραιότητα της Κυβέρνησης αλλά τουλάχιστον αυτό το δίκαιο αίτημα των αγροτών μας γίνεται σήμερα πραγματικότητα.

Στην δευτερολογία μου θα αναφερθώ στις δύο τροπολογίες. Δεν μπορώ, όμως, να μην κατακρίνω ότι αυτές ήρθαν στις δώδεκα το βράδυ για ένα νομοσχέδιο που συζητείται στην Ολομέλεια στις δέκα το πρωί. Αυτά κοινοβουλευτικά είναι ανεπίτρεπτα.

Σας ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, για τη συνέπεια στον χρόνο.

Τον λόγο τώρα έχει ο Υφυπουργός Εθνικής Οικονομίας και Οικονομικών ο κ. Δήμας για πέντε λεπτά για να αναπτύξει τις τροπολογίες και ακολουθεί ο Πρόεδρος της Κοινοβουλευτικής Ομάδας των Σπαρτιατών.

Κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Θέλω να υποστηρίξω την τροπολογία με γενικό αριθμό 230 και ειδικό 54. Τη συγκεκριμένη τροπολογία την είχα προαναγγείλει αναλυτικά και κατά τη συζήτηση των επιτροπών την περασμένη εβδομάδα.

Στο άρθρο 1, προβλέπεται η αναστολή της είσπραξης των ληξιπρόθεσμων χρεών προς το δημόσιο με κοινή απόφαση των Υπουργών Εθνικής Οικονομίας και Οικονομικών και Κλιματικής Κρίσης και Πολιτικής Προστασίας σε εξαιρετικές περιπτώσεις σεισμών, πλημμυρών ή άλλων θεομηνιών, από τις οποίες προκαλούνται σημαντικές ζημιές σε μεγάλο αριθμό φορολογουμένων στις πληγείσες περιοχές για χρονικό διάστημα μέχρι δεκαοκτώ μηνών. Μέχρι πρότινος ήταν δώδεκα μήνες. Άρα, το επεκτείνουμε κατά έξι μήνες για λόγους πληρέστερης προστασίας των πληγέντων.

Η διάταξη διατηρεί, επίσης, τη ρύθμιση περί καταβολής των χρεών αυτών σε μέχρι είκοσι τέσσερις μηνιαίες δόσεις με μερική ή ολική απαλλαγή από τις προσαυξήσεις εκπρόθεσμης καταβολής.

Περαιτέρω, ορίζεται ως ημερομηνία έναρξης ισχύος της διάταξης η 4η Σεπτεμβρίου 2024.

Προβλέπεται, επίσης, η αναστολή διενέργειας κάθε πράξης αναγκαστικής εκτέλεσης επί της περιουσίας πληγέντων από θεομηνία με κοινή απόφαση των Υπουργών Εθνικής Οικονομίας και Οικονομικών και Κλιματικής Κρίσης και Πολιτικής Προστασίας για χρονικό διάστημα μέχρι δώδεκα μηνών. Ήταν έξι μήνες μέχρι πρότινος. Άρα και εδώ έχουμε έξι επιπλέον μήνες από την επέλαση της θεομηνίας για λόγους πάλι πληρέστερης προστασίας των πληγέντων.

Διατηρείται, επίσης, η ρύθμιση περί αναστολής κατά το παραπάνω χρονικό διάστημα των προθεσμιών άσκησης ενδίκων μέσων και βοηθημάτων που αφορούν σε εκκρεμείς διαδικασίες αναγκαστικής εκτέλεσης και περαιτέρω ορίζεται πάλι ως ημερομηνία έναρξης η 4η Σεπτεμβρίου 2024.

Το άρθρο 2, είναι η άμεση και ουσιαστική συνδρομή στις επιχειρήσεις και εργαζόμενους στις περιοχές των Δήμων Βόλου και Νοτίου Πηλίου των Περιφερειακών Ενοτήτων Μαγνησίας και Σποράδων της Περιφέρειας Θεσσαλίας που κηρύχθηκαν σε κατάσταση εκτάκτου ανάγκης από τις αποφάσεις του Γενικού Γραμματέα Πολιτικής Προστασίας για τον Παγασητικό Κόλπο, με ad hoc αναστολή των φορολογικών και ασφαλιστικών τους υποχρεώσεων, ρύθμιση πληρωμής δόσεων κεφαλαίου και τόκων και θέσπιση ενίσχυσης πληγέντων επιχειρήσεων και αγροτών. Το πεδίο και οι ειδικότεροι όροι εφαρμογής των συγκεκριμένων μέτρων ορίζεται με κοινή απόφαση των αρμόδιων Υπουργών.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ)**

Στο άρθρο 3, έχουμε ρύθμιση για το προσωπικό με συμβάσεις ΙΔΟΧ που προσλαμβάνεται από το Υπουργείο Υποδομών και Μεταφορών για τον σχεδιασμό, την ανάθεση και την εκτέλεση κατεπειγόντων έργων αποκατάστασης βλαβών των υποδομών σε περιοχές που κηρύχθηκαν ή παρέμειναν σε κατάσταση έκτακτης ανάγκης πολιτικής προστασίας, συνεπεία των έντονων καιρικών φαινομένων του 2023, κακοκαιρίες όπως ήταν οι «Ντάνιελ» και «Ηλίας».

Στο άρθρο 4, παρατείνονται οι προθεσμίες διεξαγωγής των γενικών συνελεύσεων κατά πενήντα ημερολογιακές ημέρες προκειμένου οι επαγγελματίες λογιστές-φοροτεχνικοί να διευκολυνθούν στο έργο τους.

Πάμε τώρα και στην τροπολογία με γενικό αριθμό 229 και ειδικό 53. Στο άρθρο 1 τροποποιείται το άρθρο 74 του Κώδικα Φορολογικής Διαδικασίας που ρυθμίζει τη δυνατότητα να ανακαλούνται πράξεις της φορολογικής διοίκησης σε περίπτωση πρόδηλων σφαλμάτων. Η ισχύουσα διάταξη δεν επιτρέπει στη φορολογική διοίκηση να εξετάσει πρόδηλα σφάλματα στην περίπτωση που οι φορολογούμενοι έχουν προσφύγει στη Διεύθυνση Επίλυσης Διαφορών ή ακόμα και στα διοικητικά δικαστήρια. Έτσι οι φορολογούμενοι πρέπει, είτε να ζητήσουν από τη φορολογική διοίκηση να επανεξετάσει την πράξη που έχει εκδοθεί εις βάρος τους, κινδυνεύοντας όμως να απωλέσουν την προθεσμία για την άσκηση ενδικοφανούς προσφυγής ή για την προσφυγή στα δικαστήρια είτε να αναμένουν τη λήξη της διαδικασίας ενώπιον των δικαστηρίων χωρίς στο διάστημα αυτό η φορολογική διοίκηση να έχει τη δυνατότητα να διορθώσει ένα προφανές σφάλμα που έχει γίνει.

Στο άρθρο 2, με την προτεινόμενη διάταξη της τροπολογίας για το άρθρο 24 του ν.4172/2013, ο συντελεστής που θα χρησιμοποιείται για τον υπολογισμό των αποσβέσεων του παγίου σε φορολογική βάση θα συμπίπτει με βάση υπολογισμού των αποσβέσεων σε λογιστική βάση.

Ενώ στο άρθρο 3 της τροπολογίας, θέλω να εξηγήσω ότι μέχρι το φορολογικό έτος 2019, το κέρδος από τη μεταβίβαση μετοχών από ημεδαπές επιχειρήσεις, θυγατρικές εταιρείες στην Ελλάδα ή την Ευρωπαϊκή Ένωση φορολογείτο με συντελεστή φόρου εταιρειών 22%. Αν από τη μεταβίβαση αυτή προέκυπτε ζημιά, αυτή εξέπιπτε φορολογικά. Από 1-1-2022 που προκύπτουν από την προαναφερόμενη μεταβίβαση δεν υπόκεινται σε φόρο, ενώ παράλληλα προβλέπεται η μη δυνατότητα έκπτωσης τυχόν ζημίας που θα προέκυπτε.

Με την αρχική διάταξη του άρθρου 66 του ν.4646/2019 δόθηκε η δυνατότητα σε επιχειρήσεις να εκπίπτουν τη ζημιά από την προαναφερόμενη μεταβίβαση μετοχών εφόσον είχε αναγνωριστεί σχετική πρόβλεψη αποτίμησης και είχε καταχωρηθεί στις ετήσιες ελεγμένες οικονομικές καταστάσεις της εταιρείας μέχρι 31-12-2019. Η μεταβίβαση θα έπρεπε να γίνει αρχικά μέχρι 31 Δεκεμβρίου του 2022, προθεσμία που παρατάθηκε μεταγενέστερα μέχρι το τέλος του έτους του 2024 και προτείνεται να παραταθεί μέχρι την 31-12-2026 με την εισαγόμενη ρύθμιση.

Η λογική της διάταξης έγκειται στο να μην επιβαρυνθούν άδικα οι εταιρείες που είχαν ήδη επιβαρυνθεί τα οικονομικά τους αποτελέσματα με πραγματική πρόβλεψη ζημίας έως την 31-12-2019 και επιπροσθέτως ο χρονικός περιορισμός της έκπτωσης της ζημίας θα τους δημιουργούσε επιχειρηματική πίεση να πουλήσουν τις μετοχές σε δυσμενείς όρους.

Αυτές είναι οι τροπολογίες. Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Θα δώσω τώρα τον λόγο στον Πρόεδρο της Κοινοβουλευτικής Ομάδας των Σπαρτιατών, τον κ. Στίγκα.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, στη σημερινή ομιλία μου θα πω και θα αναφέρω τα μεγάλα ψέματα του Πρωθυπουργού του κ. Μητσοτάκη που είπε στη Διεθνή Έκθεση Θεσσαλονίκης που για μια φορά ακόμα απέδειξε ότι κοροϊδεύει κατάμουτρα τον ελληνικό λαό.

Πριν από αυτό θέλω κι εγώ να καταγγείλω τη μεθόδευση της Κυβέρνησης για τον αποκλεισμό ορισμένων δημοσιογράφων, που βεβαίως ανήκουν στη λεγόμενη αντιπολίτευση, από τη συνέντευξη Τύπου που έδωσε ο Πρωθυπουργός. Είναι κατάπτυστο και κατακριτέο να συμπεριφέρεται ο κ. Μητσοτάκης ως ηγέτης της Βόρειας Κορέας και να αποκλείει δημοσιογράφους που ενδεχομένως θα του κάνουν κάποιες ερωτήσεις που ενοχλούν.

Δεν προωθούμε έτσι ούτε τους θεσμούς ούτε τη δημοκρατία μας αποκλείοντας δημοσιογράφους που δεν είναι αρεστοί. Εκεί, βεβαίως, μέσα στην αίθουσα ήταν δημοσιογράφοι οι οποίοι του έκαναν συγκεκριμένες ερωτήσεις. Βεβαίως για να δούμε και λίγο και την άλλη πλευρά κάποιοι από αυτούς τους δημοσιογράφους και τα μέσα που δουλεύουν, που αποκλείστηκαν από τον Πρωθυπουργό, είναι δημοσιογράφοι που αποκλείουν και εμάς τους Σπαρτιάτες. Για τέτοια δημοκρατία μιλάμε. Έτσι λειτουργούν οι θεσμοί. Αυτοί που διαμαρτύρονται γιατί τους απέκλεισε ο Πρωθυπουργός διαμαρτυρόμαστε και εμείς γιατί μας αποκλείουν.

Συγκεκριμένα υπάρχει μια μεγάλη εφημερίδα που αποκλείστηκε και τις προάλλες ένας πολύ γνωστός δημοσιογράφος που γράφει εκεί έκανε μια αναφορά εδώ στα τεκταινόμενα μέσα στο ελληνικό Κοινοβούλιο και ανέφερε δύο, τρία κόμματα που είναι δεξιά της Νέας Δημοκρατίας και βεβαίως σε αυτά συμπεριέλαβε και ένα κόμμα μιας κυρίας με πολύ καλό χαμόγελο, «χαμόγελο colgate» το λέω εγώ, και δεν ανέφερε τους Σπαρτιάτες. Του έστειλα ένα πολύ ευγενικό μήνυμα διαμαρτυρήθηκα. Τι μου απάντησε στο ερώτημα γιατί δεν μας αναφέρει ενώ είμαστε κοινοβουλευτικό κόμμα; Μου απάντησε ότι δεν είμαστε στις μετρήσεις και γνωρίζουμε πολύ καλά τι γίνεται με τις μετρήσεις. Επίσης, του έγραψα ότι πριν από αρκετούς μήνες που τότε ήμαστε στις μετρήσεις των δημοσκόπων ούτε και τότε μας ανέφερε. Άρα, βλέπετε τι γίνεται; Όταν κάνουν κακό σε κάποιον, διαμαρτύρεται. Όταν αυτός κάνει κακό σε κάποιους άλλους, δεν του αρέσει.

Επίσης, θέλω να καταγγείλω τη λεγόμενη «ΕΡΤ Α.Ε.», το μακρύ χέρι της Κυβέρνησης που δεν συμπεριφέρεται δημοκρατικά, ίσα-ίσα συμπεριφέρεται ως τριτοκοσμικός οργανισμός, διότι είχαμε μια εβδομάδα πριν καλέσει την ΕΡΤ ότι θα έκανα συνέντευξη τύπου στην Θεσσαλονίκη. Δύο ώρες πριν από τη συνέντευξη μας έθεσαν ένα θέμα ότι πρέπει να έχουμε διερμηνείς στη νοηματική και εμείς είπαμε, βεβαίως, ότι και οι κωφάλαλοι, άνθρωποι που δεν μπορούν να καταλάβουν βεβαίως πρέπει να έχουν δικαίωμα στην ενημέρωση. Μας είπαν ότι εμείς πρέπει να το κανονίσουμε. Αν είναι δυνατόν να είναι δουλειά ενός κόμματος τι θα κάνει η ΕΡΤ και πώς θα μεταδώσει. Ούτε λίγο ούτε πολύ μας είπαν ότι μπορεί να μη γίνει και η συνέντευξη. Επίσης μας είπαν ότι τη συνέντευξη αντί να τη μεταδώσει η ΕΡΤ1, όπως είναι υποχρεωμένη βάσει του νόμου, γιατί είμαστε κοινοβουλευτικό κόμμα και κάποιοι το έχουν ξεχάσει, όπως ο κ. Ζούλας, θα μεταδοθεί διαδικτυακά από την ΕΡΤ3. Επίσης είχαν το θράσος να πουν: «Εμείς μεταδίδουμε τα τέσσερα πρώτα μεγάλα κόμματα. Από το πέμπτο και μετά είναι μικρά κόμματα και δεν τα μεταδίδουμε». Βεβαίως αντιδράσαμε έντονα -το γραφείο Τύπου- και τους είπαμε ότι θα απαντήσουμε με μηνύσεις. Τότε μας έκανε χάρη ο κ. Ζούλας και η ΕΡΤ για να το μεταδώσει η ΕΡΤ3.

Αντιλαμβάνεστε, λοιπόν, κυρίες και κύριοι, ότι εδώ έτσι όπως τα έχει κάνει η Κυβέρνηση και ο κ. Μητσοτάκης μιλάμε για ένα αυταρχικό καθεστώς το οποίο δεν σέβεται, ούτε τη δημοκρατία ούτε τους θεσμούς ούτε τα κοινοβουλευτικά κόμματα ούτε τους Αρχηγούς των κομμάτων. Αυτό είναι ευθύνη της Νέας Δημοκρατίας. Εσείς πρέπει να κάνετε κάτι γι’ αυτήν την κατάντια. Το είπα και πριν από λίγους μήνες από αυτό εδώ το Βήμα ότι ο κ. Ζούλας τον έψαχνε από τον περασμένο Αύγουστο το ΄23 και τελικά καταδέχτηκε να με δει στο γραφείο του τον Φεβρουάριο του ΄24. Τι άλλο να πούμε;

Θα πούμε, όμως, για τα ψέματα, την έπαρση και τον αυτοθαυμασμό του κ. Μητσοτάκη και όσα είπε εκεί στην έκθεση.

Επίσης, θα ήθελα να κάνω στα γρήγορα μια πρόταση να μη γελοιοποιούμε αυτό τον ωραίο θεσμό της Διεθνούς Έκθεσης Θεσσαλονίκης. Αυτή η έκθεση είναι πάρα πολύ καλή για τη Θεσσαλονίκη, για τη Μακεδονία και γενικότερα για τη χώρα μας. Όμως, εγώ σας ερωτώ, κύριοι συνάδελφοι: Έχει κανένα νόημα να πηγαίνει ο Πρωθυπουργός, ο εκάστοτε πρωθυπουργός, να δίνει παροχές και αυτές τις παροχές μετά από μια μέρα να μην τις θυμάται κανένας; Είναι δυνατόν; Και ερωτώ το εξής: Είμαστε μια χώρα κατεστραμμένη, μια χώρα που έχει τεράστια προβλήματα, γιατί πρέπει ο Πρωθυπουργός να περιμένει κάθε Σεπτέμβρη να κάνει κομματικό σόου για να πει πέντε πράγματα; Αν είχε καλή πρόθεση ο Πρωθυπουργός μας τότε θα έδινε τις παροχές και θα έκανε οτιδήποτε καλό μπορούσε για τον ελληνικό λαό οποιαδήποτε στιγμή του χρόνου. Άρα, τα σόου περισσεύουν. Αυτήν τη στιγμή η Ελλάδα μας έχει σοβαρά προβλήματα και δεν χρειάζεται τα σόου του κ. Μητσοτάκη.

Ένα από αυτά τα απίθανα που είπε είναι ότι πήραμε τον βασικό μισθό από 650 ευρώ και τον πήγαμε στο 830 αυτήν τη στιγμή. Τον επόμενο Απρίλιο, δηλαδή μετά από οκτώ μήνες, θα τον πάει ο κ. Μητσοτάκης -λέει- στα 950. Βέβαια να θυμηθούμε την πρόταση που είχε κάνει εδώ στην πρωτολογία, ότι θα τον πάει στο τέλος της τετραετίας -τι σύμπτωση-, το 2027, που είναι και έτος εκλογών στα 1.500 ευρώ.

**ΔΙΟΝΥΣΙΟΣ ΧΑΤΖΗΔΑΚΗΣ:** Τον κατώτερο μισθό.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Τον κατώτερο μισθό, συμφωνώ, κύριε συνάδελφε.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ο μέσος μισθός 1.500 ευρώ.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ομέσος μισθός, μάλιστα. Άρα ο μέσος μισθός εγώ το λαμβάνω έτσι, ότι γράφω τα 1.500 ευρώ. Και τα 830 ευρώ που είναι αυτήν τη στιγμή, κύριε συνάδελφε, έχουμε ξεχάσει ότι είμαστε ευρωπαϊκή χώρα; Στην Ευρώπη υπάρχουν βασικοί μισθοί 830 ευρώ; Εγώ ερώτημα κάνω. Γιατί πριν έρθω εδώ στο Κοινοβούλιο ήμουν και επιχειρηματίας, πλήρωνα κόσμο. Είναι μισθός Ευρωπαϊκής Ένωσης 830 ευρώ; Γιατί έχω την εντύπωση ότι μας έχει περάσει και η Βουλγαρία και οσονούπω θα μας περάσει και η Αλβανία. Ε, λοιπόν, είναι ευρωπαϊκή χώρα και να καμαρώνει ο κύριος Πρωθυπουργός για 830 ευρώ; Είναι δυνατόν; Πώς θα ζήσει ένας άνθρωπος μέσος; Εγώ σας λέω και δύο άτομα, ένα ζευγάρι, να παίρνει από 830 ευρώ ο καθένας, μπορούν να ζήσουν, μπορούν να πληρώσουν ενοίκιο, μπορούν να πληρώσουν τις υποχρεώσεις τους; Και αν θέλετε να το πάμε και λίγο παραπέρα για τα νέα ζευγάρια δεν είναι ένας λόγος και η αποταμίευση να τα βρουν λίγο πιο κάτω, μπροστά τους; Πώς γίνεται αυτό;

Είπε, βεβαίως, για την περίφημη αύξηση των συντάξεων. Ξέχασε, όμως, ο κύριος Πρωθυπουργός να πει ότι το επίπεδο των συντάξεων αυτήν τη στιγμή που μιλάμε είναι στα επίπεδα του 2010 και του 2011. Επομένως, τι αυξήσεις να κάνει; Δεν θα πούμε το κλασικό, βεβαίως, που όλοι το γνωρίζουμε ότι τα τρώει ο πληθωρισμός και οι έμμεσοι φόροι, η ακρίβεια κ.λπ..

Τόλμησε να πει ότι θα δώσει αύξηση στα νυχτερινά των αστυνομικών. Βγήκε και τον προσέβαλε βάναυσα η ομοσπονδία: Είπε ο Πρωθυπουργός για το 20%. Ακούει ο μέσος πολίτης για το 20% και σου λέει «α, πήραν καλή αύξηση». Η ίδια η ομοσπονδία -δεν τα λέω εγώ- λέει: «Είναι 0,44 ευρώ μικτά την ώρα». Σας αρέσει εσάς; Πώς θα σας φαινόταν αν κάποιος σας έταζε 0,44 λεπτά την ώρα; Αυτό είναι ντροπή πραγματικά είναι ντροπή και απάντησε η ομοσπονδία ότι τα χαρίζει στον κ. Μητσοτάκη να τα κρατήσει να τα κρατήσει στο σεντούκι του. Δεν τα θέλουν. Εδώ και χρόνια φωνάζουν οι αστυνομικοί και εμείς μαζί τους είμαστε και το έχω πει πολλές φορές από αυτό εδώ το Βήμα: Γιατί δεν δίνει στα Σώματα Ασφαλείας το επίδομα επικινδυνότητας; Αυτοί οι άνθρωποι πασχίζουν μέρα και νύχτα, φεύγουν το πρωί από το σπίτι τους και δεν ξέρουν αν θα ξαναγυρίσουν. Τον περασμένο Δεκέμβριο είχαμε τέσσερις αστυνομικούς νεκρούς για διάφορες αιτίες. Τι να τους κάνουν τα 0,44 ευρώ σε αυτούς και στις οικογένειές τους; Αυτό είναι ντροπή.

Ένα από τα απίθανα βέβαια που είπε και στη συνέχεια ο κύριος Πρωθυπουργός είναι ότι θα δώσει στέγαση σε δεκαπέντε χιλιάδες νέα ζευγάρια. Θα δώσει σπίτι, δηλαδή. Προσέξτε, βέβαια το όριο ήταν μέχρι τα σαράντα έτη αυτουνού που θα έκανε αίτηση και το πήγε στα πενήντα. Η αποπληρωμή, κυρίες και κύριοι, των δανείων αυτών θα είναι μόλις τριάντα χρόνια. Άρα, θα πάει κάποιος σαράντα ετών με τεράστιες υποχρεώσεις, με οικογένεια, με παιδιά και διάφορα άλλα για να χρεωθεί μέχρι τα εβδομήντα κι αν πάρει κάποιος στα πενήντα θα χρεωθεί μέχρι τα ογδόντα.

Οι τράπεζες απ’ όσο γνωρίζω από κάποια ηλικία και έπειτα δεν καλύπτουν τα δάνεια, γιατί σου λέει δεν ξέρουμε ο άνθρωπος αν θα ζήσει μέχρι τα ογδόντα μπορεί να πάει μέχρι τα πενήντα τα εξήντα. Δεν έχει σημασία. Άρα δεν είναι και πολύ νέος.

Εδώ ο κόσμος πεινάει, ο κόσμος έχει εξαθλιωθεί και η Κυβέρνηση λέει να πάρετε σπίτι. Να το κάνουν τι το σπίτι; Πώς να αποπληρώσουν τις δόσεις; Να βάλουν το κεφάλι τους στον ντορβά όπως έλεγαν παλιά στα χωριά και να μην μπορούν να αναπνεύσουν; Όταν δεν έχεις σταθερή δουλειά, σταθερό και σοβαρό εισόδημα τι να το κάνεις το σπίτι, κύριε Πρωθυπουργέ; Δεν κατάλαβα.

Και αυτό μου θυμίζει μια ερώτηση που έκανε στην ώρα του Πρωθυπουργού ο απερχόμενος Αρχηγός του ΠΑΣΟΚ, ο κ. Ανδρουλάκης. Είχε κάνει μια ερώτηση εδώ να πάρουν οι Έλληνες σπίτια. Και αυτό είναι οξύμωρο δεν έχει λογική. Αν δεν έχει δουλειά ο άλλος θα πάει να πάρει σπίτι; Έχουμε τρελαθεί τελείως;

Και μια που είπα ώρα του Πρωθυπουργού, για να γνωρίζετε κύριοι συνάδελφοι, έχω κάνει εδώ και πέντε μήνες μια ερώτηση για την ώρα του Πρωθυπουργού, αλλά ακόμα περιμένουμε. Ήταν για τα αγροτικά ζητήματα, για τη λειψυδρία, για τα πάνελ που έχουν στρώσει όλα τα χωράφια μας, για τις ανεμογεννήτριες, για διάφορα άλλα πράγματα. Φαίνεται όμως, ότι ο Πρωθυπουργός δεν το έχει για την ώρα του Πρωθυπουργού.

Επίσης είπε πως θα διαθέσει 250 εκατομμύρια για τα σχολεία μας και κυρίως για κτηριακές εγκαταστάσεις, για πόρτες που πέφτουν επάνω σε μαθητές, για σοβάδες που πέφτουν στα κεφάλια των μαθητών, για κάγκελα κατεστραμμένα που δεν υπάρχουν. Αν δείτε εσείς -εδώ θα είμαστε, να μας έχει καλά ο Θεός-, κύριοι συνάδελφοι τα 250 εκατομμύρια του Πρωθυπουργού να πέφτουν στην παιδεία, τότε ελάτε να μου το πείτε να τα δω και εγώ.

Το ερώτημα το μεγάλο είναι, τα παιδιά μας σήμερα μαθαίνουν γράμματα; Έχουμε σωστούς καθηγητές, έχουμε σωστούς δασκάλους; Πριν από λίγες ημέρες είδαμε δάσκαλο να κοιμάται μέσα στο αυτοκίνητο. Τώρα θυμήθηκε ο κύριος Πρωθυπουργός να δώσει 250 εκατομμύρια; Που δεν θα τα δώσει. Ας πάει λίγο να δει λίγο παραπάνω στην ανώτατη εκπαίδευση τα πανεπιστήμια μας που είναι αχούρια, μέσα στα πανεπιστήμια έχει γραφεία ο «Ρουβίκωνας», χτίζουν καθηγητές μέσα στα γραφεία τους, πετάνε σκουπίδια πάνω σε καθηγητές, είναι άντρο ανομίας και άντρο Πακιστανών. Αυτή είναι η παιδεία μας; Θα σώσουν την παιδεία τα 250 εκατομμύρια που τάζει ο κ. Μητσοτάκης;

Βεβαίως να μην ξεχάσουμε πόσο αγαπάει τους υγειονομικούς, αυτούς που πέταξε έξω στην πανδημία χωρίς να νοιαστεί αν έχουν να φάνε αν έχουν να ταΐσουν την οικογένειά τους και τα παιδιά τους. Όλοι γνωρίζουμε ότι οι υγειονομικοί τραβάνε μεγάλο κουπί, ότι έχουν μειωμένους μισθούς. Και επίσης να θυμίσουμε ότι ο κ. Μητσοτάκης χρωστάει και τις εφημερίες. Δεν χρωστάει εφημερίες; Και βέβαια έχει να κάνει γενικότερα με το σύστημα υγείας, ένα διαλυμένο σύστημα υγείας, που βγαίνει ο κ. Γεωργιάδης που έχει γνώμη επί παντός επιστητού και λέει ότι όλα είναι καλά, όλα είναι καλά. Οι γιατροί που έχουν σπουδάσει τόσα χρόνια και δίνουν τον καλύτερό τους εαυτό σε όλους τους Έλληνες και τις Ελληνίδες έχουν μισθούς πολύ χαμηλούς, μισθούς πείνας γι’ αυτό που κάνουν.

Ενδεικτικά σας αναφέρω ότι στη Γερμανία παίρνουν περίπου 12,5 χιλιάδες ευρώ, στη Γαλλία γύρω στις 7, στην Ισπανία 6,5, το Λουξεμβούργο βέβαια το έχει τερματίσει για κάποιες πολύ δυνατές ειδικότητες στις 21 χιλιάδες και η Πολωνία του πρώην ανατολικού μπλοκ έχει φτάσει σχεδόν τις 90 χιλιάδες ετησίως. Οι νοσηλευτές βέβαια που το ξέρω πάρα πολύ καλά γιατί το έζησα, ξεκινάνε από 3 με 3,5 χιλιάδες. Σε όλα θέλουμε να είμαστε Ευρωπαίοι. Εδώ όμως τι γίνεται; Εδώ πιέζουμε την κοινωνία αφόρητα χωρίς να δίνουμε κάποιες ανάσες, κάποια στοιχεία και κυρίως λέω για το Υπουργείο Οικονομικών που δεν μπορεί να προχωρήσει τίποτα. Δεν μπορεί με αυτή την πίεση, με αυτή τη φοροληστεία, με αυτή την φοροεπιδρομή. Εφευρίσκετε συνεχώς τρόπους για να τα παίρνετε, να το πω έτσι, να παίρνετε ό,τι μπορεί να βγάλει ένας Έλληνας και μια Ελληνίδα. Ειδικά για τους ελεύθερους επαγγελματίες, τέλος επιτηδεύματος, η απίστευτη ιδέα της προκαταβολής φόρου, το τεκμαρτό εισόδημα, το οποίο πληρώνεις για εισοδήματα τα οποία δεν απέκτησες ποτέ. Πώς το βλέπετε, κύριοι της Κυβέρνησης; Είναι δυνατόν; Είναι δυνατόν να πληρώσει κάποιος για κάτι που δεν έχει εισπράξει; Αυτό μας παραπέμπει κάπου αλλού.

Γνωρίζετε, κύριοι του Υπουργείου Οικονομικών, για το μεγάλο κόστος των πρώτων υλών που τα τελευταία χρόνια με όλες αυτές τις αυξήσεις έχει εκτιναχθεί πάνω από 40% το πανάκριβο ρεύμα; Ότι οι μικρομεσαίοι δεν έχουν πρόσβαση στις τράπεζες; Πώς το εξηγείτε αυτό;

Και βεβαίως θα έρθει και το κερασάκι στην τούρτα για το θάνατο των ελεύθερων επαγγελματιών, ότι από την 1η Ιανουαρίου του 2025 θα υπάρχει και αύξηση στις ασφαλιστικές εισφορές. Θα περίμενα από τον κ. Μητσοτάκη να κάνει και την αυτοκριτική του, όχι μόνο να μοιράζει αφειδώς επιδόματα, μισθούς, εκατομμύρια, δισεκατομμύρια. Θα έπρεπε να κάνει και μια αυτοκριτική. Ο κόσμος σήμερα πεινάει. Ο Έλληνας σήμερα έχει τεράστια προβλήματα επιβίωσης. Θα περίμενα λοιπόν, να αναφερθεί ο κ. Μητσοτάκης στα χρέη της Νέας Δημοκρατίας -το ΠΑΣΟΚ είναι ανύπαρκτοι, έχουν τα δικά τους- και κυρίως να αναφερθεί εφόσον θέλει να μας σώσει και θεωρείται εθνοσωτήρας πώς μέσα σε έναν χρόνο, τον τελευταίο χρόνο ανέβηκαν τα χρέη της Νέας Δημοκρατίας κατά 44 εκατομμύρια ευρώ. Πώς γίνεται αυτό; Θα έπρεπε ο κ. Μητσοτάκης να ξεκινήσει από εκεί να κάνει αυτοκριτική, γιατί μιλάμε για πολλά λεφτά, δεν μιλάμε απλά για χιλιάδες. Όταν ο άλλος δεν έχει να δώσει στο παιδί του 20 ευρώ να βγει μια βόλτα, δεν έχει να πληρώσει το φροντιστήριο του παιδιού του, δεν έχει να ταΐσει το παιδί του;

Εδώ από αυτό το Βήμα, κυρίες και κύριοι συνάδελφοι, διάβασα στοιχεία της ΕΛΣΤΑΤ που λέει το εξής: Επτακόσιες χιλιάδες Έλληνες παραλείπουν ένα και δύο γεύματα την ημέρα. Το καταλαβαίνουμε αυτό; Το νιώθουμε αυτό; Ξέρετε τι σημαίνει το 2024 να μην μπορεί κάποιος να φάει; Είναι τραγικό. Και έρχεται η Νέα Δημοκρατία και τα τρώει αμάσητα, 44 εκατομμύρια.

Επομένως, με τέτοιου είδους εξαγγελίες δεν μπορεί να προχωρήσει η χώρα. Πρέπει να κάνουμε πράγματα, τα οποία να έχουν άμεσο αντίκτυπο στην κοινωνία. Μακάρι η Κυβέρνηση αυτή ή οποιαδήποτε κυβέρνηση τέλος πάντων, να έκανε κάτι για τους Έλληνες, χωρίς φανφάρες και χωρίς τίποτα άλλο.

Εμείς παραμένουμε εδώ, δυνατοί έντιμοι, με το βλέμμα στραμμένο στην κοινωνία γιατί προερχόμαστε από την κοινωνία και λέμε προς τον ελληνικό λαό: Επιλέγεις Σπαρτιάτες, επιλέγεις Ελλάδα.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Στίγκα.

Θα περάσουμε τώρα στον κατάλογο των ομιλητών. Ξεκινάμε με την κ. Σέβη Βολουδάκη από τη Νέα Δημοκρατία.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οι ρυθμίσεις που συζητάμε σήμερα εντάσσονται στον πυρήνα της στρατηγικής της Κυβέρνησης για τον πολυδιάστατο εκσυγχρονισμό κάθε πτυχής της δημόσιας διοίκησης. Αλλαγές που θέλουμε να είναι συγκεκριμένες, ουσιαστικές και μετρήσιμες. Μετρήσιμες από τους ίδιους τους πολίτες σε καθημερινή βάση, γιατί στόχος μας ήταν και παραμένει η βελτίωση της καθημερινότητας των πολιτών.

Με το υπό συζήτηση σχέδιο νόμου καταργείται το παρωχημένο θεσμικό πλαίσιο για το τέλος χαρτοσήμου που χρονολογείται πίσω στο 1931 και αντικαθίσταται πια από το ψηφιακό τέλος συναλλαγής. Αξιοποιούμε τις νέες τεχνολογίες για να θεραπεύσουμε χρόνιες παθογένειες που προκαλούσαν σύγχυση στη φορολογική διοίκηση. Προκαλούσαν ασάφεια και σύγχυση στις αρμόδιες υπηρεσίες, προβλήματα, καθυστερήσεις και ταλαιπωρία στους πολίτες. Με την εν μέρει κατάργηση του χαρτοσήμου και της κατάργησης του προϊσχύσαντος νομικού πλαισίου αυτού, προχωρούμε στην αναμόρφωση του τέλους λαμβάνοντας υπ’ όψιν τις τρέχουσες οικονομικές συνθήκες, καταργούμε την υποχρέωση πρώην τέλος χαρτοσήμου για πάνω από εξακόσιες συναλλαγές και έτσι μειώνουμε σημαντικά την τελική επιβάρυνση των πολιτών για συναλλαγές, όπως ήταν το χρησιδάνειο, οι ασφαλιστικές συναλλαγές, η άδεια γάμου, οι επαγγελματικές άδειες και πολλές άλλες.

Το νομικό πλαίσιο καθίσταται πλέον πιο σαφές, πιο ασφαλές και προσαρμόζεται στις μεταβαλλόμενες οικονομικές και τεχνολογικές συνθήκες. Ειδικότερα, το τέλος χαρτοσήμου καταργείται εν μέρει και αντικαθίσταται από το ψηφιακό τέλος συναλλαγής το οποίο ρητά επιβάλλεται σε συγκεκριμένες συναλλαγές με άλλους ιδιώτες ή και με το ευρύτερο δημόσιο, εμπεδώνοντας αίσθημα ασφάλειας δικαίου και ένα σταθερό φορολογικό πλαίσιο κατάλληλο και ελκυστικό για την υλοποίηση επενδύσεων και εν γένει εμπορικής δραστηριότητας. Περαιτέρω, ρητά εξαιρείται από την επιβολή του συναλλαγή η οποία καλύπτεται από άλλους έμμεσους φόρους, όπως ο φόρος προστιθέμενης αξίας, ενώ αφορά υποκείμενα που έχουν την έδρα τους ή τη μόνιμη εγκατάστασή τους στο εσωτερικό της χώρας χωρίς άλλη προϋπόθεση και επιπρόσθετα ψηφιοποιείται και απλοποιείται η διαδικασία υπολογισμού και βεβαίωσης.

Στο υπό συζήτηση σχέδιο νόμου περιλαμβάνονται και διατάξεις περί απαλλαγής ΕΝΦΙΑ για ακίνητα που βρίσκονται σε περιοχές που επλήγησαν από τις πρόσφατες φυσικές καταστροφές, μια ρύθμιση που έμπρακτα αποσκοπεί στην ελάφρυνση των κατοίκων αυτών των περιοχών.

Επιτρέψτε μου να σταθώ και σε ορισμένες από τις υπόλοιπες διατάξεις του νομοσχεδίου και ειδικότερα την κατ’ εμένα πιο σημαντική, τη μονιμοποίηση της απαλλαγής του αγροτικού πετρελαίου από τον ειδικό φόρο κατανάλωσης με εφαρμογή μηδενικού συντελεστή από το 2025, ενώ το ποσό επιστροφής του ειδικού φόρου κατανάλωσης είναι και ανεξόφλητο και ακατάσχετο. Πρόκειται για ένα μόνιμο μέτρο ελάφρυνσης των αγροτών και στήριξης για την οποία είχε δεσμευτεί ο ίδιος ο Πρωθυπουργός και η Κυβέρνησή μας και που έμπρακτα στηρίζει τον πρωτογενή τομέα και τους ανθρώπους του. Πρόκειται για ένα μέτρο που νομοθετούσαμε εκτάκτως τα τελευταία χρόνια, αλλά πλέον μπορούμε να μονιμοποιήσουμε, λόγω των θετικών προοπτικών που εμφανίζει η ελληνική οικονομία, καθώς έχει συγκεκριμένο δημοσιονομικό κόστος.

Θα υπάρχει βέβαια η ερώτηση αν όλα αυτά αρκούν. Προφανώς απαιτείται να γίνουν ακόμη περισσότερα. Ειδικά για τους Έλληνες παραγωγούς αλλά και ευρύτερα για το μέσο νοικοκυριό και τους πιο ευάλωτους πολίτες. Όμως, όλα όσα έχουν γίνει την τελευταία πενταετία αποδεικνύουν ότι είναι αυτή η Κυβέρνηση που στέκεται σταθερά και ουσιαστικά δίπλα στους πολίτες, ενισχύοντας το εισόδημά τους, στηρίζοντας τη δραστηριότητά τους και διευκολύνοντας τις συναλλαγές τους με το κράτος. Είμαστε εμείς που εργαζόμαστε για κοινωνική δικαιοσύνη και συλλογική προκοπή.

Δεν έχει νόημα να επαναλαμβάνουμε τις σημαντικές μειώσεις σε όλους τους φορολογικούς συντελεστές, την αύξηση του κατώτερου και του μέσου μισθού αλλά και την ενίσχυση των επιδομάτων, ούτε προφανώς έχει νόημα να σταθούμε σε αυτή την παντελή απουσία εναλλακτικής πρότασης από όλα τα κόμματα της Αντιπολίτευσης. Αυτό που έχει σημασία και αυτό που περιμένουν οι πολίτες από εμάς είναι να συνεχίσουμε σταθερά τις προσπάθειες μεγέθυνσης της εθνικής οικονομίας.

Όπως ανέφερε και ο Πρωθυπουργός, η Ελλάδα που οραματιζόμαστε για το 2027 θα πατάει σε στέρεες βάσεις με ανεργία κάτω από 8%, μέσο μισθό στα 1.500 ευρώ, τον κατώτατο στα 950 ευρώ, με πιο ψηφιοποιημένο δημόσιο, με καλύτερη ποιότητα ζωής για όλους. Κι αυτό είναι αλήθεια ότι μόνο εμείς μπορούμε να το πετύχουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Βολουδάκη.

Θα δώσω τώρα τον λόγο στον κ. Γεώργιο Καραμέρο από τον ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, καταργείτε οριστικά περισσότερες από εξακόσιες περιπτώσεις επιβολής του τέλους χαρτοσήμου. Κι αυτό είναι πάρα πολύ θετικό και μπράβο. Εμείς χαιρετίζουμε τα θετικά βήματα τα οποία γίνονται, πλην, όμως, επειδή δράττουμε και της τοποθέτησης της προηγούμενης ομιλήτριας, δεν μπορείτε να λέτε ότι δεν έχουμε προτάσεις. Γιατί η απαλλαγή του αγροτικού πετρελαίου από τον ειδικό φόρο κατανάλωσης με εφαρμογή μηδενικού συντελεστή από το 2025 είναι μια από τις οκτώ προτάσεις του ΣΥΡΙΖΑ - Προοδευτική Συμμαχία για το αγροτικό από τον Ιανουάριο του 2024. Αργήσατε εννέα μήνες. Σας καλωσορίζουμε για την εφαρμογή και σας καλούμε να μειώσετε τον ειδικό φόρο κατανάλωσης και σε άλλες κατηγορίες, μπας και αρχίσουμε να κόβουμε σιγά-σιγά κάποια από τα κεφάλια της Λερναίας Ύδρας, του πληθωρισμού και της ακρίβειας. Άρα δεν υπάρχει ζήτημα έλλειψης προτάσεων, τουλάχιστον αυτό.

Επίσης, κύριε Υπουργέ, γνωρίζοντας τα του Βόρειου Τομέα Αθηνών, θεωρώ πολύ θετική την παραχώρηση και αποκλειστική χρήση του Ολυμπιακού Κέντρου Γαλατσίου στον Δήμο Γαλατσίου για σαράντα χρόνια. Μακάρι να έχετε ευήκοα ώτα και για άλλες παραχωρήσεις στην αυτοδιοίκηση. Αρκεί βέβαια να μεταβιβάζετε ανθρώπινους και οικονομικούς πόρους, όπου χρειάζεται, ή τη δυνατότητα εξεύρεσης πόρων. Και κάπου εδώ τελειώνουν τα θετικά.

Κάπου εδώ τελειώνουν τα θετικά, γιατί αυτό το οποίο εισπράττει η ελληνική κοινωνία -ξέρετε- πέρα από την κυριαρχία που έχετε στα μέσα ενημέρωσης και μπορείτε και βάζετε την ατζέντα πέρα από τα προβλήματα και τις αδυναμίες της Αξιωματικής Αντιπολίτευσης ή συνολικά της Αντιπολίτευσης, είναι πράγματα τα οποία δεν κρύβονται, όπως η τελευταία εμφάνιση του Πρωθυπουργού στη Διεθνή Έκθεση Θεσσαλονίκης.

Σήμερα η ελληνική κοινωνία δεν μιλάει για το αν θα ψηφιοποίησετε το χαρτόσημο, δηλαδή αν θα ψηφιοποιήσετε τον φόρο ή αν θα απαλλάξετε κάποιες συναλλαγές. Μιλά γι’ αυτή τη νέα «τρομερή» ιδέα να αντιμετωπίσετε τη λειψυδρία- απότοκο της κλιματικής κρίσης- με αύξηση των τιμών στο νερό. Λέει ο κ. Μητσοτάκης: «Δεν θα είναι αύξηση, θα είναι αναπροσαρμογή».

Εξηγήστε μας τι εννοείτε «αναπροσαρμογή», κύριε Υπουργέ, κύριε Μητσοτάκη. Γιατί για ένα-δύο ευρώ μόνο αύξηση και μικρή αναπροσαρμογή λέγατε και πριν δυόμισι χρόνια όταν ενεργοποιήσατε το «τέρας» της ακρίβειας στην ενέργεια με όσα κάνατε με την ΔΕΗ και με την περιβόητη ρήτρα. Λέει λοιπόν για «αναπροσαρμογή». Πιστεύει κανείς ότι πρόκειται περί αναπροσαρμογής; Στην πραγματικότητα δεν έχετε ούτε περιβαλλοντική πολιτική. Λέτε: «Δεν έχουμε νερό, θα αυξήσουμε την τιμή».

Ουσιαστικά, δεν έχετε κανένα άλλο μέτρο. Και μη μου πείτε: «Εξήγγειλε διάφορες μεθόδους, αφαλατώσεις, έργα κ.λπ.» γιατί κι αυτό είναι υποκριτικό. Θα σας πω ένα συγκεκριμένο παράδειγμα για να δείτε πώς μόνο σε μια περιοχή -και όχι στην εκλογική μου περιφέρεια- η απραξία σας και η έλλειψη πολιτικής βούλησης δυναμιτίζει κάθε προσπάθεια. Το μόνο που ξέρετε να κάνετε είναι να βάζετε φόρους και αυξήσεις. Γι’ αυτό και έχετε αποτύχει, επιβαρύνοντας την ελληνική κοινωνία, στην ενέργεια, στην υγεία, στη στέγαση, στην εκπαίδευση και συνολικά στο κόστος ζωής.

Ακούστε τώρα. Θα αυξήσετε το νερό στους παραγωγούς της σταφίδας στην Κορινθία; Τι καλύτερο μπορούν να κάνουν, κύριε Δήμα, στην εκλογική σας περιφέρεια οι κάτοικοι και οι αγρότες; Να σταματήσουν να ποτίζουν τα σταφύλια; Τι μπορούν να κάνουν οι κάτοικοι; Δεν ζούμε στις εποχές που ο κόσμος έπλενε το αυτοκίνητό του στους δρόμους. Τελείωσε αυτό.

Ακόμα και τότε, την περίοδο 1990 - 1993, με Πρωθυπουργό τον πατέρα του σημερινού Πρωθυπουργού -ήμασταν μικρά παιδιά κάποιοι και θυμόμαστε- έβαζαν πρόστιμα σε αυτούς που έπλεναν τα αυτοκίνητά τους στους δρόμους και συνιστούσαν στους πολίτες να βάζουν ένα τούβλο μέσα στο καζανάκι. Δεν είπαν αμέσως να κάνουν αυξήσεις στο νερό. Αυτό πάτε να κάνετε. Τι να κόψουν οι αγρότες; Το πότισμα; Να σταματήσουν οι πολίτες στα αστικά κέντρα να πίνουν νερό ή να πλένονται; Τι ακριβώς να κάνουν; Όχι. Απλά το μόνο σας πολιτικό και διοικητικό ταλέντο είναι να βάζετε αυξήσεις. Δεν έχετε κανένα άλλο. Αυτό κάνατε και στο ρεύμα, με τις γνωστές συνέπειες. Αυτό πάτε να κάνετε και στο νερό.

Παράδειγμα της απραξίας και της έλλειψης πολιτικής βούλησης: Σας υποβάλλουμε ερώτηση είκοσι Βουλευτές του ΣΥΡΙΖΑ - Προοδευτική Συμμαχία για ένα φράγμα, το οποίο κωλυσιεργεί και δεν έχει πέσει ούτε «πέτρα στην πέτρα» στη Νάξο, στο Τσικαλαριό, στην Ποταμιά εδώ και πέντε χρόνια.

Ξέρετε τι μου απαντήσατε, ως Κυβέρνηση, στις 20 Αυγούστου; Δεν μου λέτε κουβέντα για το έργο. Λέτε: «Θα αποζημιώσουμε τους αγρότες μέσω του ΕΛΓΑ». Δηλαδή, προσέξτε, οι αγρότες της Νάξου ή οι κτηνοτρόφοι δεν θα βγάζουν πατάτα, δεν θα βγάζουν γραβιέρα ή θα ανεβαίνει η τιμή, όπου την προμηθευόμαστε στα αστικά κέντρα. Και τώρα έρχεστε να πείτε ότι η λύση θα είναι να τους αυξήσετε και την τιμή του νερού, ενώ μπορούσατε να λύσετε το πρόβλημα στη Νάξο με το Φράγμα του Τσικαλαριού. Όχι μόνο δεν το κάνατε πέντε χρόνια τώρα, αλλά όταν σας ρωτάει η αντιπολίτευση, λέτε άλλα: «Ο ΕΛΓΑ θα αποζημιώσει».

Αυτή είναι μια περίπτωση στις Κυκλάδες, που επηρεάζει και τους κατοίκους εκεί και την αγορά στα αστικά κέντρα και συνολικά τη χώρα. Και αυτό συμβαίνει σε πολλές περιπτώσεις. Δεν καταργείτε φόρους. Δεν είναι η προτεραιότητά σας να καταργήσετε φόρους.

Μια Κυβέρνηση η οποία το πρώτο επτάμηνο του 2024 έχει 4 δισεκατομμύρια ευρώ περισσότερους φόρους -υπερπλεόνασμα φόρων στο πρώτο επτάμηνο-, ακόμα και με τους απαραίτητους περιβαλλοντικούς φόρους, έχει αύξηση 50% από το 2021 στο 2022, με 11,5 δισεκατομμύρια περιβαλλοντικούς όρους περισσότερους. Και κοροϊδεύει όταν έρχεται να πει ότι μειώνει τους φόρους επειδή ψηφιοποιεί το χαρτόσημο και το μειώνει σε 600 συναλλαγές.

Και το τρομερό είναι ότι θα έρχεστε προεκλογικά -ενώ έχετε καθαρά φορομπηχτική πολιτική- να λέτε ότι μειώσατε τους φόρους, όπως παραδείγματος χάριν καταργήσατε το τέλος χαρτοσήμου σε πολλές συναλλαγές. Παρομοίως, την ώρα που τα υπερέσοδα ξεπερνούν τα 4 δισεκατομμύρια το πρώτο επτάμηνο του 2024 -για να πάμε τώρα στην ενέργεια και στο νερό- οι πάροχοι και παραγωγοί ενέργειας έχουν 870 εκατομμύρια ευρώ έσοδα το πρώτο επτάμηνο του 2024.

Νοικοκυριό, ανάπτυξη, σχέδιο. Είναι σχέδιο το περίπτερο 14 και 15 της ΔΕΘ -εννοώ οι εγκαταστάσεις- να έχουν επάνω από εξήντα δημόσιους Οργανισμούς που έχουν στήσει περίπτερα; Ξέρετε πόσο κοστίζει ένα περίπτερο στη ΔΕΘ; Το ενοίκιο κοστίζει 150 ευρώ το τετραγωνικό μέτρο και η κατασκευή 300 ευρώ -με όρους ιδιωτικής αγοράς- το τετραγωνικό. Δηλαδή, τα 500 τετραγωνικά μέτρα του περιπτέρου της ΑΑΔΕ, κύριε Υπουργέ, κόστισαν στον ελληνικό λαό 225.000 ευρώ και οι άλλοι εξήντα οργανισμοί ξόδεψαν από 120.000 ευρώ έως 225.000 ευρώ, για να έχουν περίπτερα στη ΔΕΘ.

Ποιοι Οργανισμοί; Πήγαν οι Γερμανοί -που είναι τιμώμενη χώρα η Γερμανία- να δουν τι παράγει η Ελλάδα, τι προτείνει. Πήγαν στη Γενική Γραμματέα ΕΣΠΑ, στον Οργανισμό Διασφάλισης της Ποιότητας στην Υγεία, στο ΕΚΑΒ -το ΕΚΑΒ πληρώνει περίπτερο στη ΔΕΘ-, στην Ειδική Υπηρεσία Διαχείρισης Στρατηγικού Σχεδίου ΚΑΠ, στην Επιτροπή Ανταγωνισμού, στην Επιτροπή Εποπτείας, Ελέγχου Παιγνίων. Προσέξτε το τρομερό: Ο Οργανισμός Πληρωμών και Ελέγχου Κοινοτικών Επιχειρήσεων Προσανατολισμού και Εγγυήσεων -ο ΟΠΕΚΕΠΕ- έχει περίπτερο και έχει πληρώσει 150 χιλιάρικα στη ΔΕΘ, που είναι σε εποπτεία για έναν χρόνο από τον ίδιο τον Υπουργό τον κ. Τσιάρα, που χρωστάει όσα χρωστάει σε διακόσιους χιλιάδες αγρότες. Τα ξέρουν όσοι συνάδελφοι εκλέγονται σε αγροτικές περιοχές.

Είναι μια υποκριτική στάση, μολονότι έχει θετικά σημεία το συγκεκριμένο νομοσχέδιο. Δεν είστε απλώς ακριβοί στα πίτουρα και φθηνοί στο αλεύρι, αλλά δημιουργείτε προβληματικές καταστάσεις για την ελληνική κοινωνία, την ελληνική οικονομία, την αγορά, τους πολίτες.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καραμέρο.

Τον λόγο έχει η κ. Αικατερίνη Σπυριδάκη από το ΠΑΣΟΚ - Κίνημα Αλλαγής.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα το πρώτο νομοσχέδιο του Υπουργείου Εθνικής Οικονομίας και Οικονομικών για αυτή την κοινοβουλευτική περίοδο που αφορά το ψηφιακό τέλος συναλλαγής και άλλες διατάξεις.

Σήμερα συζητάμε, δυστυχώς, άλλο ένα επικοινωνιακό τέχνασμα της Κυβέρνησης, όπου η ποιότητα αγγίζει τα όρια της παραπλανητικής διαφήμισης. Άλλη μια νομοθέτηση-«χαμένη ευκαιρία» να φέρετε την πραγματική αλλαγή που θα ανακουφίσει τον ελληνικό λαό και τις μικρομεσαίες επιχειρήσεις. Αντ’ αυτού βλέπουμε να προωθούνται ρυθμίσεις που ευνοούν συγκεκριμένα συμφέροντα, ενώ παραμελούνται οι καθημερινές πραγματικές ανάγκες του ελληνικού λαού και των μικρομεσαίων επιχειρήσεων.

Πάμε, όμως, να δούμε πίσω από τα εφέ και τις πανηγυρικές δηλώσεις του Υπουργείου που προώθησε την εν λόγω νομοθετική πρωτοβουλία ως μέτρο φοροελάφρυνσης και ως την κατάργηση του τέλους χαρτοσήμου για περισσότερες από εξακόσιες περιπτώσεις συναλλαγών.

Κυρίες και κύριοι της Κυβέρνησης, το άρθρο 1 του νομοσχεδίου που παρουσιάζει τον σκοπό αυτό σας προδίδει από μόνο του. Συγκεκριμένα, παραθέτω: «Σκοπός του παρόντος είναι η καθιέρωση ενός φόρου που θα ενισχύει τα δημόσια έσοδα, σε βαθμό ανάλογο με τη συναλλακτική δραστηριότητα». Ούτε φοροελάφρυνση ούτε κατάργηση. Ποιο είναι όμως το τρικ; Κοιτάξτε τι κάνετε. Πάτε και αγγίζετε ένα τέλος για το οποίο κατ’ ουσίαν ο μέσος πολίτης δεν γνωρίζει καν την ύπαρξή του, καθώς είναι ενσωματωμένο στην τελική αμοιβή. Ταυτόχρονα το καταργείτε και το ξαναφέρνετε πιο μοντέρνο, ως μία ακόμη φορολογική υποχρέωση.

Η ίδια τακτική παντού. Αυξάνετε τον κατώτατο μισθό ελάχιστα, χωρίς όμως να παίρνετε γενναία μέτρα για την καταπολέμηση της ακρίβειας ξεκινώντας από τον ΦΠΑ. Αυξάνετε τα επιδόματα, αλλά δεν αναπροσαρμόζετε τα εισοδηματικά κριτήρια δεκαετιών που, λόγω της αύξησης του κατώτατου, δικαιούχοι αποκλείονται. Άρα πάνω από όλα έχουμε μείωση των εξόδων του κράτους.

Παρ’ όλα αυτά οφείλουμε να παραδεχτούμε πως μένετε πιστοί στη στρατηγική σας, εκείνη της άδικης φορολόγησης. Και το καταλαβαίνω, δεν επιθυμείτε -για δικούς σας λόγους- να προβείτε σε μια δίκαιη φορολόγηση με διαβαθμίσεις, εξαιρέσεις, απαλλαγές. Εσείς συνεχίζετε να νομοθετείτε υπέρ των λίγων και μεγάλων συμφερόντων, αυξάνοντας τις ανισότητες.

Η ρύθμιση του πλαφόν στο τέλος χαρτοσήμου ύψους 150.000 ευρώ ανά δάνειο μεταξύ φυσικών νομικών προσώπων -πλην τραπεζών-, αποτελεί ένα περίτρανο παράδειγμα ότι το νομοσχέδιο αυτό εξυπηρετεί πολύ λίγους σχεδόν μετρημένους στα δάχτυλα του ενός χεριού.

Ποιος ζήτησε αυτή τη ρύθμιση; Ποιες επιχειρήσεις εξυπηρετούνται από αυτή; Ποιες ωφελούνται. Γιατί η Κυβέρνηση συνεχίζει να προστατεύει συγκεκριμένα συμφέροντα, αντί να αγγίζει τους πολλούς; Μάλιστα, ο Υφυπουργός δεν δίστασε να αιτιολογήσει τη συγκεκριμένη διάταξη λέγοντας πως η μείωση του ψηφιακού τέλους θα δώσει κίνητρο στις πολύ μεγάλες επιχειρήσεις να λειτουργήσουν νόμιμα και να δηλώνουν τις συναλλαγές τους.

Βλέπετε τη διαφορά; Όταν ήρθατε με νομοσχέδιο τον Δεκέμβριο που επιβάλατε οριζόντιο φόρο του ελάχιστου τεκμαρτού εισοδήματος σε επιχειρήσεις ως ένα αποτελεσματικό μέτρο περιορισμό της φοροδιαφυγής, ξεκινήσαμε με την παραδοχή ότι όλοι φοροδιαφεύγουν. Και σήμερα τι μας λέτε; Ότι στις λίγες και μεγάλες επιχειρήσεις δείχνετε εμπιστοσύνη και τους παρέχετε και κίνητρα. Σας το έχουμε πει και σας το ξαναλέμε: Οι μικρομεσαίες επιχειρήσεις, που αποτελούν τη ραχοκοκαλιά της ελληνικής οικονομίας, επιβαρύνονται δυσανάλογα και άδικα.

Η επιβολή του ψηφιακού τέλους συναλλαγής σε επαγγελματικές μισθώσεις, χωρίς καμία πρόβλεψη για τα χαμηλά ενοίκια, είναι ενδεικτική της προχειρότητας του νομοσχεδίου. Το κόστος αυτό επιβαρύνει τις μικρομεσαίες επιχειρήσεις που ήδη αγωνίζονται να επιβιώσουν από τα υψηλά ενοίκια, το υψηλό ενεργειακό κόστος την υψηλή φορολογία, τον ανεξέλεγκτο πληθωρισμό, διότι η Κυβέρνηση δεν προχώρησε σε μια στοχευμένη ρύθμιση που θα βοηθούσε τις μικρές επιχειρήσεις να αντέξουν το επιπλέον βάρος.

Οι αδικίες, όμως, του νομοσχεδίου δεν σταματούν εδώ. Το ακούσαμε και από τους φορείς. Η επιβολή ψηφιακού τέλους στις εισφορές μελών σωματείων είναι μια πολιτική που θεωρούμε βαθιά τιμωρητική. Και σας ρωτώ ευθέως: Είναι στόχος της Κυβέρνησης η αποδυνάμωση των συνδικαλιστικών οργανώσεων; Η συγκεκριμένη ρύθμιση είναι άδικη και πλήττει το συνταγματικό δικαίωμα των εργαζομένων να οργανώνονται και να εκφράζουν τα αιτήματά τους συλλογικά.

Δυστυχώς, κυρίες και κύριοι της Κυβέρνησης, χάνεστε στις αντιφάσεις σας. Από τη μία παρουσιάζεστε ως εκσυγχρονιστές, με τον Πρωθυπουργό σας να χρησιμοποιεί εκφράσεις όπως «πολυδύναμος εκσυγχρονισμός» και από την άλλη ανασύρετε από το σεντούκι νομοθετήματα του 1940.

Το μεγαλύτερο πρόβλημα, όμως, όλων των παραπάνω είναι η έλλειψη ποσοτικοποίησης των επιπτώσεων των μέτρων σας. Η Κυβέρνηση δεν έχει προσφέρει σαφή δεδομένα για το ποιες είναι τελικά οι πραγματικές επιπτώσεις του νομοσχεδίου στην οικονομία και στην κοινωνία. Πώς μπορούμε να στηρίξουμε ένα νομοσχέδιο, όταν δεν ξέρουμε τι κερδίζουμε και τι χάνουμε;

Κυρίες και κύριοι της Κυβέρνησης, νιώθω ότι η λογική του «πάμε και όπου βγει» ακολουθεί τα περισσότερα νομοθετήματα και τις περισσότερες πτυχές της πολιτικής σας, ιδιαίτερα όταν η ένατη κατεύθυνση που εξήγγειλε ο Πρωθυπουργός στη ΔΕΘ είναι το αυστηρό δημοσιονομικό πλαίσιο της Ευρωπαϊκής Ένωσης και εντατικοποιημένη παραγωγή πρωτογενών πλεονασμάτων.

Κυρίες και κύριοι συνάδελφοι, δεν μπορούμε να αγνοήσουμε τις ανησυχίες των πολιτών και τη δυσαρέσκεια των μικρομεσαίων επιχειρήσεων για την προχειρότητα της ψηφιακής μετάβασης της Κυβέρνησής σας. Οι ψηφιακές πλατφόρμες παρουσιάζουν δυσλειτουργίες διασύνδεσης, σφάλματα, παραλείψεις και το τελικό αποδέκτη έχουν τον ίδιο τον Έλληνα φορολογούμενο πολίτη.

Να σας θυμίσω τις παρατάσεις στο myDATA και στο e-timologio που κράτησαν δύο με τρία χρόνια πλήττοντας τις μικρομεσαίες επιχειρήσεις, την εστίαση, τον ξενοδοχειακό κλάδο. Σήμερα μας λέτε ότι εντός τριών μηνών η πλατφόρμα θα είναι έτοιμη.

Κύριε Υπουργέ, επιτρέψτε μου να αναφερθώ σε ένα ζήτημα που αφορά το Νομό Λασιθίου και συγκεκριμένα τον Δήμο Αγίου Νικολάου. Είναι μια πρόταση του δήμου για αλλαγή, που θεωρεί απαραίτητη την προσθήκη στο άρθρο 3 του ν.4223/2013 για την απαλλαγή από ΕΝΦΙΑ των ακινήτων των ΟΤΑ που παραχωρούνται δωρεάν σε αναγνωρισμένα μη κερδοσκοπικά νομικά πρόσωπα και σωματεία με αθλητικό και πολιτιστικό σκοπό που έχουν καταστατική έδρα στον οικείο δήμο. Η απαλλαγή αυτή πρέπει να ισχύει αναδρομικά για τα τελευταία δέκα χρόνια, με την ανάκληση των σχετικών πράξεων καταλογισμού των αρμοδίων ΔΟΥ και την επιστροφή των αχρεωστήτως καταβληθέντων ποσών. Το αίτημα αυτό δεν είναι απλώς δίκαιο, είναι και επιτακτικό.

Ζητώ, λοιπόν, από την Κυβέρνηση να ακούσει το αίτημα αυτό και να το εντάξει στο νομοσχέδιο. Θα χαρώ και εγώ, όπως και πολλοί δήμοι στη χώρα μας.

Κυρίες και κύριοι συνάδελφοι, το ΠΑΣΟΚ - Κίνημα Αλλαγής ως πρωτεργάτης και ένθερμος υποστηρικτής της ψηφιακής διακυβέρνησης και της διαφάνειας δεν είναι κατά της ψηφιοποίησης. Είμαστε υπέρ της διαφάνειας, της εξυπηρέτησης των πολιτών και της απλοποίησης των διαδικασιών, αλλά το συγκεκριμένο νομοσχέδιο δεν φέρνει ούτε το ένα ούτε το άλλο. Είναι ένα νομοσχέδιο που εξυπηρετεί μεγάλα συμφέροντα και επιβαρύνει τους μικρούς.

Εμείς ως γνήσιοι εκπρόσωποι του ελληνικού λαού δεν μπορούμε να στηρίξουμε αυτή την αδικία. Καλούμε την Κυβέρνηση να αποσύρει τις άδικες διατάξεις, που πολύ στοχευμένα και αναλυτικά παρουσίασε η ειδική αγορήτρια μας Ελένη Βατσινά και κατά τη διάρκεια και των επιτροπών, αλλά και σήμερα. Καλούμε την Κυβέρνηση να ακούσει τους φορείς και τους πολίτες και να επιστρέψει με ένα νομοσχέδιο που θα στηρίζει πραγματικά την ελληνική κοινωνία, την ελληνική οικονομία και τις μικρομεσαίες επιχειρήσεις.

Γιατί, κυρίες και κύριοι συνάδελφοι, αυτή είναι υποχρέωσή μας, να νομοθετούμε με δικαιοσύνη, με διαφάνεια και με σεβασμό στους πολίτες.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε.

Θα δώσω τον λόγο στον κ. Πέτρο Δημητριάδη από τους Σπαρτιάτες.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πριν αναφερθώ στο νομοσχέδιο, θα κάνω μια σύντομη παρένθεση αναφορικά με την παιδεία. Χθες, όπως πολύ καλά γνωρίζουμε, χτύπησε το πρώτο κουδούνι για χιλιάδες μαθητές και μαθήτριες. Εμείς ευχόμαστε καλή αρχή και καλή επιτυχία σε όλους τους μαθητές, μαθήτριες.

Όμως δυστυχώς θα πρέπει να επισημάνουμε τα σοβαρά προβλήματα που έχει ο τομέας παιδείας στη χώρα μας. Κατ’ αρχάς να πω ότι έχουν διαμαρτυρηθεί πάρα πολλές φορές οι εκπαιδευτικοί για κενά. Δεν υπάρχει επαρκής αριθμός εκπαιδευτικών στα σχολεία. Επίσης πολλοί εκπαιδευτικοί ειδικά στα νησιά -είχαμε και παραδείγματα- αναγκάζονται να κοιμούνται στα αυτοκίνητα, διότι δεν έχουν δεν έχουν τα λεφτά να πληρώσουν το ενοίκιο. Να μη μιλήσω δε για τις κτηριακές εγκαταστάσεις.

Υπάρχουν πολλά σχολεία τα οποία έχουν προβλήματα. Δεν ελέγχονται για τη στατικότητα. Μάλιστα δε να πω ότι στην περιφέρειά μου στην Β΄ Θεσσαλονίκης υπάρχει δημοτικό σχολείο το οποίο τώρα είναι κλειστό, όμως λειτουργούσε ενώ ήταν ακατάλληλο και μάλιστα υπήρξε παρέμβαση του εισαγγελέα εφετών.

Να πω δε και κάτι το οποίο μου έστειλε ένας κάτοικος από την Καλαμάτα, κάτι το οποίο για μένα αποτελεί όνειδος για το ελληνικό κράτος. Ακόμα και σήμερα το 17ο Δημοτικό Σχολείο Καλαμάτας στεγάζεται στα λυόμενα του σεισμού του 1986. Τριάντα οκτώ χρόνια μετά δεν βρέθηκε κάποιος να βρει στέγη για αυτό το σχολείο. Εάν αυτό δεν αποτελεί ντροπή, τι να πω πραγματικά;

Επίσης για τα νησιά των Κυκλάδων, ένας κάτοικος της Σύρου μου έστειλε μήνυμα. Μου είπε ότι ακόμα και σήμερα δεν υπάρχουν δρομολόγια για πάρα πολλά σχολεία στη Σύρο. Δεν μπορούν να γυρνούν τα παιδιά είτε με ΚΤΕΛ είτε με λεωφορεία. Κι αυτό γιατί προκηρύσσονται διαγωνισμοί και κανένας δεν δείχνει ενδιαφέρον, με αποτέλεσμα τις προάλλες είχαμε μια διαμαρτυρία στην άνω Σύρο διότι κάτοικοι από το χωριό Κίνι αναγκάζονται οι ίδιοι να πάνε τα παιδιά τους με δικά τους έξοδα. Πραγματικά αυτό για μένα είναι απαράδεκτο.

Και αυτό ισχύει και σε άλλα νησιά των Κυκλάδων όπως στην Άνδρο, στην Κέα, στην Κύθνο. Δεν μπορεί λοιπόν εν έτει 2024 ένας γονιός να μην έχει κάποιο μέσο μεταφοράς για το παιδί του. Πραγματικά για μένα αυτό αποτελεί ντροπή και θα πρέπει να το εξετάσουμε.

Ένα άλλο μεγάλο πρόβλημα το οποίο πλήττει πάρα πολλούς γονείς ειδικά αυτούς που είναι άνεργοι και έχουν χαμηλά εισοδήματα, είναι η σχολική λίστα. Όπως είναι γνωστό πάρα πολλοί γονείς θα κληθούν ακόμα και φέτος και όπως κάθε χρονιά να πληρώσουν πάρα πολλά σχολικά είδη, τετράδια, άτλαντες, μπλοκ ζωγραφικής, γόμες, στυλό, μολύβια και όλα αυτά που θέλει ένα παιδί. Όμως δυστυχώς το κόστος είναι πολύ υψηλό. Το «καλάθι του μαθητή» δεν επαρκεί.

Μου έχουν στείλει πάρα πολλοί γονείς καταγγελίες και μου λένε ότι πρέπει να ξοδέψουν 60 με 70 ευρώ και μιλάμε για γονείς που είναι είτε άνεργοι, είτε αποτελούν μονογονεϊκές οικογένειες, είτε είναι μητέρες οι οποίες δεν έχουν άλλα εισοδήματα. Ελάτε λοιπόν στη θέση κάποιας μητέρας η οποία είναι διαζευγμένη, δεν την πληρώνει διατροφή ο πρώην σύζυγος και έχει να αντιμετωπίσει αυτό το μεγάλο κόστος. Για μένα προσωπικώς είναι απαράδεκτο, πρέπει να στηριχθούν ακόμη περισσότερο ειδικά οι ευάλωτοι γονείς, οι ευάλωτες μητέρες και όσοι έχουν σοβαρό οικονομικό πρόβλημα. Δεν μπορεί στη σημερινή Ελλάδα εν έτει 2024 ο Έλληνας γονιός και η Ελληνίδα γονέας να μην μπορεί να πληρώσει τα έξοδα της σχολικής λίστας. Αυτό είναι κάτι πάρα πολύ σημαντικό.

Και τα επισημαίνω αυτά εδώ, διότι ξέρετε η παιδεία κατά την άποψή μας είναι ένα θεμέλιο της ελληνικής κοινωνίας. Εάν λοιπόν η παιδεία έχει προβλήματα και υπολειτουργεί -δεν υπάρχουν κτηριακές εγκαταστάσεις, δεν μπορούν οι γονείς να πληρώσουν τη σχολική λίστα- τότε για εμένα προσωπικά υπάρχει σοβαρό πρόβλημα.

Και έρχομαι τώρα στο νομοσχέδιο. Σε μια περίοδο όπου ο Έλληνας φτωχοποιείται, σε μια περίοδο που τον πλήττει η ακρίβεια και σε μια περίοδο κατά την οποία το ιδιωτικό χρέος έχει φτάσει στα ύψη, το Υπουργείο Οικονομικών σήμερα έρχεται με ένα νομοσχέδιο να ψηφιοποιήσει για ακόμη μία φορά -όπως είπε και ο δικός μας αγορητής- πράγματα τα οποία έχουν ήδη ψηφιοποιηθεί, όπως τα τέλη χαρτοσήμου. Και δεν μπορώ να καταλάβω ποια είναι αυτή η μανία ψηφιοποίησης.

Επίσης την υπηρεσία την ώρα που έχει επιβληθεί ένα τεκμήριο στους ελεύθερους επαγγελματίες, αντί να υπάρξει φοροελάφρυνση, μας φέρνει σήμερα μία φοροελάφρυνση μόνο για κάποιους ισχυρούς, για κάποιες εταιρείες, κλείνοντας το μάτι -να το πω έτσι- σε ιδιωτικά πανεπιστήμια. Για ποιο λόγο δεν κάνει κάποια φοροελάφρυνση στους ελεύθερους επαγγελματίες οι οποίοι έχουν δεινοπαθήσει;

Επίσης επιβάλλει νέα τέλη χαρτοσήμου για πάρα πολλές άδειες όπως για παράδειγμα άδεια θήρας, άδεια αλλαγής επωνύμου, προσθέτοντας ουσιαστικά νέες επιβαρύνσεις στον μέσο Έλληνα πολίτη. Επιβάλλει επίσης το ψηφιακό τέλος συναλλαγής, προσθέτοντας ακόμα μία επιβάρυνση στο μέσο Έλληνα πολίτη που θέλει να κάνει τις συναλλαγές του. Για ποιο λόγο γίνονται όλα αυτά εδώ; Καταλαβαίνουμε ότι όταν επιβάλλουμε συνεχώς νέες επιβαρύνσεις στον Έλληνα πολίτη, ο Έλληνας πολίτης δεν θα μπορέσει να αντέξει;

Ο Έλληνας πολίτης αυτή τη στιγμή μαστίζεται από την ακρίβεια, υποφέρει, δεινοπαθεί. Δεν αντέχει νέες επιβολές νέων έμμεσων φόρων ή τελών. Όπως επίσης να πω ότι στην πλειοψηφία των τελών χαρτοσήμων οι περισσότεροι πολίτες υπάγονται στους συντελεστές του 3,6% και άνω, σε υψηλούς συντελεστές. Για ποιο λόγο γίνεται αυτό; Γιατί δεν τα μειώνουμε; Γιατί επιτέλους δεν κάνουμε μια μείωση στα τέλη χαρτοσήμων που αφορούν άδειες οδήγησης, διαβατηρίων, όταν στην υπόλοιπη Ευρώπη είναι πολύ φθηνότερα αναλογικά με το μισθό;

Σε αυτά θα πρέπει να εστιάσει το Υπουργείο Οικονομικών και όχι μόνο να λέμε ότι ψηφιοποιούμε κάτι και στην πραγματικότητα να προσθέτουμε νέες επιβαρύνσεις και -να το πω έτσι- νέα χαράτσια στον Έλληνα πολίτη, ο όποιος μαστίζεται από την ακρίβεια.

Εγώ λοιπόν τελειώνοντας θα ήθελα να πω το εξής: Πρώτα απ’ όλα κάποια στιγμή θα πρέπει να υπάρξουν νέες γενναίες τομές προς όφελος των αδυνάτων και των ευάλωτων και όχι συνεχώς να κάνουμε κάτι για τους λίγους. Δεν μπορεί να δημιουργούμε μια κοινωνία των λίγων, μια κοινωνία που έχει ολιγοπώλια, μία κοινωνία με τραστ, μια κοινωνία που κερδίζουν μόνο οι λίγοι και ο μέσος Έλληνας πολίτης υποφέρει. Αυτό, ξέρετε, κάποια στιγμή θα δημιουργήσει σοβαρό πρόβλημα, θα υπάρξει διάρρηξη του κοινωνικού ιστού που ήδη ισχύει και κατά την άποψή μας καμία ψηφιοποίηση δεν μπόρεσε να θεραπεύσει όλα τα προβλήματα. Όσο και να ψηφιοποιούμε όταν δεν αποκαθιστούμε οικονομικά τις κοινωνικές αδικίες, τότε το αποτέλεσμα θα είναι μια ζωή να είμαστε σε έναν φαύλο κύκλο αδικιών και ουσιαστικά αποδυνάμωσης των αδύναμων στην Ελλάδα.

Εμείς λοιπόν για όλους τους λόγους καταψηφίζουμε το νομοσχέδιο. Και θα ήθελα λοιπόν μάλιστα να πω για την παιδεία ότι κάποια στιγμή θα πρέπει να αυξήσουμε τις δαπάνες και να σταματήσει επιτέλους το απαράδεκτο φαινόμενο να βλέπουμε εκπαιδευτικούς να κοιμούνται στα αυτοκίνητα, να υπάρχουν κενά, να μη μπορούν αδύναμοι οικονομικά γονείς να πληρώσουν τη σχολική λίστα και κυρίως να έχουμε ακόμα και σήμερα ακατάλληλα σχολικά κτήρια. Κάποτε θα πρέπει να πάρουμε κάποιες γενναίες αποφάσεις. Δεν μπορεί στην Ελλάδα του 2024 να υπάρχουν ακόμα και σήμερα λυόμενα -όπως είπα- από τον σεισμό του 1986!

Αυτά είχα να πω.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Δημητριάδη.

Τον λόγο έχει ο κ. Κωνσταντίνος Φλώρος.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ πολύ, κύριε Πρόεδρε.

Βρισκόμαστε σήμερα εδώ στην ολομέλεια για την ψήφιση του νομοσχεδίου της εφαρμογής ψηφιακού χαρτοσήμου με μόλις λίγες μέρες μετά από τις εξαγγελίες του Πρωθυπουργού και του Υπουργού Οικονομικών στην Διεθνή Έκθεση Θεσσαλονίκης, για μειώσεις φόρων και αυξήσεις σε μισθούς, που όμως δεν υπάρχει περίπτωση να επιστρέψουν στους Έλληνες πολίτες στην αγοραστική δύναμη των μισθών του παρελθόντος.

Αυτό που έχω καταλάβει είναι πως επειδή βρισκόμαστε στη μέγγενη των πολιτικών ηγετών νάνων της Ευρωπαϊκής Ένωσης, οι οποίοι με την πολιτική τους έχουν καταντήσει το ευρωοικοδόμημα σε μια βαριά άρρωστη οντότητα, θα πρέπει οι λαοί να συνηθίσουν τη φτώχεια και την ανέχεια που όλο και θα γιγαντώνεται.

Έτσι λοιπόν εξηγείται και η ρήση του κ. Χατζηδάκη πως δεν θα τρώμε πλέον με χρυσά κουτάλια, λες και στο παρελθόν ο ελληνικός λαός είχε απολαύσει ποτέ τον πλούτο που πραγματικά μπορεί να του δώσει η Ελλάδα. Είναι μια ρήση πάντως που ακούγεται σε όλα τα ευρωπαϊκά κράτη, μια γραμμή που παίρνουν όλοι από το Βερολίνο και από τις Βρυξέλλες. Η πραγματικότητα είναι πως για να ξεφύγουμε από αυτό το τέλμα χρειάζονται επενδύσεις σε ευρωπαϊκό επίπεδο αξίας δύο φορές μεγαλύτερης του Σχεδίου Μάρσαλ, σύμφωνα με την πρόσφατη έκθεση του Μάριο Ντράγκι. Τόσο καλά τα έχουν καταφέρει η Κυβέρνηση και οι εταίροι της στη διακυβέρνηση της Ένωσης.

Έτσι λοιπόν κάτω από αυτά τα δεδομένα της δημοσιονομικής ασφυξίας που μας επιβάλλεται για άλλη μια φορά από την είσοδό μας στα μνημόνια, έχουμε την ψήφιση ενός νομοσχεδίου που επειδή δεν μειώνει ουσιαστικά φορολογικά βάρη, η Κυβέρνηση έχει ρίξει όλο το βάρος στο πώς θα το επικοινωνήσει να φανεί σαν ευεργεσία προς τους πολίτες.

Ακούσαμε στις επιτροπές εκπροσώπους της Κυβέρνησης να καμαρώνουν ότι είναι η πρώτη φορά από την ύπαρξη του νόμου περί χαρτοσήμου που μία κυβέρνηση το μειώνει, αντί να προσθέτει επιβαρύνσεις. Ακούσαμε ότι απαλλάσσονται πλέον με τον νόμο επιβαρύνσεις σε περισσότερες από εξακόσιες συναλλαγές. Στην ουσία του πράγματος όμως ο νόμος σας έχει κόστος στον προϋπολογισμό και αυτό είναι 30 εκατομμύρια ευρώ.

Τριάντα εκατομμύρια ευρώ επιπλέον κόστος στον προϋπολογισμό σε μία χώρα που τα τελευταία τρία χρόνια, λόγω της ακρίβειας την οποία εκ του αποτελέσματος δεν μπορείτε να περιορίσετε, τα φορολογικά έσοδα δεν έχουν σταματήσει να σπάνε ρεκόρ λόγω κυρίως της κλοπής των πολιτών από τον ΦΠΑ, τον οποίο ο Κωνσταντίνος Χατζηδάκης ακόμα μας λέει πως δεν είναι σωστό να κατέβει ο συντελεστής του 24%, λες και υπάρχει πουθενά αλλού στην Ευρωπαϊκή Ένωση. Αυτό το φοροληστρικό πλέον κράτος που ζούμε, που πέτυχε την υπέρβαση του στόχου της είσπραξης φόρων κατά 4,8 και 4,1 δισεκατομμύρια ευρώ για τα έτη 2022 και 2023 αντίστοιχα, έρχεται να βαφτίσει ευεργεσία τη μείωση φορολογικής επιβάρυνσης 30 εκατομμυρίων ευρώ, αλλά και γενικότερα το πακέτο των 2,8 δισεκατομμυρίων σε χρονικό ορίζοντα μέχρι το 2027.

Θα ήθελα τώρα να περάσω και σε κάτι άλλο. Παρατηρώ στο νομοσχέδιο ότι κάπου κρατάτε το χαρτόσημο και κάπου το καταργείτε. Η επιλογή φυσικά δεν είναι τυχαία. Είναι ξεκάθαρο ότι οι ριγμένοι είναι πάλι οι αδύναμοι και οι μικρομεσαίοι, όπως συνηθίζει να βγάζει το φορολογικό της μένος η Κυβέρνηση της Νέας Δημοκρατίας. Βλέπω να κρατάτε το χαρτόσημο στα ομολογιακά δάνεια, αλλά όχι σε κάποια τραπεζικά δάνεια, όπως επίσης το κρατάτε σε αρκετές τραπεζικές συναλλαγές. Δηλαδή οδηγείτε τον κόσμο στη σύναψη δανείων μέσω των τραπεζών, οι οποίες μη σεβόμενες τον ανταγωνισμό, αλλά και τον πραγματικό τους ρόλο στην κοινωνία, συνεχίζουν να κερδοφορούν εναντίον μας με τα αδιανόητα σπρεντ επιτοκίων δανεισμού-καταθέσεων, με τις παράλογες προμήθειες σε απλές καθημερινές συναλλαγές, αντί να τους ασκήσετε πίεση. Βλέπουμε ότι εδώ αντί να πιεστούν, αφού δεν τους ασκείτε πίεση, τους δημιουργείτε και πλεονεκτήματα έναντι άλλων μορφών δανεισμού. Τόσο πολύ δεμένους σας έχουν από τα θαλασσοδάνεια μισού δισεκατομμυρίου που έχει εισπράξει το κόμμα σας;

Επιπλέον, διαλέγετε να εισάγετε το χαρτόσημο, αλλά και επιβολή προστίμου για τη μη καταβολή του σε πυρήνες συλλογικής έκφρασης, όπως είναι τα σωματεία, τα επαγγελματικά επιμελητήρια, οι σύλλογοι και οι ενώσεις, δυσχεραίνοντας έτσι το σημαντικό κοινωνικό έργο που παράγουν. Προωθείτε μια άνανδρη επίθεση σε όσους προσπαθούν να αγωνιστούν ενάντια στην καταπάτηση των όποιων εργασιακών και άλλων δικαιωμάτων έχετε αφήσει όρθια, φέρνοντάς τους επιπλέον επιβαρύνσεις από την πίσω πόρτα, όπως συνηθίζετε να κάνετε.

Τέλος, με την επιβολή του χαρτοσήμου στις μισθώσεις επαγγελματικών ακινήτων και αυξάνοντας ακόμα περισσότερο το κόστος λειτουργίας τους, το οποίο στη συνέχεια θα μετακυλήσει στον καταναλωτή, γιατί αυτό θα γίνει στην πραγματικότητα, δείχνετε την πλήρη ανικανότητά σας να αντιληφθείτε τις ανάγκες των πολιτών για ανακούφιση από την ακρίβεια, που εσείς και οι εταίροι σας στην Ευρώπη με τις επιλογές σας δημιουργήσατε.

Ο πληθωρισμός συνέχισε να καλπάζει τον Αύγουστο στο 3%. Οι πετρελαιάδες πλουτίζουν με κέρδη ρεκόρ. Οι ολιγάρχες του καφενείου, πλέον, χρηματιστηρίου ενέργειας τρίβουν τα χέρια τους με τις πρωτοφανείς τιμές της μεγαβατώρας στη χονδρική. Οι τράπεζες κερδοφορούν ασταμάτητα εναντίον μας, οι τιμές των ακινήτων και των ενοικίων βρίσκονται σε απαγορευτικά επίπεδα για το μέσο εισόδημα και η Κυβέρνηση ψηφίζει ψηφιακά χαρτόσημα και πανηγυρίζει.

Βρέθηκα στα εγκαίνια της ΔΕΘ και άκουγα τον κύριο Πρωθυπουργό να ωραιοποιεί πλέον τις καταστάσεις στα οικονομικά και όχι μόνο της χώρας. Ανακοίνωσε 20% αύξηση στην ΕΛΑΣ στη νυκτερινή αποζημίωση και βλέπουμε τις οργισμένες αντιδράσεις από πλευράς ΠΟΑΣΥ, που μας αναφέρει ότι η αύξηση τελικά είναι της τάξεως των 0,40 λεπτών του ευρώ. Λίγο ντροπή σε αυτούς τους ανθρώπους που είναι κάθε μέρα έξω, στους δρόμους, μάχονται για την προστασία του πολίτη, που ρισκάρουν ακόμη και τις ζωές τους και έχουν και οικογένειες πίσω.

Μερικές μέρες αργότερα, σήμερα-χθες, ήρθε το Γενικό Λογιστήριο του Κράτους. Τι μας λέει το Γενικό Λογιστήριο του Κράτους; Έβγαλε την έκθεση του πρώτου εξαμήνου του 2024. Ξέρετε τι δείχνει αυτή η έκθεση; Ότι το χρέος της χώρας εκτινάχθηκε σε πάνω από 407 δισεκατομμύρια ευρώ. Μπορείτε να μας σχολιάσετε αυτό, όταν ο ίδιος ο Πρωθυπουργός μάς τα παρουσίασε όλα καλά στη ΔΕΘ;

Κύριοι της Νέας Δημοκρατίας, βρίσκεστε σε διαρκή πτώση και πανικό, το έχουμε καταλάβει. Είναι όμως καιρός να καταλάβετε και εσείς πως όταν αναφέρεστε στον ελληνικό λαό δεν απευθύνεστε ούτε σε κάφρους, ούτε σε ζητιάνους, ούτε σε επαίτες.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Φλώρο.

Δίνω τώρα τον λόγο στον κ. Απόστολο Βεσυρόπουλο από τη Νέα Δημοκρατία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ κύριε Πρόεδρε.

Κύριε Υφυπουργέ, κυρίες και κύριοι συνάδελφοι, στην Ολομέλεια της Βουλής έρχεται προς συζήτηση και ψήφιση ένα ακόμα σημαντικό νομοθέτημα, ένα νομοθέτημα με άμεσα, ορατά οφέλη για τους πολίτες οι ρυθμίσεις του οποίου συνεπάγονται και μείωση των διοικητικών βαρών. Για δεύτερη συνεχόμενη τετραετία η διακυβέρνηση της χώρας από την Κυβέρνηση του Κυριάκου Μητσοτάκη συνδέεται άρρηκτα με μεταρρυθμίσεις. Με καίριες νομοθετικές παρεμβάσεις που αποτελούν προϊόν ουσιαστικής μελέτης και ορθολογισμού. Και οι παρεμβάσεις αυτές αποτελούν τον κύριο λόγο για τον οποίο η πολιτική που ασκείται από την παρούσα Κυβέρνηση αποτελεί τη μοναδική αξιόπιστη λύση για τη χώρα.

Το νομοσχέδιο αυτό του Υπουργείου Εθνικής Οικονομίας και Οικονομικών συνδέεται με μεγάλες και ουσιαστικές αλλαγές όπως πρώτον, η κατάργηση του Τέλους Χαρτοσήμου με άμεσο όφελος για τους φορολογούμενους για περισσότερες από εξακόσιες σημαντικές συναλλαγές, όπως το χρησιδάνειο, οι ασφαλιστικές συναλλαγές, η σύσταση και αύξηση κεφαλαίων μη κερδοσκοπικών νομικών προσώπων, οι ενέγγυες πιστώσεις, τραπεζών υπέρ εισαγωγέων και οι συμβατικοί τόκοι δανείων και πιστώσεων.

Δεύτερον, η κατάργηση περισσότερων από εξακοσίων περιπτώσεων στις οποίες επιβάλλεται μέχρι σήμερα τέλος χαρτοσήμου. Εκατό περιπτώσεις αφορούν σε χαρτόσημα επί παραβόλων και πεντακόσιες περιπτώσεις σε χαρτόσημα 2,4% ή 3,6% επί των κρατήσεων που αφορούν νομικά πρόσωπα δημοσίου δικαίου ή δημόσιο.

Τρίτον, η εισαγωγή του ψηφιακού τέλους συναλλαγής για το οποίο διαμορφώνεται ένα ξεκάθαρο και απλοποιημένο πλαίσιο που καθορίζει πλήρως τις συναλλαγές στις οποίες θα επιβάλλεται. Στο σημείο αυτό υπενθυμίζω ότι το νομοθετικό πλαίσιο για το τέλος χαρτοσήμου χρονολογείται από το 1931, ώστε να γίνει ευρέως αντιληπτό το μέγεθος και η σημασία αυτής της μεταρρύθμισης. Ουσιαστικά καταργείται αυτό το απαρχαιωμένο τέλος που επιβάρυνε τους πολίτες και προκαλούσε πρόσθετο διοικητικό βάρος και εισάγεται ένα σύγχρονο ψηφιακό τέλος συναλλαγών, το οποίο κατόπιν μελετημένων και στοχευμένων παρεμβάσεων θα εφαρμόζεται σε συγκεκριμένες συναλλαγές τις οποίες θα γνωρίζουν με σαφήνεια όλοι.

Πολίτες, επαγγελματίες και επιχειρήσεις απαλλάσσονται από ένα πρόσθετο γραφειοκρατικό βάρος. Με τις εν λόγω νομοθετικές ρυθμίσεις απλοποιείται και ψηφιοποιείται το υφιστάμενο νομοθετικό πλαίσιο, αλλά και καταργείται όπου κρίνεται απαραίτητο, μειώνονται τα διοικητικά βάρη και επέρχεται πλήρης εξορθολογισμός στη βάση επιβολής του φόρου επί των συναλλαγών. Παράλληλα με τις διατάξεις του νομοσχεδίου που συζητάμε σήμερα προσδιορίζονται με ρητό και ξεκάθαρο τρόπο οι συναλλαγές στις οποίες θα επιβάλλεται το ψηφιακό τέλος συναλλαγής ανεξάρτητα από τον τρόπο κατάρτισής τους εφόσον ένας τουλάχιστον συμβαλλόμενος έχει φορολογική κατοικία ή μόνιμη εγκατάσταση στην Ελλάδα και δεν συντρέχει λόγος απαλλαγής για τους συμβαλλόμενους. Αξίζει βεβαίως να σημειωθεί ότι οι συναλλαγές αυτές δεν υπόκεινται σε άλλους έμμεσους φόρους προς αποφυγή πρόσθετης επιβάρυνσης των πολιτών.

Τονίζεται ότι τέλος συναλλαγής για συναλλαγές μεταξύ ιδιωτών θα βεβαιώνεται αφού υποβληθεί δήλωση ψηφιακά μέσω νέας ειδικής πλατφόρμας της Ανεξάρτητης Αρχής Δημοσίων Εσόδων. Διευκρινίζεται ότι η δήλωση και η απόδοση τέλους συναλλαγής γίνεται μέχρι το τέλος του επόμενου μήνα από εκείνον της συναλλαγής. Οι μοναδικές εξαιρέσεις αφορούν σε περιπτώσεις όπου υπάρχει υποχρέωση παρακράτησης φόρου εισοδήματος, η βεβαίωση και η απόδοσή του γίνεται με βάση τις προθεσμίες των παρακρατούμενων φόρων, τα μισθώματα που η απόδοσή του γίνεται μέσω της υποβολής της Δήλωσης Φορολογίας Εισοδήματος και στις περιπτώσεις τρεχούμενου δοσοληπτικού λογαριασμού που η δήλωση και η απόδοση γίνεται εντός του πρώτου μήνα του επόμενου φορολογικού έτους.

Καθορίζονται τέσσερις συντελεστές για το ψηφιακό τέλος συναλλαγών για συναλλαγές μεταξύ ιδιωτών ως εξής: Ο συντελεστής 3,6% επιβάλλεται στα μισθώματα ακινήτων, στα τιμολόγια είσπραξης αποζημιώσεων νόμιμων τόκων και τόκων υπερημερίας και στις συναλλαγές ή συμβάσεις μεταξύ φυσικών προσώπων που δεν ασκούν επιχειρηματική δραστηριότητα και προσώπων που ασκούν επιχειρηματική δραστηριότητα και συμβάλλονται για πράξεις που δεν αφορούν αυτή καθώς και στις περιπτώσεις που ο ένας συμβαλλόμενος είναι δημόσιο, δήμος ή νομικό πρόσωπο δημοσίου δικαίου.

Ο συντελεστής 2,4% επιβάλλεται όταν οι συμβαλλόμενοι ή οι συναλλασσόμενοι ασκούν επιχειρηματική δραστηριότητα ή τουλάχιστον ένας έχει τη νομική μορφή της ΑΕ, ΕΠΕ και ΙΚΕ. Ο συντελεστής 1,2% επιβάλλεται σε περιπτώσεις καταβολής αμοιβής σε φυσικά πρόσωπα ή μέλη διοίκησης και για κατάθεση ή ανάληψη από τα χρηματικά διαθέσιμα νομικών προσώπων και οντοτήτων. Τέλος, συντελεστής 0,3% επιβάλλεται στα πινάκια που προσκομίζονται σε πιστωτικά ιδρύματα.

Κυρίες και κύριοι συνάδελφοι, ολοκληρώνοντας την τοποθέτησή μου, θα ήθελα να αναφερθώ σε μερικές μόνο από τις πρόσθετες διατάξεις του νομοσχεδίου οι οποίες στο σύνολό τους έχουν επίσης ιδιαίτερο θετικό πρόσημο.

Ενδεικτικά, λοιπόν, σημειώνω τα εξής. Μονιμοποιείται από το 2025 η επιστροφή του ειδικού φόρου κατανάλωσης στο πετρέλαιο εσωτερικής καύσης που χρησιμοποιείται στη γεωργία, δηλαδή στο αγροτικό πετρέλαιο, ένα μέτρο που ίσχυσε για το 2022, το 2023 και το 2024. Πρόκειται για μια ιδιαίτερα σημαντική στήριξη της Κυβέρνησης του Κυριάκου Μητσοτάκη στους αγρότες με την οποία καθιερώνεται πλέον σε μόνιμη βάση μηδενικός συντελεστής ειδικού φόρου κατανάλωσης στο πετρέλαιο εσωτερικής καύσης που χρησιμοποιείται στη γεωργία. Υπενθυμίζω ότι ο μηδενικός αυτός συντελεστής θα χορηγείται με τη μορφή της επιστροφής του ποσού του ειδικού φόρου κατανάλωσης για τους κατά κύριο επάγγελμα αγρότες. Εννοείται ότι το ποσό επιστροφής του ειδικού φόρου κατανάλωσης στο αγροτικό πετρέλαιο είναι ανεκχώρητο και ακατάσχετο.

Παράλληλα, με το παρόν νομοσχέδιο προβλέπεται ότι και οι δωρεές των νομικών προσώπων προς το ελληνικό δημόσιο θα εκπίπτουν στο εξής στο σύνολό τους από το φορολογητέο εισόδημα του δωρητή. Με τη ρύθμιση αυτή, πέρα από την παροχή φορολογικού κινήτρου για την ενίσχυση της κοινωνικής προσφοράς των επιχειρήσεων, ταυτόχρονα ελαφρύνονται φορολογικά, έως έναν βαθμό, οι επιχειρήσεις που εφαρμόζουν σχετικές δράσεις κοινωνικής ευθύνης. Τέλος, προβλέπεται ότι το ανώτατο ύψος της λιανικής τιμής πώλησης προ φόρου ενός αυτοκινήτου που χορηγείται για επαγγελματική χρήση και δεν θεωρείται εισόδημα, αυξάνεται από 17.000 ευρώ σε 20.000 ευρώ.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη συνεχίζει με αμείωτο ρυθμό το μεταρρυθμιστικό της έργο, προχωρά σε σημαντικές αλλαγές, συνεχίζει να αφουγκράζεται τις ανάγκες της κοινωνίας και να αντιμετωπίζει ζητήματα για να διευκολύνει ακόμη περισσότερο την καθημερινότητα των πολιτών. Το σύνολο των διατάξεων του νομοσχεδίου που συζητάμε σήμερα, συνιστά ένα ακόμη σημαντικό μεταρρυθμιστικό βήμα για τον περαιτέρω εκσυγχρονισμό της φορολογικής νομοθεσίας και πληροί όλες τις προϋποθέσεις για να τύχει ευρείας διακομματικής στήριξη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Βεσυρόπουλο.

Θα δώσουμε τώρα τον λόγο στον κ. Γεώργιο Κωτσό από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, θα ήθελα να ξεκινήσω την τοποθέτησή μου με κάποιες από τις σημαντικές προβλέψεις που έχει το συγκεκριμένο νομοσχέδιο για την περιοχή μου τη Θεσσαλία και την Καρδίτσα. Όπως ξέρετε, πριν έναν χρόνο περίπου η Θεσσαλία βρέθηκε στη δίνη του «Ντάνιελ», ενός πρωτόγνωρο πλημμυρικού φαινομένου -θα μπορούσα να το χαρακτηρίσω ένα φαινόμενο κατακλυσμιαίο- που επί της ουσίας κατέστρεψε τον παραγωγικό και οικονομικό ιστό ολόκληρης της περιφέρειάς μας. Πάνω από οκτώ δισεκατομμύρια κυβικά μέτρα νερού έπεσαν μέσα σε πολύ μικρό χρονικό διάστημα. Οικίες, αγροτικές καλλιέργειες, επιχειρήσεις, υποδομές υπέστησαν ανεπανόρθωτες ζημιές. Και η Κυβέρνησή μας εξακολουθεί να βρίσκεται κοντά, δίπλα και στο πλευρό των Θεσσαλών, των πλημμυροπαθών, των συμπολιτών.

Σε αυτό το πλαίσιο, λοιπόν, κινείται και η πρόβλεψη για την απαλλαγή του ΕΝΦΙΑ από εκείνες τις οικίες που υπέστησαν τεράστιες καταστροφές. Και βέβαια αυτό είναι και πολύ λογικό εξάλλου να συμβεί, αλλά πολλές φορές στην πολιτική το λογικό και το αυτονόητο δεν είναι και δεδομένα. Να, λοιπόν, που η Κυβέρνηση του Κυριάκου Μητσοτάκη και με λογική και με ενσυναίσθηση κινείται και κυρίως προσπαθεί να απαλύνει τον πόνο και όλα αυτά τα προβλήματα που συνέβησαν στους συμπολίτες μας.

Πέρα, λοιπόν, από την κατάργηση του ΕΝΦΙΑ για το επόμενο διάστημα και την παράταση έξι μηνών λόγω των προβλημάτων που δημιουργήθηκαν στις οικίες, θα ήθελα να σας ενημερώσω ότι ήδη η Κυβέρνησή μας έχει χρηματοδοτήσει και τους δήμους, προκειμένου η κατεδάφιση των «κόκκινων σπιτιών» -εκείνων των σπιτιών δηλαδή που είναι ανεπανόρθωτη η ζημιά τους- να γίνει με χρηματοδότηση από τους δήμους, μέσω του Υπουργείου Εσωτερικών, για να μην επιβαρυνθούν οι συμπολίτες μας με αυτό το βάρος.

Και βέβαια η αναστολή καταβολής των υποχρεώσεων προς το δημόσιο επίσης είναι με μια ευνοϊκή ρύθμιση, που δίνει μια ανάσα στους ταλαιπωρημένους Θεσσαλούς. Και ταυτόχρονα η αναστολή των πράξεων αναγκαστικής εκτέλεσης. Αντιλαμβάνεστε ότι δεν θα μπορούσε η Κυβέρνησή μας να μείνει ούτε αμέτοχη ούτε αδιάφορη μπροστά στο τεράστιο πρόβλημα που αντιμετώπιζε η Θεσσαλία, και που συνεχίζει να αντιμετωπίζει, παρ’ ότι γίνονται τιτάνιες προσπάθειες για την επανάκαμψη και την ανασύσταση της Θεσσαλίας και των Θεσσαλών. Δεν θα μπορούσε να μην είναι κοντά, λοιπόν, στους ανθρώπους που υπέστησαν αυτή τη ζημιά, όπως εξάλλου και σε εκείνες τις περιοχές που είχαν πλημμύρες ή είχαν φωτιές και τεράστιες πυρκαγιές.

Θα κάνω μια ιδιαίτερη αναφορά στην επίσης εξαιρετικά θετική ρύθμιση της κατάργησης του ειδικού φόρου κατανάλωσης για το αγροτικό πετρέλαιο. Πρόκειται για ένα πάγιο αίτημα των αγροτών εδώ και πάρα πολλά χρόνια. Ξεκίνησε το 2023. Πήγε το 2024. Και πλέον καταργείται οριστικά και αμετάκλητα, δίνοντας έτσι τη δυνατότητα στους αγρότες μας, τους ανθρώπους του μόχθου, της παραγωγής, της προσπάθειας, που πολλές φορές εξαρτώνται από τα καιρικά φαινόμενα, να μειώσουν το κόστος παραγωγής δραματικά, διότι ένα μεγάλο τμήμα του κόστους παραγωγής τους εξαρτάται από το πετρέλαιο, δεδομένου ότι πάρα πολλά αρδεύουν με πετρέλαιο ή χρησιμοποιούν τα αγροτικά μηχανήματα με το πετρέλαιο.

Είναι η μόνη ελάφρυνση που δίνει η Κυβέρνησή μας στους αγρότες; Προφανώς και όχι. Ήδη ανακοινώθηκε από τον Πρωθυπουργό στη Διεθνή Έκθεση Θεσσαλονίκης η διευθέτηση των κόκκινων δανείων των αγροτών αλλά και των αγροτικών συνεταιρισμών. Είναι μια προσπάθεια να ενισχύσουμε την παραγωγή αγροτικών προϊόντων μέσα από θερμοκήπια. Και ταυτόχρονα να αναφέρω και την εξαιρετικότατη ρύθμιση για τη διαμόρφωση, μέσω του προγράμματος «ΓΑΙΑ», του ηλεκτρικού ρεύματος που καταναλώνουν οι αγρότες μας με ανώτατο όριο τα 9 έως 9,5 λεπτά την κιλοβατώρα.

Μέσα από αυτές τις ρυθμίσεις, όπως και παράλληλα με τη μείωση του φόρου κατά 50% για τους νέους αγρότες, τους συμβολαιακούς αγρότες, τους αγρότες που έχουν συνεταιριστικά σχήματα, γίνεται μια τιτάνια προσπάθεια, λοιπόν, να στηρίξουμε τους ανθρώπους που κρατούν όρθια την ελληνική ύπαιθρο, που κρατούν όρθια επί της ουσίας την Ελλάδα. Διότι χωρίς αγρότες και χωρίς κτηνοτρόφους αντιλαμβάνεστε ότι η ύπαιθρος, η Ελλάδα δεν υπάρχει, χωρίς την ύπαιθρο η Ελλάδα μας δεν μπορεί να σταθεί όρθια.

Έρχομαι λίγο και στον βασικό κορμό του νομοσχεδίου, που είναι η κατάργηση του τέλους χαρτοσήμου, που είναι μια ακόμη προσπάθεια της Κυβέρνησής μας μείωσης των φόρων, μια προσπάθεια μείωσης της γραφειοκρατίας, μια προσπάθεια να γίνει το κράτος μας πιο ευέλικτο, πιο φιλικό προς τον πολίτη. Μέσα από την ψηφιακή διαδικασία και την αξιοποίηση των νέων τεχνολογιών, δίνεται η δυνατότητα πλέον στους συμπολίτες μας να απαλλαγούν από ένα βάρος που θα επωφεληθούν επί της ουσίας οικονομικά, αλλά ταυτόχρονα και κυρίως δεν θα ταλαιπωρούνται γραφειοκρατικά, περιμένοντας κάθε φορά πίσω από τις ουρές και τα γκισέ της εφορίας.

Εν ολίγοις η Κυβέρνησή μας αυτά τα πέντε χρόνια που βρίσκεται στη διακυβέρνηση και στο τιμόνι της χώρας έχει αποδείξει έμπρακτα ότι είναι κοντά στον πολίτη, ότι είναι δίπλα στον πολίτη και κυρίως στους ευάλωτους και εκείνους που χρήζουν άμεσης αντιμετώπισης των προβλημάτων που έχουν προκύψει κυρίως λόγω φυσικών καταστροφών. Αυτό πράττει, λοιπόν, η Κυβέρνησή μας και με το σημερινό νομοσχέδιο. Και θα ήθελα να σας καλέσω όλες και όλους να το στηρίξετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κωτσό.

Θα δώσω τώρα τον λόγο στην κ. Θεανώ Φωτίου, την Κοινοβουλευτική Εκπρόσωπο της Νέας Αριστεράς. Στη συνέχεια θα πάρει τον λόγο ο κ. Στυλιανός Πέτσας και μετά ο Κοινοβουλευτικός Εκπρόσωπος του ΣΥΡΙΖΑ, ο κ. Γεώργιος Γαβρήλος.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο του Υπουργείου Οικονομικών δεν κάνει βέβαια καμμία σοβαρή μεταρρύθμιση, απλώς ψηφιοποιεί το τέλος χαρτοσήμου. Έτσι αφήνει ως έχει έναν άδικο φόρο. Επομένως οι πολίτες, η ευρεία πλειοψηφία τους, που είναι πολύ μεγάλη, δεν πρόκειται να ελαφρυνθούν από την έμμεση αυτή φορολογία που εξαιτίας της ακρίβειας γονατίζει επτά στα δέκα νοικοκυριά τρία χρόνια τώρα.

Προβληματικά είναι και επιμέρους άρθρα. Στο άρθρο 20 η διατύπωση αφήνει ανοιχτό το ενδεχόμενο επιβολής νέου φόρου σε επαγγελματικές ενώσεις, όπως οι ίδιες επισημαίνουν, όπως και οι δικηγόροι, παραδείγματος χάριν, που αυτοί τουλάχιστον ξέρουν να διαβάζουν τουλάχιστον σωστά το νομοσχέδιο. Η Κυβέρνηση το αρνείται. Αλλά δεν δέχεται την πρόταση της εισηγήτριάς μας, της Έφης Αχτσιόγλου, να αναφερθεί ρητά στο νομοσχέδιο ότι δεν επιβάλλεται νέος φόρος.

Το ίδιο, ανάλογο, είναι το άρθρο 36, όπου εκεί υπάρχει ο κίνδυνος να αφορά τα ιδιωτικά πανεπιστήμια η εξαίρεση, δωρεάν δηλαδή φοροαπαλλαγές σε παραχώρηση ακινήτων σε μη κερδοσκοπικά νομικά πρόσωπα για την εκπλήρωση του μορφωτικού και πολιτιστικού τους σκοπού.

Και πάλι η κ. Αχτσιόγλου έκανε μία παρέμβαση, που ανάγκασε την Κυβέρνηση να πει ότι όχι, δεν αφορά τα ιδιωτικά πανεπιστήμια. Αλλά αυτό δεν λέει τίποτα. Γιατί μετά τα ιδιωτικά πανεπιστήμια, όσο δεν γράφεται ρητά, μπορεί απλά να χρησιμοποιήσουν αυτή τη διάταξη μια χαρά.

Στη συνέχεια, θέλω να αναλύσω γιατί ο κ. Μητσοτάκης εμπαίζει τους πολίτες αναφορικά με την ελληνική οικονομία, μείζον ζήτημα για τα νοικοκυριά που δεν βγάζουν τον μήνα.

Ακούσαμε τον κ. Μητσοτάκη στη ΔΕΘ να θριαμβολογεί για τρία πράγματα: Πρώτον, ότι χάρη στην κυβερνητική πολιτική η ελληνική οικονομία βρίσκεται σε πορεία σύγκλισης με την Ευρώπη. Δεύτερον, ότι στο τέλος της τετραετίας θα υπάρξει αύξηση μισθών και συντάξεων και βελτίωση του ΕΣΥ. Και, τρίτον, ότι, στο πλαίσιο πάντα των δημοσιονομικών περιορισμών, η Κυβέρνηση κάνει ό,τι είναι δυνατόν για να βελτιώσει την οικονομική κατάσταση της μεγάλης πλειοψηφίας και ότι αυτό αποδεικνύουν τα εξαγγελθέντα μέτρα.

Πρόκειται προφανώς για εμπαιγμό και συνειδητή προσπάθεια εξαπάτησης των πολιτών.

Πρώτον, ας δούμε γιατί η ελληνική οικονομία δεν συγκλίνει προς τις ευρωπαϊκές οικονομίες. Οι επενδύσεις, όπως ξέρετε, υπολείπονται πολύ από τον ευρωπαϊκό μέσο όρο. Πρόκειται για το περίφημο και πολύ μεγάλο φόβητρο του επενδυτικού κενού.

Για ποιες επενδύσεις, όμως, μιλάμε; Για αγορές κόκκινων δανείων, αγορές μετοχών τραπεζών και μετοχών του δημοσίου, παραδείγματος χάριν ΔΕΗ, και για επενδύσεις στο real estate. Αυτές οι τελευταίες μέσω Golden Visa, αλλά και ευρύτερα, μετέτρεψαν ολόκληρα οικοδομικά τετράγωνα και πολυκατοικίες σε διαμερίσματα τύπου Airbnb, παράνομα μπουτίκ hotels, τινάζοντας τις τιμές ενοικίων και αγοράς «στον Θεό», δημιουργώντας τη μεγαλύτερη στεγαστική κρίση στην Ευρώπη.

Στην Ελλάδα ένα στα δύο νοικοκυριά ξοδεύουν πάνω από το μισό του εισοδήματός τους για στεγαστικές δαπάνες, ενώ στην Ευρώπη λιγότερο από ένα στα δέκα. Ένα στα δύο, ένα στα δέκα! Γι’ αυτή τη σύγκλιση μιλάτε.

Ο συνδυασμός της στεγαστικής κρίσης με την κρίση ακρίβειας, που αφορά κυρίως τα τρόφιμα, ανελαστικές δαπάνες δηλαδή, δημιουργούν την κρίση κόστους διαβίωσης. Γι’ αυτό σε επτά στα δέκα νοικοκυριά τελειώνουν τα εισοδήματά τους σε δεκαεννέα μέρες.

Τη μεγαλύτερη στεγαστική κρίση βιώνουν οι ενοικιαστές, τρεις στους τέσσερις. 4,33 εκατομμύρια νοικοκυριά έχουν στην Ελλάδα. Αυτά είναι όλα. Από αυτά το 1,2 εκατομμύριο νοικοκυριά νοικιάζει. Και στη στεγαστική κρίση βρίσκονται εννιακόσιες χιλιάδες νοικοκυριά, δηλαδή το 74,6%, όταν στην Ευρώπη είναι 21,8%. Και άλλη ευρωπαϊκή σύγκλιση!

Ακολουθούν τετρακόσιες πενήντα χιλιάδες ιδιοκτήτες με ενήμερα στεγαστικά δάνεια, που κινδυνεύουν να κοκκινίσουν λόγω αύξησης πάνω από το 50% των επιτοκίων, τριακόσιες χιλιάδες ιδιοκτήτες με κόκκινα δάνεια σε funds και τράπεζες και άλλοι τριακόσιες χιλιάδες ιδιοκτήτες εγγυητές των πρώτων.

Τα δύο τρίτα των νέων δεκαοκτώ έως τριάντα πέντε ετών, δηλαδή πάνω από ένα εκατομμύριο διακόσιες χιλιάδες νέοι και νέες, ζουν με τους γονείς τους ή συντηρούνται από αυτούς. Σύγκλιση!

Αντίστοιχα ισχύουν για τις εξαγωγές. Η Κυβέρνηση θριαμβολογεί για την αύξησή τους, παρόλο που αυτή είναι μικρότερη από την αύξηση των εισαγωγών, με αποτέλεσμα το εμπορικό έλλειμμα να εκτινάσσεται στα ύψη των εποχών που οδήγησαν στη χρεοκοπία του 2009.

Υπάρχει ένας δείκτης που καταγράφει με αδιαμφισβήτητο τρόπο ότι η Ελλάδα αποκλίνει. Είναι το ποσοστό των πολιτών που αδυνατούν να καλύψουν τις ανάγκες υγείας. Το 2021 η Ελλάδα ήταν 4,4% πάνω από τον ευρωπαϊκό μέσο όρο. Το 2023 η διαφορά είχε υπερδιπλασιαστεί στο 9,2%. Αυτά καταθέτω.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δείτε τη σύγκλιση. Είναι οι μελέτες από το Ινστιτούτο «ΕΝΑ», που δείχνει όλα αυτά που περιέγραψα για την υγεία.

Η δεύτερη εξαπάτηση του κ. Μητσοτάκη είναι ότι στο τέλος της τετραετίας θα έχουν αυξηθεί οι μισθοί και οι συντάξεις και θα έχει βελτιωθεί το ΕΣΥ. Αυτό δεν πρόκειται να συμβεί, εξαιτίας της κυβερνητικής αναπτυξιακής στρατηγικής, δηλαδή μια ιδιαίτερα σκληρή εκδοχή των οικονομικών της διάχυσης. Πρόκειται για στρατηγική που δίνει «γη και ύδωρ» στους μεγάλους επιχειρηματικούς ομίλους, διότι θεωρεί ότι ο πλούτος παράγεται απ’ αυτούς αντί από τους εργαζόμενους, δηλαδή από το σύνολο της κοινωνίας.

Επισημαίνω ότι οι οργανισμοί όπως το ΔΝΤ, το Διεθνές Νομισματικό Ταμείο που όλοι ξέρουμε, που επί δεκαετίες προωθούσαν τέτοιες νεοφιλελεύθερες πολιτικές, σήμερα παραδέχονται ότι αυτές αυξάνουν τις εισοδηματικές και άλλες ανισότητες και ότι οι ανισότητες είναι αντιαναπτυξιακές. Δεν είναι φυσικό φαινόμενο, είναι αντιαναπτυξιακές.

Ο κ. Μητσοτάκης επιχειρεί να μας πείσει για το αντίθετο. Γι’ αυτό επί πεντέμισι χρόνια εφαρμόζει συστηματικά την πιο σκληρή εκδοχή της στρατηγικής της διάχυσης. Την εφαρμόζει με την απορρύθμιση της εργασίας, την υπονόμευση συλλογικών συμβάσεων χάριν ατομικών, με απλήρωτες υπερωρίες, εξαήμερη εργασία κ.λπ., αλλά και την εφαρμογή της οδηγίας της Ευρωπαϊκής Ένωσης για τις συλλογικές συμβάσεις. Την εφαρμόζει με απίστευτες φοροαπαλλαγές στα επιχειρηματικά κέρδη και τον μεγάλο πλούτο. Την εφαρμόζει με τις αθρόες ιδιωτικοποιήσεις: ενεργειακές εταιρείες, τράπεζες, επικουρική ασφάλιση, υγεία, παιδεία, πανεπιστήμια, φοιτητική μέριμνα κ.λπ.. Την εφαρμόζει με τη συστηματική υποχρηματοδότηση του κοινωνικού κράτους, με ανατριχιαστική επίπτωση το καταρρέον ΕΣΥ.

Την εφαρμόζει, διοχετεύοντας στους μεγάλους επιχειρηματικούς ομίλους τη μερίδα του λέοντος των διαθέσιμων δημόσιων πόρων, είτε χρηματικών, όπως οι πόροι του Ταμείου Ανάκαμψης και Ανθεκτικότητας, του ΕΣΠΑ και του ΠΔΕ, είτε θεσμικών, όπως η απόφαση οι ΑΠΕ να αναπτυχθούν κυρίως από ενεργειακούς ομίλους, αντί από ενεργειακές κοινότητες, ή όπως η συστηματική επιλογή των πανάκριβων και χρονοβόρων ΣΔΙΤ σε νοσοκομεία, φοιτητικές εστίες κ.λπ., αντί για δημόσια έργα.

Έτσι επί Μητσοτάκη οργανώθηκε και βρίσκεται σε εξέλιξη μια απίστευτη διανομή και αναδιανομή του πλούτου προς τους οικονομικά ισχυρούς. Οι πλούσιοι γίνονται πλουσιότεροι και όλοι οι υπόλοιποι φτωχότεροι.

Με τις πολιτικές της Νέας Δημοκρατίας στη στέγη επίσης στοχεύει στην ιστορικά μεγαλύτερη αντίστροφη αναδιανομή του πλούτου των ελληνικών νοικοκυριών. Τι εννοώ;

Ξέρετε όλοι -αν δεν το ξέρετε, θα σας πληροφορήσω- ότι η Ελλάδα συνεχίζει να έχει ένα από τα πιο υψηλά ποσοστά ιδιοκατοίκησης στην Ευρώπη, περίπου 72%, παρά τη συνεχή μείωσή τους τα τελευταία χρόνια. Δηλαδή 4,33 εκατομμύρια νοικοκυριά κατέχουν 6,5 εκατομμύρια κατοικίες. Γι’ αυτό η Τράπεζα της Ελλάδος υπολογίζει ότι περίπου το 75% του πλούτου των Ελλήνων είναι τοποθετημένο σε ακίνητα. Αυτό εννοώ ότι κάνει την αναδιανομή, δηλαδή θα βάλει τα σπίτια του ελληνικού λαού στα χέρια πολύ λίγων εχόντων και ισχυρών.

Τα κέρδη των εισηγμένων στο Χρηματιστήριο εταιρειών το 2023 ήταν 5,5% του ΑΕΠ, όταν το 2019 ήταν 1%. Και στο αποκορύφωμά τους, δηλαδή στην εποχή Σημίτη, βρίσκονταν στο 3,5%. Δηλαδή, επί Μητσοτάκη τα κέρδη των εισηγμένων υπερπενταπλασιάστηκαν. Και ο ίδιος διαφημίζει αυξήσεις κατώτατου μισθού πάνω από τον πληθωρισμό, αποσιωπώντας ότι πρόκειται για αυξήσεις κάτω από τον πληθωρισμό στα τρόφιμα και τα ενοίκια, εκεί δηλαδή που καταναλώνονται οι κατώτατοι μισθοί. Ντροπή και αίσχος!

Η αναπτυξιακή στρατηγική της Κυβέρνησης οδηγεί την ελληνική οικονομία στα βράχια. Γι’ αυτό τα περί βελτίωσης στο τέλος της τετραετίας είναι κυνικός εμπαιγμός.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Τελειώνω με την τρίτη εξαπάτηση του κ. Μητσοτάκη. Ο κ. Μητσοτάκης εμπαίζει τους πολίτες όταν λέει ότι κάνει τα πάντα για να αντιμετωπίσει την ακρίβεια και τις επιπτώσεις της, διότι τα μέτρα που ανακοίνωσε είναι κυριολεκτικά ψίχουλα. Παραδείγματος χάριν, η αύξηση των δημόσιων δαπανών για το 2025 είναι 550 εκατομμύρια ευρώ, από τα οποία τα 400 εκατομμύρια είναι η εφαρμογή του νόμου Αχτσιόγλου. Είναι αυτή η πενιχρή αύξηση που τότε είχε θεσμοθετηθεί και που λόγω πληθωρισμού την αφήνουν στα ίδια. Και είναι τόσο λαϊκιστής, ώστε ισχυρίζεται ότι η έκτακτη φορολογία στα διυλιστήρια θα χρηματοδοτήσει την ενίσχυση των επιδομάτων, ιδιαίτερα όσον αφορά το επίδομα παιδιού.

Είναι εξοργιστικό να μιλά ο Πρωθυπουργός για αύξηση του επιδόματος για κάθε παιδί, όταν οι δικαιούχοι του επιδόματος του παιδιού μειώθηκαν κατά εβδομήντα μία χιλιάδες πεντακόσιους γονείς, στοιχεία ΟΠΕΚΑ Μάιο - Ιούλιο 2024. Σε μόλις δύο χρόνια, λόγω των πενιχρών αυξήσεων λόγω του τεκμαρτού εισοδήματος για τους ελεύθερους επαγγελματίες, μειώθηκαν -βγήκαν, δηλαδή, από τις παροχές- εβδομήντα μία χιλιάδες πεντακόσιοι γονείς. Και όχι μόνο αυτό, αλλά καλούνται και να επιστρέψουν, ως αχρεωστήτως καταβληθέντα, τα επιπλέον ποσά που εισέπραξαν. Το ίδιο στο επίδομα ενοικίου, το ίδιο στο ελάχιστο εγγυημένο εισόδημα και σε άλλες κοινωνικές παροχές.

Φυσικά αυτές οι περικοπές στους δικαιούχους αφήνουν έναν μεγάλο κουμπαρά στην Κυβέρνηση, αφού στους οκτώ πρώτους μήνες εκταμιεύθηκε μόλις το 52% του προϋπολογισμού του ΟΠΕΚΑ, που σημαίνει μια υποεκτέλεση της τάξης των 500 εκατομμυρίων ευρώ. Από εκεί θα βρει τα λεφτά ο Πρωθυπουργός, από την τεράστια μείωση των δικαιούχων γονιών, και όχι από την αύξηση της χρηματοδότησης. Αυτή είναι η πολιτική της Κυβέρνησης για το παιδί, για την οικογένεια, που τελικά επιδεινώνουν το δημογραφικό πρόβλημα, τον δείκτη της υπογεννητικότητας κ.λπ. στη χώρα. Τα παραπάνω καταδεικνύουν την κατεπείγουσα ανάγκη να πέσει η Κυβέρνηση.

Από μια συμμαχία αριστερών και προοδευτικών δυνάμεων η Νέα Αριστερά επεξεργάζεται μια νέα στρατηγική αναπτυξιακή, που δεν θα στηρίζεται σε ταξικές ιδεοληψίες και αποτυχημένα οικονομικά δόγματα, αλλά στην αλήθεια ότι ο πλούτος παράγεται από ολόκληρη την κοινωνία και αυτή τον νέμεται.

Γι’ αυτό ως Νέα Αριστερά επιδιώκουμε να ενισχύσουμε τις δυνάμεις και την οργάνωσή μας, ώστε να συμβάλουμε ακόμη πιο αποφασιστικά και αξιόπιστα στην έγερση της κοινωνίας, στη μεγέθυνση της κοινωνίας.

Καταψηφίζουμε το νομοσχέδιο, ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Φωτίου.

Θα δώσω τώρα τον λόγο στον κ. Στυλιανό Πέτσα από τη Νέα Δημοκρατία και στη συνέχεια στον Κοινοβουλευτικό Εκπρόσωπο του ΣΥΡΙΖΑ κ. Γαβρήλο.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα προσπαθήσω σε τρεις ενότητες να συμπυκνώσω την ομιλία μου. Η πρώτη για τον κορμό του νομοσχεδίου, η δεύτερη για τις ειδικότερες διατάξεις του και η τρίτη σχετικά με τη συζήτηση που έγινε τόσο στις συνεδριάσεις της Επιτροπής Οικονομικών Υποθέσεων όσο και σήμερα στην Ολομέλεια για την πορεία της οικονομίας από αρκετούς εκπροσώπους της Αντιπολίτευσης.

Κατ’ αρχάς, τι γίνεται με το παρόν νομοσχέδιο; Καταργείται ένα παρωχημένο τέλος, το τέλος χαρτοσήμου, σχεδόν έναν αιώνα από το 1931 που θεσπίστηκε. Δεύτερον, θεσπίζεται ένα ψηφιακό τέλος συναλλαγών, μέσω μιας ψηφιακής πλατφόρμας της ΑΑΔΕ, με συντελεστές οι οποίοι είναι κλιμακωτοί, από 0,30% έως 3,60%, ανάλογα με την κατηγορία των συναλλαγών που αφορά.

Πρόκειται φυσικά και αναμφισβήτητα για μια μεταρρύθμιση. Και αν είπε πριν η Κοινοβουλευτική Εκπρόσωπος της Νέας Αριστεράς, η κ. Φωτίου, «δεν κάνουν και καμμιά σπουδαία μεταρρύθμιση», αναρωτιέται κανείς γιατί δεν έγινε επί των ημερών της διακυβέρνησης του κ. Τσίπρα, από το 2015 μέχρι το 2019; Είναι μια μεταρρύθμιση η οποία πρέπει να καταγραφεί ως τέτοια και να τη στηρίξουμε και εμείς και οι πολίτες στην κατεύθυνση της διαφάνειας και της απλούστευσης των συναλλαγών.

Όσον αφορά, τις διατάξεις, τις λοιπές του νομοσχεδίου υπάρχουν τρεις διατάξεις που εγώ θα ήθελα να σταχυολογήσω. Η πρώτη αφορά μία υλοποίηση της δέσμευσης του Πρωθυπουργού για οριστική επιστροφή -μονιμοποίηση της επιστροφής- του ειδικού φόρου κατανάλωσης στο αγροτικό πετρέλαιο. Ένα μέτρο σημαντικό, πάγιο αίτημα των αγροτών μας, το οποίο όχι μόνο μειώνει το κόστος παραγωγής και αυξάνει το διαθέσιμο εισόδημα των ενασχολούμενων στον πρωτογενή τομέα, αλλά βελτιώνει και την παραγωγικότητα του πρωτογενούς τομέα, ένας χώρος στον οποίο πρέπει να εστιάσουμε την προσοχή μας στα επόμενα χρόνια, για να έχουν βιώσιμο εισόδημα και προοπτική οι άνθρωποι της υπαίθρου μας, παντού, σε κάθε γωνιά της πατρίδας μας.

Δεύτερον, απαλλάσσονται από τον φόρο εισοδήματος του δωρητή οι δωρεές που γίνονται προς το ελληνικό δημόσιο, στο συνολικό ποσό που αφορά η δωρεά και όχι σε μέρος αυτού, όπως ίσχυε μέχρι σήμερα, κάτι που οπωσδήποτε αυξάνει τις δράσεις εταιρικής κοινωνικής ευθύνης από τα νομικά πρόσωπα ανά την επικράτεια, κάτι σημαντικό σε μία κοινωνία που θέλουμε να είναι συμπεριληπτική και όλοι μαζί να βοηθούμε αυτούς που είναι οι πιο ευάλωτοι.

Επίσης, υπάρχει μια σημαντική διάταξη στο άρθρο 48, στο οποίο έχουμε την παραχώρηση του κλειστού Ολυμπιακού Σταδίου του Γαλατσίου στον Δήμο Γαλατσίου. Προφανώς, εδώ έχουμε έναν δήμο, ο οποίος παίρνει ένα ολυμπιακό ακίνητο, άρα είναι πρόθυμος και ικανός όχι μόνο να το λειτουργήσει, αλλά και να το συντηρήσει και πραγματικά πρέπει να είναι μία αφετηρία, για να δούμε αν πρέπει και άλλες τέτοιες περιπτώσεις να μεταφερθούν στις τοπικές κοινωνίες, εφόσον υπάρχει αυτή η ικανότητα και η βούληση να αναλάβουν τέτοια ακίνητα από το να ρημάζουν, όπως έχουμε δει πολλά χρόνια τώρα, μετά τους Ολυμπιακούς Αγώνες του 2004.

Είναι κάτι το οποίο θα πρέπει να μας προβληματίσει, όπως επίσης και τυχόν παραχωρήσεις σε μεγάλους αθλητικούς συλλόγους όταν υπάρχει η δυνατότητα για μεγαλύτερη ενοικίαση και όχι μόνο για μικρό χρόνο. Μιλάμε, όμως, για σαράντα εννέα ή και ενενήντα εννέα χρόνια, αν είναι ένας τρόπος σωστής λειτουργίας και συντήρησης αυτών των κοσμημάτων, που να φέρουν και ένα έσοδο πίσω στον Έλληνα φορολογούμενο.

Επίσης, θα ήθελα στην τρίτη ενότητα, να ασχοληθώ με τη συζήτηση που έγινε και στην επιτροπή, αλλά και εδώ, για την πορεία της οικονομίας. Γενικά να συμπληρώσω αυτή την κουβέντα, όπως εγώ το αντιλαμβάνομαι, ρωτώντας: Ζουν καλύτερα οι Έλληνες το 2024 απ’ ό,τι το 2019; Νομίζω ότι η απάντηση είναι -αδιαμφισβήτητα- ναι. Και υπάρχουν δείκτες που δεν αμφισβητούνται, όσον αφορά αυτό.

Για παράδειγμα, θα καταθέσω στα Πρακτικά από την έκθεση της EUROSTAT, η οποία είναι περιοδική -την ειδική έκδοση μπορεί να τη δει ο οποιοσδήποτε και οι Έλληνες πολίτες που μας παρακολουθούν-, για να δείτε ότι το ΑΕΠ της χώρας τα τελευταία χρόνια έχει αυξηθεί σημαντικά. Το 2018 σε σχέση με το 2023 ήταν χαμηλότερο το ΑΕΠ της χώρας κατά 41 δισεκατομμύρια από ό,τι είναι σήμερα. Όλοι ξέρουμε ότι δυστυχώς το έθνος μας δεν αυξάνει πληθυσμιακά, αντιθέτως συρρικνώνεται και, μάλιστα, τα επόμενα χρόνια αναμένονται εφιαλτικά σενάρια συρρίκνωσης στον δημογραφικό μας ορίζοντα.

Επομένως είναι κατανοητό από όλους όσοι μάς ακούνε ότι, όταν αυξάνεται το ΑΕΠ, το κατά κεφαλήν ΑΕΠ, επίσης, αυξάνεται. Άρα δεν πρέπει να λέμε σε αυτή την Αίθουσα ότι το κατά κεφαλήν ΑΕΠ μειώθηκε. Ναι, αλλά το πραγματικό κατά κεφαλήν ΑΕΠ αυξήθηκε ή μειώθηκε; Πάλι αυξήθηκε.

Επίσης θα καταθέσω από τους στόχους βιώσιμης ανάπτυξης της ΕΛΣΤΑΤ την πορεία του πραγματικού κατά κεφαλήν ΑΕΠ, όπου θα δείτε ότι, παρά τη μείωση της πανδημίας το έτος 2020, η οποία ήταν 9,1%, έγινε ένα ριμπάουντ της οικονομίας 9% το 2021 και έκτοτε είχαμε αύξηση 5,5% και 2% τα επόμενα δύο χρόνια του πραγματικού κατά κεφαλήν ΑΕΠ, σύμφωνα με την ΕΛΣΤΑΤ. Άρα μην αναλωνόμαστε εδώ σε θέματα τα οποία με ισχυρά στοιχεία μπορεί να τεκμηριώσει κανείς ότι το πραγματικό κατά κεφαλήν ΑΕΠ στην Ελλάδα βελτιώθηκε τα τελευταία χρόνια.

(Στο σημείο αυτό ο Βουλευτής κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρέπει αντίθετα, να δούμε, πού ήμασταν το 2009, όχι το 2019. Να δούμε ότι πράγματι υπήρξε μία δημοσιονομική κρίση πολύ μεγάλη, που οδήγησε σε μια περίοδο μείωσης των εισοδημάτων στην πατρίδα μας, λόγω της δημοσιονομικής προσαρμογής, η οποία έφτασε σε μια σταθεροποίηση το 2014-2015, αλλά δυστυχώς, την περίοδο 2015-2019 το κατά κεφαλήν ΑΕΠ στην Ελλάδα παρέμεινε καθηλωμένο, γιατί είχαμε αρνητικούς ρυθμούς ανάπτυξης στην οικονομία, όταν οι άλλες οικονομίες της Ευρωζώνης και της ηπείρου μας έτρεχαν προς τα εμπρός, γιατί είχαν να εκμεταλλευτούν τις καλύτερες μακροοικονομικές συνθήκες που είχαν επικρατήσει ποτέ στην παγκόσμια οικονομία την περίοδο 2016-2018 και λόγω της φτηνής χρηματοδότησης από την πολιτική της Ευρωπαϊκής Κεντρικής Τράπεζας, αλλά και των κεντρικών τραπεζών παντού στον κόσμο.

Άρα είχαμε μια συρρίκνωση στην πρώτη φάση της κρίσης, μια σταθεροποίηση, μια καθήλωση από το 2015 μέχρι το 2019 και μια σημαντική αύξηση του κατά κεφαλήν ΑΕΠ από το 2019 μέχρι το 2023, η οποία δεν αμφισβητείται. Αντίθετα, θα πρέπει να συνεχίσουμε την προσπάθεια αυτή στη σύγκλιση των εισοδημάτων, που είναι ένα κομβικό στοίχημα και γι’ αυτή την Κυβέρνηση τα επόμενα χρόνια.

Αυτό με φέρνει σε κάποιους άλλους δείκτες που ακούστηκαν εδώ. Μα, είναι δυνατόν να μιλάμε για τον κατώτατο μισθό και τον μέσο μισθό στην οικονομία; Για παράδειγμα, άκουσα την κ. Αχτσιόγλου -εκτιμώ την προσωπική της και την πολιτική της συγκρότηση- να αναφέρεται σε έναν τέτοιο δείκτη. Μα, ο κατώτατος μισθός επί των ημερών του ΣΥΡΙΖΑ, όταν ήταν Υπουργός η κ. Αχτσιόγλου, ήταν 650 ευρώ. Σήμερα είναι 830 ευρώ. Είναι 28% παραπάνω. Ο μέσος μισθός στην οικονομία έχει αυξηθεί και πλησιάζει τα 1.300 ευρώ και στόχος αυτής της Κυβέρνησης είναι να φτάσει τα 1.500 ευρώ. Αν μιλάμε για την ανεργία, πεντακόσιες χιλιάδες συμπολίτες μας βρήκαν δουλειά τα τελευταία χρόνια. Έπεσε η ανεργία σε μονοψήφια νούμερα, από 18% που ήταν όταν την παραλάβαμε. Αυτές οι πεντακόσιες χιλιάδες συμπολίτες ζουν καλύτερα ή χειρότερα;

Επίσης, μιλάμε για συντάξεις; Οι συντάξεις αυξήθηκαν μετά από πάρα πολλά χρόνια και θα αυξηθούν και το 2025. Για όσους δεν είχαν προσωπική διαφορά γίνεται προσπάθεια να ροκανιστεί αυτή με τις έκτακτες ενισχύσεις που δόθηκαν και πέρσι και θα δοθούν και φέτος σύμφωνα με τις δεσμεύσεις του Πρωθυπουργού.

Μιλάμε για αποδοχές; Μα, οι αποδοχές πέρα από τον μέσο μισθό της οικονομίας, όπως είπα, που αφορά κυρίως τον ιδιωτικό τομέα, αφορά για το 2023 πλέον και τους δημοσίους υπαλλήλους που είδαν από το 2011 για πρώτη φορά το 2024 αυξήσεις και θα ξαναδούν το 2025. Άρα για να κλείσω εδώ -και ευχαριστώ για την ανοχή σας- υπάρχουν κάποιοι δείκτες που δεν αμφισβητούνται. Δείχνουν ότι πηγαίνουμε στη σωστή κατεύθυνση. Το θέμα είναι να τη συνεχίσουμε για μακρό χρονικό διάστημα, να μπορέσουμε να φτάσουμε στα επίπεδα που αξίζουν στους Έλληνες πολίτες, με πολιτικές οι οποίες θα βελτιώνουν και τη βιώσιμη ανάπτυξη αλλά και τη δίκαιη κατανομή του εισοδήματος. Αυτό είναι κάτι που έχει επιτευχθεί, γιατί αν δει κανείς τον κίνδυνο φτώχειας και κοινωνικού αποκλεισμού από 29%, που ήταν το 2019, έχει πέσει στο 26,1% το 2023 και μειώνεται ακόμα προσεγγίζοντας τον μέσο όρο της Ευρώπης.

Αυτές είναι πολιτικές στις οποίες σίγουρα έχουμε να αντιπαραθέσουμε πολιτικά επιχειρήματα από διαφορετικές αφετηρίες, αλλά εμείς συζητούμε συνεχώς για τα αυτονόητα.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Πέτσα.

Θα δώσω τον λόγο στον Κοινοβουλευτικό Εκπρόσωπο από τον ΣΥΡΙΖΑ, τον κ. Γαβρήλο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, λίγες μέρες μετά την εμφάνιση του κύριου Πρωθυπουργού στη Διεθνή Έκθεση Θεσσαλονίκης έρχεται ένα σχέδιο νόμου του Υπουργείου Οικονομικών προς ψήφιση, χωρίς βέβαια να φαίνεται μία μεταρρύθμιση πάνω στα ζητήματα που μας απασχολούν, κυρίως της οικονομικής προοπτικής της χώρας, αλλά και χωρίς να φαίνεται ότι η Κυβέρνηση προτίθεται να αλλάξει πολιτικές και να ανακουφίσει επιτέλους τον ελληνικό λαό, την ελληνική κοινωνία, που χειμάζεται τα τελευταία χρόνια από μια σκληρή, αντιλαϊκή πολιτική της Κυβέρνησης Μητσοτάκη.

Μετά από πέντε χρόνια διακυβέρνησης της χώρας από τη Νέα Δημοκρατία δεν έγινε καμμία ουσιαστική κουβέντα και προσέγγιση για τον κόσμο της μισθωτής εργασίας και πώς θα ανακουφιστεί με αυξήσεις στους μισθούς, με αυξήσεις στις συντάξεις. Καμμία ουσιαστική παρέμβαση για τα μεγάλα προβλήματα που αντιμετωπίζει ο κόσμος της μικρής επιχειρηματικότητας και η φορολόγηση των ελεύθερων επαγγελματιών. Όλα αυτά μέσα σε ένα γενικότερο τοπίο στο οποίο από τη μία η Κυβέρνηση πανηγυρίζει για τα θαύματα στην οικονομία, από την άλλη, όμως, και οι διεθνείς οργανισμοί αλλά και η πραγματικότητα τη διαψεύδουν. Τη διαψεύδουν γιατί φαίνεται ότι η οικονομία στηρίζεται σε πήλινα πόδια, με αύξηση του δημόσιου χρέους σε απόλυτους αριθμούς, καίτοι υπάρχει μια μικρή ανάπτυξη της χώρας, που οφείλεται, όμως, στα real estate και στην εξαγορά των δανείων από τα funds και που δεν έχει καμμία σχέση με την παραγωγική, ουσιαστική δραστηριότητα της οικονομίας, που θα έδινε και μια προοπτική για τη χώρα, αλλά μια ανάπτυξη που δεν βλέπει το αύριο των νέων επιχειρήσεων, κυρίως.

Βλέπουμε ότι υστερούμε σε σχέση με την υπόλοιπη Ευρώπη και τον μέσο όρο στις επενδύσεις χαρτοφυλακίου, στις λοιπές επενδύσεις, αλλά κυρίως στον ψηφιακό μετασχηματισμό των μικρών επιχειρήσεων, που εκεί θα έπρεπε να δοθεί ιδιαίτερη βαρύτητα, προκειμένου αυτές οι επιχειρήσεις να είναι ανταγωνιστικές και να μπορούν να ανταποκριθούν στις προκλήσεις των ημερών.

Αντίθετα, βλέπουμε ότι αυτές οι μικρές επιχειρήσεις, οι οποίες δίνουν έναν αγώνα επιβίωσης, δεν μπορούν να συμβάλλουν γενικότερα και στην ανάπτυξη της οικονομίας. Ο δείκτης του ισοζυγίου τρεχουσών συναλλαγών πηγαίνει από το κακό στο χειρότερο, διότι τα προϊόντα που παράγουμε δεν μπορεί να είναι ανταγωνιστικά. Έτσι έχουμε περισσότερες εισαγωγές, λιγότερες εξαγωγές. Γιατί; Γιατί αυτή η προστιθέμενη αξία που μπορούσε να δημιουργηθεί πάνω σε ένα ελληνικό προϊόν με την είσοδο των νέων τεχνολογιών, την ψηφιοποίηση, σε αυτές τις μικρές επιχειρήσεις, δεν υπάρχει. Και γιατί δεν υπάρχει; Γιατί το σύνολο σχεδόν των μικρών και μεσαίων επιχειρήσεων είναι αποκλεισμένες από όλα τα χρηματοδοτικά εργαλεία, είτε είναι το Ταμείο Ανάκαμψης είτε είναι το ΕΣΠΑ είτε είναι ακόμη-ακόμη και ο τραπεζικός δανεισμός. Είναι εμφανές ότι, όσο θα εξειδικεύονται τις επόμενες ημέρες τα μέτρα που εξήγγειλε ο Πρωθυπουργός, θα γίνεται κατανοητό στην ελληνική κοινωνία ότι είναι κενά περιεχομένου και αόριστες καταγραφές μιας πραγματικότητας που είναι ξένη με αυτό που επικαλείται η σημερινή Κυβέρνηση.

Βέβαια μέσα σε όλα αυτά που ακούστηκαν, που δεν είχαν καμμία αξία κυρίως για την ελληνική κοινωνία και τον ελληνικό λαό, μας είπε και ένα ωραίο ανέκδοτο ο κύριος Πρωθυπουργός. Ότι ήρθε η ώρα οι μεγάλοι και ισχυροί να συμβάλουν στην ανάπτυξη της οικονομίας και κυρίως να στηρίξουν τα εισοδήματα της μεσαίας τάξης. Επιζητά, μετά από πέντε χρόνια πολιτικές και εις γνώσιν της Κυβέρνησης ότι ο πλούτος μεταφέρεται από τη μεσαία τάξη σε δέκα μεγάλες οικογένειες της χώρας, τη στήριξη, τη φιλανθρωπία αυτής της ομάδας συμφερόντων, που απομυζά τη χώρα τα τελευταία χρόνια, με την καρτελοποίηση στην αγορά των τροφίμων, την καρτελοποίηση στον τομέα της ενέργειας, με τις τέσσερις-πέντε συστημικές τράπεζες να «υπερκερδούν» με κακές πρακτικές εις βάρος των Ελλήνων και κάθε νοικοκυριού της χώρας και ασφαλώς των δύο διυλιστηρίων της χώρας, που δεν τολμούσε και έπρεπε να έρθει το πολιτικό ράπισμα του Ιουνίου, για να φορολογήσει έστω και με τον κατώτερο συντελεστή του 33% που επιβάλλει για τα υπερκέρδη η Ευρωπαϊκή Ένωση.

Καμμία ουσιαστική πολιτική και πρόβλεψη για να υπάρξει έστω μία πολιτική αντιμετώπιση της ακρίβειας. Φαίνεται ότι δεν ασχολήθηκε καθόλου ο κύριος Πρωθυπουργός στη Διεθνή Έκθεση Θεσσαλονίκης με αυτό που βιώνουν τα ελληνικά νοικοκυριά. Υπερπλεονάσματα για το ελληνικό δημόσιο, πέρα από αυτά που είχαν προβλεφθεί στον προϋπολογισμό, εις βάρος ασφαλώς κάθε νοικοκυριού, κάθε φορολογούμενου πολίτη. Έχει να κάνει με την ακρίβεια αυτή η συσσώρευση υπερπλεονασμάτων. Ακόμη και το ελληνικό κράτος ταλαιπωρεί το κάθε νοικοκυριό με τους φόρους που κρατά ψηλά, με τον αυξημένο ΦΠΑ στον καφέ, σε άλλα τρόφιμα και είδη.

Πραγματικά θα έπρεπε να αλλάξει πολιτική, προκειμένου να ανακουφιστούν τα νοικοκυριά. Σας το λέμε και έχουμε κάνει προτάσεις και για τη μείωση του ΦΠΑ και για τη μείωση γενικότερα της φορολόγησης. Ωστόσο, συνεχίζετε να μην ακουμπάτε ούτε τα υπερκέρδη των καρτέλ των τροφίμων. Η Επιτροπή Ανταγωνισμού, με το δικό σας «κλείσιμο του ματιού», δεν λειτουργεί και αφήνει ανεξέλεγκτα αυτά τα συμφέροντα να κερδοσκοπούν εις βάρος των Ελλήνων. Επίσης, οι τράπεζες, τα διυλιστήρια του καρτέλ της ενέργειας. Φτάσαμε το καλοκαίρι, τους τρεις μήνες του καλοκαιριού, να πληρώνουμε το ακριβότερο ρεύμα σε όλη την Ευρώπη και να μη λαμβάνετε καμμία μέριμνα, αντίθετα να εξαπατάτε τον ελληνικό λαό, λέγοντας ότι θα δώσετε επιδοτήσεις 8 ευρώ τον μήνα για τα πράσινα τιμολόγια, όταν ο κόσμος δεν μπορεί να ανταποκριθεί σε αυτό που συμβαίνει στον τομέα ενέργειας εις βάρος του.

Και ασφαλώς ήρθε και το κερασάκι στην τούρτα από τον κύριο Πρωθυπουργό και τους Υπουργούς του, που μόλις προχθές εξήγγειλαν την αύξηση του νερού και των τιμολογίων του νερού. Ένα σοκ για τα ελληνικά νοικοκυριά στο άκουσμα και μόνο ότι σε αυτό το δημόσιο αγαθό, που μέχρι σήμερα δεν είχατε τολμήσει να ακουμπήσετε, έχετε σκοπό ακόμη και εκεί να στηρίξετε ιδιωτικά συμφέροντα και να κερδοσκοπήσουν στο άμεσο μέλλον. Καμμία πολιτική για τη στέγη, καμμία πραγματική πολιτική γι’ αυτό το μεγάλο πρόβλημα, που, με την τακτική που ακολουθήσατε τα τελευταία χρόνια, θίγει τα οικονομικά του κάθε νοικοκυριού.

Στο 26% πλέον το ποσοστό φτώχειας και κυρίως αυξημένη είναι η παιδική φτώχεια της χώρας. Είμαστε προτελευταίοι σε αγοραστική δύναμη, τελευταίοι στους μισθούς και στις συντάξεις. Και αντί να ακούσουμε ένα σχέδιο για την επαναφορά των συλλογικών διαπραγματεύσεων, την επαναφορά των συλλογικών συμβάσεων εργασίας, ώστε να ανέβει ο μέσος μισθός, να ανέβουν οι συντάξεις, ακούσαμε ότι δίνετε στους αστυνομικούς 0,5 ευρώ την ώρα αύξηση για τις νυχτερινές υπερωρίες τους, όταν ο κ. Θεοδωρικάκος, το 2019, τους έταζε παχυλούς μισθούς, τους έταζε σοβαρές αυξήσεις στις αποδοχές τους, τους έταζε το επικίνδυνο για την εργασία τους. Και αυτούς τους εξαπατήσατε, όπως και τους δημοσίους υπαλλήλους, που τάζετε 20 ευρώ αυξήσεις, να τους πλουτίσετε, να τους καζαντίσετε, που λέγαμε και στα χωριά μας. Μπροστά σε αυτή τη λαίλαπα της ακρίβειας που βιώνουν αυτοί οι άνθρωποι, τους τάζετε 20 ευρώ αύξηση των αποδοχών τους.

Και έρχεται ασφαλώς η μεγάλη κοροϊδία για τους συνταξιούχους: 2,2%, 2,5% αύξηση -τάχα- των συντάξεων, όταν ο πληθωρισμός κινείται γύρω στο 3% -σύμφωνα και με τα δικά σας στοιχεία και της Ευρωπαϊκής Ένωσης, θα κινηθεί από 2,5% με 3%- και η αγοραστική τους δύναμη μειώνεται με βάση την ακρίβεια μέρα με την ημέρα. Πού είναι η δέκατη τρίτη σύνταξη; Πού είναι οι πραγματικές αυξήσεις; Πού είναι η καταβολή των αναδρομικών; Για να δούμε σε λίγες μέρες που θα έχουμε και την απόφαση του Ανώτατου Ειδικού Δικαστηρίου, θα δώσετε σε όλους τους συνταξιούχους αυτό το ποσό που κάποτε λέγατε ότι θα πρέπει να το λάβουν όλοι οι συνταξιούχοι και να μην τρέχουν στα δικαστήρια; Περιμένουμε να δούμε ποια θα είναι η τύχη όλων αυτών των ανθρώπων, που έχουν ανάγκη ασφαλώς και την κατάργηση της εισφοράς αλληλεγγύης, που τους κατατρώει αυτή τη μικρή σύνταξη τα τελευταία χρόνια και που όλο εξαγγέλλετε την κατάργησή της, αλλά κατάργηση δεν βλέπουμε.

Αναφερθήκατε -τάχα- και σε μια μεταρρύθμιση στο επίδομα ανεργίας. Ουσιαστικά μιλάτε για περικοπή του επιδόματος ανεργίας. Το μετατρέπετε σε ανταποδοτικό, όταν τόσα νοικοκυριά έχουν ανάγκη αυτό το επίδομα, με μια αγορά εργασίας που έχει γίνει ζούγκλα με τις ευέλικτες μορφές απασχόλησης, με ένα 50% των μισθωτών να παίρνει αποδοχές από 400 μέχρι 800 ευρώ και το 70% των μισθωτών να έχει αποδοχές έως 900 ευρώ μεικτά.

Έρχεστε, ενώ δεν αυξάνετε τον προϋπολογισμό της ΔΥΠΑ, και λέτε ότι θα διατηρηθεί το επίδομα ανεργίας στο ίδιο επίπεδο. Πώς θα διατηρηθεί, όταν εξαγγείλατε και μείωση των εισφορών; Το ζήτημα της μείωσης των εισφορών θα πρέπει να το δούμε κάποια στιγμή, αλλά τι θα γίνει με τη ΔΥΠΑ; Τι θα γίνει με τον ΕΦΚΑ και το ασφαλιστικό μας σύστημα; Τι θα γίνει με το Εθνικό Σύστημα Υγείας; Δεν ακούστηκε κανένα ισοδύναμο, από την άλλη πλευρά, για τη στήριξη αυτών των οργανισμών και των ωφελουμένων από τις πολιτικές αυτών των οργανισμών κατά την κατάργηση -τη μείωση, όπως λέτε- των ασφαλιστικών εισφορών που εξαγγείλατε.

Κυρίες και κύριοι συνάδελφοι, ζούμε σε μία δύσκολη, ζοφερή κατάσταση για το μεγαλύτερο μέρος της κοινωνίας. Το Εθνικό Σύστημα Υγείας έχει καταρρεύσει, η ιδιωτική δαπάνη για παροχή υπηρεσιών υγείας έχει αυξηθεί κατά πολύ, έχει ξεπεράσει το 40% -είναι από τα μεγαλύτερα στην Ευρωπαϊκή Ένωση- και εσείς συνεχίζετε το ξεχαρβάλωμα αυτής της υπηρεσίας, του Εθνικού Συστήματος Υγείας, που έχει ανάγκη ο ελληνικός λαός. Και βέβαια δεν συμβάλλετε ούτε με προσλήψεις που έχει ανάγκη το σύστημα -πάνω από τέσσερις χιλιάδες προσωπικό- αλλά ούτε και με κίνητρα, έτσι ώστε όχι μόνο να αυξηθεί εν μέρει ο μισθός τους, αλλά να γίνουν καλύτερες οι συνθήκες εργασίας αυτών των ανθρώπων στο Εθνικό Σύστημα Υγείας.

Την ίδια στιγμή, για τους Έλληνες φορολογούμενους, διπλασιάζετε, τριπλασιάζετε και πενταπλασιάζετε τις αυξήσεις στα φάρμακα. Ποια είναι η πολιτική, λοιπόν, στον τομέα υγείας γι’ αυτούς που έχουν την ανάγκη για παροχές υγείας, έχουν την ανάγκη περίθαλψης, έχουν την ανάγκη φαρμάκων, όταν εσείς με τις πολιτικές σας έρχεστε και διπλασιάζετε, αυξάνετε, τις τιμές των φαρμάκων;

Συζητάμε σήμερα ένα νομοσχέδιο εδώ στη Βουλή στο οποίο θα ήθελα να θίξω δύο σημαντικά ζητήματα, για να δει ο ελληνικός λαός, πραγματικά, ποια είναι η βούλησή σας πάνω σε μεγάλα ζητήματα που έχουν να κάνουν με τους ελεύθερους επαγγελματίες. Φέρνετε και συντηρείτε το τέλος χαρτοσήμου για τα ομολογιακά, ενώ δεν κάνετε το ίδιο για τον τραπεζικό δανεισμό. Δύο μέτρα και δύο σταθμά για δύο πεδία που θα μπορούσαν να κινηθούν με τους ίδιους όρους και η αγορά, οι μικροί επαγγελματίες - επιχειρηματίες, να μπορούν να ακουμπήσουν σε έναν ομολογιακό δανεισμό. Τους αφαιρείτε αυτό το εργαλείο γιατί σκοπός σας είναι να στηρίξετε τον τραπεζικό δανεισμό. Έτσι, λοιπόν, αφήνετε τον τραπεζικό δανεισμό μακριά από την επιβολή κάποιου τέλους χαρτοσήμου.

Έρχεστε με το άρθρο 20 και ασκείτε μια πολιτική και στα εργασιακά, συνέχεια όλων αυτών που έχετε ακολουθήσει από το 2019, με τον νόμο Βρούτση, με τον νόμο Χατζηδάκη, με τον νόμο Γεωργιάδη. Προσπαθείτε να αποτρέψετε τη μαζική συμμετοχή και στα επαγγελματικά επιμελητήρια και στα συνδικάτα, επιβάλλοντας ένα τέλος από το πουθενά, ενώ δεν προβλέπεται τόσα χρόνια, σαράντα χρόνια, αλλά και νομικά δεν μπορεί να σταθεί. Όταν για αυτές τις υπηρεσίες και τη συμμετοχή στα σωματεία ο νόμος λέει ότι ναι, επιβάλλεται ΦΠΑ, αλλά δεν ζητείται ο ΦΠΑ. Έρχεστε σε αντίθεση και με ό,τι νομικά υποστήριζε η πολιτεία τα τελευταία σαράντα χρόνια, με μόνο σκοπό να διαταράξετε ακόμη περισσότερο τους μαζικούς χώρους και να τα απομαζικοποιήσετε, είτε αυτά είναι επιμελητήρια είτε είναι συνδικάτα. Σας φοβίζει η συμμετοχή του κόσμου.

Κυρίες και κύριοι συνάδελφοι, ολοκληρώνω. Μπορεί ο ΣΥΡΙΖΑ - Προοδευτική Συμμαχία να βρίσκεται για μία ακόμη φορά, δυστυχώς, τον τελευταίο χρόνο σε μια εσωστρέφεια, αλλά να είστε σίγουροι ότι με δημοκρατικές διαδικασίες θα βγούμε από αυτά τα ζητήματα που μας απασχολούν για την ηγεσία του πολιτικού μας φορέα. Επεξεργαζόμαστε -και η Κοινοβουλευτική Ομάδα και οι ομάδες εργασίας του κόμματος- προτάσεις για μια εναλλακτική προοδευτική διακυβέρνηση για τη χώρα. Και να είστε σίγουροι ότι αυτή την κοινωνική πλειοψηφία που έχει δημιουργηθεί και είναι απέναντι στην Κυβέρνηση της Νέας Δημοκρατίας θα τη συναντήσουμε πολιτικά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Γαβρήλο.

Θα δώσω τώρα τον λόγο στον κ. Αριστοτέλη Σπάνια. Στη συνέχεια, θα μιλήσει ο Κοινοβουλευτικός Εκπρόσωπος των Σπαρτιατών, ο κ. Κόντης, μετά ο κ. Οικονόμου και μετά ο κ. Χήτας, Κοινοβουλευτικός Εκπρόσωπος της Ελληνικής Λύσης.

Παρακαλώ, κύριε Σπάνια, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα συζητούμε το σχέδιο νόμου του Υπουργείου Εθνικής Οικονομίας και Οικονομικών με τίτλο: «Ψηφιακό τέλος συναλλαγής και άλλες διατάξεις».

Η επιβολή ενός ενιαίου φόρου συναλλαγών, συμβάσεων και πράξεων, που απαριθμούνται περιοριστικά στον νόμο και δεν υπάγονται σε άλλους έμμεσους φόρους, αποτελεί το κύριο μέρος του σχεδίου νόμου.

Μια σημαντική αλλαγή είναι η κατάργηση του τέλους χαρτοσήμου σε μία σειρά από σημαντικές συναλλαγές, που περιγράφονται αναλυτικά. Ακόμη, στο σχέδιο νόμου ρυθμίζονται φορολογικά ζητήματα που αφορούν τον ΦΠΑ, τον ΕΝΦΙΑ, τη διοικητική συνεργασία με άλλες χώρες, καθώς και ειδικότερες φορολογικές διαδικασίες.

Η θέσπιση του τέλους συναλλαγής αποτελεί ορόσημο στο Σχέδιο Ανάκαμψης και Ανθεκτικότητας, όπως και στο σχέδιο για τον οικονομικό και κοινωνικό μετασχηματισμό της χώρας.

Η επιβολή του αποτελεί αναγκαιότητα, διότι επίκειται αντικατάσταση του ισχύοντος κώδικα νόμων τελών χαρτοσήμου, που δημιουργούν αρνητικές συνέπειες στην εισπραξιμότητα των δημοσίων εσόδων, όπως και στο κλίμα φορολογικής δικαιοσύνης μεταξύ των συναλλασσόμενων, όπως και οι ισχύουσες διατάξεις δεν ορίζουν ποιες συναλλαγές εμπίπτουν στην εφαρμογή του, αλλά μόνο ποιες αποκλείονται, προκαλώντας αβεβαιότητα στις συναλλαγές και στις επενδύσεις.

Καθιερώνεται, λοιπόν, ένας ενιαίος φόρος συναλλαγών, ξεκάθαρος, σαφέστατος, που μπορεί να δηλώνεται και να αποδίδεται ψηφιακά, βελτιώνοντας δημοσιονομικά την απόδοση στην είσπραξη των δημοσίων εσόδων, χωρίς αποτρεπτική οικονομική επιβάρυνση για τις συναλλαγές, λόγω των χαμηλών συντελεστών του.

Προσδιορίζονται οι συμβάσεις και οι συναλλαγές όπου επιβάλλεται το ψηφιακό τέλος συναλλαγής, οι συντελεστές ανά κατηγορία συναλλαγών, το πρόσωπο που είναι υποκείμενο του φόρου, ο υπόχρεος για την απόδοσή του, οι απαλλαγές, οι εξαιρέσεις, ο χρόνος γένεσης της φορολογικής υποχρέωσης, καθώς και η διαδικασία δήλωσης και απόδοσης αυτού.

Καταργεί το σύνολο των νόμων που προβλέπουν την επιβολή τέλους χαρτοσήμου σε διάφορες συναλλαγές. Το αναλογικό ψηφιακό τέλος επιβάλλει τις συναλλαγές που αναφέρονται στα άρθρα 8 έως 21, ανεξαρτήτως του τύπου στον οποίο υποβάλλονται ή του τρόπου με τον οποίο καταρτίζονται οι σχετικές συμβάσεις ή του τόπου που πραγματοποιήθηκε η συναλλαγή ή του τόπου παροχής της σύμβασης. Αν με το ίδιο έγγραφο καταρτίζονται περισσότερες από μία συμβάσεις, οφείλεται για κάθε μία από αυτές το προβλεπόμενο από τον παρόντα ψηφιακό τέλος συναλλαγής.

Επίσης, επί των ιδίων άρθρων επιβάλλεται ψηφιακό τέλος συναλλαγής με την προϋπόθεση τουλάχιστον ένα από τα συναλλασσόμενα μέρη να έχει φορολογική κατοικία στην Ελλάδα ή μόνιμη εγκατάσταση ή αν η συναλλαγή συνδέεται με τη δραστηριότητα της μόνιμης εγκατάστασης στη χώρα μας.

Ακόμη, προβλέπεται ρητώς ότι δεν επιβάλλεται ψηφιακό τέλος σε συναλλαγές και πράξεις που υπάγονται στο πεδίο εφαρμογής του κώδικα ΦΠΑ, φορολογίας κληρονομιών, δωρεών, γονικών παροχών, από τυχερά παιχνίδια, του φόρου μεταβίβασης ακινήτων, συγκέντρωσης κεφαλαίου, τραπεζικών εργασιών και του φόρου μεταβίβασης αυτοκινήτων. Έτσι σε μίσθωση ακινήτων το ψηφιακό τέλος συναλλαγής ορίζεται με συντελεστή 3,6, υπολογίζεται επί του συμφωνηθέντος μισθώματος, δεν επιβάλλεται ψηφιακό τέλος συναλλαγής σε μίσθωσης κατοικίας, σε δάνεια και σε όλες τις άλλες περιπτώσεις, στην πώληση κινητών, πραγμάτων, μεταβίβαση επιχείρησης, σε πράξεις που διενεργούνται στα κτηματολογικά γραφεία και σε όλες τις υπόλοιπες περιπτώσεις που περιγράφονται στον νόμο.

Επικαιροποιείται ο κώδικας ΦΠΑ εν όψει της προσεχούς κωδικοποίησής του, τροποποιούνται διατάξεις για την εφαρμογή της ενωσιακής νομοθεσίας, όπως και των εμπλεκόμενων φορέων.

Γίνεται θεσμοθέτηση-οριοθέτηση απαλλαγών από τον ΕΝΦΙΑ για ακίνητα σε περιοχές που έχουν πληγεί από πρόσφατες φυσικές καταστροφές.

Ρυθμίζονται διαδικαστικά θέματα της φορολογικής διοίκησης, προς διευκόλυνση της ρύθμισης ληξιπρόθεσμων οφειλών.

Παρέχει τη δυνατότητα σε ξένα κράτη, πρεσβείες και προξενεία να παραχωρούν ακίνητα σε αλλοδαπά νομικά πρόσωπα μη κερδοσκοπικού χαρακτήρα για εκπλήρωση του μορφωτικού και πολιτιστικού τους σκοπού από κράτη μέλη της Ευρωπαϊκής Ένωσης.

Ορίζεται η Ανεξάρτητη Αρχή Δημοσίων Εσόδων αρμόδια εκ μέρους της χώρας μας στη διακρατική συνεργασία στο πλαίσιο της Ευρωπαϊκής Ένωσης με το Βασίλειο της Νορβηγίας επί φορολογικών και τελωνειακών αντικειμένων, σχετικά με τη διοικητική συνεργασία, την καταπολέμηση της απάτης και την είσπραξη απαιτήσεων στον τομέα του ΦΠΑ.

Όπως η ίδια αρχή ορίζεται για την Ελλάδα και για τους σκοπούς του πρωτοκόλλου για τη διοικητική συνεργασία και την καταπολέμηση της απάτης στον τομέα του ΦΠΑ και την αμοιβαία συνδρομή για την είσπραξη απαιτήσεων σχετικών φόρων και δασμών της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, από τη μία μεριά, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την άλλη.

Στο σχέδιο νόμου, επίσης, υπάρχει κοινή υπουργική απόφαση, των Υπουργείων Εθνικής Οικονομίας και Οικονομικών και Κλιματικής Κρίσης και Πολιτικής Προστασίας, όπου δίδεται αναστολή της είσπραξης ληξιπρόθεσμων χρεών προς το δημόσιο, καθώς και η αναστολή των πράξεων αναγκαστικής εκτέλεσης επί της περιουσίας πληγέντων από τη θεομηνία για το χρονικό διάστημα πλέον δεκαοκτώ μηνών, για την πληρέστερη προστασία τους.

Όπως και για τη διευκόλυνση των επιχειρήσεων για την καλύτερη λειτουργία της αγοράς δίδεται παράταση προθεσμιών έγκρισης των ετήσιων χρηματοοικονομικών καταστάσεων των τεχνολογικών εταιρειών για την προηγούμενη εταιρική χρήση.

Οφείλω να τονίσω και τη νομοθέτηση για τη μόνιμη πλέον επιστροφή του ΦΠΑ για το αγροτικό πετρέλαιο, τονίζοντας την τεράστια σημασία της ρύθμισης αυτής.

Κυρίες και κύριοι συνάδελφοι, στο σχέδιο νόμου περιγράφονται νομοθετικές παρεμβάσεις, όπως η ρύθμιση ειδικότερων φορολογικών ζητημάτων, η βελτίωση του νομοθετικού πλαισίου, με στόχο την αύξηση της ασφάλειας στις συναλλαγές, η δικαιότερη αντιμετώπιση των φορολογουμένων, η παροχή κρατικής αρωγής σε πληγέντες, η ενεργός συμμετοχή της φορολογικής διοίκησης σε διακρατικές συνεργασίες, δημιουργώντας με τον τρόπο αυτό ένα κλίμα εμπιστοσύνης στον επιχειρηματικό κόσμο, με αποτέλεσμα την αύξηση των επενδύσεων και των δημόσιων εσόδων, που αποτελεί το ζητούμενο για την οικονομική ανάπτυξη της χώρας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Σπάνια.

Θα δώσω τώρα τον λόγο στον κ. Κόντη, Κοινοβουλευτικό Εκπρόσωπο από τους Σπαρτιάτες.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, συζητάμε άλλο ένα νομοσχέδιο με τίτλο «ψηφιακή συναλλαγή» ή οτιδήποτε άλλο έχει σαν προμετωπίδα το «ψηφιακό». Στην ουσία πλέον τα περισσότερα νομοσχέδια ασχολούνται με αυτό και την πράσινη μετάβαση.

Ψηφιακές συναλλαγές και ευκολίες ακούν οι πολίτες, αλλά στη ζωή τους δεν βλέπουν τίποτα να διευκολύνεται. Αντίθετα, δυσκολεύουν τα πάντα, κυρίως οικονομικά. Βλέπουμε ότι σε κάθε συναλλαγή με τις τράπεζες χρεώνεσαι για οτιδήποτε κάνεις. Έχεις μια προπληρωμένη κάρτα κι έναν λογαριασμό και πλέον για να μεταφέρεις χρήματα στον ίδιο τον λογαριασμό σε αυτή την προπληρωμένη κάρτα πληρώνεις 1 ευρώ. Είναι φοβερό αυτό που γίνεται! Είναι ληστεία εκ μέρους των τραπεζών!

Αυτό δεν είναι προσφορά υπηρεσιών. Είναι ληστεία πραγματική και κάποτε πρέπει να έρθει νομοσχέδιο γι’ αυτούς τους ανθρώπους που θησαυρίζουν στην πλάτη των Ελλήνων, είτε με τα θυγατρικά funds που έχουν, που παίρνουν τις περιουσίες τους, τα οποία μέχρι σήμερα κανείς να μας έχει πει ποιος είναι ιδιοκτήτης, αν έχει σχέση η DoValue με τη Eurobank, αν έχει σχέση η Intrum με την Πειραιώς, όλες αυτές οι εταιρείες. Αυτά πρέπει να ψάξουμε να βρούμε σε ένα νομοσχέδιο, κύριε Υπουργέ, και να ψηφίσουμε.

Να φέρουμε ένα νομοσχέδιο και να πούμε ότι σε μία χώρα η οποία πένεται, όπου οι Έλληνες πεινάνε, όπου ακόμα και εσείς οι Βουλευτές με τα μνημόνια κόψατε τον μισθό στο μισό περίπου από ό,τι παίρνατε, κόψατε το δικαίωμα να έχετε συντάξεις, κόψατε τα προνόμια που είχατε, μειώσατε τις συμμετοχές στις επιτροπές -δεν ξέρω αν κάνατε καλά ή όχι- και έρχονται οι διευθυντές, οι CEO των συστημικών τραπεζών, που αποκόμισαν κέρδη 3 δισεκατομμύρια και με προοπτική το 2024 για 5 δισεκατομμύρια και βγάζουν για τους εαυτούς τους μισθούς και προνόμια 2 εκατομμυρίων ευρώ σχεδόν ο καθένας από αυτούς. Κι ενώ οι Έλληνες πληρώνουν ο καθένας από τον μισθό του σε αυτό το ταμείο αλληλεγγύης, έκοψαν κι αυτοί τη συμμετοχή τους στο 10%, που στα 2 εκατομμύρια θα αντιστοιχούσε σε 200 χιλιάδες περίπου και μετράμε ότι παίρνουν μερίσματα, παίρνουν οτιδήποτε άλλο υπό μορφή μπόνους και φτάνουν να μη φορολογούνται σχεδόν καθόλου.

Σε αυτούς πρέπει να υπάρξει μία ειδική νομοθέτηση, γιατί ζουν στην Ελλάδα, ζουν από τους Έλληνες, ζουν στις τράπεζες που έχουν ανακεφαλαιοποιηθεί τόσες φορές και τις οποίες οι Έλληνες από τα ελλείμματά τους έχουν τροφοδοτήσει και έχουν ανακεφαλαιοποιήσει, για να μην μπορούν να τις προσεγγίσουν σήμερα, να μην μπορούν να περάσουν το κατώφλι τους, να μην μπορούν να φτάσουν μέσα, να συναντήσουν έναν υπάλληλο. Αντί αυτού, μιλάνε με ηλεκτρονικούς υπολογιστές και με ΑΤΜ, τα οποία απλά, ψυχρά, κυνικά, τους χρεώνουν σε κάθε συναλλαγή 1 ευρώ.

Εγώ έκανα μια συναλλαγή χθες και μου χρέωσε 4,70 σε μία μεταφορά χρημάτων. Κάποτε πηγαίναμε στο ταμείο και δεν σε χρέωνε τίποτα. Δεν θυμάμαι αν χρέωνε μισό ευρώ ή οτιδήποτε άλλο. Δεν χρέωνε, όμως, ούτε στον ίδιο τον λογαριασμό σου να πιστωθεί η προπληρωμένη κάρτα που έχεις στο παιδί σου, που είναι στο όνομά σου, στον λογαριασμό σου. Για ποιον λόγο το χρεώνουν αυτό οι κύριοι αυτοί;

Έχουν διώξει όλους τους υπαλλήλους. Έχουν κάνει όλα τα καταστήματα ψηφιακά. Έχουν υπερκέρδη δισεκατομμυρίων και δεν συνεισφέρουν στην Ελλάδα. Δεν συνεισφέρουν τίποτα στον Έλληνα φορολογούμενο. Η διαφορά επιτοκίου καταθέσεων και δανεισμού είναι τεράστια. Δεν υπάρχει στον κόσμο. Και συζητάμε για ψηφιακές ευκολίες και ψηφιακά χαρτόσημα, όταν αυτοί οι ίδιοι οι οποίοι κουμαντάρουν το χρηματοπιστωτικό σύστημα δεν συναισθάνονται την κατάσταση στην οποία εσείς μας λέτε ότι είμαστε βυθισμένοι.

Διαβάσαμε την έκθεση του Μάριο Ντράγκι προχθές, ο οποίος, όταν είναι υπέρ των συμφερόντων των κεφαλαιοκουμανταδόρων της Ευρωπαϊκής Ένωσης, αυτά που λέει είναι αποδεκτά. Όταν είναι εναντίον με αυτά που λέει, τον βάζουμε στην άκρη. Τι είπε ο Μάριο Ντράγκι; Είπε ότι στην ουσία η Ευρωπαϊκή Ένωση μας δίνει τις κατευθυντήριες οδηγίες που μας έχει βάλει και έχουμε πνίξει τα πάντα, έχουμε κλείσει την αγροτική παραγωγή, έχουμε μειώσει τα πάντα, οι Έλληνες δεν μπορούν να αναπνεύσουν. Έχουμε φαλιρίσει, μας λέει, έχουμε γίνει μη ανταγωνιστικοί. Σε λίγο καιρό δεν θα υπάρχουμε σαν Ευρώπη. Και είπε ότι χρειαζόμαστε ένα πλάνο Μάρσαλ κάθε χρόνο 800 εκατομμυρίων ευρώ.

Ποιοι θα τα πληρώσουν αυτά τα 800 εκατομμύρια; Θα τα πληρώσουν αυτοί οι φουκαράδες οι πολίτες, οι φτωχοί πολίτες της Ευρωπαϊκής Ένωσης, οι οποίοι βλέπουν να υποδέχεστε τους αλλοδαπούς και να τους δίνετε επιδόματα. Κι επειδή σε οποιονδήποτε αντιδράσει και μιλήσει γι’ αυτό αποδίδετε μορφή ρατσισμού, δεν υπάρχει ρατσισμός σε αυτό. Υπάρχει καθαρά οικονομική προσέγγιση.

Δίνετε επιδόματα τα οποία κανείς δεν μας λέει ποιος πληρώνει. Λέτε «η Ευρωπαϊκή Ένωση» ή «εμείς». Ποιος τα πληρώνει; Και κόβετε από τους Έλληνες τα πάντα. Ο αλλοδαπός πηγαίνει, κύριοι, στη Western Union ή στο MoneyGram και στέλνει όλα τα χρήματά του έξω. Ελληνικό συνάλλαγμα φεύγει κάθε μήνα. Υπάρχει διαρροή τεράστια συναλλάγματος από τη χώρα. Έχετε ελέγξει, έχουν πληρώσει φόρους; Πώς γίνεται αυτό το πράγμα, να φεύγουν τόσα δισεκατομμύρια έξω κάθε χρόνο από τη χώρα; Και ψάχνετε να βρείτε με ψηφιακά χαρτόσημα και αυτά τα φληναφήματα όλα να προχωρήσει η Ελλάδα μπροστά.

Η έκθεση του Μάριο Ντράγκι εκθέτει όλη την Ευρωπαϊκή Ένωση και αυτούς που την ακολουθούν πιστά. Ποιος; Ο Ντράγκι, ο οποίος είναι ένας από τους πιο πιστούς ακολούθους των κελευσμάτων της Ευρωπαϊκής Ένωσης. Βλέπουμε το κλείσιμο των συνόρων από τη Γερμανία τώρα και στο τέλος της ημέρας την πρόταση για επιστροφή των αλλοδαπών οι οποίοι εισήλθαν εκεί στην πρώτη χώρα εισόδου. Θα το φορτωθούμε και αυτό τώρα, κοντά είμαστε, και εμείς καθόμαστε και παρακολουθούμε. Λέμε απλά «καλοδεχούμενοι». Είδαμε τη Δήμαρχο της Τήλου να κάνει ολόκληρο σόου για να υποδεχθεί εκατό ανθρώπους, νεαρούς σαρανταπεντάρηδες, βλέποντας ότι κινδυνεύουν από τη θάλασσα, οι οποίοι κατέβαιναν σε αποβίβαση, με βαλίτσες, με τα μπαγκάζια, τα λάπτοπ τους κ.λπ., και εμείς καθόμαστε και παρακολουθούμε και λέμε ότι θα μας σώσει το ψηφιακό χαρτόσημο ή να σφίξουν τα ζωνάρια οι Έλληνες, να μην τρώνε φαγητό, να κόψουν γεύματα. Αυτό είναι το πρόβλημα της Ελλάδος!

Επίσης, ακούσαμε τον Υπουργό να μας λέει προχθές, τον κ. Σκυλακάκη, ότι θα υπάρξει χρέωση της κατανάλωσης του ύδατος ανάλογα με το ποσοστό των κυβικών που καταναλώνουμε. Όχι κύριοι, δεν θα γίνει αυτό. Είναι περιουσία του ελληνικού λαού το νερό. Δεν θα το κάνετε. Αν θέλετε να χρεώσετε κάποιον, να χρεώσετε κάποιον από τα σαράντα εκατομμύρια των τουριστών που επαίρεστε ότι μπαίνουν στην Ελλάδα με ένα τέλος 10 ευρώ για τον καθένα που έρχεται. Γιατί και αυτοί καταναλώνουν το νερό μας και αυτοί νοικιάζουν Airbnb, πίνουν το νερό, χαλάνε αλόγιστα. Δεν είναι μόνο οι Έλληνες. Να βάλετε ένα τέλος εκεί και θα βγάζετε και μισό δισεκατομμύριο τον χρόνο, λοιπόν, από αυτό, εύκολα. Πολλές φορές το κάνουν. Δεν ξέρω αν είναι για το νερό ή για άλλους λόγους, σας βρήκα μια λύση.

Στο σχολείο της Ικτίνου χθες δεν έγιναν εγκαίνια στη Θεσσαλονίκη στο κέντρο, γιατί οι μαθητές απείχαν, γιατί ξαφνικά μια μέρα πριν τους είπαν ότι κλείνει το θεωρητικό τμήμα της τάξης τους και να πάνε σε ένα άλλο σχολείο στην Καρόλου Ντηλ, η οποία είναι μεν κοντά, αλλά είναι μια τεράστια αλλαγή για τα παιδιά. Πήγαιναν σε ένα σχολείο επί πολλά χρόνια και ξαφνικά θυμήθηκαν κάποιοι ότι επειδή η τάξη έχει δώδεκα άτομα πρέπει να το κλείσουμε και να πάνε σε ένα άλλο σχολείο, ένα άλλο ίδρυμα. Βάλτε στα σχολεία, κύριοι, δασκάλους, καθηγητές. Υπάρχουν ένα σωρό οι οποίοι περιμένουν εν αναμονή χρόνια. Δεν έχουν οργανική. Πώς λέμε ότι δεν έχουμε άτομα τα οποία μπορούν να πληρώσουν τις θέσεις; Υπάρχουν, διορίστε τους να πάνε να εργαστούν. Το ίδιο με τους γιατρούς, δεν μπορεί να λέμε ότι δεν έχουμε γιατρούς και να υπάρχουν αδιόριστοι γιατροί, οι οποίοι φεύγουν στο εξωτερικό, αναζητώντας μια καλύτερη τύχη.

Όλα αυτά, λοιπόν, είναι τα βασικά ζητήματα που αντιμετωπίζει η Ελλάδα συν τις αυξήσεις οι οποίες είναι καθημερινές. Εμείς αντί να καταπιαστούμε με αυτά, αντί να κοιτάξουμε -εγώ άρχισα από αυτό το σημαντικό θέμα το οποίο είναι η πρόκληση έναντι του ελληνικού λαού των διευθυντών των συστημικών τραπεζών- να τους βάλουμε να πουν ότι πρώτοι θα συμβάλουν και θα κόψουν -όχι θα αυξήσουν- τις αποδοχές τους, μπορούν να ζήσουν εύκολα και με 200.000 ευρώ τον χρόνο -το λέω, είναι ένα τεράστιο ποσό, ούτε ο Πρόεδρος του Αρείου Πάγου δεν παίρνει αυτά τα χρήματα ούτε ο Πρόεδρος της Δημοκρατίας- και όχι δύο εκατομμύρια που ανερυθρίαστα αποφάσισαν και έδωσαν. Μια σωστή κυβέρνηση θα τους είχε τραβήξει τα αυτιά, κύριοι. Δεν μας ενδιαφέρει αν είναι ιδιωτικές ή οτιδήποτε άλλο. Θα τους είχε τραβήξει τα αυτιά. Είναι πρόκληση στη σημερινή Ελλάδα δύο εκατομμύρια μισθός. Και σας λέω, σκεφτείτε και εσείς οι ίδιοι όταν κληθήκαμε να κόψετε το ένα να κόψετε το άλλο. Και τους αφήνετε να κοροϊδεύουν τους Έλληνες τους οποίους εκμεταλλεύονται καθημερινά με τις χρεώσεις, τις προτάσεις, όλα αυτά, τον τρόπο της λειτουργίας των τραπεζών και στο τέλος της ημέρας τη διαφορά στα επιτόκια, όπως είπαμε πριν.

Δεν είναι δυνατόν να τοκίζουν οι τράπεζες με 10% και 12% και να παίρνουν 2% οι πολίτες που έχουν τα χρήματά τους εκεί. Για να μην πω ότι αν πάει ένας πολίτης σήμερα στην τράπεζα και θελήσει να σηκώσει τα χρήματα που έχει, θα του βγάλουν την ψυχή για να τα σηκώσει, όπως έχουν καταγγείλει πάρα πολλοί. Και για να μην πω ότι με τα ψηφιακά, όλα αυτά, που υποτίθεται έχουν διασφαλίσει τα χρήματα των Ελλήνων, χιλιάδες Έλληνες καθημερινά πέφτουν θύματα απάτης από fishing, από mail τα οποία παίρνουν υποτίθεται για επικαιροποίηση των λογαριασμών τους, για οτιδήποτε άλλο έχει σχέση με τραπεζικά θέματα. Έχουν πέσει θύματα δεκάδες χιλιάδες Έλληνες. Αν υπάρξει η δυνατότητα να γίνει μια καταγραφή, θα εκπλαγείτε πόσο πολλοί είναι αυτοί. Αυτά είναι, λοιπόν, τα θέματα μας.

Το μόνο που μπορώ να πω σε αυτό το νομοσχέδιο και ελπίζω επειδή γνωρίζω ότι γίνεται δουλειά εκεί στο Γαλάτσι, στον δήμο, μας χαροποιεί ότι ο δήμος επιθυμεί να αναστυλώσει το κλειστό -το οποίο έχουν παρατήσει όλες οι κυβερνήσεις- του Γαλατσίου και να το χρησιμοποιήσει μαζί με τους άλλους αθλητικούς χώρους, για να αθλούνται τα παιδιά του Γαλατσίου και των άλλων περιοχών. Θα ψηφίσουμε «υπέρ» αυτού του άρθρου, όπως και κάποια άρθρα τα οποία είναι υπέρ του συμφέροντος των πολιτών.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κόντη.

Θα δώσω τον λόγο στον κ. Γιάννη Οικονόμου από τη Νέα Δημοκρατία.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, οι Έλληνες πολίτες μετά τη φοβερή δεκαετή ταλαιπωρία των μνημονίων νιώθουν ότι η χώρα μας, η Ελλάδα, έμεινε πίσω. Σε μια εποχή που η παγκόσμια οικονομία έτρεχε, που ο τεχνολογικός μετασχηματισμός εξελισσόταν, η Ελλάδα δυστυχώς ήταν εκτός παιχνιδιού. Μείναμε πολύ πίσω και παρά το γεγονός ότι από το 2019 μέχρι σήμερα έχουν γίνει τεράστια βήματα με επιδόσεις που σε πολλές περιπτώσεις είναι πολύ πάνω από τον ευρωπαϊκό μέσο όρο, ακόμα παλεύουμε να επανακάμψουμε και να μπούμε σε τροχιά, διότι δυστυχώς τα πράγματα αυτά δεν γίνονται διά μαγείας και δεν γίνονται εύκολα. Οι πρώην κομμουνιστικές χώρες, για παράδειγμα, οι πρώην λαϊκές δημοκρατίες, όσες από αυτές κατάφεραν να μπουν στο τρένο αυτού του είδους της ανάπτυξης, όπως για παράδειγμα η Πολωνία και η Τσεχία, πέρασαν δεκαετίες, είκοσι πέντε και πλέον μαρτυρικά χρόνια.

Πρόσφατα στη Διεθνή Έκθεση της Θεσσαλονίκης ο Πρωθυπουργός περιέγραψε την πορεία που έχει διανύσει η χώρα μας την τελευταία πενταετία. Μίλησε για τις προκλήσεις που έχουμε μπροστά μας και ανακοίνωσε πολιτικές αντιμετώπισης των προβλημάτων της κοινωνίας που βρίσκονται στη σωστή κατεύθυνση και που θα παραγάγουν λύσεις στο διάστημα μέχρι το 2027. Τις πολιτικές αυτές έχουν αρχίσει να εξειδικεύουν οι Υπουργοί και στο νομοσχέδιο που συζητούμε σήμερα υπάρχουν δύο συγκεκριμένα άρθρα για τα οποία θέλω να αναφερθώ και πιο ειδικά παρακάτω, που βρίσκονται προς την κατεύθυνση αυτή.

Το πρώτο αφορά τη γενναία μείωση της έκπτωσης στον φόρο εισοδήματος των προσώπων των εταιρειών οι οποίες κάνουν δωρεές στο δημόσιο, στο συνολικό ύψος της δωρεάς και όχι σε ένα μέρος, όπως ήταν προηγουμένως. Νομίζω ότι πρόκειται για μια πολύ σοβαρή εξέλιξη, μια πολύ σοβαρή παροχή εκ μέρους του δημοσίου, κυρίως όταν και στην Έκθεση της Θεσσαλονίκης ο Πρωθυπουργός, αλλά και σε άλλες περιπτώσεις, αναδεικνύει τη σημασία συνδρομής του ιδιωτικού τομέα σε μια σειρά από βασικές, από ουσιαστικές ανάγκες που αντιμετωπίζει η ελληνική πολιτεία, όπως για παράδειγμα τη συμπλήρωση πέραν των 250 εκατομμυρίων που ανακοίνωσε ο Πρωθυπουργός στο πρόγραμμα «Μαριέττα Γιαννάκου» για επισκευές σε ό,τι αφορά τα δημόσια σχολεία σε όλη την Ελλάδα, ένα επιπλέον κίνητρο στον ιδιωτικό τομέα να έρθει να συνδράμει, όπως το έχει κάνει και σε άλλες περιπτώσεις.

Φυσικά κομβική θέση σε όλα αυτά που ανακοίνωσε ο Πρωθυπουργός και που περιλαμβάνει και το νομοσχέδιο σήμερα έχει η ενίσχυση του πρωτογενούς τομέα. Έτσι στο σημερινό νομοσχέδιο περιλαμβάνεται ένα σημαντικό άρθρο για τους Έλληνες παραγωγούς, για τους αγρότες. Μιλώ για τη μόνιμη κατάργηση πλέον, τη μονιμοποίηση της απαλλαγής του αγροτικού κόσμου από τον ειδικό φόρο κατανάλωσης στο αγροτικό πετρέλαιο. Πρόκειται για μια δέσμευση και προγραμματική της Νέας Δημοκρατίας, κάτι που έκτακτα εφαρμόζονταν όλα τα προηγούμενα χρόνια και που πλέον από 1-1-2025 μονιμοποιείται. Πλέον θα απαλλάσσονται από τον ειδικό φόρο κατανάλωσης οι παραγωγοί μας, οι αγρότες μας, με μια υπουργική απόφαση που νομίζω θα καταρτιστεί, κύριε Υπουργέ, σύντομα, θα προσδιορίζεται η διαδικασία, θα προσκομίζουν τα τιμολόγια και θα απαλλάσσονται από τον φόρο που καταβάλλουν κατά τη διάρκεια της χρονιάς.

Έχει σημασία να πούμε ότι το ποσό αυτό είναι τελείως ακατάσχετο και ανεκχώρητο έναντι της οποιασδήποτε οφειλής υπάρχει. Είτε αυτό αφορά φορολογικές αρχές είτε αφορά άλλους δημόσιους οργανισμούς, δήμους, περιφέρειες είτε αφορά ιδιωτικά νομικά πρόσωπα, τράπεζες για παράδειγμα, θα πάει κατευθείαν στους παραγωγούς. Επίσης δεν συνυπολογίζεται εισοδηματικά στα κριτήρια βάσει του οποίου ενδεχομένως έχουν και άλλες παροχές ή οποιαδήποτε άλλα επιδόματα. Πολύ σημαντικό, λοιπόν, γιατί είναι αυτούσιο, τους επιστρέφεται, μια συνδρομή της Κυβέρνησης σε ό,τι αφορά τη μείωση του κόστους παραγωγής.

Θέλω να υπενθυμίσω ότι τα τελευταία χρόνια η Κυβέρνηση με συνέπεια εφαρμόζει το μέτρο αυτό.

Φέτος τον περασμένο Μάρτιο, Απρίλιο αν δεν απατώμαι, περίπου 39,8, 40 εκατομμύρια διατέθηκαν για την επιστροφή του ειδικού φόρου κατανάλωσης των παραγωγών και βεβαίως θα γίνει και η εξόφληση το επόμενο διάστημα.

Σπεύδω να πω, διότι πάντοτε όταν η Κυβέρνηση εξαγγέλλει τέτοιου είδους μέτρα και τα συζητάμε στη Βουλή, στη δημόσια σφαίρα, πάντοτε υπάρχει κριτική ότι «εν πάση περιπτώσει και τι νομίζετε ότι κάνατε; Λύσατε το πρόβλημα; Είναι σταγόνα στον ωκεανό», προφανώς και το πρόβλημα της μείωσης του κόστους παραγωγής στο σύνολό του δεν λύνεται αν και το μέτρο αυτό δεν είναι το μόνο που η Κυβέρνηση έχει ψηφίσει. Μην ξεχνάμε τις ειδικά προνομιακές θα έλεγα, εξαιρετικά μειωμένες τιμές ρεύματος που θα απολαμβάνουν οι Έλληνες παραγωγοί για την επόμενη δεκαετία, με βάση τις εξαγγελίες και τις ρυθμίσεις που ψηφίσαμε στη Βουλή πριν τις εκλογές του 2023. Σε έναν χρονικό ορίζοντα δέκα χρόνων θα μπορούν οι παραγωγοί να έχουν σημαντικά χαμηλότερο ρεύμα. Όμως, όλα αυτά και άλλα δεν αναιρούν προφανώς την πολύ δύσκολη κατάσταση μέσα στην οποία επιχειρούν οι Έλληνες παραγωγοί. Μια σειρά από αιτίες, όπως οι δραστικές αλλαγές στην γεωργία παγκοσμίως, χρόνια προβλήματα και αδυναμίες του πρωτογενούς τομέα στη χώρα μας και φυσικά η κλιματική κατάρρευση των τελευταίων ετών συγκροτούν μια εξαιρετικά δύσκολη πραγματικότητα.

Γι’ αυτό και η ψήφιση της συγκεκριμένης πρόβλεψης σήμερα, κύριε Υπουργέ, κυρίες και κύριοι συνάδελφοι εκτός από την ουσιαστική της αξία έχει και έναν κατά τη γνώμη μου σημαντικό συμβολισμό. Δείχνει ότι για τη χώρα είναι μόνιμη αναγκαιότητα και για την Κυβέρνησή μας είναι διαρκής προτεραιότητα το να δίνουμε μεγάλη βαρύτητα στα ζητήματα που αφορούν τον πρωτογενή τομέα, να τα αντιμετωπίζουμε μέσα από το πρίσμα και τη ματιά μιας ολιστικής πολιτικής. Γιατί μόνο με αυτόν τον τρόπο, μόνο δηλαδή με μια ολιστική κυβερνητική προσέγγιση, θα μπορέσουμε να κάνουμε τον πρωτογενή τομέα δομικά ανταγωνιστικό, να τον μεγαλώσουμε συνολικά και αποτελεσματικά, μέσα από επενδύσεις που έχουν να κάνουν με την εκπαίδευση των αγροτών, με την εκπαίδευση σε νέες τεχνολογίες, με την εκπαίδευση σε δράσεις εξωστρέφειας, με την εκπαίδευση σε δράσεις που θα μεγαλώσουν την παραγωγή και φυσικά μέσα από πολιτικές μείωσης του κόστους παραγωγής, όπως αυτή που ψηφίζουμε σήμερα, θα μπορέσουμε να έχουμε καλύτερα και μεγαλύτερα εισοδήματα, θα μπορέσουμε να εξασφαλίσουμε τις συνθήκες επιβίωσης του αγροτικού κόσμου μέσα σε ένα περιβάλλον αξιοπρέπειας. Και αυτό, κυρίες και κύριοι συνάδελφοι, είναι ευθέως συνδεδεμένο με την κοινωνική θωράκιση της περιφέρειας, είναι ευθέως συνδεδεμένο με τη συνοχή, με την ανθεκτικότητα και με την προοπτική της ελληνικής κοινωνίας και της πατρίδας μας.

Ελλάδα και Ευρώπη βρισκόμαστε αντιμέτωποι με σημαντικές προκλήσεις, προκλήσεις που στη βάση τους έχουμε την επισιτιστική ασφάλεια, τα τρόφιμα, το νερό και δεν έχουμε το περιθώριο απέναντι σε αυτές τις προκλήσεις ούτε να είμαστε αδιάφοροι ούτε να τις αντιμετωπίζουμε με αποσπασματικό τρόπο.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Οικονόμου.

Θα δώσω τώρα τον λόγο στον κ. Κωνσταντίνο Χήτα, Κοινοβουλευτικό Εκπρόσωπο της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Ξέρετε, κύριε Υπουργέ, η ιστορία επαναλαμβάνεται ως φάρσα και πρωταγωνίστρια είναι πάλι η οικογένεια Μητσοτάκη. Θυμάστε, αν και είστε αρκετά νέος, ο πατέρας του νυν Πρωθυπουργού, ο Κωνσταντίνος Μητσοτάκης ως Πρωθυπουργός είχε βρει τότε αφορμή τη λειψυδρία -πέρασε ένα τσουνάμι τέτοιο, τότε η Αθήνα-, και είχε επιβάλει ένα προσωρινό χαράτσι στους λογαριασμούς ύδρευσης. Και φυσικά το προσωρινό αυτό χαράτσι -ουδέν μονιμότερο του προσωρινού- δεν το πήρε ποτέ πίσω. Ακριβώς το ίδιο σχέδιο εφαρμόζει τώρα και ο υιός Μητσοτάκη, ο κ. Κυριάκος Μητσοτάκης, με το νερό. Θα πούμε το νερό, νεράκι με Κυβέρνηση Μητσοτάκη. Αφού, λοιπόν, η Κυβέρνηση της Νέας Δημοκρατίας, η Κυβέρνηση του κ. Μητσοτάκη επί πέντε ολόκληρα χρόνια -φωνάζαμε εδώ, πάλι ήμασταν εμείς οι επικινδυνολόγοι, οι γραφικοί, οι λαϊκιστές- άφησε αθωράκιστη τη χώρα χωρίς υποδομές και την επάρκεια και για τη χρηστή διαχείριση των υδάτων έρχεται τώρα να επιβάλλει νέο χαράτσι στο νερό. Και όλα αυτά με φόντο, και ας λέτε ό,τι θέλετε εσείς, την ιδιωτικοποίηση του νερού. Θα το πούμε με Κυβέρνηση Μητσοτάκη το νερό, νεράκι. Ο κόσμος θα πει το νερό, νεράκι. Το συγκεκριμένο, λοιπόν, πρόβλημα το ζητούσαμε χρόνια πριν και πέρσι και πρόπερσι. Καλές είναι οι διαπιστώσεις ότι έχουμε πρόβλημα, αλλά δεν είναι δουλειά της Κυβέρνησης. Η Κυβέρνηση δεν κάνει διαπιστώσεις. Η Κυβέρνηση προλαμβάνει, λύνει προβλήματα, δεν διαπιστώνει απλά.

Χθες ο κ. Σκυλακάκης ανακοίνωσε αυξήσεις στα τιμολόγια νερού, με κλιμακωτές όπως είπε χρεώσεις. Εδώ υπάρχει πλήρης ανακολουθία, ο καθένας λέει ό,τι θέλει, ό,τι να’ ναι. Πραγματικά η κυβέρνησή του ό,τι να’ ναι. Ο Πρωθυπουργός τι είπε στη ΔΕΘ; Αν θέλουμε να είμαστε απολύτως σίγουροι ότι η Αττική ως προς την ύδρευση είναι θωρακισμένη για τις επόμενες δεκαετίες, πρέπει να αντιμετωπίσουμε και τα πιο ακραία σενάρια κλιματικής κρίσης. Για όλα φταίει η κλιματική κρίση, εννοείται. Είναι ένα έργο το οποίο οφείλουμε, λέει, να το υλοποιήσουμε. Κάντε το ρε παιδιά το έργο. Τι περιμένετε; Πόσα χρόνια πρέπει να κυβερνήσετε τον τόπο αυτόν για να κάνετε ένα έργο; Στη σύγχρονη ιστορία είστε πέντε. Παλιότερα αν πάμε είστε καμμιά τριανταριά χρόνια. Πόσα θέλετε να κυβερνήσετε για να κάνετε ένα έργο; Πόσα θέλετε; Πείτε θέλουμε εξήντα χρόνια για να κάνουμε ένα βήμα μπροστά, να ξέρει ο κόσμος να σας ψηφίζουν για τα επόμενα εξήντα χρόνια. Αυτό είναι το business plan σας. Εξήντα χρόνια ρε παιδιά, δεν σας φθάνουν. Τι να πω πραγματικά; Δυστυχώς τα χειρότερα έρχονται.

Κύριε Υφυπουργέ, πείτε μου λίγο με το άρθρο 38. Έχουμε την καλή διάθεση να ψηφίσουμε το άρθρο 38. Τι λέει το άρθρο 38; Αναγνωρίζονται ως δαπάνες οι δωρεές των εταιρειών προς το Άγιο Όρος. Τελεία. Βάλτε μια τελεία εκεί. Κάντε μια νομοτεχνική βελτίωση για να μπορέσουμε να ψηφίσουμε και εμείς το άρθρο αυτό. Βγάλτε από μέσα τις ΜΚΟ. Τι δουλειά έχουν οι ΜΚΟ με το Άγιον Όρος; Γιατί αν είχατε το άρθρο αυτό μόνο για τις ΜΚΟ θα λέγαμε όχι. Εννοείται με τα δύο χέρια όχι. Αν είχατε το άρθρο αυτό να αναγνωρίζονται οι δαπάνες ως δωρεές των εταιρειών προς το Άγιο Όρος, μόνο για το Άγιο Όρος, εννοείται θα ψηφίζαμε, να, με τα δύο χέρια. Τώρα τι δουλειά έχουν οι ΜΚΟ με το Άγιο Όρος; Βγάλτε τις ΜΚΟ από μέσα, την κοινωνία των πολιτών όπως τις λέτε και τις έχετε ντύσει με ένα μανδύα, που είναι καραμπινάτες ΜΚΟ να μπορέσουν να ψηφίσουν το άρθρο. Μέχρι το απόγευμα-βραδάκι έχουμε χρόνο, φέρτε για νομοθετική βελτίωση για να μπορέσει και η Ελληνική Λύση να υπερψηφίσει το άρθρο αυτό. Κάντε το.

Ξέρετε, για να πάω σε κάτι άλλο, ο λαός λέει «ό,τι σπέρνεις θερίζεις». Και είναι πολύ αργά για δάκρυα, κύριε Υφυπουργέ.

Κύριε Υφυπουργέ, είναι αργά για δάκρυα, γιατί θυμάμαι όλους μας εδώ από το 2019 να μιλάμε για το τεράστιο πρόβλημα της παράνομης μετανάστευσης και το μόνο που λέγατε τότε ήταν να μας χαρακτηρίζετε είτε επικινδυνολόγους είτε ακραίους είτε ρατσιστές είτε εθνικιστές είτε ακροδεξιούς. Τώρα που έσφιξαν τα πράγματα πολύ; Αυτά που ζούμε τώρα είναι το αποτέλεσμα όλων των πράξεων που κάνατε, που κάνατε τη χώρα ρεμπέτ ασκέρ, που μπαίνει ο κάθε ένας παράνομος, χωρίς να υπάρχει κανένα πρόβλημα, χωρίς κανένα έλεγχο, είναι αυτά τα αποτελέσματα των νομοσχεδίων που ψηφίζετε μαζί με ΣΥΡΙΖΑ και ΠΑΣΟΚ και τα υπόλοιπα αριστερά κόμματα και νομιμοποιείτε εν μια νυκτί χιλιάδες παράνομους μετανάστες στο όνομα των εργατών γης. Αυτά κάνετε. Και τώρα είναι πολύ προβληματισμένος ο κ. Μητσοτάκης τώρα. Και τώρα που το γυρίζει; Τι γίνεται τώρα; Τώρα τι γίνεται; Τώρα που όλη η Ευρώπη αλλάζει ρότα γιατί έχει φτάσει στο απροχώρητο η κατάσταση; Τώρα που μετά τις τελευταίες εκλογές στην Σαξονία και στη Θουριγγία στις οποίες τα κόμματα του κυβερνητικού συνασπισμού διαλύθηκαν, ο Σολτς θυμήθηκε τώρα να σφίξει τα ζωνάρια; Τώρα θυμήθηκε; Και τι θέλει να κάνει ο Γερμανός; Να χρηματοδοτήσει πάλι τις χώρες πρώτης γραμμής υποδοχής, όπως η Ελλάδα και να γίνει εδώ και πάλι αποθήκες ψυχών με κάποια ευρώ παραπάνω που θα στείλει.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Οι δηλώσεις λοιπόν του κ. Μητσοτάκη για την πρωτοφανή απόφαση της Γερμανίας να καταργήσει ουσιαστικά, γιατί αυτό κάνει η Γερμανία, τη ζώνη Σένγκεν αποτελούν τον ορισμό της υποκρισίας, όταν πριν από τρεις μήνες, λίγο πριν κλείσει το Ευρωκοινοβούλιο εσείς, όλα αυτά τα κόμματα του Ευρωπαϊκού Λαϊκού Κόμματος, οι Πράσινοι, οι Αριστεροί, οι Σοσιαλιστές, όλοι αυτοί οι υποστηρικτές της woke ατζέντας και της μεγάλης μπίζνας του μεταναστευτικού, γιατί μιλάμε για δισεκατομμύρια ευρώ, όταν λοιπόν όλοι εσείς λίγο πριν κλείσει η Ευρωβουλή και λίγο πριν γίνουν οι ευρωεκλογές και ενώ γνωρίζατε ότι θα αλλάξει ο χάρτης της Ευρωβουλής και ότι τα πατριωτικά κόμματα, αυτά που πιστεύουν στα έθνη-κράτη, θα αυξήσουν δυνάμεις, φροντίσατε να περάσετε εν νυκτί το Σύμφωνο Μετανάστευσης και να χειροτερέψετε ακόμα περισσότερο την κατάσταση.

Ήταν ο ίδιος ο κ. Μητσοτάκης ο οποίος έδωσε στον Καγκελάριο Σολτς το πράσινο φως για να στέλνει στρατιές παράνομων μεταναστών στην Ελλάδα, γεγονός που μόνο η Ελληνική Λύση τότε είχε καταγγείλει έγκαιρα και αποκαλύπτοντας ουσιαστικά τις συγκεκριμένες πτήσεις που έφευγαν από μεγάλες γερμανικές πόλεις προς την Αθήνα. Σιγή ασυρμάτου εσείς οι υπόλοιποι. Τώρα σπείρατε ανέμους και θα θερίσουμε θύελλες με αυτά που κάνατε στο μεταναστευτικό.

Ήταν ο ίδιος ο κ. Μητσοτάκης ο οποίος δεν ολοκλήρωσε τον φράχτη στον Έβρο, έστω αυτόν τον φράχτη. Εμείς είχαμε πει για τσιμεντένιο τείχος από το 2019, εσείς κάνατε ένα φράχτη για οικόσιτα και ακόμη δεν τον έχετε ολοκληρώσει. Ξοδέψατε εκατομμύρια ευρώ για λίγα μόλις χιλιόμετρα με προβληματική κατασκευή. Και ακόμη δεν έχει ολοκληρωθεί. Και το χρησιμοποιήσατε ως προεκλογικό ντεκόρ για να κάνετε το κομμάτι σας προεκλογικά και δίνατε φωτογραφίες μπροστά από τον φράχτη για να παραπλανήσετε για άλλη μια φορά τους Έλληνες πολίτες.

Το πρώτο τετράμηνο του 2019, τότε που λέγαμε: «Αμάν, τι γίνεται;» είχαν φτάσει στην Ελλάδα έντεκα χιλιάδες παράνομοι μετανάστες και το πρώτο τετράμηνο του 2024 δώδεκα χιλιάδες μετανάστες. Δεν τα λέμε εμείς. Εμείς λέμε ότι είναι πολύ παραπάνω. Είναι τα στοιχεία του Υπουργείου. Το αρμόδιο Υπουργείο δίνει τα στοιχεία αυτά. Φανταστείτε πόσο ψαλιδισμένα είναι αλλά και πάλι τα νούμερα είναι ανατριχιαστικά.

Τώρα θα σας πιάσει πάλι ο πατριωτικός οίστρος. Τόσα χρόνια διαλύσατε τη χώρα, ανοίξατε τα σύνορα σε όλους, δίνετε κάρτες διαμονής στον κάθε έναν εδώ πέρα για να αυξηθεί η εγκληματικότητα, τους χρυσοπληρώνετε όλους αυτούς και τώρα θα μας το παίξετε πάλι πατριώτες. Καλά-καλά, θα τα πούμε. Έχουμε καιρό να τα πούμε.

Πάμε τώρα στην οικονομία. Τι ωραία που τα είπε Πρωθυπουργός, πάρα πολύ ωραία. Έχουμε δύο δρόμους να διαλέξουμε εδώ. Ο ένας δρόμος είναι να πιστέψουμε όσα είπε ο Πρωθυπουργός της χώρας στη ΔΕΘ, που μπορεί να πει ό,τι θέλει, ό,τι του γράφουν οι λογογράφοι και να παρουσιάσει μια στρεβλή εικόνα. Ο άλλος δρόμος που μπορούμε να επιλέξουμε είναι να πιστέψουμε αυτά που λέει η EUROSTAT. Εάν ρωτήσουμε εκατό ανθρώπους: «Ποιον πιστεύετε; Τον κ. Μητσοτάκη ή τα στοιχεία της EUROSTAT;» πιστεύω ότι και οι εκατό θα πουν τα στοιχεία της EUROSTAT γιατί είναι στοιχεία, είναι αριθμοί, είναι γραμμένα.

Θα καταθέσω στα Πρακτικά όλο τον πακτωλό αυτόν της EUROSTAT που ό,τι θα σας πω τώρα εμπεριέχεται εκεί. Τι μας λέει, λοιπόν, η EUROSTAT, κύριε Υπουργέ, που κομπάζετε για την ευμάρεια και τα πλούτη των Ελλήνων; Μας λέει ότι το 27% των Ελλήνων αντιμετωπίζει τον κίνδυνο της φτώχειας και του κοινωνικού αποκλεισμού, στη σελίδα 27. Δείτε το. Θα το καταθέσω στα Πρακτικά. Αν μπείτε στη σελίδα 27 λέει αυτό ακριβώς, ότι το 27% των Ελλήνων αντιμετωπίζει κίνδυνο φτώχειας και κοινωνικού αποκλεισμού.

Τι άλλο λέει εδώ; Το εκτύπωσα όλο για να το πάρετε όλοι. Ότι το 42% των Ελλήνων αδυνατεί να ανταπεξέλθει σε ένα έκτακτο έξοδο. Τι είναι ένα έκτακτο έξοδο; Για παράδειγμα χάλασε το αυτοκίνητο και δεν μπορεί να το επισκευάσει, στη σελίδα 28. Διαβάστε τα. Δείτε τα. Εμείς πιστεύουμε τη Eurostat και όχι τον Μητσοτάκη και νομίζω ότι πράττουμε ορθώς.

Το 43% των Ελλήνων αδυνατεί να χρηματοδοτήσει διακοπές μιας εβδομάδας μακριά από το σπίτι του. Πού το λέει αυτό; Στη σελίδα 29. Δείτε και διαβάστε. Δείτε κι αυτά. Δώστε στον κ. Χατζηδάκη ή στον κ. Μητσοτάκη αυτό.

Σ’ αυτές τις κατηγορίες, λοιπόν, είμαστε στην τέταρτη χειρότερη θέση στην Ευρωπαϊκή Ένωση. Παραλίγο να παίρναμε μετάλλιο. Είμαστε στην τέταρτη χειρότερη θέση στην Ευρωπαϊκή Ένωση. Αυτή είναι η Ελλάδα της Κυβέρνησης Μητσοτάκη. Κι εσείς μοιράζατε «κατοστάρικα» και «εκατονπενηντάρικα» στη ΔΕΘ και κάνατε τους «καμπόσους» προσπαθώντας να παραπλανήσετε τον κόσμο και τους αστυνομικούς ότι πήραν και 20% αύξηση στα νυχτερινά τους, ήτοι 50 σεντς την ώρα. Ω, τι ντροπή. Ω, τι ντροπή!

Δεν ντραπήκατε καθόλου να προβείτε σε αυτές τις κινήσεις και σε αυτές τις δηλώσεις σε μια χώρα, και κλείνω, κυρία Πρόεδρε, την οποία παρουσιάζετε ως τον «Κήπο της Εδέμ». Είναι η χώρα αυτή που σας παρουσίασα εδώ, μέσω EUROSTAT, πριν από λίγο. Είναι η χώρα αυτή η οποία χρωστάει 407 δισεκατομμύρια όταν χρεοκοπήσαμε με 299 εκατομμύρια, όταν χρεοκοπήσαμε -και ήσασταν αγέννητα, παιδιά μου, εκεί επάνω- χρωστούσαμε 299 εκατομμύρια. Τώρα, που είμαστε πλούσιοι, χρωστάμε 407 δισεκατομμύρια. Ούτε να το πω δεν μπορώ ούτε να το γράψω αυτό το νούμερο. Χρωστάμε 407 δισεκατομμύρια.

Τα κόκκινα δάνεια υπερβαίνουν τα 230 δισεκατομμύρια. Σε αυτά δεν αναφέρθηκε στην Έκθεση ο Πρωθυπουργός. Να μας πει «τι κάνετε γι’ αυτά;». Δεν ρωτάτε τους Έλληνες αν μπορούν και πώς να ανταποκριθούν. Πώς μπορούν να ζήσουν, να πληρώσουν το ακριβότερο ρεύμα, να πληρώσουν από τα ακριβότερα καύσιμα στην Ευρώπη, από τα ακριβότερα καλάθια στα σουπερμάρκετ; Πώς τη βγάζει ο Έλληνας δεν το ρωτάτε. Μας λέτε: Μειώσαμε την ανεργία, όλα πάνε καλά, προχωράμε, χειροκροτήματα, 50 σεντς οι αστυνομικοί πάνω, τι ωραία που περάσαμε, του χρόνου πάλι στη ΔΕΘ. Αφού δεν έχετε και τίποτα δίπλα. Διαλυμένο καράβι εδώ, το ΠΑΣΟΚ ψάχνει αρχηγό και εσείς πορεύεστε εν ειρήνη.

Ολοκληρώνω, κύριε Πρόεδρε. Έχω να πω κι άλλα, αλλά θα σταματήσω εδώ σεβόμενος τη διαδικασία, τον χρόνο και τους συναδέλφους. Θα το καταθέσω στα Πρακτικά. Κάντε έναν κόπο και πάρτε το. Έχει ενδιαφέροντα στοιχεία μέσα, μήπως και «ξυπνήσετε», το πάρετε αλλιώς και ασχοληθείτε λίγο με τους Έλληνες πολίτες, οι οποίοι πραγματικά υποφέρουν.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Επιτρέψτε μου να κάνω μια ανακοίνωση.

Κυρίες και κύριοι συνάδελφοι, ο Βουλευτής κ. Νικολαΐδης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Θα δώσω τον λόγο, για μια σύντομη παρέμβαση, στον Υφυπουργό Κλιματικής Κρίσης και Πολιτικής Προστασίας κ. Τριαντόπουλο. Μετά θα ακολουθήσει η κ. Καζάνη, ο κ. Τσιρώνης, ο κ. Καππάτος και ο κ. Καραθανασόπουλος.

Κύριε Υπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κύριοι συνάδελφοι, θα αναφερθώ στα δύο πρώτα άρθρα της τροπολογίας, που κατέθεσε ο κύριος Υφυπουργός και αφορούν φυσικές καταστροφές και ακραία φαινόμενα.

Το πρώτο άρθρο αφορά τη χρονική διάρκεια πρόνοιας για τα φυσικά και νομικά πρόσωπα που επλήγησαν από φυσικές καταστροφές, όσον αφορά τις φορολογικές τους υποχρεώσεις και τις πράξεις αναγκαστικής εκτέλεσης. Και στις δύο περιπτώσεις ο μέγιστος χρονικός ορίζοντας αναστολής για τους πληγέντες από φυσικές καταστροφές αυξάνεται από τους δώδεκα στους δεκαοκτώ μήνες. Έτσι, σε μεγάλες φυσικές καταστροφές η πρόνοια και η στήριξη του κράτους διευρύνονται, ώστε τα φυσικά και νομικά πρόσωπα που χτυπήθηκαν από μια θεομηνία, να έχουν περισσότερο χρόνο, για να σταθούν στα πόδια τους και να ξεπεράσουν τις δυσμενείς επιπτώσεις από τη θεομηνία.

Είναι κάτι που θεσμοθετείται για πρώτη φορά -και θέλω να ευχαριστήσω και τον Υφυπουργό για τη συνεργασία- λαμβάνοντας υπ’ όψιν τα νέα δεδομένα της κλιματικής κρίσης και των δυσμενών επιπτώσεων αυτής.

Το δεύτερο άρθρο δεν είναι οριζόντιο όπως το πρώτο, αλλά είναι στοχευμένο. Το δεύτερο άρθρο αφορά τα μέτρα ενίσχυσης των επιχειρήσεων, που υπέστησαν σημαντικές δυσμενείς επιπτώσεις, λόγω των ακραίων φαινομένων στον Παγασητικό Κόλπο. Πρόκειται για μέτρα, που σε συνέχεια συνεργασίας με τον Πρωθυπουργό κ. Κυριάκο Μητσοτάκη, τον Υπουργό Επικρατείας και όλους τους αρμόδιους Υπουργούς ανακοινώθηκαν από την πρώτη στιγμή.

Σήμερα με την παρούσα διάταξη θεσμοθετούνται τα μέτρα που αφορούν το ειδικό σχήμα ενίσχυσης των επιχειρήσεων, λόγω των απωλειών τους: Την αναστολή καταβολής των φορολογικών υποχρεώσεων και την αναστολή καταβολής των ασφαλιστικών υποχρεώσεων. Είναι τα πρώτα βασικά μέτρα τα οποία και θα αφορούν μια συγκεκριμένη περίμετρο δικαιούχων και για ένα συγκεκριμένο χρονικό διάστημα.

Η συγκεκριμένη νομοθετική πρωτοβουλία έρχεται σε συνέχεια της συνεδρίασης και των εισηγήσεων της Κυβερνητικής Επιτροπής Κρατικής Αρωγής, σε συνεργασία με το Υπουργείο Εθνικής Οικονομίας και Οικονομικών και του Υπουργείου Εργασίας και Κοινωνικής Ασφάλισης.

Πρέπει εδώ να σημειώσουμε πως σε αυτά τα δύο μέτρα, την επιχορήγηση, δηλαδή, προς επιχειρήσεις συγκεκριμένης περιμέτρου και τις αντίστοιχες αναστολές καταβολής των ασφαλιστικών και φορολογικών υποχρεώσεων προστίθενται και άλλα δύο, όπως έχουν ήδη ανακοινωθεί. Είναι η ενεργοποίηση του σχήματος στήριξης Θεσσαλίας Thessaly Pass και την επόμενη χρονιά ως προς τις περιοχές πέριξ του Παγασητικού, αλλά και η αύξηση του ποσού για το Thessaly Pass που είναι, ήδη, σε εξέλιξη κατά την τρέχουσα χρονιά και η διασφάλιση της χρηματοδότησης για τη δημιουργία ολοκληρωμένου προγράμματος προβολής του Παγασητικού κατά την επόμενη περίοδο.

Η Κυβέρνηση και ο Πρωθυπουργός είναι δίπλα σε όσους πλήττονται σημαντικά και δικαιούνται την αρωγή του κράτους. Και σε αυτή τη δύσκολη στιγμή είμαστε εδώ, με τα πρώτα μέτρα να δρομολογούνται και να θεσμοθετούνται.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Καλείται τώρα στο Βήμα η κ. Καζάνη από το ΠΑΣΟΚ - Κίνημα Αλλαγής.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, καλούμαστε σήμερα να ψηφίσουμε ένα νομοσχέδιο του Υπουργείου Οικονομικών το οποίο προωθείται από την Κυβέρνηση ως κάποια μεγάλη μεταρρύθμιση. Το Υπουργείο προσπαθεί να παρουσιάσει τη μετονομασία του τέλους χαρτοσήμου ως κατάργησή του. Στην πραγματικότητα, όμως, πρόκειται απλά για αντικατάσταση του όρου με αυτό του ψηφιακού τέλους και την ψηφιοποίησή του.

Το ΠΑΣΟΚ έχει στηρίξει και στηρίζει τον εκσυγχρονισμό και την ψηφιοποίηση των υπηρεσιών και των διοικητικών διαδικασιών. Ουδέποτε, όμως, στήριξε την διαστρέβλωση της πραγματικότητας. Το νομοσχέδιο περιέχει διατάξεις τις οποίες η Κυβέρνηση δεν μπόρεσε να στηρίξει επαρκώς στην επιτροπή. Το άρθρο 20 επαναφέρει τον φόρο στις συνδρομές των μελών σωματείων, χωρίς να ξεκαθαρίζει το ποσό που θα πληρώνει κάθε κατηγορία. Γεγονός είναι, πάντως, ότι η Κυβέρνηση φορολογεί τη συμμετοχή σε σωματεία, σε συνδικάτα, δηλαδή, φορολογεί τον συνδικαλισμό τον ίδιο.

Επίσης, δεν είναι κατανοητό αν με την ψήφιση του νομοσχεδίου θα υπάρξει ελάφρυνση ή επιβάρυνση του προϋπολογισμού και κατά πόσο. Το άρθρο 35 προβλέπει την παράταση της απαλλαγής από τον ΕΝΦΙΑ περιοχών που έχουν πληγεί από φυσικές καταστροφές. Με μεγάλη μας έκπληξη διαπιστώσαμε ότι δεν υπήρχε καμμία αναφορά στην Εύβοια, για άλλη μια φορά, αφού η παράγραφος 7β του 4223 -που αφορά τις πυρκαγιές του 2021 στη βόρεια Εύβοια- παραλείπεται τελείως, ενώ οι παράγραφοι 7α και 7γ αναφέρονταν κανονικά. Γι’ αυτό την Παρασκευή 6 Σεπτεμβρίου απέστειλα επιστολή προς τον Πρόεδρο της Επιτροπής, ζητώντας την αποκατάσταση της αδικίας εις βάρος της βορείου Εύβοιας. Παρά τις διαβεβαιώσεις από πλευράς της Κυβέρνησης ότι η περιοχή της βορείου Εύβοιας θα ενταχθεί στη ρύθμιση ακόμα δεν έχει κατατεθεί κάποιο έγγραφο ούτε έχει διευκρινιστεί αν θα εισαχθεί το άρθρο, ως ίσχυε.

Ζητάμε, λοιπόν, την ένταξη της παραγράφου 7β για τη βόρεια Εύβοια, όπως ίσχυε, δηλαδή, να απαλλαγούν όλοι οι κάτοικοι της βορείου Εύβοιας από τον ΕΝΦΙΑ. Αναμένουμε συνεπώς την εισαγωγή της συγκεκριμένης παραγράφου.

Δεν μπορώ, όμως, να μην εκφράσω την απογοήτευσή μου, που η Εύβοια έχει ξεχαστεί για άλλη μια φορά. Να σας θυμίσω, λοιπόν, ότι η Εύβοια είναι το δεύτερο μεγαλύτερο νησί της χώρας μετά την Κρήτη. Είναι η μεγαλύτερη περιφερειακή ενότητα, η Περιφέρεια Στερεάς Ελλάδας, με διακόσιες χιλιάδες πληθυσμό. Πώς γίνεται να είναι τόσο παραμελημένη; Πώς γίνεται να εξαιρείται από κάθε ευεργετική διάταξη;

Έχουμε παρατηρήσει ότι συχνά μένει εκτός των κυβερνητικών κοινωνικών πολιτικών στήριξης. Χαρακτηριστικό παράδειγμα είναι οι πληγέντες αλιείς της βορείου Εύβοιας που είχαν εξαιρεθεί από τις αποζημιώσεις των «Ντάνιελ» και «Ηλίας». Και ενώ μετά από παρεμβάσεις μας καταφέραμε την ένταξή τους, ακόμα περιμένουν την καταβολή της αποζημίωσης τους, ενώ οι συνάδελφοί τους στις άλλες περιοχές έχουν, ήδη, αποζημιωθεί. Οι, δε, σεισμόπληκτοι κάτοικοι του Μαντουδίου ετοιμάζονται να περάσουν δεύτερο χειμώνα χωρίς να τους έχει δοθεί η απαραίτητη στεγαστική συνδρομή.

Δυστυχώς, υπάρχουν πολλά που ακόμα πρέπει να γίνουν στην Εύβοια, γιατί υπάρχουν ελλείψεις σε βασικούς τομείς, όπως οι υποδομές, η υγεία και η παιδεία. Το οδικό δίκτυο του νομού είναι απαρχαιωμένο και επικίνδυνο. Καμμία πρόβλεψη δεν υπάρχει σχετικά με τον Νότιο Οδικό Άξονα. Στη βόρεια Εύβοια τα έργα για τον Κεντρικό Οδικό Άξονα συνεχώς καθυστερούν, ενώ το υπάρχον οδικό δίκτυο καταστράφηκε από τις κακοκαιρίες «Ντάνιελ» και «Ηλίας» και τα έργα αποκατάστασης δεν έχουν αρχίσει ακόμη παρά τις δηλώσεις του Υπουργού ότι θα ξεκινούσαν μέσα στο καλοκαίρι.

Ακόμα η νότια Εύβοια, που φέτος το καλοκαίρι επλήγη από πυρκαγιές, έχει μετατραπεί σε ένα πελώριο αιολικό πάρκο χωρίς την ύπαρξη χωροταξικού σχεδιασμού, χωρίς οι ιθύνοντες να λαμβάνουν υπ’ όψιν τις επιπτώσεις στο βιοτικό επίπεδο των κατοίκων και χωρίς να προσφέρεται η απαραίτητη ανταποδοτικότητα στην τοπική κοινωνία. Παράλληλα, οι κάτοικοι στερούνται έργα ζωτικής σημασίας, όπως είναι το φράγμα Σέτας - Μανικίων, το οποίο θα λύσει το πρόβλημα υδροδότησης του Δήμου Κύμης - Αλιβερίου.

Η, δε, έναρξη της σχολικής χρονιάς έγινε μέσω του νέου μπαράζ συγχωνεύσεων τμημάτων και υποβαθμίσεων σχολείων σε όλη την Εύβοια. Έχω καταθέσει σχετική ερώτηση, αλλά και αναφορές στο Υπουργείο Παιδείας με την οποία ζητώ την απόσυρση των σχετικών εγκυκλίων.

Κυρίες και κύριοι, είναι γεγονός ότι η Κυβέρνηση σε ζητήματα κοινωνικής ευαισθησίας υστερεί. Ο Πρωθυπουργός στη ΔΕΘ εξήγγειλε μία σειρά μέτρων κοινωνικής και στεγαστικής πολιτικής. Τα μέτρα, όμως, αυτά θα έχουν μικρό αποτύπωμα στην καθημερινότητα των πολιτών. Οι τρίτεκνοι βιώνουν έναν συνεχή εμπαιγμό, περιμένοντας την εξομοίωσή τους με τους πολύτεκνους και τελικά ο Πρωθυπουργός ανακοινώνει στη ΔΕΘ μόλις τρία μέτρα σύγκλισης.

Όσον αφορά τους συμπολίτες μας με αναπηρίες, οι εξαγγελίες του Πρωθυπουργού ήταν πενιχρές, χωρίς να συνδράμουν στη βελτίωση της ποιότητας ζωής τους, ενώ ενάμιση χρόνο μετά εξετάζεται η τροποποίηση του άρθρου 95 του ν.5043/2023 παρά τις επίμονες προσπάθειές μας.

Επιπλέον, ανακοινώθηκε δωρεάν έλεγχος γονιμότητας σε γυναίκες από τα τριάντα έως τα τριάντα πέντε έτη. Ως γυναίκα και γυναικολόγος χαιρετώ το μέτρο αυτό τονίζοντας, όμως, ότι πρέπει να γίνει διεύρυνση του ηλικιακού φάσματος.

Ως προς την στεγαστική πολιτική, τα μέτρα που ανακοινώθηκαν δεν πρόκειται να λύσουν τη στεγαστική κρίση που βιώνουμε. Η Κυβέρνηση επαναφέρει το πρόγραμμα «ΣΠΙΤΙ ΜΟΥ» χωρίς να προχωρήσει στο σύνολο των απαραίτητων βελτιωτικών αλλαγών που χρειάζονται και έχουμε προτείνει.

Η διαφορά της ανεπαρκούς κοινωνικής πολιτικής της Κυβέρνησης με την πολιτική του ισχυρού κοινωνικού κράτους που το ΠΑΣΟΚ προωθεί, είναι εμφανής. Οι προτάσεις του ΠΑΣΟΚ απηχούν την ανάγκη για ένα σύγχρονο κοινωνικό κράτος, για ένα κράτος στο πλευρό κάθε πολίτη, για ένα κράτος που θα προσφέρει δωρεάν ποιοτική υγεία και παιδεία.

Μετά τις επόμενες εθνικές εκλογές, οι προτάσεις αυτές, κυρίες και κύριοι, θα γίνουν πράξη. Γιατί μετά τις επόμενες εθνικές εκλογές, η ελληνική κοινωνία θα έχει επιλέξει την εναλλακτική πρόταση διακυβέρνησης της δημοκρατικής παράταξης.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε και για τη συνέπεια στον χρόνο.

Τον λόγο έχει ο Κοινοβουλευτικός Εκπρόσωπος της Κοινοβουλευτικής Ομάδας Νίκη, ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, ο μέσος πολίτης μαστίζεται από την ακρίβεια σε όλα τα επίπεδα της ζωής του. Πληρώνει υψηλούς λογαριασμούς για το ηλεκτρικό ρεύμα, πανάκριβα καύσιμα με τον ειδικό φόρο κατανάλωσης. Καταβάλλει υψηλά μισθώματα για την οικία του και εξωπραγματικές προμήθειες στις τράπεζες. Ταυτόχρονα, ο πληθωρισμός τροφίμων είναι από τους υψηλότερους στην Ευρωπαϊκή Ένωση. Η Κυβέρνηση επιλέγει το αφήγημα πως ο πληθωρισμός είναι εισαγόμενος στο μεγαλύτερο ποσοστό. Στρουθοκαμηλίζει, όμως, εγκληματικά, αρνούμενη να δει κατάματα τις πραγματικές αιτίες, όπως είναι η αισχροκέρδεια, κυρίως των μεγάλων εταιρειών, των πολυεθνικών και των καρτέλ στην ενέργεια, στα καύσιμα, στην επεξεργασία τροφίμων, στις τράπεζες και τις τηλεπικοινωνίες.

Παράλληλα, η φορομπηχτική φορολογική πολιτική της Κυβέρνησης με τους υψηλούς φορολογικούς συντελεστές και τους έμμεσους φόρους, έρχεται να απομειώσει την αγοραστική αξία των εισοδημάτων των Ελλήνων πολιτών, προκειμένου να επιτευχθούν τα πρωτογενή πλεονάσματα τα οποία στάζουν από το αίμα των πολιτών.

Πώς να μην είναι υψηλές οι τιμές των προϊόντων όταν ο μικρομεσαίος επιχειρηματίας έχει να αντιμετωπίσει πανάκριβα καύσιμα, υψηλές τιμές διοδίων και υψηλό κόστος ρεύματος; Την ίδια ώρα φορολογείται βάσει των εισοδημάτων τα οποία δεν ισχύουν σε καμμία άλλη χώρα. Καταβάλλει φόρο επιτηδεύματος, υψηλό φόρο εισοδήματος. Πληρώνει πανάκριβα τραπεζικά κόστη συναλλαγών, προμήθειες, εφάπαξ κόστος για τα POS με υποχρεωτική σύνδεση με την ταμειακή μηχανή.

Πληρώνει πανάκριβα μισθώματα για επαγγελματικούς χώρους λόγω αδιάθετων επαγγελματικών ακινήτων, εξαιτίας των κόκκινων δανείων αλλά ακόμα και αυξημένο ΕΝΦΙΑ.

Η Κυβέρνηση κωφεύει στις προτάσεις των φορέων για μείωση των υψηλών φορολογικών συντελεστών και κατάργηση των τεκμηρίων. Αρνείται να μειώσει τον ΦΠΑ, όπως έκαναν άλλες ευρωπαϊκές χώρες με θετικά αποτελέσματα. Αρνείται να επέμβει για τη μείωση του περιθωρίου κέρδους στα καρτέλ και στους μεσάζοντες. Κινείται υποτονικά στην εντατικοποίηση των ελέγχων από τις υπηρεσίες του Υπουργείου Ανάπτυξης και την Επιτροπή Ανταγωνισμού και δεν καταργεί το χρηματιστήριο ενέργειας των ολιγαρχών.

Απόλυτα υπάκουη, λοιπόν, η Κυβέρνηση στις δεσμεύσεις έναντι των δανειστών, βάσει των μνημονίων, όπως αυτά αποτυπώνονται και στο Μεσοπρόθεσμο Πλαίσιο Δημοσιονομικής Στρατηγικής 2022 - 2025. Βιάζεται να παρουσιάσει υψηλά φορολογικά έσοδα, αυξανόμενα κατά 2,54 δισεκατομμύρια από το 2023 στο 2024 και κατά 2,55 δισεκατομμύρια από το 2024 στο 2025, με απώτερο στόχο την επίτευξη πρωτογενών πλεονασμάτων, τουλάχιστον κατά 2,6% ως ποσοστό του ΑΕΠ μέχρι το 2060 και τη μεταφορά πλούτου από τον ιδιωτικό τομέα, από τους πολίτες στα νοικοκυριά, από το εμπόριο, από τους μικροεπιχειρηματίες στο κράτος και από εκεί στους δανειστές.

Περικοπές κοινωνικών επιδομάτων, περιορισμένες αυξήσεις εισοδημάτων, επαναλήψεις παλαιότερων εξαγγελιών για φοροαπαλλαγές, καθώς και ημίμετρα για το στεγαστικό και το δημογραφικό, που είναι το σημαντικότερο πρόβλημα στη χώρα μας, ανακοίνωσε ο Πρωθυπουργός στην ομιλία του, στην 88η Διεθνή Έκθεση Θεσσαλονίκης.

Παράλληλα ανακοίνωσε νέα βαριά χαράτσια για τους επιχειρηματίες του τουριστικού κλάδου και συγκεκριμένα για όσους εκμεταλλεύονται ξενοδοχεία, ενοικιαζόμενα δωμάτια, λοιπά τουριστικά καταλύματα, κατοικίες Airbnb και κρουαζιερόπλοια. Όπως προκύπτει από τις εξαγγελίες του Πρωθυπουργού, οι αυξήσεις μόλις κατά 2,2% έως 2,5% στις συντάξεις, η χορήγηση πενιχρών εισοδηματικών ενισχύσεων έως 200 ευρώ σε περίπου ένα εκατομμύριο εξακόσιες χιλιάδες πολίτες που ανήκουν σε οικονομικά ασθενείς ομάδες του πληθυσμού τον προσεχή Δεκέμβριο, οι σταδιακές αυξήσεις στους μισθούς των δημοσίων υπαλλήλων, οι οποίες σωρευτικά θα φτάσουν τα 100 ευρώ κι άλλες περιορισμένες εισοδηματικές ενισχύσεις και, ήδη, εξαγγελθείσες περιορισμένες ή ακόμη και ήδη ισχύουσες φοροαπαλλαγές που ανακοίνωσε ο Πρωθυπουργός, δεν επαρκούν για να καλύψουν τις τεράστιες εισοδηματικές απώλειες που υφίστανται εκατομμύρια νοικοκυριά στη χώρα μας από την ακρίβεια στις τιμές βασικών προϊόντων και υπηρεσιών, για την οποία δεν ανακοίνωσε ούτε ένα μέτρο, δείχνοντας πόσο μακριά είναι από την κοινωνία και πόσο εγκλωβισμένος είναι μεταξύ των δανειστών και των φίλων ολιγαρχών.

Κύριε Υπουργέ, το φτάσατε στο τέρμα με τους φόρους. Αυτό που χρειάζεται η ελληνική οικονομία είναι η ενίσχυση της ελληνικής παραγωγής με αιχμή τον πρωτογενή τομέα, την γεωργία, την κτηνοτροφία και την αλιεία και επίσης, τα ορυχεία, τις εξορύξεις, αλλά και τη στήριξη της βαριάς βιομηχανίας.

Παράλληλα, απαιτείται η ενίσχυση της εσωτερικής ζήτησης και επομένως και της κατανάλωσης, η αύξηση των δημοσίων δαπανών και των δημοσίων επενδύσεων. Πού θα βρεθούν τα λεφτά; Θα βρεθούν από τα 19 δισεκατομμύρια, από τον αναβαλλόμενο φόρο που οι τράπεζες δεν έχουν καταβάλει, θα βρεθούν από την πάταξη του λαθρεμπορίου στα καύσιμα, που εσείς επιτρέπετε να γίνεται πάρτι δισεκατομμυρίων. Η Νίκη σάς έχει ξαναπεί σε αυτή την Αίθουσα -και θα το ξαναπούμε άλλη μια φορά- τον τρόπο με τον οποίο μπορεί να γίνει αυτό. Έχουμε το θάρρος να το πούμε, «με ένα πάτημα, απλά». Εσείς, η ψηφιακή Κυβέρνηση που έχετε ψηφιοποιήσει το σύμπαν μέχρι τώρα, δεν μπορείτε με το πάτημα ενός κουμπιού στο «TAXIS», να βρείτε τους διαχειριστές των πρατηρίων και ψάχνοντας το προφίλ τους να δείτε αν είναι αυτό που λένε στην αγορά, αχυράνθρωποι; Δεν μπορείτε; Προφανώς και μπορείτε, δεν τολμάτε, δεν θέλετε. Υπάρχουν τρόποι ανακούφισης των πολιτών. Εσείς δεν θέλετε -και θα το ξαναπώ- υπακούοντας πειθήνια και στους δανειστές αλλά και στους εγχώριους φίλους σας ολιγάρχες.

Με το παρόν νομοσχέδιο, ορίζεται ψηφιακό τέλος συναλλαγής σε διάφορες περιπτώσεις συμβάσεων, όπως στην περίπτωση της παραγράφου 1β για την άφεση χρέους και περιγράφεται στο άρθρο 454 του Αστικού Κώδικα. Με ψηφιακό τέλος συναλλαγής επιβαρύνονται, όμως, σημαντικά οι ωφελούμενοι που το πιθανότερο είναι να βρίσκονται σε ιδιαίτερα δυσχερή οικονομική κατάσταση. Επειδή, δε, στην πράξη είναι δύσκολος ο έλεγχος ή η εξασφάλιση της συμμόρφωσης τους, προτείνουμε -και σας προτείναμε στις επιτροπές- να απαλειφθεί η εν λόγω περίπτωση.

Σε μια χώρα, όπως η Ελλάδα, όπου μόνο οι τράπεζες δεν επαρκούν για τη χρηματοδότηση της επιχειρηματικής ανάπτυξης, η αύξηση του κόστους του εξωτραπεζικού δανεισμού με την επιβολή φορολογικού βάρους, δεν μπορεί να λειτουργήσει, παρά εις βάρος των επενδύσεων. Ενώ για μια ακόμη φορά διατηρείται ένας προνομιακός χώρος στον τραπεζικό τομέα, χωρίς η αγορά να λειτουργεί με γνήσια ανταγωνιστικούς όρους. Επομένως, κατά τη θέσπιση του ψηφιακού τέλους συναλλαγών στον εξωτραπεζικό δανεισμό, θα πρέπει ο νομοθέτης να εξετάσει τις ευρύτερες συνέπειες και να μην επηρεαστεί από το δέλεαρ των προσδοκώμενων ταμειακών εσόδων βραχυπρόθεσμα, ίσα να βγει η χρονιά.

Η χώρα έχει ανάγκη τις ημεδαπές επιχειρήσεις. Στο παγκόσμιο οικονομικό γίγνεσθαι που βιώνουμε, το φορολογικό πλαίσιο της χώρας δεν μπορεί να επιβάλλει φόρους και τέλη που δεν υφίστανται και σε άλλες χώρες. Είναι επιτακτική ανάγκη η κατάργηση φόρων και τελών, όπως το χαρτόσημο, αλλά και της εισφοράς του ν.128/75 που επιβαρύνει τα τραπεζικά δάνεια των επιχειρήσεων. Επειδή η διευκόλυνση των επιχειρήσεων στην πρόσβαση του χρήματος είναι κρίσιμη για την επιβίωσή τους κι επειδή διανύουμε περίοδο αυξημένων επιτοκίων, πρέπει να αποφεύγονται ενέργειες που επιβαρύνουν τις επιχειρήσεις αυτές.

Η τροπολογία 229 είναι απαράδεκτη, αφού η τροποποίηση της απόσβεσης δικαιωμάτων επί εκπομπών οπτικοακουστικού περιεχομένου εξυπηρετεί μόνο τα συμφέροντα εταιρειών παραγωγής. Ο συντελεστής φορολογικής απόσβεσης βασίζεται στο χρόνο ζωής του άυλου περιουσιακού στοιχείου, σύμφωνα με το λογιστικό πλαίσιο και τη λογιστική πολιτική της εταιρείας παραγωγής και όχι από το ελεγκτικό πλαίσιο, όπως εσφαλμένα αναφέρεται στην τροπολογία που κατατέθηκε στις 11.25΄ χθες το βράδυ.

Όσον αφορά την Επιτροπή Λογιστικής Τυποποίησης και Ελέγχων, μπορεί να ορίσει ελεγκτικό πλαίσιο, αλλά για φορολογικούς συντελεστές θα έπρεπε να υπάρχει εξουσιοδότηση από τον νόμο για απόφαση από τον διοικητή της ΑΑΔΕ. Για τους παραπάνω λόγους η Νίκη καταψηφίζει και την τροπολογία και πλην μερικών άρθρων και το νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε τον κατάλογο ομιλητών.

Καλούμε στο Βήμα τον κ. Παναγή Καππάτο από τη Νέα Δημοκρατία.

**ΠΑΝΑΓΗΣ ΚΑΠΠΑΤΟΣ:** Ευχαριστώ κύριε Πρόεδρε.

Κύριε Υφυπουργέ, κυρίες και κύριοι συνάδελφοι, σήμερα συζητάμε ένα νομοσχέδιο που αφορά την καθημερινότητα των πολιτών και επιχειρήσεων, στοχεύοντας στη δημιουργία ενός δικαιότερου απλούστερου και σύγχρονου φορολογικού συστήματος.

Οι ρυθμίσεις αποσκοπούν στη διευκόλυνση της οικονομικής δραστηριότητας, τη μείωση του φορολογικού βάρους και την ενίσχυση της διαφάνειας. Ένα από τα πιο σημαντικά μέτρα είναι η κατάργηση του τέλους χαρτοσήμου σε πάνω από εξακόσιες συναλλαγές που επιβαρύνουν οικονομικές δραστηριότητες, όπως χρήση – δάνεια, ασφαλιστικές συναλλαγές και σύσταση κεφαλαίου μη κερδοσκοπικών οργανισμών. Οι επιχειρήσεις και οι ιδιώτες δε θα επιβαρύνονται πλέον άδικα με το τέλος αυτό, μειώνοντας έτσι τα έξοδά τους και απλοποιώντας τις διαδικασίες.

Παράλληλα, καταργείται το τέλος χαρτοσήμου σε συναλλαγές που αφορούν δημόσιους οργανισμούς και φορείς σε πάνω από πεντακόσιες συναλλαγές, όπως οι κρατήσεις υπέρ ΕΟΦ ή το Ταμείο Χρηματοδότησης Δικαστικών Κτηρίων, το λεγόμενο ΤΑΧΔΙΚ. Το νέο ψηφιακό τέλος συναλλαγής επιβάλλεται μόνο σε συγκεκριμένες περιπτώσεις που καθορίζονται από τον νόμο. Οι δηλώσεις θα γίνονται ηλεκτρονικά, μειώνοντας τη γραφειοκρατία και διευκολύνοντας την πληρωμή υποχρεώσεων από τους πολίτες.

Επιπλέον, το τέλος συναλλαγής επιβάλλεται σε πολλές καθημερινές αλλαγές, όπως μισθώσεις κατοικιών, συμβάσεις μίσθωσης και συναλλαγές που υπάγονται στον ΦΠΑ.

Πέραν των παραπάνω, το νομοσχέδιο προβλέπει σημαντικά κίνητρα για δωρεές από νομικά πρόσωπα προς το ελληνικό δημόσιο. Με τις νέες διατάξεις οι δωρεές αυτές θα εκπίπτουν στο σύνολό τους από το φορολογητέο εισόδημα του δωρητή. Πρόκειται για ένα βήμα που αναμένεται να ενισχύσει την κοινωνική προσφορά των επιχειρήσεων, να προάγει την εταιρική κοινωνική ευθύνη και να συμβάλει στην ενδυνάμωση των συνεργασιών μεταξύ ιδιωτικού και δημόσιου τομέα.

Ιδιαίτερη σημασία έχει η πρόβλεψη του νομοσχεδίου για τη μονιμοποίηση της απαλλαγής του αγροτικού πετρελαίου από τον ειδικό φόρο κατανάλωσης. Από το 2025 οι αγρότες μας που αντιμετωπίζουν συχνά αυξημένο κόστος παραγωγής θα απολαμβάνουν μηδενικό συντελεστή στον φόρο κατανάλωσης για το πετρέλαιό τους. Αυτό το μέτρο είναι μια ουσιαστική ανάσα για τον αγροτικό τομέα και υλοποιεί μια μακροχρόνια δέσμευση της Κυβέρνησης απέναντι στους ανθρώπους της υπαίθρου που αποτελούν τη ραχοκοκαλιά της οικονομίας μας. Τέλος, η ΑΑΔΕ θα έχει αυξημένες αρμοδιότητες για τον έλεγχο των επιχειρήσεων που εκδίδουν ηλεκτρονικά φορολογικά στοιχεία, με δυνατότητα επιβολής κυρώσεων και προστίμων, διασφαλίζοντας έτσι τη διαφάνεια και την αποτροπή της φοροδιαφυγής.

Κυρίες και κύριοι συνάδελφοι, το νομοσχέδιο που συζητούμε σήμερα, πέραν της πρακτικής του σημασίας, αντλεί έμπνευση από τις αρχές του οικονομικού φιλελευθερισμού, που διαμορφώθηκαν από στοχαστές, όπως ο Άνταμ Σμιθ, και από άλλους υπέρμαχους μιας ελεύθερης αγοράς. Οι οικονομικές θεωρίες που στηρίζονται στο φιλελευθερισμό, όπως η κλασική και ο νεοφιλελεύθερη οικονομία, προωθούν τη μείωση της κρατικής παρέμβασης, την ελαχιστοποίηση της φορολογικής επιβάρυνσης και την ενθάρρυνση της οικονομικής δραστηριότητας μέσω κινήτρων, όπως οι φοροαπαλλαγές. Με βάση αυτές τις αρχές, το παρόν νομοσχέδιο κινείται προς τη σωστή κατεύθυνση.

Η κατάργηση του τέλους χαρτοσήμου σε εκατοντάδες συναλλαγές και η αντικατάστασή του με ένα πιο σύγχρονο ψηφιακό τέλος είναι μια φιλελεύθερη κίνηση που στοχεύει στη μείωση των φορολογικών βαρών για επιχειρήσεις και για ιδιώτες. Η απλοποίηση του φορολογικού συστήματος και η ελαχιστοποίηση των περιττών επιβαρύνσεων, όχι μόνο ενισχύουν την οικονομική δραστηριότητα, αλλά και μειώνουν τη γραφειοκρατία, προάγοντας την ελεύθερη λειτουργία της αγοράς. Παράλληλα το κίνητρο για δωρεές προς τον δημόσιο τομέα με την πλήρη έκπτωσή τους από το φορολογητέο εισόδημα, ευθυγραμμίζεται με τις αρχές της κοινωνικής υπευθυνότητας των επιχειρήσεων, κάτι που ενθαρρύνεται και από φιλελεύθερες οικονομικές θεωρίες που στηρίζουν τη συνεργασία μεταξύ δημόσιου και ιδιωτικού τομέα.

Τέλος, η απαλλαγή του αγροτικού πετρελαίου από τον ειδικό φόρο κατανάλωσης είναι ένα μέτρο που διατηρεί την κρατική παρέμβαση στο ελάχιστο, καθώς επιτρέπει στον αγροτικό τομέα να λειτουργεί με μεγαλύτερη αποδοτικότητα δίχως περιττά φορολογικά βάρη. Αυτές οι ρυθμίσεις, στηριζόμενες στις φιλελεύθερες αρχές της Νέας Δημοκρατίας υπό την ηγεσία του Κυριάκου Μητσοτάκη, ενσωματώνουν τη δέσμευση της Κυβέρνησής μας για ένα σύγχρονο και αποτελεσματικό κράτος. Μέσα από στοχευμένες μεταρρυθμίσεις, ενισχύουμε την ευελιξία της οικονομίας, προωθούμε την ανάπτυξη και εξασφαλίζουμε διαφάνεια σε κάθε τομέα της δημόσιας διοίκησης.

Η φιλοσοφία μας εστιάζει στην ελάφρυνση του φορολογικού βάρους, την απελευθέρωση των δυνάμεων της αγοράς και την ενίσχυση της ιδιωτικής πρωτοβουλίας, πάντα με γνώμονα τη στήριξη των πολιτών και των επιχειρήσεων. Συνεχίζουμε τις μεταρρυθμίσεις με στόχο την καλύτερη λειτουργία του κράτους και την ανάπτυξη μιας οικονομίας που λειτουργεί προς όφελος όλων.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Παναγή Καππάτο.

Τον λόγο θα πάρει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Νίκος Καραθανασόπουλος. Θα ακολουθήσει ο κ. Χάρης Θεοχάρης, στη συνέχεια ο κ. Πάρις Κουκουλόπουλος, μετά ο κ. Αθανάσιος Λιούτας, μετά ο κ. Κωνσταντίνος Κατσαφάδος, μετά ο κ. Σταύρος Μιχαηλίδης και τελευταίος ομιλητής θα είναι ο κ. Ιωάννης Πασχαλίδης.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Η Κυβέρνηση όλο το προηγούμενο διάστημα, συνεπικουρούμενη από τα μέσα μαζικής ενημέρωσης, καλλιέργησε ένα κλίμα αναμονής για τη συντριπτική πλειοψηφία του λαού, αναμένοντας τις προτάσεις του κ. Μητσοτάκη στη Διεθνή Έκθεση Θεσσαλονίκης.

Τι αποκαλύφθηκε, όμως, επί της ουσίας μετά την ομιλία και τη συνέντευξη του Πρωθυπουργού στη Θεσσαλονίκη; Αποκαλύφθηκε ότι όλοι αυτοί οι «θησαυροί», ήταν άνθρακες. Αυτό το οποίο είπε ξεκάθαρα ο κ. Μητσοτάκης είναι ότι η Κυβέρνηση είναι στρατευμένη στην επιτάχυνση της υλοποίησης και κλιμάκωσης μιας σφοδρότατης επίθεσης απέναντι στις ανάγκες του λαού, στα δικαιώματα των εργαζομένων και των λοιπών λαϊκών στρωμάτων. Και όλα αυτά βεβαίως στο όνομα της θωράκισης της ανταγωνιστικότητας των επιχειρηματικών ομίλων και στην ενίσχυση της κερδοφορίας του, στο όνομα της υλοποίησης της αντιλαϊκής στρατηγικής της Ευρωπαϊκής Ένωσης, η οποία θωρακίζει τις ανάγκες των πολυεθνικών σε βάρος των λαών, και βεβαίως στο πλαίσιο της δημοσιονομικής πειθαρχίας που καθορίζει η Ευρωπαϊκή Ένωση και των ματωμένων πρωτογενών πλεονασμάτων, τα οποία πληρώνει πανάκριβα ο ελληνικός λαός για τη διαχείριση ενός άδικου κρατικού χρέους, για το οποίο δεν ευθύνεται ο ίδιος ο λαός.

Τα μέτρα τα οποία εξήγγειλε ο κύριος Πρωθυπουργός είναι μέτρα για την εκτόνωση ενός μικρού μέρους της λαϊκής δυσαρέσκειας, όπως για παράδειγμα τα διάφορα επιδόματα at hoc, μία φορά τον χρόνο εφόσον το επιτρέπει η δημοσιονομική κατάσταση σε χαμηλοσυνταξιούχους, σε άτομα και νοικοκυριά που βρίσκονται κάτω από το όριο επιβίωσης. Τι έχουμε, όμως, στην προκειμένη περίπτωση; Δεν έχουμε τίποτε άλλο παρά μια αναδιανομή της φτώχειας, δηλαδή οι λιγότερο φτωχοί πληρώνουν, μέσω της υπεραπόδοσης των φορολογικών εσόδων, γιατί τα κύρια υποζύγια των φορολογικών εσόδων είναι τα λαϊκά στρώματα. Πάνω από το 95% είτε άμεσα είτε έμμεσα επιβαρύνουν τα λαϊκά στρώματα για να μπορέσουν να πάρουν κάποια ψίχουλα οι φτωχοί και οι εξαθλιωμένοι.

Άλλο μέτρο το οποίο αποτελεί προσπάθεια εκτόνωσης αυτής της δυσαρέσκειας είναι το επίδομα ανεργίας, το οποίο λέτε ότι θα αυξηθεί εμπροσθοβαρώς και σιγά σιγά θα μειώνεται. Είναι ένα επίδομα ανεργίας που παίρνει μόλις το 10%. Οι υπόλοιποι δεν μπορούν να το πάρουν. Και βεβαίως μέσα από αυτή τη λογική τι κάνετε; Βίαια σπρώχνετε τους εργαζόμενους, ιδιαίτερα τους εργαζόμενους που είναι στον κλάδο του τουρισμού και της εστίασης -αυτούς κατά κύριο λόγο θα χτυπήσει ένα τέτοιο μέτρο- να αποδεχθούν μετά για να μπορέσουν να επιβιώσουν σε θέσεις κακοπληρωμένες και κάτω από απαράδεκτες συνθήκες εργασίας. Ποιος εξυπηρετείται, λοιπόν, με αυτή την αλλαγή στο επίδομα εργασίας; Εξυπηρετούνται οι επιχειρηματικοί όμιλοι για να μπορέσουν να καλύψουν τις ανάγκες τους από φτηνό και χωρίς δικαιώματα εργατοϋπαλληλικό προσωπικό.

Επίσης, τα μέτρα τα οποία εξήγγειλε ο κύριος Πρωθυπουργός επί της ουσίας τα εμφανίζετε ως φιλολαϊκά, αλλά στην ουσία εξυπηρετούν τις ανάγκες των μονοπωλίων. Είπα, για παράδειγμα, το επίδομα ανεργίας. Άλλο μέτρο είναι η έκπτωση που λέτε από τον ΕΝΦΙΑ κατά 20%, εφόσον έχουν ασφαλίσει την κατοικία τους. Αλήθεια; Πού τους σπρώχνετε; Τους σπρώχνετε επί της ουσίας στα κοράκια της ιδιωτικής ασφάλισης. Είναι επιχειρηματικοί όμιλοι οι οποίοι ζουν παρασιτικά. Αντί, λοιπόν, το κράτος να διασφαλίσει τη θωράκιση της κατοικίας και της λαϊκής περιουσίας από τα φυσικά φαινόμενα, τους σεισμούς, τις πλημμύρες και τις πυρκαγιές, τους σπρώχνετε επί της ουσίας στην ιδιωτική ασφάλιση για να κερδίσουν οι επιχειρηματικοί όμιλοι.

Η μείωση κατά μία μονάδα των ασφαλιστικών εισφορών, λέτε ότι είναι προς όφελος των μισθωτών, ενώ επί της ουσίας μειώνεται έτσι ο συνολικός μισθός, γιατί ο μισθός αποτελείται από τον ονομαστικό, αυτά που παίρνει δηλαδή στο χέρι του, από τον φόρο τον οποίο πληρώνει και από τις ασφαλιστικές κρατήσεις. Τι κάνετε με τη μείωση των ασφαλιστικών εισφορών; Μειώνετε τον συνολικό μισθό του εργαζομένου προς όφελος όλων των επιχειρηματικών ομίλων. Πιο φτηνή εργατική δύναμη. Και επί της ουσίας δεν είναι μόνο ότι μειώνετε τον συνολικό μισθό του εργαζομένου, αλλά επιβαρύνετε και τα ασφαλιστικά ταμεία με μειωμένα έσοδα. Και θα έρθετε μετά να πείτε, ενώ είσαστε υπαίτιοι για την κατάσταση στην οποία έχετε οδηγήσει το ασφαλιστικό σύστημα και τα περιουσιακά του στοιχεία, ότι δεν υπάρχουν πλέον χρήματα και, άρα, πρέπει να περικόψουμε τις συντάξεις ή να εμπορευματοποιήσουμε ακόμη περισσότερο τις διάφορες ασφαλιστικές δαπάνες είτε είναι για την υγεία είτε για την περίθαλψη είτε για το φάρμακο, και άρα να αυξηθεί ακόμη περισσότερο η ιδιωτική συμμετοχή. Δηλαδή υποτίθεται ότι του δίνετε από τη μία τσέπη κάποια ψίχουλα, για να του πάρετε τα πολλά λεφτά από την άλλη τσέπη. Να, λοιπόν, πώς με την πολιτική σας επί της ουσίας εξυπηρετείτε τις ανάγκες των επιχειρηματικών ομίλων.

Αλλά εκεί που απογειώνεται η προσπάθεια εξαπάτησης –το είδα από ορισμένους Βουλευτές της Νέας Δημοκρατίας- είναι με το άρθρο 39 του σημερινού νομοσχεδίου. Λέτε για αφορολόγητο πετρελαίου στους αγρότες. Σοβαρά μιλάτε; Αυτή η ρύθμιση είναι αφορολόγητο πετρέλαιο για τους αγρότες; Πλάκα κάνετε. Επί της ουσίας τι είναι; Είναι απλά και μόνο η επιστροφή ενός μέρους. Πόσο ήταν η επιστροφή του αφορολόγητου πριν καταργηθεί με το τρίτο μνημόνιο του ΣΥΡΙΖΑ, το οποίο το ψηφίσατε και η Νέα Δημοκρατία και το ΠΑΣΟΚ; Η ετήσια δαπάνη ήταν 180 εκατομμύρια ευρώ.

Τι έχετε επιστρέψει μετά από αγώνες των αγροτών; Το 2022 δώσατε 70 εκατομμύρια, το 2023 76 εκατομμύρια, το 2024 82 εκατομμύρια. Τώρα λέτε 100 εκατομμύρια. Εκατόν ογδόντα εκατομμύρια επιστρέφονταν το 2014 και τώρα 100 εκατομμύρια. Πόση ήταν η τιμή πετρελαίου τότε; Ένα ευρώ! Τώρα πόσο έχει; Ενάμισι ευρώ! Αυξήθηκε 50% η τιμή του πετρελαίου και εσείς τους επιστρέφετε μόλις το 55% που δινόταν τότε.

Κανονικά, άμα κάνουμε τις πράξεις, είναι απλά μαθηματικά. Θα έπρεπε να επιστρέφετε -με τις τιμές του 2015- 270 εκατομμύρια, με βάση τις σημερινές τιμές του πετρελαίου. Και τι επιστρέφετε; Εκατό εκατομμύρια! Δηλαδή μόλις το ένα τρίτο.

Βεβαίως, δεν βάζουμε εδώ πέρα τις εξαιρέσεις οι οποίες υπάρχουν. Είναι μόνο για τους κατά κύριο επάγγελμα αγρότες. Οι υπόλοιποι δεν μπορούν να πάρουν. Ακόμη και αγρότες που είναι κατά κύριο επάγγελμα αλλά βρίσκονται σε ειδικό καθεστώς, οι οποίοι νόμιμα δεν έχουν βιβλία και δεν παίρνουν την επιστροφή του ΦΠΑ τους εξαιρείτε. Είναι αγρότες και παιδιά κατώτερου Θεού.

Γι’ αυτό μιλάμε για μια εξαπάτηση συστηματική των αγροτών, την ίδια στιγμή που διασφαλίζετε πλήρως αφορολόγητο πετρέλαιο για τους εφοπλιστές, για παράδειγμα. Γιατί λοιπόν να μην ικανοποιήσετε το δίκαιο αίτημα των αγροτών, που είναι αφορολόγητο πετρέλαιο στη μάνικα; Αυτό είναι το αίτημα που διατυπώνει ο αγρότης και όχι επιστροφή ενός τμήματος των τεράστιων δαπανών που έχουν για το πετρέλαιο, όταν το πετρέλαιο το επιβαρύνετε κατά 50% με τους διάφορους φόρους. Και μάλιστα φόρο πάνω στον φόρο! Γιατί και στον ειδικό φόρο κατανάλωσης πετρελαίου μπαίνει και ο ΦΠΑ. Φόρο πάνω στον φόρο!

Αυτές είναι οι αντιλαϊκές πολιτικές όλων των κυβερνήσεων. Όχι μόνο της σημερινής, αλλά και των προηγούμενων ΣΥΡΙΖΑ και ΠΑΣΟΚ. Γι’ αυτόν ακριβώς τον λόγο και δεν μπορούμε να ψηφίσουμε αυτό το άρθρο. Ή έχουμε άλλα άρθρα, για παράδειγμα, που δείχνουν τον αντιλαϊκό χαρακτήρα της πολιτικής σας.

Καταργείτε το χαρτόσημο και το αντικαθιστάτε με το ψηφιακό τέλος, αλλά επί της ουσίας καταργείται το χαρτόσημο ή το ψηφιακό τέλος με τη νέα του μορφή σε μια σειρά συναλλαγές που έχουν οι επιχειρηματικοί όμιλοι. Αντίθετα, σε αυτές που έχουν τα φυσικά πρόσωπα το διατηρείτε.

Αλήθεια, στο άρθρο 36 του νομοσχεδίου γιατί το κάνετε αυτό; Εκεί που λέτε ότι ακίνητα που ανήκουν σε πρεσβείες του εξωτερικού μπορούν να δίνονται χωρίς ΦΠΑ, εφόσον παραχωρούνται για μορφωτικούς σκοπούς. Μήπως είναι τα ιδιωτικά πανεπιστήμια που θα είναι παραρτήματα ξένων πανεπιστημίων;

Γαλλικό πανεπιστήμιο θέλει να έρθει στην Ελλάδα να κάνει παράρτημα. Γι’ αυτό το κάνετε, για να γίνει πιο ελκυστική η προσέλευση των ιδιωτικών πανεπιστημίων του εξωτερικού και να επιταχύνετε αυτή τη διαδικασία; Δεν υπάρχει κάποιος άλλος λόγος. Αυτός είναι ο λόγος. Γιατί άλλα ιδρύματα, τα οποία ήταν ήδη μορφωτικά, δεν πλήρωναν. Τώρα γιατί το επεκτείνετε; Για να μπορέσουν ακριβώς να ενταχθούν και αυτά, τα νομικά πρόσωπα ιδιωτικού δικαίου, τα οποία έχουν κερδοσκοπικό χαρακτήρα επί της ουσίας, γιατί εμπορευματοποιούν ακόμη περισσότερο την παιδεία.

Βεβαίως, και το άρθρο 28 είναι ένα χαράτσι για τα μέλη των επαγγελματικών σωματείων. Για ποιον λόγο αυτό το χαράτσι; Για να αποτρέψετε τη συμμετοχή στα επαγγελματικά σωματεία και να μην υπάρχει ένα ισχυρό συνδικαλιστικό κίνημα που να μπορεί να αμφισβητεί τις εκάστοτε κυβερνητικές πολιτικές; Αυτός είναι ο λόγος. Θέλετε να έχετε ένα χειραγωγημένο και ανίσχυρο συνδικαλιστικό κίνημα. Και όταν το πάτε στα επαγγελματικά σωματεία, αύριο - μεθαύριο θα το βάλετε και στα εργατικά σωματεία και στους φοιτητικούς συλλόγους ενδεχομένως. Η φαντασία σας οργιάζει σε τέτοια μέτρα αντεργατικά, αντιλαϊκά, αντισυνδικαλιστικά .

Βεβαίως, η κοροϊδία της Κυβέρνησης απογειώνεται όταν λέτε ότι θα καταργήσετε το τέλος επιτηδεύματος. Το μισό, γιατί φέτος πλήρωσαν το μισό τέλος επιτηδεύματος, 325 ευρώ. Την ίδια στιγμή έχετε ταράξει τους επαγγελματίες στη φορολογία μέσω του κεφαλικού φόρου, των διαφόρων τεκμηρίων.

Πού οδήγησαν αυτά τα τεκμήρια; Μεσοσταθμικά 2.800 ευρώ παραπάνω πλήρωσαν οι ελεύθεροι επαγγελματίες. 2.800 ευρώ! Αυτό πού θα οδηγήσει; Ήδη οδηγεί σε κλείσιμο μαγαζιών, γιατί ακριβώς δεν μπορούν να τα βγάλουν πέρα. Δεν υπάρχει αυτή η κατάσταση. Και λέτε ότι: «Σας παίρνω 2.800 ευρώ, για να σας επιστρέψω 325 ευρώ». Ωραία! Υπέροχα! Σας παίρνω 10 και σας επιστρέφω 1 και πρέπει να μου χρωστάτε και ευγνωμοσύνη ότι δείχνω έτσι τα φιλολαϊκά μου αισθήματα! Αν είναι δυνατόν αυτό το πράγμα!

Και βεβαίως, η σκληρή αντιλαϊκή επίθεση της Κυβέρνησης εκφράστηκε από δύο πρόσφατα μέτρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω και τον χρόνο της δευτερολογίας, κύριε Πρόεδρε.

Το πρώτο είναι οι νέες ανατιμήσεις στα φάρμακα. Σε πάνω από οκτακόσια συνταγογραφούμενα φάρμακα οι αυξήσεις είναι στο 300%. Στα μέσα Αυγούστου αυτό, όταν τι είχε προηγηθεί; Είχε προηγηθεί τον Γενάρη του 2024 αύξηση στη τιμή των φαρμάκων 12%, ενώ τον Φλεβάρη του 2024 πήρατε απόφαση να αποζημιώνεται μόνο η πιο χαμηλή τιμή για κάθε γενόσημο φάρμακο, που αυτό οδήγησε επί της ουσίας στο ότι τα πιο ακριβά γενόσημα να αναγκάζεται ο ασφαλισμένος να τα πληρώνει από την τσέπη του. Και αυτό ήταν μία αύξηση κατά 80% της επιβάρυνσης των ασφαλισμένων.

Πού οδήγησε αυτή η επιβάρυνση των ασφαλισμένων; Στο να εξυπηρετηθούν οι φαρμακοβιομηχανίες. Γιατί εξυπηρετήθηκαν; Γιατί τα έσοδα των φαρμακοβιομηχανιών ήταν σταθερά, αλλά απαλλάχθηκαν από το claw back, που θα έπρεπε να επιστρέψουν αυτή τη συμμετοχή των ασφαλιστικών ταμείων πίσω στο Υπουργείο.

Έτσι λοιπόν εξυπηρετήσατε τις φαρμακοβιομηχανίες επί της ουσίας. Τα έσοδά τους έσοδά τους και ο λαός να πληρώνει περισσότερα, να βάζει πιο βαθιά το χέρι στην τσέπη.

Και τώρα έρχεστε και αυξάνετε έως 300% οκτακόσια φάρμακα; Για ποιον λόγο; Γιατί λέτε ότι οι τιμές είναι πολύ χαμηλές, άρα δεν συμφέρει τις φαρμακοβιομηχανίες να τα παράγουν για την Ελλάδα και τα κάνουν εξαγωγές. Επί της ουσίας ποιον εξυπηρετείτε; Τις φαρμακοβιομηχανίες και τα κέρδη τους με το σύνολο των πολιτικών σας.

Το αποκορύφωμα της αντιλαϊκής πολιτικής είναι οι χθεσινές εξαγγελίες του αρμόδιου Υπουργού για το νερό. Τι είπε ο Υπουργός; Ότι για να αντιμετωπιστεί η σπατάλη και ο κίνδυνος λειψυδρίας…

Αλήθεια, λειψυδρία στην Ελλάδα; Σοβαρά μιλάτε; Με κάθε μπόρα πνιγόμαστε και ταυτόχρονα έχουμε λειψυδρία; Δεν μπορεί να συμβαίνουν και τα δύο, και να πνιγόμαστε και να έχουμε λειψυδρία. Κάτι άλλο συμβαίνει. Και αυτό που συμβαίνει είναι το βασικό και το κυρίαρχο. Ποιο είναι αυτό; Ότι επί της ουσίας το νερό είναι εμπόρευμα και θα πρέπει να επιταχυνθεί ακόμη περισσότερο η ιδιωτικοποίηση και να αυξηθεί η τιμή. Είπε μεσοσταθμικά 3% αύξηση στα όρια του πληθωρισμού από την 1η Ιανουαρίου του 2025 ο κ. Σκυλακάκης.

Γιατί; Επειδή έχουμε λειψυδρία; Επειδή υπάρχει ο τουρισμός; Βεβαίως! Και ο τουρισμός είναι ένας βασικός παράγοντας, το μεγάλο τουριστικό ρεύμα, το οποίο επί της ουσίας οδηγεί στη σπατάλη πόρων όπως είναι το νερό και σε δίκτυα τα οποία δεν μπορούν να εξυπηρετήσουν τις μεγάλες ανάγκες του τουρισμού. Γιατί βεβαίως νερό για τις πισίνες των μεγάλων ξενοδοχείων, των πεντάστερων, υπάρχει και δεν υπάρχει νερό για να πιει ο κόσμος στις περιοχές αυτές.

Δεν είναι όμως η μοναδική αιτία αυτή. Από το 2004 το ΚΚΕ προειδοποιούσε ότι θα φτάσουμε σε αυτό το σημείο. Δεν περίμενε ούτε πέρυσι ούτε πρόπερσι. Θα φτάσουμε σε ένα τέτοιο σημείο που οι υποδομές σε τουριστικές περιοχές δεν θα μπορούν να ανταποκριθούν στις ανάγκες, θα έχουν ξεπεράσει τις δυνατότητές τους.

Άρα το πρόβλημα είναι γενικότερο. Είπαμε ότι το νερό στον καπιταλισμό είναι εμπόρευμα και όχι κοινωνικό αγαθό. Το επιβεβαιώνουν αυτό τα διάφορα εμφιαλωμένα νερά τα οποία κυκλοφορούν στο εμπόριο. Άρα, λοιπόν, είναι εμπόρευμα. Δεύτερον, και οι ίδιες οι δημοτικές επιχειρήσεις ύδρευσης. Πώς λειτουργούν αυτές; Με ιδιωτικοοικονομικά κριτήρια και με τη λογική της ανταποδοτικότητας. Πουλάνε το νερό. Μάλιστα, πολλές φορές είναι νερό ακατάλληλο για χρήση, όχι μόνο σε περιοχές άγονες, αλλά και σε μεγάλα αστικά κέντρα.

Tο Ηράκλειο δεν πίνει νερό, η Ζάκυνθος πίνει νερό, το Αργοστόλι δεν πίνει νερό, η Κέρκυρα δεν πίνει νερό, η Λευκάδα δεν πίνει νερό, γιατί είναι νερό το οποίο δεν είναι πόσιμο και όμως το πληρώνουν. Είναι τεράστιο το πρόβλημα. Βεβαίως, ήδη η ΕΥΔΑΠ και η ΕΥΑΘ είναι εισηγμένες στο Χρηματιστήριο, άρα, για τα κέρδη τους δουλεύουν και έχετε παραδώσει στους ιδιώτες τη διαχείριση των φραγμάτων.

Το 2014 η κυβέρνηση του ΣΥΡΙΖΑ δεν παρέδωσε στη «ΓΕΚ ΤΕΡΝΑ» τη διαχείριση του φράγματος στη Ρόδο, το καινούργιο φράγμα που έγινε, στη θέση Γαδουρά; Ποιος καθορίζει την τιμολογιακή πολιτική του νερού του φράγματος; Η «ΓΕΚ ΤΕΡΝΑ» την καθορίζει και με αυτήν πρέπει να συμβιβαστούν και να ικανοποιήσουν αυτές τις απαιτήσεις οι δήμοι. Ο Δήμος της Ρόδου, ο οποίος υδρεύεται από το συγκεκριμένο φράγμα. Να, λοιπόν, πώς γίνεται εμπόρευμα ακόμη περισσότερο.

Έχουμε απαρχαιωμένες υποδομές. Εδώ, τα ίδια τα επίσημα στοιχεία μιλάνε ότι στο δίκτυο της Αττικής χάνεται το 50% του νερού. Είναι τρύπιο το δίκτυο της ΕΥΔΑΠ. Αυτό δεν είναι σπατάλη πόρων, να χάνεις το 50% λόγω απαρχαιωμένου δικτύου, το οποίο δεν συντηρείται, δεν επισκευάζεται γιατί έχει κόστος; Τι είναι αυτό; Ή υπάρχει δίκτυο το οποίο είναι επικίνδυνο με αμίαντο, για να μη φέρω το ακραίο παράδειγμα της Ζακύνθου, όπου το δίκτυο ύδρευσης επικοινωνούσε, λόγω παλαιότητας και τρυπών με το δίκτυο των ομβρίων υδάτων, με αποτέλεσμα εκτός από ακατάλληλο νερό οι Ζακυνθινοί, να τρέχουν από τις βρύσες τους και νερό με πετρέλαιο. Διότι υπήρχε απώλεια πετρελαίου, χάθηκε πετρέλαιο από μια δεξαμενή και πήγε μέσα στο δίκτυο ύδρευσης και έτρεχαν οι βρύσες των Ζακυνθινών πετρέλαιο με τεράστιες ζημιές. Τι είναι αυτά, δεν σχετίζονται όλα αυτά; Ή δεν ξέρετε, κύριοι της Κυβέρνησης και των υπόλοιπων κομμάτων ότι μόλις το 20% των υδάτινων πόρων αξιοποιούνται, ενώ το υπόλοιπο 80%, με βάση επίσημες μελέτες του Εθνικού Μετσόβιου Πολυτεχνείου χάνεται στη θάλασσα. Έχουμε μια τεράστια απώλεια υδάτινων πόρων στη θάλασσα, γιατί ακριβώς δεν έχουμε φτιάξει μικρά φράγματα, λιμνοδεξαμενές. Γιατί δεν κάνατε καμμία κυβέρνηση τη διαχείριση των λεκανών απορροής και συνολικά του υδροφόρου ορίζοντα; Διότι επί της ουσίας, τι υπηρετείτε; Υπηρετείτε πιστά μια πολιτική επικίνδυνη της Ευρωπαϊκής Ένωσης με την οδηγία του 2000 πλαίσιο για το νερό, όπου τι λέει αυτή η ευρωπαϊκή οδηγία της Ευρωπαϊκής Ένωσης, στη βάση της οποίας στηρίχθηκε η Κυβέρνηση να εξαγγείλει αυτά τα μέτρα; Η κοινοτική οδηγία λέει τα εξής: Θέτει σε προτεραιότητα την εξοικονόμηση της ζήτησης του νερού σε αντιπαράθεση με την ανάγκη μεγιστοποίησης της προσφοράς από κάθε υδάτινο διαμέρισμα και στο όνομα της λειψής παροχής νερού, αυξάνονται οι τιμές, αντί να μεγιστοποιηθεί η παροχή του νερού. Να, λοιπόν, γιατί λέμε ότι είναι επικίνδυνες αυτές οι πολιτικές και οι αντιλαϊκές που εφαρμόζετε.

Επί της ουσίας, και για να ολοκληρώνω, κύριε Πρόεδρε, πρέπει να δούμε όλη αυτή την πολιτική της Κυβέρνησης στη μεγάλη εικόνα, όπου η μεγάλη εικόνα τι λέει; Ότι είμαστε σε ένα ενδεχόμενο μιας νέας εκδήλωσης οικονομικής κρίσης στην Ευρωπαϊκή Ένωση, αλλά και διεθνώς. Ήδη η γερμανική οικονομία βουλιάζει, μεγάλες βιομηχανίες κλείνουν ή απολύουν δεκάδες χιλιάδες εργαζόμενους λόγω του υψηλού ενεργειακού κόστους, η Γερμανία και η Ιταλία οι δύο μετέπειτα μεγαλύτερες οικονομίες της Ευρωπαϊκής Ένωσης βρίσκονται υπό διαδικασίες υπερβολικού ελλείμματος. Έχουμε τις σφιχτές δημοσιονομικές δαπάνες στο πλαίσιο το νέο δημοσιονομικό που σφίγγουν τις κάνουλες για τις κοινωνικές δαπάνες, ενώ αντίθετα αυξάνουν τις δαπάνες για την πολεμική βιομηχανία, μετατρέποντας έτσι την ευρωπαϊκή μας οικονομία σε πολεμική βιομηχανία. Αυτή είναι και η πρόταση Ντράγκι για 800 εκατομμύρια ετήσια επιδότηση των βιομηχανιών της Ευρωπαϊκής Ένωσης, για να αντιμετωπίσουν τον ανταγωνισμό των Ηνωμένων Πολιτειών και της Κίνας. Και αυτά τα 800 εκατομμύρια ποιος θα τα πληρώσει; Θα τα πληρώσουμε οι λαοί της Ευρώπης, για να κερδίσουν οι μονοπωλιακοί όμιλοι της Ευρωπαϊκής Ένωσης. Πολύ ωραία! Υπέροχα! Και βεβαίως, την όξυνση των ανταγωνισμών και των αντιθέσεων που οδηγούν σε ιμπεριαλιστικούς πολέμους, όπως αυτός της Ουκρανίας, με κίνδυνο γενίκευσης αυτό που έγινε στην περιοχή μας με το κράτος τρομοκράτη το Ισραήλ που σφαγιάζει καθημερινά τον παλαιστινιακό λαό. Η Κυβέρνηση εμπλέκεται σταθερά και στις δύο αυτές συγκρούσεις, με το μέρος των ευρωατλαντικών συμμάχων στο πλαίσιο της γεωστρατηγικής αναβάθμισης της χώρας μας, όπου τι λέει αυτή η γεωστρατηγική αναβάθμιση; Ότι οι επιχειρηματικοί όμιλοι στην Ελλάδα θα πάρουν ένα κομμάτι από το πλιάτσικο που γίνεται σε βάρος των λαών, σε βάρος των ίδιων των λαϊκών αναγκών, σε βάρος ακόμη και της ζωής του λαού μας, γιατί έχει μετατραπεί σε προτεκτοράτο η χώρα μας και ταυτόχρονα, σε βάρος των ίδιων των κυριαρχικών δικαιωμάτων της χώρας.

Έτσι, λοιπόν, οι όποιες διαπιστώσεις, κύριε Πρόεδρε, κάνουν τα άλλα κόμματα, είναι σε σωστή βάση, αλλά σπέρνουν και ένα πέπλο ομίχλης. Ποιο είναι αυτό το πέπλο ομίχλης που σπέρνουν τα άλλα κόμματα, με βάση τις διαπιστώσεις που κάνουν; Γιατί δεν εμφανίζουν τις αιτίες και τον υπεύθυνο των προβλημάτων; Πώς θα εμφανίσει ο ΣΥΡΙΖΑ και το ΠΑΣΟΚ την αιτία του προβλήματος, ότι είναι οι στρατηγικές πολιτικές της Ευρωπαϊκής Ένωσης, τις οποίες αποδέχονται, τις οποίες υλοποιούν, τις οποίες στηρίζουν με κάθε τρόπο, ότι είναι η στήριξη της κερδοφορίας των επιχειρηματικών ομίλων, όπου είναι ο υπέρτατος θεός των πολιτικών τους, γιατί δεν μπορείς να πατάς σε δύο βάρκες και από τη μια τα κέρδη και από την άλλη λαϊκές ανάγκες. Και αυτή η στρατηγική σύμπλευση που έχουνε, έχει οδηγήσει σε αυτή την εξέλιξη των πραγμάτων και στην επιδείνωση της λαϊκής οικογένειας.

Άρα, λοιπόν, η αναπαλαίωση της αμαρτωλής σοσιαλδημοκρατίας στη χώρα μας και με τον εκφυλισμό αυτόν του ΣΥΡΙΖΑ αλλά και με το ΠΑΣΟΚ, όχι μόνο δεν πρόκειται να οδηγήσει σε κάτι θετικό για τον λαό και τις ανάγκες του, αλλά αντίθετα, ποιο είναι αυτό στο οποίο θα οδηγήσει επί της ουσίας; Είναι στο να διαμορφωθεί ένας πειστικός πόλος εγκλωβισμού της λαϊκής δυσαρέσκειας, ανάμεσα στη Σκύλλα και τη Χάρυβδη. Αυτή είναι η χρησιμότητα των κομμάτων αυτών και γι’ αυτό ακριβώς το λόγο λέμε να μην περιμένει τίποτε ο λαός, αλλά να οργανώσει την πάλη του, ενισχύοντας ακόμη πιο αποφασιστικά το ρεύμα αμφισβήτησης της κυρίαρχης πολιτικής της Ευρωπαϊκής Ένωσης και των συμφερόντων του κεφαλαίου, να οργανώσει τη δικιά του αντιλαϊκή επίθεση, για να αποτρέψει την κλιμάκωση της επίθεσης, αλλά να οδηγήσει στη συνολικότερη ρήξη και ανατροπή.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Θεοχάρης από τη Νέα Δημοκρατία και θα ακολουθήσει ο κ. Κουκουλόπουλος.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πολύ, κύριε Πρόεδρε.

Δεν υπάρχει ευτυχέστερη συγκυρία από το να συζητάμε ένα νομοσχέδιο του Υπουργείου Οικονομικών, ακριβώς μετά την κύρια οικονομική ομιλία του Πρωθυπουργού στη ΔΕΘ, όπου για πρώτη φορά ξεδιπλώθηκε ένα πρόγραμμα τριετίας από τον Πρωθυπουργό, άλλαξε δηλαδή, η φύση και η δομή του τι λέει ένας Πρωθυπουργός στη ΔΕΘ και έδωσε ένα πλάνο ανάπτυξης όλου του κυβερνητικού προγράμματος για τρία χρόνια.

Θα ήταν πολύ ευχάριστη η συγκυρία και είναι πολύ ευχάριστη η συγκυρία, όταν έχεις να μιλήσεις για τις δώδεκα αυξήσεις αποδοχών, τις δώδεκα μειώσεις φόρων, τις μόνιμες νέες παρεμβάσεις από 1ης Ιανουαρίου, 1,45 δισεκατομμύρια κάθε χρόνο που πηγαίνουν στην τσέπη του ελληνικού λαού. Και βέβαια ένα πρόγραμμα, το οποίο στηρίζεται στις αρχές της δημοσιονομικής σταθερότητας χωρίς να χάνει από την πυξίδα του τον βορρά της δημοσιονομικής σταθερότητας, στηρίζοντας, όμως, τους ευάλωτους, δημιουργώντας για δεύτερη χρονιά εισοδηματική πολιτική με αυξήσεις στους δημοσίους υπαλλήλους, στηρίζοντας το κοινωνικό κράτος, την υγεία και την παιδεία, αλλά και αναπτύσσοντας μια σειρά από δράσεις, για να στηριχθεί η οικογένεια και κατ’ επέκταση να αντιμετωπιστεί με κάποιο βαθμό το δημογραφικό και το στεγαστικό.

Και αντί γι’ αυτό, ακούσαμε μια στείρα Αντιπολίτευση, η οποία προσπαθεί να μηδενίσει την οικονομία. Βέβαια, ακούσαμε και από το ΚΚΕ για παράδειγμα, ακριβώς αντεστραμμένα, μέχρι και την κριτική στα επιδόματα ανεργίας γιατί θα οδηγήσουν τους εργαζόμενους να βρουν δουλειά. Το ΚΚΕ θέλει να υπάρχουν εργαζόμενοι -είναι το κόμμα των εργαζομένων- αρκεί να είναι άνεργοι. Άμα οδηγηθούν σε εργασία -αυτό που καταλάβαμε- εσείς έχετε αντίρρηση.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν είπαμε αυτό. Απαντήστε σε αυτά τα οποία λέμε και όχι σε αυτά που θέλετε να ακούσετε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Είναι κακό πράγμα η επέκταση της ασφάλισης; Η μόνη σοσιαλιστική ιδέα, η οποία υπάρχει και λειτουργεί, είναι η ασφάλιση, να πληρώνουμε όλοι μαζί κάτι και να στηρίζουμε αυτούς οι οποίοι έχουν ανάγκη. Και θα έπρεπε να έρθετε να στηρίξετε την επέκταση της υποχρεωτικότητας ασφάλισης. Το μόνο που σας νοιάζει, όμως, είναι να μην έχουν επιλογή. Όταν έρθετε, θα κάνετε υποχρεωτική την ασφάλιση, αλλά μόνο σε έναν: τον κρατικό φορέα, ο οποίος θα δίνει τις υπηρεσίες ασφάλισης. Και ξέρουμε πολύ καλά πώς τις έδιναν οι κρατικοί φορείς της πάλαι ποτέ Σοβιετικής Ένωσης.

Ακούσαμε κριτική, η οποία δεν στηρίζεται και στην πραγματικότητα του πώς λειτουργεί η οικονομία. Για παράδειγμα ακούσαμε για το θέμα της υγείας, ότι ιδιωτικοποιούμε την υγεία πάλι -το ανέφερε η κ. Αχτσιόγλου- ενώ τα πράγματα είναι πάρα πολύ καθαρά.

Τα απογευματινά ιατρεία με τον τρόπο που λειτουργούν, επειδή έδιωχναν οι μεγάλες λίστες αναμονής τον κόσμο από το δημόσιο σύστημα και τον πήγαιναν στο ιδιωτικό, που πλήρωναν όλη την επέμβαση, θα μειώσουν την ιδιωτική δαπάνη στις επεμβάσεις. Και άρα, ουσιαστικά έρχονται να επανακρατικοποίησουν, να το πω έτσι, να ξανακάνουν δημόσια την υγεία, γιατί αυτό είναι το πρόβλημα. Το πρόβλημα που το είχατε κι εσείς όταν κυβερνούσατε και το έχουν οι κυβερνήσεις, είναι ότι πράγματι για πολλά χρόνια έχουμε από τις υψηλότερες, αν όχι την υψηλότερη, ιδιωτική δαπάνη στην υγεία.

Ακούσαμε και την κριτική για τους κακοπληρωτές στο στεγαστικό- όταν αναπτύχθηκαν μια σειρά από μέτρα για το στεγαστικό- ότι οι κακοπληρωτές αν τους ξέρουν οι ιδιοκτήτες, αυτό τιμωρεί τους ενοικιαστές. Δεν τους τιμωρεί. Τιμωρεί αυτούς, οι οποίοι είναι έξω και ψάχνουν να βρουν κορόιδα. Και αυτοί που ψάχνουν να βρουν κορόιδα είναι αυτοί που οδηγούν τους ιδιοκτήτες να τα αφήνουν κλειστά. Χιλιάδες και δεκάδες χιλιάδες ακίνητα είναι κλειστά γιατί σου λέει πού να μπλέξω τώρα άμα δεν με πληρώσει, θα μου καταστρέψει και το ακίνητό μου.

Εάν θέλουμε να μειωθούν οι τιμές των ενοικίων, πρέπει να βγουν περισσότερα ακίνητα στην αγορά. Δεν υπάρχει άλλος τρόπος στην ανοιχτή οικονομία. Ούτε θα γίνει με διατίμηση και ενοικιοστάσια και αποτυχημένες πολιτικές. Έτσι θα μπορέσουμε να δώσουμε λύση.

Η τελευταία κριτική -και κλείνω και μπαίνω στο ίδιο το νομοσχέδιο- ήταν για το άρθρο των «FINANCIAL TIMES». Πραγματικά δεν θα πω αυτά που έχει πει και ο Υπουργός Οικονομικών και το Υπουργείο Οικονομικών με τις ανακοινώσεις του σε σχέση με τους πάμπολλους δείκτες που δείχνουν ότι είμαστε στην πρωτοπορία. Εγώ -το είπα και στην επιτροπή- έναν δείκτη σταχυολογώ ως πολύ σημαντικό, ότι είμαστε η πρώτη χώρα στην Ευρώπη στην αύξηση της ιδιωτικής κατανάλωσης. Δηλαδή καταναλώνουμε. Άρα δεν είναι δυνατόν να ταιριάζουν οι δείκτες με το ότι είμαστε οι πιο φτωχοί στην Ευρώπη.

Όμως πράγματι, οι «FINANCIAL TIMES» έβγαλαν αυτό το δημοσίευμα και κράτησα το γράφημα αυτού του δημοσιεύματος. Και θέλω λίγο να το αναλύσω. Το έχω χωρίσει μάλιστα ωραία, για να δούμε τα διάφορα σημεία, για να δούμε πώς χάθηκε αυτή η ανταγωνιστικότητα και πώς βρισκόμαστε στη δεύτερη χειρότερη θέση και ενδεχομένως να μας περάσει και η Βουλγαρία, όπως μας λέτε.

Η περίοδος 2004 μέχρι 2009 χαρακτηρίζεται από μια σταθερότητα του κατά κεφαλήν ΑΕΠ με όρους αγοραστικής δύναμης. Από το 2009 μέχρι το 2012 έχουμε την κατάρρευση της κρίσης. Έχουμε από το 2012 μέχρι το 2015 μια σταθεροποίηση απόλυτη. Έχουμε την ίδια, δεν χάσαμε άλλο. Από το 2015 μέχρι το 2019 έχουμε μια πτώση επί ΣΥΡΙΖΑ που θα τη χαρακτήριζα μεγάλη υπό κανονικές συνθήκες, αλλά μπροστά στην κατάρρευση βέβαια του 2009 - 2012 μας φαίνεται λογική. Και από το 2019 έχουμε δύο κομμάτια, τον COVID, όπου έχουμε μια πτώση και τρία χρόνια στα οποία έχουμε ανακτήσει μέρος αυτής της πτώσης που είχαμε επί ΣΥΡΙΖΑ και δεν έχουμε ανακτήσει το κομμάτι του COVID.

Το καταθέτω στα Πρακτικά.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα να κατηγορηθούμε ότι δεν τρέχουμε γρήγορα για να μαζέψουμε τη ζημιά του ΣΥΡΙΖΑ, βεβαίως, είναι μια κριτική που την ακούω, αλλά όχι να έχουμε το ένα κόμμα μετά το άλλο -και ο κ. Μαμουλάκης και η κ. Αχτσιόγλου- και τον έναν μετά τον άλλον να μας μιλάνε για τους «FINANCIAL TIMES».

Τώρα λέω δυο λόγια για το ίδιο το νομοσχέδιο. Το νομοσχέδιο αυτό, πράγματι είναι ένα νομοσχέδιο που είναι φιλοαναπτυξιακό, διότι καταργεί μια σειρά από επιβαρύνσεις σε εξακόσιες συναλλαγές. Και τα χρησιδάνεια, τα οποία μας αναφέρετε, είναι για μικρές επιχειρήσεις. Είναι τα καφέ της γειτονιάς που έχουν τη μηχανή του καφέ με χρησιδάνειο. Δεν είναι οι μεγάλες εταιρείες, οι οποίες θα απολαμβάνουν αυτές τις μειώσεις.

Είναι αντιγραφειοκρατικό, διότι συνενώνει τους συντελεστές, μειώνει την περιπτωσιολογία, εισπράττεται ψηφιακά, ξεκαθαρίζει ο υπόχρεος και ούτω καθεξής. Είναι τολμηρό διότι αγγίζει τον παλαιότερο φόρο του 1836, κωδικοποιημένο το 1931, στην καθαρεύουσα, ένας φόρος ο οποίος έχει ένα βάρος νομολογίας καθορισμένο μετά από τόσες δεκαετίες και αιώνες. Και είναι πολύ δύσκολο. Η επιτροπή υπό την κ. Σιδηροπούλου που συνεδρίασε για να τον φτιάξει δούλεψε αθόρυβα και πολύ μεθοδικά και μίλησε με όλη την αγορά για να έχουμε αυτό το αποτέλεσμα που έχουμε σήμερα. Είναι μεταρρυθμιστικό. Αυτό το πράγμα να τελειώσει ότι δεν είναι μεταρρυθμιστικό, ενώ αλλάζει η φύση του φόρου. Πρέπει να τελειώνουμε. Μην τα βλέπετε όλα μόνο από πλευράς αριθμών. Όμως και από πλευράς αριθμών, 32 εκατομμύρια μειώνουμε από τις πλάτες του Έλληνα φορολογούμενου. Όμως αλλάζει η φύση, αλλάζει η αρχή της χωρητικότητας, αλλάζει η αρχή της τυπικότητας.

Παίρνουμε, λοιπόν, έναν φόρο -και γι’ αυτό είναι εκσυγχρονιστικό το νομοσχέδιο- και τον εκσυγχρονίζουμε διακόσια χρόνια μπροστά. Τον παίρνουμε από το 1836 και τον φέρνουμε στο 2024. Μακάρι -κι εγώ είμαι άνθρωπος ο οποίος έχω αρθρογραφήσει υπέρ αυτού- να το καταργήσουμε το χαρτόσημο, να είχαμε τα δημοσιονομικά περιθώρια. Σε πάρα πολλές χώρες έχει καταργηθεί. Να μείνει μόνο εισόδημα, ΦΠΑ, περιουσία, δασμοί, ειδικοί φόροι και τα τέλη κυκλοφορίας. Με αυτά να ασχολούμαστε. Όμως δεν είχαμε τα περιθώρια για αυτά τα 360 εκατομμύρια.

Είναι ένα νομοσχέδιο κατά της φοροδιαφυγής. Τελειώνει η φάμπρικα που είχαμε με τις μεγάλες επιχειρήσεις. Και εδώ δεν δίνουμε κίνητρα για να γίνουν νόμιμες επιχειρήσεις. Είναι νόμιμες που τον αποφεύγουν. Είναι νόμιμοι οι τρόποι αποφυγής τους, διότι έτσι όπως ήταν γραμμένος, εάν πάμε και κάνουμε το συμβόλαιο στο Λουξεμβούργο δεν χρωστάμε χαρτόσημο. Και γι’ αυτό όταν πηγαίνει η φορολογική αρχή στα δικαστήρια, χάνει πάντα στις επιχειρήσεις αυτές. Άρα, τι κάνουμε τώρα; Το κάνουμε μη οικονομικά συμφέρον να κάνουν όλα αυτά τα κόλπα στο εξωτερικό για να το γλιτώσουν.

Και τέλος, δίνει ασφάλεια δικαίου, γιατί ξεκαθαρίζει ποιες είναι οι συναλλαγές ρητά κατονομαζόμενες, ξεκαθαρίζει τον υπόχρεο, ξεκαθαρίζει τον βαρυνόμενο και ούτω καθεξής.

Άρα -και κλείνω κύριε Πρόεδρε- γι’ αυτό, αυτό το νομοσχέδιο δεν έχετε επιχειρήματα για να μην το ψηφίσετε. Δεν έχετε. Φαίνεται από τον κατάλογο, που το 62,5% των ομιλητών είναι από τη Νέα Δημοκρατία. Ούτε το 40% των ομιλητών δεν έχουν έρθει, διότι δεν έχετε επιχειρήματα να αντικρούσετε. Με δικαιολογίες θα έρθετε να το καταψηφίσετε ή έστω να ψηφίσετε παρών.

Αυτό είναι ένα εκσυγχρονιστικό νομοσχέδιο. Είναι μια υλοποίησή μας και δέσμευσή μας να έρθουμε να εκσυγχρονίσουμε όλο το φορολογικό σύστημα υπέρ των φορολογουμένων και αυτό θα συνεχίσουμε να κάνουμε και με αυτό το νομοσχέδιο και τα επόμενα νομοσχέδια που έρχονται για τα φορολογικά κίνητρα, για τις συγχωνεύσεις και ούτω καθεξής.

Και μια τελευταία λέξη, γιατί αναφέρθηκε πάλι το θέμα του σχεδίου Πισσαρίδη από τον κ. Μαμουλάκη. Μην το κάνετε αυτό. Μη βάζετε στην πολιτική αντιπαράθεση τα ζητήματα των επιτροπών των σοφών, των ανθρώπων που είναι νομπελίστες και οι οποίοι έρχονται να μας πουν με όρους ορθολογισμού της οικονομίας τι πρέπει να κάνουμε. Έγινε αυτό άλλη μία φορά, όταν όλη η ΓΣΕΕ σύσσωμη κατακεραύνωνε την Επιτροπή Σπράου. Και κατακεραύνωνε το ζήτημα των συντάξεων, το κεφάλαιο που είχε γράψει τότε ο Πλάτων Τήνιος στην Επιτροπή Σπράου και ανάγκασε τον τότε Πρωθυπουργό, τον κ. Σημίτη, να πει ότι δεν είναι και τίποτα σοβαρό, μια απλή επιτροπή είναι. Κι αυτό οδήγησε στο να μην έρθει καν το νομοσχέδιο Γιαννίτση για την αναμόρφωση του συνταξιοδοτικού, γιατί χτυπήσατε την επιτροπή αυτή και πληρώσαμε αυτό το αποτέλεσμα, την κατάρρευση του 2010.

Μην το ξανακάνετε. Να μιλάμε επί των αντικειμενικών στοιχείων των επιτροπών αυτών. Έχουμε τα δικά μας τα πολιτικά για να έχουμε και αντιπαραθέσεις. Δεν χρειάζεται να βάλετε κι άλλους.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ κ. Πάρις Κουκουλόπουλος. Μετά είναι ο κ. Λιούτας και ο κ. Κατσαφάδος.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η οικονομία βρέθηκε και βρίσκεται στο επίκεντρο, όπως γίνεται κάθε χρόνο στη Διεθνή Έκθεση Θεσσαλονίκης. Το εναρκτήριο λάκτισμα δίνεται πάντα και δόθηκε και φέτος από τον Πρωθυπουργό. Όμως, στις σαράντα πέντε τον αριθμό εξαγγελίες όπου κυριαρχούν μικρορυθμίσεις, δύσκολα μπορεί κανείς να βρει μια κεντρική ιδέα για να κριτικάρει. Είναι μια συνέχεια από τα ίδια. Τα είχαμε πει και πέρσι στο πρώτο νομοσχέδιο. Δεν υπάρχουν στοχευμένες ρυθμίσεις που οδηγούν σε αλλαγή σε οποιονδήποτε τομέα της ζωής των Ελλήνων, αλλά υπάρχουν μικροδιευθετήσεις και μικρορυθμίσεις. Ήδη οι ένστολοι και όχι μόνο -και οι συνταξιούχοι από την πλευρά τους- απάντησαν για τα μέτρα του Πρωθυπουργού.

Έμεινε, όμως, από τη συνέντευξη του Πρωθυπουργού κάτι πολιτικό που είναι αντικειμενικά πιο ισχυρό όχι γιατί αφορά το ΠΑΣΟΚ, όπως θα πω, αλλά γιατί εκ των πραγμάτων δείχνει μια πρώτη στροφή του Πρωθυπουργού στην πολιτική του στάση. Αξιολογώντας από τη μεριά του -δεν θα κάνω κανένα σχόλιο ούτε θετικό αρνητικό, γιατί προφήτης δεν είναι κανένας μας- τις εξελίξεις, από τη μία, στο ΠΑΣΟΚ, από την άλλη, στον ΣΥΡΙΖΑ, επέλεξε να τοποθετήσει στο κάδρο της κριτικής του το ΠΑΣΟΚ. Έκανε δύο πράγματα: Από τη μια, μας είπε ότι είμαστε, υποτίθεται, προοδευτική εκσυγχρονιστική δύναμη, αλλά καταψηφίζουμε σοβαρές μεταρρυθμίσεις που φέρνει στη Βουλή εδώ και έναν χρόνο και από την άλλη, μας είπε ότι καταστροφολογούμε και ότι αυτή η πολιτική ηττήθηκε. Δηλαδή, ουσιαστικά, προσπαθεί να βρει ένα καινούργιο φόβητρο -κάπως έτσι χρησιμοποιούσε την πολιτεία του ΣΥΡΙΖΑ κυβερνητικά επί πέντε χρόνια- και να βάλει στη θέση αυτή το ΠΑΣΟΚ.

Κατ’ αρχάς και πριν πω οτιδήποτε άλλο, γιατί πρέπει να πάρει μια απάντηση από μένα σήμερα, ως Κοινοβουλευτικό Εκπρόσωπο, θα πω αυτό. Θα πάρει και τις επόμενες μέρες και από τον Πρόεδρό μας. Πήρε και χθες, βέβαια -θα αναφερθώ σε αυτό- ο κύριος Πρωθυπουργός.

Κατ’ αρχάς, διαπιστευτήρια προοδευτικότητας και εκσυγχρονιστικού οίστρου, μεταρρυθμιστικού ή οτιδήποτε άλλου δεν δεχόμαστε από κανέναν ούτε από τον Πρωθυπουργό. Τα διαπιστευτήρια τα αναζητούμε και τα επιδιώκουμε από τον ελληνικό λαό και μόνο, από κανέναν άλλον.

Το δεύτερο είναι ότι είναι δεδομένη η πολιτική μας αυτονομία, την οποία δεν διαπραγματευόμαστε επίσης με κανέναν. Ούτε πολιτικά ούτε οικονομικά συμφέροντα ή επιδιώξεις μπορεί να μας επηρεάσουν σε αυτό. Είναι δεδομένη η πολιτική μας αυτονομία και αυτό δεν αλλάζει.

Τρίτον, ο κύριος Πρωθυπουργός, όταν λέει ότι έκανε μια περιγραφή μιας Ελλάδας όπου όλοι είναι φτωχοί, υποφέρουν κ.λπ., από τη δική μας μεριά δεν υπάρχει κάτι τέτοιο, αλλά έχει αντιστρέψει τους ρόλους. Ο ίδιος πρέπει να απαντήσει στα ερωτήματα και τα ζητήματα που βάζουμε, γιατί εμείς είμαστε Αντιπολίτευση και εκείνος κυβερνά.

Από τη μεριά μας, εστιάζουμε -και επαναλαμβάνουμε και σήμερα- σε μείζονα ζητήματα για τα οποία συστηματικά δεν παίρνουμε απαντήσεις ούτε από τους αρμόδιους Υπουργούς ούτε από τον Πρωθυπουργό. Μιλάμε για την παιδική φτώχεια, στην οποία έχουμε μια καθόλου ζηλευτή θέση, κορυφαία στην Ευρώπη. Αγγίζει το 30% η παιδική φτώχεια, με ό,τι αυτό σημαίνει και αντικειμενικά για τη ζωή αυτών των παιδιών, αλλά και για τις δυνατότητες που θα έχουν αύριο, κουβαλώντας ένα τέτοιο βάρος από την παιδική τους ηλικία. Μιλάμε για την εικοστή έκτη θέση στην αγοραστική δύναμη των Ελλήνων, που με υπογραφή της Τράπεζας της Ελλάδος σε ό,τι αφορά την ακρίβεια είναι πια κοινά αποδεκτό ότι δεν είναι εισαγόμενο το πρόβλημα, αλλά είναι και ενδογενές. Είναι και ενδογενές, όχι μόνο εισαγόμενο. Ούτε σε αυτό παίρνουμε καμμία απάντηση.

Μιλάμε για τη σχέση κερδών-μισθών στο πώς συνθέτουν το εθνικό μας εισόδημα, που στα τέσσερα χρόνια διακυβέρνησης της Νέας Δημοκρατίας, για το οποίο υπάρχει υπολογισμός στην επίσημη βάση της Ευρωπαϊκής Ένωσης, φαίνεται αυτή η σχέση χρόνο με τον χρόνο να διολισθαίνει υπέρ των κερδών και σε βάρος των μισθών και συντάξεων. Μιλάμε για το εμπορικό έλλειμμα που -άκουσον, άκουσον!- διευρύνεται στην κορύφωση της καλύτερης χρηματοδοτικής περιόδου για την Ελλάδα. Δηλαδή, χάνει σε ανταγωνιστικότητα η Ελλάδα σήμερα που έχει τους πόρους -στους οποίους θα αναφερθώ και στη συνέχεια- και αναρωτιέται κανείς ότι, όταν λείψουν οι πόροι του Ταμείου Ανάκαμψης μετά το 2026, τι ακριβώς μας περιμένει. Και τι σημαίνει αυτό δημοσιονομικά, όταν αναμένεται το 2032 διπλασιασμός στην εξυπηρέτηση του χρέους;

Λοιπόν, κυρίες και κύριοι συνάδελφοι, το ερώτημα που εμείς βάζουμε στον εαυτό μας είναι ένα: Υπάρχει εναλλακτική. Μάλλον, αυτό ρωτούν οι πολίτες προς εμάς: Υπάρχει εναλλακτική πρόταση στην Κυβέρνηση της Νέας Δημοκρατίας; Απαντάμε ξεκάθαρα: Ναι. Πιστεύουμε και επειδή πιστεύουμε στην υπεροχή των ιδεών μας, όπως πιστεύει κάθε κόμμα -εμείς πιστεύουμε στην υπεροχή των δικών τους ιδεών- ότι καταθέσαμε μια ολοκληρωμένη πρόταση που έχει χαρακτηριστικά ολοκληρωμένης πρότασης με το πρόγραμμά μας προεκλογικά, πριν δεκαπέντε μήνες, για τις εκλογές του 2023.

Την πρόταση αυτή τη βελτιώσαμε στο διάβα του χρόνου, τον τελευταίο χρόνο δηλαδή και παρουσιάστηκε μια πρόταση ακόμα πιο ολοκληρωμένη, πιο συνεκτική και πιο επίκαιρη χθες από τον Νίκο Ανδρουλάκη στη Διεθνή Έκθεση Θεσσαλονίκης με τα οκτώ σημεία, τα οποία είναι μια πρόταση ανοιχτή για διάλογο και με τους πολίτες, αλλά και εδώ, στη Βουλή με τα κόμματα και την Κυβέρνηση. Και προεξοφλώ όχι γιατί ξέρω κάτι παραπάνω από κανέναν εδώ μέσα -τίποτα δεν ξέρω, τίποτα δεν γνωρίζω σε αυτό που θα πω- ότι αυτή η πρόταση θα εμπλουτιστεί περαιτέρω από όλους τους υποψηφίους Προέδρους του ΠΑΣΟΚ την Κυριακή και τον Νίκο Ανδρουλάκη, φυσικά. Ακόμα πιο εμπλουτισμένη θα βγει αυτή η πρόταση που παρουσιάστηκε χθες το βράδυ, γιατί ξέρω καλά τον χώρο μου, ξέρω καλά το ΠΑΣΟΚ, ξέρω καλά πόσο πιστεύουμε στον διάλογο, ξέρω καλά ότι, πέρα από τις αντιπαραθέσεις, δίνουμε χώρο πάντα σε μια διαφορετική άποψη, σε μια άποψη που προσθέτει και είμαι βέβαιος ότι την Κυριακή, με την πολιτική αντιπαράθεση που θα γίνει με τους έξι υποψηφίους που θα παρουσιάσουν τις πλατφόρμες τους, θα βγουν ακόμα πιο αποδυναμωμένοι, ακόμα πιο πειστικοί στον ελληνικό λαό.

Εάν θέλετε, στο κομμάτι της κριτικής, κύριε Υπουργέ, να σας πω με δυο κουβέντες ποια είναι η κεντρική μας κριτική για την Κυβέρνησή σας, είναι με πολύ λίγα λόγια τούτη εδώ η φράση: Στην καλύτερη στιγμή για τη χώρα χρηματοδοτικά η χώρα βρίσκεται σε ακατάλληλα χέρια. Ποτέ μεταπολεμικά δεν είχαμε τέτοιους πόρους και όμως, είστε σε πλήρη αδυναμία να πείτε στους Έλληνες πολίτες σε τρία χρόνια από τώρα, το 2027, όταν θα κλείνει και το Ταμείο Ανάκαμψης, που είναι ο πρόσθετος πόρος στους πόρους του Προγράμματος Αγροτικής Ανάπτυξης, ΕΣΠΑ και Ταμείου Συνοχής, σε τι θα έχει αλλάξει η ζωή μας. Δεν μπορείτε να το πείτε.

Αντίθετα, μπορούμε όλοι εύκολα να ονομάσουμε κάποιες εκατοντάδες συμπολιτών μας, μεγάλους επιχειρηματίες που θα είναι ιδιαίτερα ωφελημένοι στο τέλος αυτής της περιόδου. Αυτό ναι και εσείς μπορείτε να το πείτε και εμείς μπορούμε να το διαπιστώσουμε. Σε τι θα αλλάξει, όμως, η ζωή των Ελλήνων πολιτών;

Μεταφέρετε τον διάλογο, διαπράττοντας το αδίκημα του υπάρχει επαρχιωτισμού, στο ότι είναι δικά σας τα ποσά. Δεν είναι δικά σας. Είναι η κοινή συμφωνία της Ευρώπης.

Εγώ δεν αμφισβητώ την προσπάθεια του Πρωθυπουργού και να πω, μάλιστα, ότι σε αυτό το αδίκημα πέσαμε και εμείς στο παρελθόν πολλές φορές. Η Ευρώπη είναι μία και συγκεκριμένη. Η κάθε χώρα κάνει τη διαπραγμάτευσή της, πετυχαίνει κάτι περισσότερο. Δεν άλλαξε, όμως, η μεγάλη εικόνα για την Ελλάδα. Αν ήταν, δηλαδή, να πάρουμε 70 δισεκατομμύρια συνολικά και πήραμε 72, ωραία, να το αναγνωρίσουμε, αλλά δεν είναι αυτό ποιοτική αλλαγή.

Η βασική κατεύθυνση είναι αυτή που υπάρχει στην Ευρώπη και το ζήτημα είναι τι κάνουμε με αυτά τα λεφτά.

Αυτή είναι η κεντρική μας κριτική, αν θέλετε, κύριε Υπουργέ. Και για να μη νομίζετε ότι μένουμε σε γενικόλογα -το έχω πει πάρα πολλές φορές εδώ, στο Βήμα και εγώ και ο Πρόεδρος και πάρα πολλοί συνάδελφοί μου Βουλευτές- θα μπορούσαμε κάλλιστα να μιλήσουμε με αυτούς πόρους για τρεις μεγάλους στόχους, να τους βάλουμε ήδη από το 2022-2023, όταν διαφαινόταν πια το μέγεθος αυτών των πόρων: Ενεργειακή δημοκρατία, ριζική αναβάθμιση της υγείας, σιδηρόδρομος με ηλεκτροκίνηση. Ναι, θα μπορούσε ο κάθε Έλληνας να δει τη ζωή του διαφορετική μέσα από μια τέτοια παρέμβαση με αυτούς τους τεράστιους πόρους που έχουμε στη διάθεσή μας. Δεν γίνεται, όμως.

Για εμάς, υπάρχει μια διαφορετική αντίληψη που την περιέγραψε με αυτό το δυνητικό των τριών στόχων. Για εμάς, μεταρρύθμιση είναι το ΕΣΥ, το ΑΣΕΠ, το οικογενειακό δίκαιο, η στοχευμένη διάθεση πόρων στα μεγάλα έργα που απολαμβάνει ακόμα σήμερα η Ελλάδα στην περίοδο του Κώστα Σημίτη και όχι βέβαια, το gov ή οτιδήποτε άλλο εννοείτε -όπως θα πω στη συνέχεια- εσείς ως μεταρρύθμιση.

Για εμάς υπάρχει μια συγκεκριμένη αντίληψη για την Ευρώπη, γιατί η Ελλάδα είναι μέλος της Ευρωπαϊκής Ένωσης, όπου η Ελλάδα οφείλει, μπορεί και πρέπει να έχει πρωταγωνιστικό ρόλο. Το κάναμε πράξη με τον Ανδρέα Παπανδρέου με τα ΜΟΠ. Δεν μιλάω για το ύψος των ΜΟΠ που ήταν ευρωπαϊκή απόφαση. Μιλάω για το βέτο του Ανδρέα Παπανδρέου που συμπαρέσυρε και άλλες χώρες και προκάλεσε για πρώτη φορά ίδρυση διαρθρωτικού ταμείου, το οποίο ήταν ο προθάλαμος, το προοίμιο, το προανάκρουσμα των μεγάλων διαρθρωτικών ταμείων που ακολούθησαν στην Ευρωπαϊκή Ένωση.

Στη συνέχεια με τον Κώστα Σημίτη καταφέραμε και κάναμε πράξη τη συμμετοχή της Κύπρου χωρίς την οριστική επίλυση του Κυπριακού στην Ευρωπαϊκή Ένωση. Ήταν τεράστια εθνική επιτυχία που είχε να κάνει με αυτή την αντίληψη για την οποία μίλησα.

Και τέλος με τον τρίτο Πρωθυπουργό του ΠΑΣΟΚ στη Μεταπολίτευση, τον Γιώργο Παπανδρέου, μιλήσαμε για πρώτη φορά για ομόλογο, αλλά δεν ακουστήκαμε τότε. Ήταν η κρίση. Ήταν τόσος ο θόρυβος που υπήρχε και στη Βουλή και εκτός Βουλής στις πλατείες των αγανακτισμένων, θόρυβος στον οποίον συμμετείχε και η Νέα Δημοκρατία τότε μιλώντας για Ζάππεια, και όλοι προσπάθησαν να υποβαθμίσουν αυτή την παρέμβαση. Ήρθε, όμως, το Ταμείο Ανάκαμψης να μας δικαιώσει, γιατί έγινε για πρώτη φορά μια μικρή μεν, σοβαρή όμως ποιοτικά αμοιβαιοποίηση χρέους. Και ήρθε ο Ντράγκι προχθές να κάνει μια κορυφαία παρέμβαση μιλώντας για την ανάγκη να συνεχιστούν αυτές οι παρεμβάσεις, να συνεχιστεί η αμοιβαιοποίηση χρέους, μιλώντας για ανάγκη επενδυτικού προγράμματος 800 δισεκατομμυρίων που έχει η Ευρώπη για να μη μείνει πίσω από τις Ηνωμένες Πολιτείες και την Κίνα.

Αυτή είναι η μεγάλη εικόνα και στη μεγάλη εικόνα κρινόμαστε τελικά, κυρίες και κύριοι συνάδελφοι, όλοι και όχι στις επιμέρους ρυθμίσεις. Και εσείς αντίθετα, όπως είπα νωρίτερα, μεταρρύθμιση εννοείτε, για παράδειγμα, το target model και κάνετε και κάτι χειρότερο, το οποίο συνιστά έναν νέο λαϊκισμό ευρωσκεπτικισμού από τη μεριά σας.

Ακολουθείστε, κύριε Κοινοβουλευτικέ Εκπρόσωπε, και περιμένουμε μια απάντηση και από εσάς και από τον Υπουργό.

Το target model είναι το μοντέλο με το οποίο διαμορφώνονται οι τιμές χρηματιστηριακά του ηλεκτρισμού στην ενέργεια σε όλη την Ευρώπη. Ήταν κατά μια έννοια υποχρεωτικό. Εδώ ζούμε τον τελευταίο χρόνο –αφού στον τελευταίο χρόνο αναφέρθηκε ο Πρωθυπουργός, ας μείνομε στον τελευταίο χρόνο, πρόκειται για βιωματική εμπειρία στην Αίθουσα της Βουλής- και έχουμε δει καυγάδες ατελείωτους με τον ΣΥΡΙΖΑ για το ποιος νομοθέτησε το target model και ποιος το έβαλε σε εφαρμογή. Διάλογος κωφών χωρίς κανένα περιεχόμενο. Το target model είναι μια ενιαία ευρωπαϊκή πολιτική και ένα είναι το ζήτημα, για ποιο λόγο η Ελλάδα δεν έβαλε από την αρχή ζήτημα ότι το ίδιο κουστούμι δεν μπορεί να το βάλουν όλοι οι άνθρωποι ανεξαρτήτως σώματος, αν είναι ψηλοί, κοντοί, λεπτοί, παχύτεροι ή οτιδήποτε άλλο. Χώρες με μικρή αγορά, όπως η Ελλάδα, δέχονται τεράστια πίεση και δεν μπορεί να εφαρμοστεί σε όλες τις χώρες με τον ίδιο τρόπο. Αυτό που σας λέω το αναγνώρισε λέγοντάς μου επί λέξει ότι έχω δίκιο ο κ. Σκυλακάκης, προχθές. Είπαμε, μάλιστα, ότι, ναι, θα πρέπει η Ελλάδα… Του είπα γιατί η Ελλάδα δεν πρωταγωνιστεί με χώρες ανάλογου μεγέθους για να υπάρξει μια άλλη εφαρμογή του target model στην Ελλάδα χρηματιστήριου γιατί έχουμε τις ακριβότερες τιμές ενέργειας, εμείς ειδικά, στην Ελλάδα. Μου είπε ότι, ναι, έχω δίκιο, αλλά αυτό θέλει χρόνο. Το ερώτημα είναι ότι έχουμε μπει στον έκτο χρόνο διακυβέρνησής σας και για ποιο λόγο δεν το είχατε κάνει νωρίτερα. Δηλαδή, είναι μια αντίληψη για την Ευρώπη.

Αντίθετα ακούγαμε χθες τον παρά τω Πρωθυπουργώ κ. Σκέρτσο να μας λέει ούτε λίγο ούτε πολύ σε συνέντευξή του, ουσιαστικά διαφωνώντας με τον κ. Σκυλακάκη, το επιτελικό κράτος του Μαξίμου, να μας λέει ότι για τις υψηλές τιμές της ενέργειας φταίει η Ευρώπη. Τι εννοεί; Είναι ένας νέος υπολανθάνων λαϊκισμός πάλι για την Ευρώπη; Μα η Ευρώπη είναι συγκεκριμένη. Το ζήτημα είναι ποια είναι η αντίληψή σου. Εμείς θέλουμε μια πολύ συγκεκριμένη αντίληψη και πάνω σε αυτήν έχουμε και απολογισμό και άποψη για σήμερα.

Ναι, φυσικά στην Ευρώπη είμαστε με σκοπό να κερδίζουμε με έναν όρο, να διεκδικούμε πάντα έναν πρωταγωνιστικό ρόλο. Ξέρουμε το μέγεθος της χώρας, ξέρουμε όμως και την ιδιαιτερότητα της χώρας που κάθε φορά πρέπει έγκαιρα να τη θέτουμε στα ευρωπαϊκά φόρα και όχι εκ των υστέρων κάνοντας κριτική και δημιουργώντας ένα διάλογο, ο οποίος δεν έχει καμμία μα καμμία πραγματική βάση.

Για εμάς, συνεχίζω, για να έρθω στα οικονομικά, μιας και είναι οικονομικό και φορολογικό το νομοσχέδιο κατά μια έννοια, μεταρρύθμιση δεν είναι η ψηφιοποίηση, κύριε Υπουργέ. Ψηφιοποίηση είναι κάτι αναγκαστικό. Πραγματικά, εάν δεν προχωρούσαμε στην ψηφιοποίηση, θα κάναμε σκληρή κριτική. Δεν το συζητώ. Όλες τις ανάλογες ενέργειες, το είπε και η εισηγήτριά μας σε μια εξαιρετική εισήγηση, η κ. Βατσινά, όλα τα μέτρα που έχουν να κάνουν με χρήση τεχνολογίας γενικότερα και εισαγωγή στον φορολογικό μηχανισμό που επιτρέπει πολύ περισσότερες και πιο αξιόπιστες διασταυρώσεις, ψηφιοποίηση εν προκειμένω αυτού του τέλους απλούστευσης και όλα αυτά, τα έχουμε στηρίξει διαχρονικά και έτσι θα συνεχίσουμε.

Αλίμονο αν γυρίζουμε την πλάτη στις τεχνολογικές αλλαγές. Δεν είναι όμως αυτή η πεμπτουσία του εκσυγχρονισμού των μεταρρυθμίσεων, των αλλαγών. Για εμάς αλλαγή και μεταρρύθμιση στη φορολογία, αν θέλετε, επειδή για αυτή μιλάμε, είναι να μιλήσουμε σοβαρά για μια σταδιακή, όχι αλόγιστη και ξαφνική, αλλαγή της σχέσης έμμεσης-άμεσης φορολογίας που είναι υπέρ των πολλών. Έτσι έχουμε προοδευτική μεταρρύθμιση. Έχουμε μια από τις δυσμενέστερες σχέσεις, η οποία πλήττει τα μεσαία και χαμηλά εισοδήματα.

Είναι η αλλαγή υπέρ των οικογενειών στη φορολογία, γιατί, όπως η «ΚΑΘΗΜΕΡΙΝΗ» έγραψε προχθές σε ένα πολύ τεκμηριωμένο άρθρο, όσοι έχουν παιδιά στην Ελλάδα τιμωρούνται φορολογικά. Συγκριτικά με τους άλλους Έλληνες μιλάμε τώρα. Έτσι; Αυτό είναι ένα ζήτημα. Ναι, να δούμε πώς αυτό και μια σειρά άλλα μέτρα μπορούν να δημιουργήσουν μια νέα πραγματικότητα στο φορολογικό.

Ένα άλλο μέτρο είναι ο πρώτος από τους οκτώ εθνικούς στόχους, για του0 οποίους μίλησε χθες ο Πρόεδρος του ΠΑΣΟΚ, ο Νίκος Ανδρουλάκης, η ολοκληρωμένη περιφερειακή ανάπτυξη.

Μια προοδευτική φορολογική πολιτική, κύριε Υπουργέ, είναι να δημιουργήσουμε ένα καλό φιλικό περιβάλλον για να προσελκύσουμε επιτέλους άμεσες ξένες επενδύσεις παγίου κεφαλαίου, γιατί το επενδυτικό κενό από το 2011 και μετά παραμένει και είναι ένα κενό –ξέρετε εγώ θέλω να μιλάω ειλικρινά- που συνοδεύει τη χώρα ουσιαστικά σε όλη την περίοδο της Μεταπολίτευσης. Δεν μπορέσαμε ποτέ επιτυχώς να το καλύψουμε. Πρέπει να το καλύψουμε, όμως. Πώς θα γίνει αυτό; Να ένας διάλογος όχι κωφών, όχι λαϊκισμούς συνθημάτων και δημαγωγίες αλλά ένας διάλογο σοβαρός, γιατί το επενδυτικό κενό που υπάρχει στη χώρα είναι τεράστιο και η χώρα μόνο κατά περίπτωση μπορεί να βρει περιόδους που κατάφερε να αντιμετωπίσει αυτό το μεγάλο διαρθρωτικό της ζήτημα τα τελευταία πενήντα χρόνια.

Έτσι παρουσιάζουμε, λοιπόν, μια υστέρηση έναντι Ιρλανδίας και Πορτογαλίας, για παράδειγμα, με τις οποίες είχαμε περίπου το ίδιο εισόδημα πριν πενήντα χρόνια και αυτοί το έχουν διπλασιάσει ή τριπλασιάσει σε σχέση με εμάς από τότε. Αυτή είναι η μεγάλη εικόνα, αν θέλουμε να μιλήσουμε με άλλους όρους και με έναν άλλο τρόπο εδώ στη Βουλή και σε αυτό είμαστε έτοιμοι να μιλήσουμε με προτάσεις.

Για εσάς, λοιπόν, μεταρρύθμιση κατά κανόνα -και μπορώ να ανατρέξω σε όλες τις ομιλίες του οικονομικού επιτελείου και του κ. Χατζηδάκη προσωπικά που είναι επικεφαλής- είναι αυτή καθαυτή η ψηφιοποίηση, στην οποία όμως υπάρχουν, κύριε Υπουργέ, -και εδώ θέλω την προσοχή σας γιατί είστε φρέσκος στα καθήκοντα, αναλάβατε μόλις τώρα και παρακαλώ να το δείτε αυτό το πράγμα- δύο κομβικά ζητήματα μέχρι τώρα σε όλες αυτές τις ψηφιοποιήσεις που εμείς στηρίξαμε και σήμερα με τα επιμέρους άρθρα. Το έκανε σαφές η εισηγήτριά μας στην αρχή και στην επιτροπή, βέβαια, και στην έναρξη της Ολομέλειας. Προφανώς θα ψηφίσουμε αυτά τα άρθρα.

Υπάρχουν δύο σοβαρά θέματα. Το ένα είναι οι προθεσμίες. Μονίμως χάνονται οι προθεσμίες και δημιουργείται μια κατάσταση πανικού σε όλη την αγορά, στους επαγγελματίες και στους λογιστές, η οποία δεν πρέπει να επαναληφθεί εδώ. Έχετε δεσμευθεί ότι μέχρι το τέλος του χρόνου θα είναι όλα έτοιμα. Εγώ θα πω μακάρι. Εδώ θα είμαστε να το κρίνουμε. Πρέπει να παρθούν όλα τα μέτρα για να μη ζήσουμε ξανά ένα εκ νέου θρίλερ.

Το δεύτερο όμως είναι ότι κρίνοντας και αποτιμώντας όλες τις ψηφιοποιήσεις από το myDATA μέχρι τη σύνδεση των POS με τις ταμειακές και οτιδήποτε άλλο, όλα αυτά τα μέτρα που έχουν εισαχθεί –και τα οποία, ξαναλέω, στηρίξαμε-, έχει υπάρξει μία διολίσθηση, όπου ο έλεγχος όλου του μηχανισμού κατάρτισης και κατάθεσης φορολογικών δηλώσεων ουσιαστικά έχει φύγει από τους επαγγελματίες και τους λογιστές και έχει πάει στους παρόχους.

Υπήρξε μάλιστα το εξής παράδοξο, ότι λογιστές οι οποίοι εγκαίρως ζήτησαν πληροφορίες και προμήθεια του λογισμικού για τον φορολογικό μηχανισμό, δηλαδή την έκδοση των ηλεκτρονικών τιμολογίων, από το Υπουργείο πριν από έξι μήνες από σήμερα, πήραν την απάντηση: «Δεν έχουμε, πάτε σε παρόχους».

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κουκουλόπουλε, εξαντλήσατε και την τριτολογία σας.

**ΠΑΡΙΣ ΚΟΥΚΟΥΛΟΠΟΥΛΟΣ:** Ολοκληρώνω, κύριε Πρόεδρε.

Εάν γίνει αυτό και τώρα, καταλαβαίνετε ότι κάτι δεν πάει καλά. Ήδη στον e-ΕΦΚΑ μονοπωλείται η αγορά από έναν πάροχο που κατοικοεδρεύει στη βόρεια Ελλάδα. Είναι ένα αυτοτελές ζήτημα, πρέπει να το δείτε, γιατί από τη μεριά μας θα επανέλθουμε συγκεκριμένα, ολοκληρωμένα και οργανωμένα στο συγκεκριμένο θέμα.

Τελειώνω, κύριε Πρόεδρε –και ευχαριστώ για την ανοχή- με την τροπολογία την οποία καταθέσαμε, την οποία πρέπει να κάνετε δεκτή. Τα μπλοκάκια που έχουν 75% από έναν εργοδότη ή έως τρεις εργοδότες είχαν από την αρχή το ΄11 τοποθετηθεί σε μια κλίμακα παρακάτω από τους υπόλοιπους στο τέλος επιτηδεύματος. Όταν πήγε στο μισό του τέλους επιτηδεύματος και επίκειται και ο μηδενισμός του, αυτή η κατηγορία όλως παραδόξως έμεινε στο 500. Διότι είναι η κατ’ εξοχήν κατηγορία που έπρεπε να υπάρξει μείωση.

Κάντε τη δεκτή και επαναλαμβάνετε τη μίζερη αντιμετώπιση που είχατε για τους οικισμούς - φαντάσματα γιατί εγώ ήμουν εισηγητής τότε, τον Απρίλη. Σας καταθέσαμε την τροπολογία και είχα πει στη δευτερολογία, στον προκάτοχό σας –γιατί έλεγε «θα τη δούμε αργότερα»- γιατί είστε τόσο μίζεροι. Σας φέραμε μια διόρθωση ουσιαστικά, γιατί ξεχάσατε να παρατείνετε την απαλλαγή από ΕΝΦΙΑ σε οικισμούς-φαντάσματα. Το φέρνετε τώρα, μετά από έξι μήνες. Για ποιο λόγο νομοθετείτε έτσι;

Κι αν θέλετε να μιλήσουμε με άλλους όρους επί πραγματικού, θέλετε να διαμορφώσουμε ένα πεδίο συναίνεσης σε κάποια επίπεδα για να μην χαρακτηρίζει από το άλφα έως το ωμέγα όλη την κοινοβουλευτική και πολιτική δραστηριότητα μια ατελείωτη εχθροπάθεια όπου όλοι είμαστε αντίθετοι με όλους για όλα; Μπορούμε να συμφωνούμε και σε μια σειρά πράγματα. Είχαμε δώσει αγώνες για τους μικρούς οικισμούς να απαλλαγούν από το τεκμαρτό, πέρα από τη συλλογική διαφωνία μας,…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κουκουλόπουλε, παρακαλώ ολοκληρώστε.

**ΠΑΡΙΣ ΚΟΥΚΟΥΛΟΠΟΥΛΟΣ:** …καταφέραμε και σώσαμε τα νησιά –είχαμε ακούσει και τα ευχαριστήρια προσωπικά από τον Πρωθυπουργό- και τώρα ετοιμάζετε ρύθμιση όπως σας λέγαμε. Λέγαμε: «βάλτε το 1.500 - 2.000», θα το φέρετε τώρα. Γιατί δεν το κάνατε όσο σας το λέγαμε εμείς και το φέρνετε εκ των υστέρων;

Αν θέλουμε λοιπόν να πάμε μπροστά ως χώρα, πρέπει να μας διακρίνει μια συνολικά διαφορετική λογική κι εμείς σε αυτή την λογική θα συνεχίζουμε, χωρίς να επηρεαζόμαστε από αυτά που λέει οποιοσδήποτε πολιτικός μας αντίπαλος ή ο Πρωθυπουργός ή οποιοσδήποτε Υπουργός.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Αθανάσιος Λιούτας από τη Νέα Δημοκρατία. Θα ακολουθήσει ο κ. Κατσαφάδος, ο κ. Μιχαηλίδης και τελευταίος ομιλητής ο κ. Πασχαλίδης.

**ΑΘΑΝΑΣΙΟΣ ΛΙΟΥΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με την εκκίνηση της νέας κοινοβουλευτικής περιόδου προσερχόμαστε στην Ολομέλεια για τη συνέχιση του νομοθετικού μας έργου, για τη συνέχιση του νομοθετικού έργου που μείζονα σκοπό έχει την πολιτική για τη στήριξη της κοινωνίας, της εργασίας και της παραγωγής. Είναι διακηρυγμένοι οι στόχοι μας για την πολιτική της έγκαιρης και καίριας αντιμετώπισης των προβλημάτων και της εξεύρεσης λύσεων.

Προτού περάσω εξειδικευμένα στο νομοσχέδιο του Υπουργείου Οικονομικών που έχουμε σήμερα μπροστά μας, θα ήθελα να σταθώ και στην ομιλία του Πρωθυπουργού στη Διεθνή Έκθεση Θεσσαλονίκης και στα καίρια και ουσιαστικής σημασίας μέτρα στήριξης που ανακοίνωσε. Με συνέπεια και πίστη στον στόχο της στοχευμένης και πολύπλευρης στήριξης ο Πρωθυπουργός ανακοίνωσε δέσμες μέτρων θωράκισης και αύξησης του εισοδήματος των συμπολιτών μας και μείωσης της φορολογίας.

Η αύξηση του εισοδήματος των πολιτών και η μείωση της φορολογίας αποτελούν πάντοτε τους πυλώνες μιας στρατηγικής που θέτει στο επίκεντρο τον άνθρωπο και την οικογένειά του, την εργασία και την ευημερία της κοινωνίας. Εξαρχής των κοινοβουλευτικών μας θητειών στηρίζουμε και ενισχύουμε το οικογενειακό εισόδημα και μειώνουμε τους φόρους. Δεν σταματήσαμε να το κάνουμε στιγμή αυτό.

Μέρος ασφαλώς της ευρύτερης στρατηγικής μας πάνω στη φορολογική πολιτική και επί του στόχου να καταστεί η πολιτική αυτή περισσότερο απλή δίκαιη και αποδοτική αποτελεί και το παρόν νομοσχέδιο. Αν και εκτενώς εδώ στην Ολομέλεια έχουν παρουσιαστεί και καταγράφει τα κρισιμότερα κομμάτια και σημεία του νομοσχεδίου αυτού, θα ήθελα και εγώ με τη σειρά μου από το Βήμα να τονίσω την κομβική αυτή σημασία.

Κυρίες και κύριοι συνάδελφοι, ξεκάθαρα και στην προκειμένη περίπτωση αποδεικνύεται η πίστη μας στο έργο για ένα σύγχρονο φορολογικό σύστημα που θα λειτουργεί με κοινωνική δικαιοσύνη και ως καταλύτης ανάπτυξης και ευημερίας. Η παρούσα νομοθετική πρωτοβουλία αφορά την πλήρη ψηφιοποίηση και την εν μέρει κατάργηση του τέλους χαρτοσήμου. Πρόκειται για μία αναγκαία και πολύπλευρα χρήσιμη ρύθμιση, καθώς η γραφειοκρατία και οι πολύπλοκες διατάξεις δεν απηχούν στις σύγχρονες ανάγκες. Εισάγονται πλέον σημαντικές διατάξεις που θα διευκολύνουν και θα προσδώσουν όφελος στην εφαρμογή της φορολογικής και εν γένει της οικονομικής πολιτικής.

Ειδικότερα, θα αναφερθώ κι εγώ επιγραμματικά στα εξής: Καταργείται το τέλος χαρτοσήμου και αντικαθίσταται με το ψηφιακό τέλος συναλλαγής. Στο κείμενο αναφέρονται ρητά οι συναλλαγές στις οποίες θα υπάρχει το ψηφιακό αυτό τέλος. Αποκλείεται ρητώς η επιβολή του σε συναλλαγές που εμπίπτουν στο πεδίο εφαρμογής άλλων έμμεσων φόρων. Ορίζεται ότι το τέλος επιβάλλεται σε συναλλαγές, όπου ο ένας, τουλάχιστον, συναλλασσόμενος είναι φορολογικός κάτοικος Ελλάδος ή έχει μόνιμη εγκατάσταση στην Ελλάδα, ανεξαρτήτως από τον τύπο και τον τόπο κατάρτισης της συγκεκριμένης συναλλαγής. Καθορίζεται ενιαίος χρόνος απόδοσης του τέλους και καταργούνται οριστικά περισσότερες από εξακόσιες περιπτώσεις επιβολής του τέλους αυτού.

Η κατάργηση αυτή θα προσδώσει σημαντικό όφελος τόσο για τους συμπολίτες μας όσο και για τις επιχειρήσεις. Σχετικά με την κατάργησή του, αυτή αφορά σε σημαντικές συναλλαγές όπως χρησιδάνειο, ασφαλιστικές συναλλαγές, σύσταση και αύξηση κεφαλαίου μη κερδοσκοπικών νομικών προσώπων-οντοτήτων, ενέγγυες πιστώσεις τραπεζών υπέρ εισαγωγέων, συμβατικοί τόκοι δανείων και πιστώσεων.

Επιπρόσθετα, καταργείται σε περισσότερες από εκατό συναλλαγές που αφορούν σε χαρτόσημα επί παραβόλων, παραδείγματος χάριν, η άδεια γάμου, επαγγελματικές άδειες κ.λπ..

Καταργείται επίσης σε περισσότερες από πεντακόσιες συναλλαγές στις οποίες επιβαλλόταν τέλος χαρτοσήμου 2,4% ή 3,6% επί των κρατήσεων που αφορούν σε νομικά πρόσωπα δημοσίου δικαίου ή δημόσιο.

Εύλογα, λοιπόν, διαπιστώνεται ότι η σαφής και διακηρυγμένη πολιτική μας για μείωση των φόρων συνεχίζει με τον πλέον ξεκάθαρο τρόπο. Πρέπει, επίσης, να σημειωθεί ότι το ψηφιακό τέλος συναλλαγής αποτελεί μέρος και πολιτική της γενικότερης στρατηγικής μας για την ψηφιοποίηση που εξελίσσεται επί των ημερών μας με αλματώδεις ρυθμούς. Είναι γεγονός που δημιουργεί συνεχώς πολλαπλά οφέλη στην οικονομία και στην εργασία, ενώ συγχρόνως διευκολύνει σημαντικά την καθημερινότητα των συμπολιτών μας.

Κυρίες και κύριοι, σαφώς θα πρέπει να εστιάσουμε και σε επιπλέον ρυθμίσεις που εισάγονται με το παρόν νομοσχέδιο, όπως η θέσπιση από το 2025 μηδενικού συντελεστή ειδικού φόρου κατανάλωσης για το πετρέλαιο που χρησιμοποιείται στη γεωργία, η απαλλαγή από τον ΕΝΦΙΑ των περιοχών που έχουν πληγεί από θεομηνίες, καθώς και η διευκόλυνση των φορολογουμένων για ρύθμιση ληξιπρόθεσμων οφειλών προς τη φορολογική διοίκηση με την άρση των προσκομμάτων υπαγωγής στην πάγια ρύθμιση του ν.4152/2013.

Επιπρόσθετα, σημαντική και κρίσιμη και ιδιαιτέρως αναγκαία είναι και η ρύθμιση που έρχεται με τροπολογία και αφορά στην επέκταση της αναστολής είσπραξης ληξιπρόθεσμων οφειλών προς το δημόσιο και της αναστολής πλειστηριασμών και άλλων πράξεων αναγκαστικής εκτέλεσης εις βάρος των πληγέντων της Θεσσαλίας.

Κυρίες και κύριοι συνάδελφοι, σχετικά με την κρατική στήριξη σε πληγείσες περιοχές οφείλουμε να τονίσουμε ότι πρόκειται για μία μεγίστη και κρίσιμη ανάγκη. Προερχόμενος από την πολύπαθη Θεσσαλία και τον Νομό Τρικάλων, όπου ακριβώς έναν χρόνο πριν δοκιμαστήκαμε πρωτόγνωρα από τις καταστροφικές πλημμύρες, θα αναφέρω ότι πιστοποιούμε συνολικά ως θεσσαλική και τρικαλινή κοινωνία πως η στήριξη σηματοδοτεί μονόδρομο. Πρόκειται για μία ανάγκη που αποτέλεσε τη βάση της πολιτικής που χαράχτηκε, που εφαρμόζεται και που θα εφαρμόζεται από την Κυβέρνηση αυτή.

Με την πρόσφατη επίσκεψη του Πρωθυπουργού στη Θεσσαλία και με τη σαφή και ενδελεχή αναφορά και περιγραφή συνολικά της αντιπλημμυρικής μας στρατηγικής με έργα αιχμής, όπως το φράγμα της Πύλης, του Μουζακίου και του Ενιπέα, αποδεικνύεται η σοβαρή και υπεύθυνη πολιτική μας στάση απέναντι στο αίτημα της πρόληψης και της ασφάλειας με έργα.

Είναι χρέος μας να προασπιζόμαστε και να αγωνιζόμαστε για το μέγιστο καθήκον μας, για το καθήκον της στήριξης και της ανάπτυξης των τοπικών μας κοινωνιών. Με συνεχή διάλογο και σε διαρκή επαφή και επικοινωνία με τις τοπικές κοινωνίες κινηθήκαμε, κινούμαστε και θα συνεχίσουμε να κινούμαστε πάντοτε. Οι λύσεις έχουν ως προϋπόθεση τον ανοιχτό διάλογο και οι τοπικές μας κοινωνίες πάντοτε συμβάλλουν με τις θέσεις τους και με την έκφραση των αναγκών τους στη διαμόρφωση της πολιτικής.

Η αλήθεια είναι ότι οι καταστροφές αφήνουν πίσω τους σύνθετα προβλήματα. Πάντοτε, όμως, σε κάθε στιγμή είμαστε εδώ για τον διάλογο, για την πολιτική, για τα έργα και για ουσιαστικές λύσεις, για μία πολιτική ικανή με ουσιαστικές και αποφασιστικές παρεμβάσεις να ξεκαθαρίζει το τοπίο των προβλημάτων και να θέτει τα ζητήματα των πολιτών και την επίλυσή τους σε πρώτο πλάνο για το κοινό καλό όλων των τοπικών κοινωνιών, συνολικά για την περιφερειακή και εθνική οικονομία και ανάπτυξη.

Κλείνοντας, κύριε Πρόεδρε, θα πω ότι αποδείξαμε ότι είμαστε εδώ για τις λύσεις. Συνεχίζουμε να το αποδεικνύουμε με σκληρή δουλειά και αδιάκοπη προσπάθεια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Κατσαφάδος.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ένα βασικό στοιχείο αξιολόγησης στην πολιτική αλλά και στην κοινωνία, στη ζωή είναι αυτό της αξιοπιστίας, της συνέπειας λόγων και έργων.

Και αυτό, κυρίες και κύριοι συνάδελφοι της Αντιπολίτευσης, είναι ένα από τα συγκριτικά μεγάλα πλεονεκτήματα τα οποία έχει η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη, της συνέπειας, της αξιοπιστίας, το ότι δεν αλλάζουμε τις θέσεις μας ανάλογα με το πού βρισκόμαστε στο πολιτικό σκηνικό. Δεν λέμε άλλα όταν είμαστε στη θέση της αντιπολίτευσης και άλλα εφαρμόζουμε όταν γινόμαστε κυβέρνηση.

Και αυτό το λέω γιατί για μία ακόμα φορά, για ένα ακόμα νομοσχέδιο βλέπω σύσσωμη την Αντιπολίτευση και κυρίως από την κεντροαριστερή πτέρυγα να λέει ακριβώς τα ίδια πράγματα, παρ’ όλο που ο κ. Κουκουλόπουλος προσπάθησε να διαχωρίσει και να πει ότι άλλο είναι το ΠΑΣΟΚ από τα υπόλοιπα κόμματα της Αριστεράς.

Δυστυχώς, κύριε συνάδελφε, αυτό το οποίο είπε ο Πρωθυπουργός της χώρας είναι μία κοινή διαπίστωση μέσα από την κοινωνία, ότι πλέον ταυτίζεστε με τις αποφάσεις τις οποίες παίρνετε, τις προτάσεις και αυτά τα οποία ψηφίζετε μέσα στο Κοινοβούλιο με τα υπόλοιπα κόμματα της Αριστεράς. Αυτή είναι η πραγματικότητα όσο και αν σας στενοχωρεί, γιατί ίσως πιστεύατε ότι με αυτόν τον τρόπο θα μπορέσετε να προσεγγίσετε ακόμα καλύτερα την ελληνική κοινωνία.

Η ιστορία, όμως, έχει δείξει ότι ο λαϊκισμός μπορεί να έχει βραχυπρόθεσμα οφέλη, αλλά έχει οδυνηρό τέλος και για τα κόμματα και πολύ περισσότερο για την κοινωνία.

Γιατί τι έχουμε να κάνουμε σήμερα, κυρίες και κύριοι συνάδελφοι και με αυτό το νομοσχέδιο; Έρχεται η Κυβέρνηση και τι κάνει; Μετατρέπει μία αναχρονιστική οικονομική διαδικασία, το τέλος χαρτοσήμου, σε ένα ψηφιακό τέλος ηλεκτρονικής συναλλαγής. Λάθος; Κακό; Έπρεπε να γίνει; Και μην ακούω αυτά, το ότι «εντάξει, δεν κάνατε τίποτα». Γιατί δεν το κάνατε εσείς όταν ήσασταν κυβέρνηση; Εσείς, όταν είχατε διατελέσει κυβέρνηση -είτε το ΠΑΣΟΚ είτε ο ΣΥΡΙΖΑ- γιατί δεν το κάνατε, αφού δεν είναι τίποτα, είναι κάτι πολύ λίγο; Όλα έχουν τη σημασία τους και όλα αξιολογούνται, κυρίες και κύριοι συνάδελφοι. Αυτή είναι η πραγματικότητα.

Έρχεστε και μας λέτε ότι δεν καταργείτε το τέλος χαρτοσήμου, απλά του αλλάζετε όνομα και αμέσως μετά μας ασκείτε κριτική γιατί το καταργούμε σε εξακόσιες συναλλαγές και όχι σε περισσότερες. Τι λογική έχει αυτό; Έχει κάποια λογική; Τελικά το καταργούμε ή δεν το καταργούμε; Εκσυγχρονίζουμε τις οικονομικές συναλλαγές ή δεν τις εκσυγχρονίζουμε; Απλοποιούμε τις οικονομικές διαδικασίες ή δεν τις απλοποιούμε;

Αυτό είναι το πρόβλημα το οποίο αντιμετωπίζει σύσσωμη η Αντιπολίτευση, κυρίες και κύριοι συνάδελφοι, σήμερα, το ότι δεν έχει τη γενναιότητα να αναγνωρίσει το αυτονόητο και να προτείνει.

Φτάσαμε στο σημείο ο αγαπητός συνάδελφος, Κοινοβουλευτικός Εκπρόσωπος του ΠΑΣΟΚ να μας κατηγορήσει εμμέσως για ευρωσκεπτικιστές και μας λέει «δείτε το κιόλας αυτό!». Σε εμάς, σε αυτή την παράταξη, σε αυτό το κόμμα, που από την πρώτη στιγμή είχε μια ξεκάθαρη πορεία υπέρ της σύγκλισης της Ευρώπης, υπέρ της Ευρωπαϊκής Ένωσης; Άλλοι ήταν αυτοί οι οποίοι έλεγαν «έξω από την Ευρώπη!», δεν θέλω να γυρίσω στο παρελθόν, αλλά μη μας κουνάτε και το δάχτυλο και μας λέτε «δείτε, γιατί βλέπουμε ότι υπάρχει ένας υφέρπων ευρωσκεπτικισμός στη Νέα Δημοκρατία». Πού το είδατε αυτό, κύριε συνάδελφε;

**ΠΑΡΙΣ ΚΟΥΚΟΥΛΟΠΟΥΛΟΣ:** Στον Σκέρτσο!

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Είναι δυνατόν να το λέτε εσείς; Εμείς δεν αλλάζουμε στάση, εμείς είμαστε φανατικά υπέρ της Ευρώπης. Εσείς ήρθατε σε εμάς, σας καλοδεχτήκαμε και μακάρι να έρθουν όλοι να αναγνωρίσουμε -ποιο πράγμα;- με ρεαλισμό το αυτονόητο. Αυτή είναι η πραγματικότητα, κύριε συνάδελφε. Το ότι ο κ. Σκέρτσος, αλλά και ο ίδιος ο Πρωθυπουργός στην Έκθεση Θεσσαλονίκης αναγνώρισε στρεβλώσεις τις οποίες έχει το Ενεργειακό Χρηματιστήριο και ότι μαζί και με άλλες χώρες οι οποίες αντιμετωπίζουν ανάλογα προβλήματα με την Ελλάδα θα δώσουμε έναν αγώνα για να διορθωθεί η ευρωπαϊκή πολιτική είναι αυτό το οποίο μας είπατε πριν από λίγο ότι θέλετε. Το είπε ο Πρωθυπουργός στην Έκθεση Θεσσαλονίκης. Δεν το ακούσατε; Αυτό είπε ο Πρωθυπουργός. Αυτό που ζητάτε να κάνει, αυτό εξήγγειλε ο Έλληνας Πρωθυπουργός και αυτό είπε και ο κ. Σκέρτσος και αυτό λέει και ο κ. Σκυλακάκης και σε αυτό νομίζω ότι συμφωνούμε και αυτό λέμε όλοι μας.

Επίσης, με το Ταμείο Ανάκαμψης, 1 δισεκατομμύριο, 2 δισεκατομμύρια ευρώ, ούτε 1 ούτε 2 δισεκατομμύρια, περισσότερα ήταν τα δισεκατομμύρια τα οποία κέρδισε ο Κυριάκος Μητσοτάκης όχι για τον Μητσοτάκη ούτε για τη Νέα Δημοκρατία, για τη χώρα, για την ελληνική οικονομία. Και πώς τα κέρδισε; Αυξάνοντας την αξιοπιστία της χώρας.

Γι’ αυτό ξαναγυρνάω σε αυτό με το οποίο ξεκίνησα την αρχή της τοποθέτησής μου: Αξιοπιστία, κυρίες και κύριοι συνάδελφοι! Είναι κανένας από τη Νέα Δημοκρατία που λέει ότι έχει λύσει αυτή η Κυβέρνηση τα προβλήματα της χώρας; Είναι κανένας σε αυτήν εδώ την Κυβέρνηση που δεν λέει ότι «όντως υπάρχουν προβλήματα που προσπαθούμε να τα λύσουμε, ότι υπάρχει κόσμος ο οποίος αγωνιά, δυσκολεύεται, είμαστε εδώ για να προσπαθήσουμε να βοηθήσουμε», αλλά όχι, βέβαια, αυτή η απόλυτα ζοφερή κατάσταση και αυτή η καταστροφή την οποίαν όλοι προσπαθείτε να μας πείτε ότι περνά η ελληνική κοινωνία.

Πάνω από πεντακόσιες χιλιάδες, πάνω από μισό εκατομμύριο Έλληνες από το 2019 μέχρι σήμερα έχουν βρει δουλειά που ήταν στην ανεργία και με καλύτερους μισθούς. Είναι οι μισθοί εκεί που θα θέλαμε; Όχι. Υπάρχει κάποιο μαγικό ραβδάκι ή υπάρχει κάποιος τρόπος με τον οποίο μπορούμε να τους υπεραυξήσουμε;

Αυτή είναι η συνέπεια λόγων και έργων ανάλογα με το πού βρίσκεσαι και γι’ αυτό δεν πείθεται, γι’ αυτό δεν τσιμπάει η ελληνική κοινωνία. Μπορεί να έχει τα προβλήματά της, μπορεί να έχει τα παράπονά της, μπορεί να έχει τις αγωνίες της, αλλά δεν τσιμπάει στα εύκολα λόγια. Δεν μπορεί να δεχθεί ότι υπάρχουν εύκολοι τρόποι. Αυτά έταζαν κατά το παρελθόν διάφοροι εδώ μέσα και τις συνέπειες τις είδαμε και δεν θέλει να ξαναγυρίσει σε αυτές τις συνέπειες.

Και για να καταλάβετε τη μικρότητα με την οποία αντιμετωπίζετε τα πράγματα, σε αυτό εδώ το νομοσχέδιο, εκτός από αυτή τη σημαντική μεταρρύθμιση -που σας ξαναλέω ότι μπορεί κάποιοι να την υποτιμάτε, αλλά τι να κάνουμε, αυτή η Κυβέρνηση το έφερε- έχουμε και την απαλλαγή από τον ειδικό φόρο κατανάλωσης καυσίμων για τους αγρότες. Μα, ένας να μην έρθει εδώ πάνω σε αυτό το Βήμα και να πει κάτι; Ένας! Κανείς, λες και δεν υπάρχει, λες και δεν υπάρχει! Μας κατηγορείτε για την ακρίβεια, μας κατηγορείτε ότι δεν βοηθάμε τους αγρότες, τον πρωτογενή τομέα, για την ανάπτυξη, μα, ένας να μην πει μια καλή κουβέντα! Ούτε πάλι λέμε ότι λύσαμε το πρόβλημα του αγροτικού τομέα. Μου λέει ο εκπρόσωπος της Ελληνικής Λύσης ότι είπε «εντάξει». Ούτε λέμε ότι λύσαμε τα προβλήματα του αγροτικού τομέα.

Ήταν ένα δίκαιο πάγιο αίτημα των αγροτών; Βρήκαμε τη δυνατότητα από τον δημοσιονομικό χώρο, μέσα από αυτά τα αποτελέσματα τα οποία έχουμε από την οικονομική μας πολιτική, για να μπορέσουμε να ικανοποιήσουμε ένα από τα δίκαια αιτήματα των αγροτών; Γιατί να είμαστε τόσο μικρόψυχοι, κυρίες και κύριοι συνάδελφοι; Και στο κάτω κάτω της γραφής αυτό το νόημα δεν έχει η δημοκρατία; Θα έρθει ο επόμενος, θα έρθει η επόμενη κυβέρνηση και θα προσπαθήσει να χτίσει πάνω στις δυνατότητες που θα έχει αφήσει ο προηγούμενος. Γιατί, λοιπόν, να μην αναγνωρίζουμε τα θετικά, να μην προτείνουμε, να μην κάνουμε προτάσεις για να μπορέσουμε να αντιμετωπίσουμε τις δυσκολίες και να κρινόμαστε;

Κατηγορείτε τον Μητσοτάκη ότι ήταν λίγες οι αυξήσεις τις οποίες έδωσε στην Έκθεση της Θεσσαλονίκης. Αυτά είχαμε, αυτά μπορούσαμε, αυτά δώσαμε. Δεν είπαμε ότι πλούτισε η ελληνική κοινωνία. Πείτε μας, όμως, εσείς από πού θα κόψετε, πώς θα κόψετε και αν από εκεί που θα κόψετε θα επηρεαστούν ή όχι άλλοι δείκτες της ελληνικής οικονομίας και τότε ελάτε να το συζητήσουμε. Διότι η οικονομία είναι ένας πολυσύνθετος οργανισμός, στον οποίο όπου ακουμπάς και ό,τι αποφάσεις παίρνεις για έναν τομέα, πρέπει να δεις τι συνέπειες μπορεί να έχει σε άλλους τομείς. Δεν είναι μια εύκολη άσκηση το να καταθέτεις έναν προϋπολογισμό για μία χώρα ούτε να σχεδιάζεις την οικονομική και αναπτυξιακή πορεία μιας χώρας.

Αυτή, δυστυχώς, είναι η πραγματικότητα, κυρίες και κύριοι συνάδελφοι και χρόνος υπάρχει πολύς, τον οποίο κι εμείς τον χρειαζόμαστε. Κι εμείς θα θέλαμε τη συνεργασία των κομμάτων της Αντιπολίτευσης σε έναν παραγωγικό διάλογο, σε μια παραγωγική συζήτηση με προτάσεις, αλλά με προτάσεις οι οποίες θα είναι ρεαλιστικές, προτάσεις που θα ανταποκρίνονται στις πραγματικές δυνατότητες τις οποίες έχει η χώρα, ώστε να μπορέσουμε να τις αξιοποιήσουμε όσο το δυνατόν καλύτερα για το σύνολο της ελληνικής κοινωνίας. Δεν θέλουμε, δηλαδή, μια στείρα αντιπαράθεση. Δεν θέλουμε να είμαστε εδώ από τις 10.00΄ και να μη λέμε τίποτα για την απαλλαγή από τον ειδικό φόρο για τα καύσιμα των αγροτών. Αυτό είναι λυπηρό.

Αν παρακολουθούσε κάποιος τη σημερινή συζήτηση και δεν άκουγε τους Βουλευτές της Νέας Δημοκρατίας -γιατί ήταν ελάχιστοι, να μην πω μηδαμινοί οι Βουλευτές των υπολοίπων κομμάτων που συμμετείχαν-, δεν θα ήξερε ότι πλέον καταργείται ο ειδικός φόρος για τα καύσιμα των αγροτών. Και αυτό ήταν κάτι το οποίο ζητούσαν οι αγρότες εδώ και πολλά χρόνια. Και επειδή εσείς είστε και παλαιότεροι από εμένα, ξέρετε πόσα χρόνια αποτελούσε ένα πάγιο αίτημα των αγροτών.

Επαναλαμβάνω, δεν λύνουμε, αλλά διορθώνουμε τα προβλήματα μέσα από την πολιτική μας, μια πολιτική για την οποία εσείς λέτε ότι είναι μόνο για τους πλούσιους, μια πολιτική για την οποία εσείς λέτε ότι είναι μόνο για τους ολιγάρχες. Ωστόσο, σας είπα ότι έχουμε τον δεύτερο καλύτερο ρυθμό ανάπτυξης στην Ευρωπαϊκή Ένωση, σας είπα ότι αυξάνεται το ΑΕΠ, σας είπα ότι έχουμε πάνω από μισό εκατομμύριο νέους εργαζόμενους στη χώρα, ενώ σας είπαμε και που ήταν ο κατώτατος μισθός όταν παραλάβαμε τη διακυβέρνηση τη χώρας και που βρίσκεται σήμερα. Όλα αυτά δεν μπορείτε να τα μηδενίζετε. Και επειδή δεν τα μηδενίζει η κοινωνία, γι’ αυτό υπάρχει αυτό το πολιτικό σκηνικό στη χώρα εδώ και πολλά χρόνια.

Αν μας ρωτάτε αν μας συμφέρει να συνεχίσετε σε αυτόν τον ρυθμό, προφανώς και μας συμφέρει να συνεχίσετε σε αυτόν τον ρυθμό. Όμως, θεωρούμε ότι είναι ακόμα καλύτερο για τη χώρα να μπορεί να υπάρχει μια σοβαρή αντιπαράθεση πάνω στα πραγματικά προβλήματα με σοβαρές προτάσεις, γιατί μέσα από τη συζήτηση και από τον διάλογο μπορούμε όλοι να γίνουμε καλύτεροι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ακολουθεί ο κ. Μιχαηλίδης Σταύρος από το ΠΑΣΟΚ, τον οποίο και καλούμε στο Βήμα. Μετά θα δώσουμε τον λόγο στην Κοινοβουλευτική Εκπρόσωπο της Πλεύσης Ελευθερίας, την κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πρόεδρε, εγώ θα ήθελα να μιλήσω μετά από τον τελευταίο ομιλητή.

**ΠΡΟΕΔΡΕΥΩΝ (Γεώργιος Λαμπρούλης):** Άρα, μετά από τον κ. Πασχαλίδη, κυρία Καραγεωργοπούλου;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, οπότε θα μιλήσετε μετά από τον κ. Πασχαλίδη.

Κύριε Υπουργέ, εσείς θα μιλήσετε για να κλείσετε και το νομοσχέδιο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ακριβώς, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θερμή παράκληση να επισπεύσετε τη διαδικασία των νομοτεχνικών βελτιώσεων, γιατί φτάνουμε στο τέλος και θα πρέπει να ενημερωθούν οι Κοινοβουλευτικές Ομάδες.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Έρχονται τώρα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, δεν έχουμε πρόβλημα να πούμε ότι η κωδικοποίηση της δαιδαλώδους, πράγματι, νομοθεσίας μας και η ψηφιοποίησή της είναι όντως προς τη σωστή κατεύθυνση. Είναι κάτι που χρειάζεται η πολιτεία μας.

Όμως, όσον αφορά στο συγκεκριμένο νομοσχέδιο στο οποίο φαίνεται ότι επιχειρείται κάτι τέτοιο, υπάρχουν πολλά θολά σημεία. Και επειδή και η εισηγήτρια κ. Βατσινά, αλλά και ο κ. Κουκουλόπουλος και οι άλλοι ομιλητές από το ΠΑΣΟΚ μπήκαν σε βάθος στη συζήτηση του νομοσχεδίου και εξέφρασαν όλες τις αντιρρήσεις μας επί του κειμένου, εγώ θα σταθώ σε δύο τρεις διαφορετικές σκέψεις.

Αυτό που βλέπω, κύριε Υφυπουργέ, είναι ότι ο απώτερος στόχος, όπως έχει αποτυπωθεί μεταξύ άλλων, είναι η ενίσχυση των δημοσίων εσόδων, κάτι που προκύπτει εύκολα παρ’ όλο που επιδιώκεται να κρυφτεί. Με δυο λόγια, δεν κρύβεται η πρόθεση φορολογικής ξανά επιβάρυνσης ή τουλάχιστον, δεν προκύπτει ότι η εφαρμογή του νόμου για την κωδικοποίηση δεν επιβαρύνει με νέες επιβαρύνσεις τους Έλληνες πολίτες.

Αναφέρονται τέσσερις συντελεστές του ψηφιακού τέλους συναλλαγής: 0,3%, 1,2%, 2,4% και 3,6% των ψηφιακών συναλλαγών. Ο μεγαλύτερος συντελεστής επιβαρύνει τους περισσότερους Έλληνες, αυτούς που συναλλάσσονται κάποιες φορές με το ελληνικό δημόσιο με 3,6% για κάθε συναλλαγή. Ούτε οι τράπεζες που σήμερα αισχροκερδούν με τόσο βάναυσο τρόπο δεν χρεώνουν 3,6% για απλές συναλλαγές.

Τελικά, σε αυτό το νομοσχέδιο κανένας δεν μπορεί να καταλάβει εάν στο τέλος της ημέρας το δημόσιο, δηλαδή εμείς οι πολίτες, θα έχουμε ελάφρυνση ή επιβάρυνση. Είναι κάτι που δεν κατάφερε να το διακρίνει ούτε και το Γενικό Λογιστήριο του Κράτους, το οποίο είναι αυτό που για όλα αυτά τα νομοσχέδια που έρχονται σε αυτή την Αίθουσα παίρνει συνήθως ή κατά κανόνα θέση για να μας πει κατά πόσο αυτά έχουν επιβάρυνση στα οικονομικά μας ή όχι.

Εν πάση περιπτώσει, αυτό που βλέπω εγώ είναι ότι η Κυβέρνηση ψάχνει συνεχώς τρόπους να επιβάλλει φόρους με όποιον τίτλο και να δώσει στην πρωτοβουλία της. Και είναι και πράγματα που πραγματικά ο πολίτης δεν τα γνωρίζει, είναι φόροι που έχουν σημαντικές συνέπειες. Και θα σας δώσω ένα παράδειγμα. Η Κυβέρνηση, κύριε Υφυπουργέ, αγωνιά μπροστά στην αγανάκτηση την οποία εισπράττει από την κοινωνία για την ακρίβεια και για όλα αυτά που αντιμετωπίζει. Ένα από όλα αυτά είναι και το ενεργειακό κόστος, για το οποίο θα έπρεπε να ψάχνει τρόπους για να δει πώς μπορεί να το αντιμετωπίσει, πώς μπορεί να διευκολύνει τα νοικοκυριά, όλους εμάς να το αντιμετωπίσουμε.

Θα έπρεπε, λοιπόν, και στο πλαίσιο της πράσινης ανάπτυξης και των περιβαλλοντικών ευαισθησιών να βρει τρόπους να βοηθήσει όλους εμάς να μπορέσουμε να ανταπεξέλθουμε. Ξέρετε, κύριε Υφυπουργέ, πόσο είναι το τέλος για ένα σπιτικό, όταν υποβάλλει την αίτηση στον ΔΕΔΔΗΕ για να βάλει φωτοβολταϊκά στη στέγη; Είναι 480 ευρώ! Μπορείτε να το καταλάβετε; Πώς μπορεί ο πολίτης, ένας με οικογένεια, μέσα σε όλα αυτά, μέσα σε αυτό το περιβάλλον της ακρίβειας που ψάχνει τρόπους να ελαφρώσει τη ζωή του, να βρει και 500 ευρώ για να κάνει μια αίτηση –τώρα θα γίνει και ψηφιακή ενδεχομένως- για να εξετάσει η πολιτεία αν θα εγκρίνει ή όχι να βάλει φωτοβολταϊκά στη στέγη, προκειμένου να αντιμετωπίσει λίγο το ενεργειακό κόστος;

Οι φόροι, κύριε Υπουργέ, επιβάλλονται σε όλα τα κράτη από γενέσεως των οργανωμένων κοινωνιών για να αντιμετωπιστούν οι κρατικές δαπάνες. Μέσα σε όλα είναι η υγεία, η παιδεία, η κοινωνική πρόνοια και η ασφάλεια κυρίως.

Και μια και μιλώ για την ασφάλεια, πραγματικά προκάλεσε γέλιο η αύξηση των 0,50 ευρώ που εξήγγειλε ο Πρωθυπουργός στη ΔΕΘ για την ενίσχυση των ενστόλων όσον αφορά στις νυχτερινές βάρδιες. Είναι περίπου 10 ευρώ –σκάρτα- για τη νυχτερινή βάρδια. Ξέρετε ότι ούτε δύο πιτόγυρα δεν αγοράζει με αυτό, για να τη βγάλει ένας αξιωματικός τη νύχτα.

Κύριε Υπουργέ, είναι γνωστό και στους πιο αδαείς ότι η οικονομική ανάπτυξη επιτυγχάνεται με φορολογική σταθερότητα. Θα σας δώσω ένα παράδειγμα. Μπροστά σ’ αυτές τις τόσο συχνές αλλαγές στο φορολογικό καθεστώς στη χώρα γενικότερα, το 1953 στη χώρα η τότε Κυβέρνηση ψήφισε τον νόμο 2687 για την προσέλκυση κεφαλαίων εξωτερικού. Κυρίως είχε στο μυαλό της τη ναυτιλία. Δεν έχει αλλάξει από τότε, από το 1953. Υπάρχει ένα σταθερό φορολογικό καθεστώς συνταγματικής ισχύος και γι’ αυτό η Ελλάδα και με αυτόν τον νόμο –μετά λόγου γνώσεως σας το λέω- έφτασε να είναι η κυρίαρχη δύναμη στον κόσμο.

Και μια και μιλώ για τη ναυτιλία, για φορολογίες και για τη νησιωτικότητα που έχει ακουστεί εδώ μέσα, θα επαναλάβω για ένα λεπτό μόνο, κύριε Πρόεδρε, απ’ αυτό εδώ το Βήμα ένα θέμα που δεν το σκέφτηκε καμμία κυβέρνηση μέχρι τώρα, δηλαδή να εντάξετε στην έννοια του πλοίου και τη βάρκα. Δεν το σκεφτήκατε. Ο νόμος του 1975 ο οποίος εφαρμόστηκε σε ειδικές συνθήκες που επικρατούσαν εκείνη την εποχή της Μεταπολίτευσης τους πρώτους μήνες, καθιέρωσε ένα φορολογικό καθεστώς για τη φορολόγηση των πλοίων, ακόμα και με ελαφρύνσεις. Και πολύ καλά έκανε. Στην πρώτη κατηγορία είναι τα γνωστά εμπορικά πλοία, τα τεράστια, τα μεγαθήρια. Στη δεύτερη κατηγορία, στην οποία εντάξατε πριν από λίγους μήνες τις ερασιτεχνικές βάρκες των τεσσάρων ή των επτά μέτρων, είναι τα ρυμουλκά, οι φορτηγίδες και όλα αυτά, τα οποία, όμως, δραστηριοποιούνται εμπορικά. Κάνουν κέρδη, έχουν έσοδα και είναι λογικό να πληρώνουν φόρους. Μία βάρκα ερασιτεχνική που είναι σε κάτι νησάκια του Αιγαίου για την ψυχαγωγία, που δεν έχουν κι άλλον τρόπο ψυχαγωγίας, τι έσοδα ή τι εισοδήματα προσφέρει στον κάτοχό της και του βάζετε φόρο 100 ευρώ σαν ένα σπίτι πεντακοσίων τετραγωνικών που πληρώνει για τον ΕΝΦΙΑ; Φανταστείτε ότι ακόμα και τα πλοία που σας περιγράφω, όταν αργούν σε περιόδους δύσκολες, έχουν φοροελαφρύνσεις. Και πάει ο ιδιοκτήτης μίας βάρκας πενήντα χρόνων, τεσσάρων μέτρων, ξύλινης, μπορεί και σάπιας, ακόμα και παρατημένης και καταθέτει την άδεια και εσείς του βάζετε φόρο!

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω, κύριε Πρόεδρε.

Σας παρακαλώ, έχει ξεσηκώσει σάλο, κυρίως στα νησιά του Αιγαίου για φτωχούς ανθρώπους. Εξετάστε το και καταργήστε το. Δεν μου κάνει τίποτα να μαζέψουμε 1-2 εκατομμύρια ευρώ παραπάνω στον δημόσιο κορβανά. Όμως, για έναν μισθωτό ή για έναν συνταξιούχο των 300 ευρώ, τα 100 ευρώ είναι ένας τρόπος –αν θέλετε- να βγάλει κι ένα ψάρι να φάει ή για να ψυχαγωγηθεί. Είναι ένα πολύ μεγάλο ποσό.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ιωάννης Πασχαλίδης από τη Νέα Δημοκρατία.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στο πλαίσιο της δημιουργίας ενός σύγχρονου φορολογικού συστήματος έρχεται σήμερα προς ψήφιση το σχέδιο νόμου για το ψηφιακό τέλος συναλλαγής, με το οποίο επιδιώκεται η επιβολή ενός ενιαίου φόρου συναλλαγών, συμβάσεων και πράξεων που απαριθμούνται περιοριστικά στον νόμο και δεν υπάγονται σε άλλους έμμεσους φόρους. Πρόκειται, επί της ουσίας, για την πλήρη ψηφιοποίηση και την εν μέρει κατάργηση του τέλους χαρτοσήμου που έρχεται να αντικαταστήσει ένα πολύ παλιό νομοθέτημα, το προεδρικό διάταγμα 28/1931 που ήταν ο Κώδικας Τελών Χαρτοσήμου, το οποίο αφ’ ενός είναι παρωχημένο, αφ’ ετέρου έχει δημιουργήσει πολλές φορές πρόβλημα στους φορολογούμενους, με αποτέλεσμα να οδηγούνται ακόμα και σε δικαστικές διαμάχες με το δημόσιο. Έτσι, από την 1η Ιανουαρίου 2025, το τέλος χαρτοσήμου αντικαθίσταται με το ειδικό τέλος συναλλαγής.

Το νέο ψηφιακό τέλος συναλλαγής θα επιβάλλεται επί των συναλλαγών, ανεξάρτητα από τον τόπο κατάκτησής τους, εφ’ όσον ένας τουλάχιστον συμβαλλόμενος έχει φορολογική κατοικία ή μόνιμη εγκατάσταση στην Ελλάδα και δεν συντρέχει λόγος απαλλαγής από τους συμβαλλόμενους. Είναι καίριας σημασίας ότι αυτές οι συναλλαγές που κατονομάζονται στον νόμο, δεν υπόκεινται σε άλλους έμμεσους φόρους, όπως, παραδείγματος χάριν, ο φόρος προστιθέμενης αξίας, ο ειδικός φόρος κατανάλωσης, ο φόρος μεταβίβασης ακινήτων, κ.λπ..

Είναι επίσης πολύ γνωστό ότι με τις διατάξεις του υπό συζήτηση νομοσχεδίου αποσαφηνίζεται ποιος είναι ο υπόχρεος προς απόδοση του φόρου, καθορίζεται ενιαίος χρόνος απόδοσης του τέλους, καθώς και ότι ο υπολογισμός, η βεβαίωση και η είσπραξη του τέλους θα γίνεται εξ ολοκλήρου ψηφιακά, μέσω ειδικής πλατφόρμας της ΑΑΔΕ.

Το πιο σημαντικό, βέβαια και αυτό που ενδιαφέρει κυρίως τους πολίτες και τις επιχειρήσεις, είναι η οριστική κατάργηση της επιβολής του τέλους χαρτοσήμου σε περισσότερες από εξακόσιες περιπτώσεις. Ενδεικτικά αναφέρω ότι το τέλος χαρτοσήμου καταργείται στο χρησιδάνειο, στις ασφαλιστικές συναλλαγές, στη σύσταση και αύξηση του κεφαλαίου μη κερδοσκοπικών νομικών προσώπων, στις ενέγγυες πιστώσεις των τραπεζών υπέρ εισαγωγέων, στους συμβατικούς τόκους δανείων και πιστώσεων κ.λπ..

Επιπρόσθετα καταργείται σε περισσότερες από εκατό συναλλαγές που αφορούν σε χαρτόσημα επί παραβόλου, όπως, για παράδειγμα, στην άδεια γάμου, σε επαγγελματικές άδειες, κ.λπ.. Επίσης, το τέλος χαρτοσήμου καταργείται σε περισσότερες από πεντακόσιες συναλλαγές, στις οποίες το επιβαλλόμενο τέλος χαρτοσήμου ήταν 2,4% από 3,6% επί των κρατήσεων που αφορούν σε νομικά πρόσωπα δημοσίου δικαίου ή δημοσίου.

Όσον αφορά τώρα στη δήλωση και στην απόδοση του ψηφιακού τέλους συναλλαγής μεταξύ ιδιωτών, αυτό θα βεβαιώνεται με ηλεκτρονική δήλωση μέσω νέας ψηφιακής πλατφόρμας και θα τεθεί σε λειτουργία από την ΑΑΔΕ. Η δήλωση και η απόδοση του τέλους γίνονται μέχρι το τέλος του επόμενου μήνα από εκείνον που έλαβε χώρα η συναλλαγή. Όσον αφορά τώρα τις συναλλαγές με το δημόσιο, το τέλος συναλλαγής καταβάλλεται ηλεκτρονικά πριν από την κατάρτιση ή την έκδοση της οικείας πράξης.

Η πιο σημαντική καινοτομία του υπό συζήτηση νομοσχεδίου είναι ότι το τέλος χαρτοσήμου θα επιβάλλεται σε συγκεκριμένες πράξεις και σε συγκεκριμένες συναλλαγές, οι οποίες κατονομάζονται ρητά στο κείμενο δημιουργώντας ένα σαφές πλαίσιο εφαρμογής του και αίρονται οι αμφισβητήσεις που δημιουργούσε το προγενέστερο νομοθετικό καθεστώς με τις δεκάδες διάσπαρτες διατάξεις και το οποίο οδηγούσε πολλές υποθέσεις, όπως προαναφέρθηκε, στα δικαστήρια. Μάλιστα, η κατάργηση της αρχής της εδαφικότητας που ίσχυε μέχρι τώρα και η αντικατάστασή της με τον κανόνα «εφ’ όσον ο ένας τουλάχιστον από τους δύο συμβαλλόμενους είναι φορολογικός κάτοικος Ελλάδας», τότε αυτή η συναλλαγή φορολογείται στην Ελλάδα και αίρει την ανασφάλεια δικαίου που δημιουργούνταν μέχρι τώρα.

Ειδική αναφορά θα ήθελα να κάνω στο άρθρο 39 του νομοσχεδίου, βάσει του οποίου μονιμοποιείται η απαλλαγή του αγροτικού πετρελαίου από τον ειδικό φόρο κατανάλωσης με την εφαρμογή του μηδενικού συντελεστή από το 2025. Δυστυχώς, η πανδημία, αλλά και οι εμπόλεμες συγκρούσεις σε όλον τον κόσμο, εκτός από τις μακροπρόθεσμες συνέπειες στον αγροτικό και κτηνοτροφικό κλάδο της χώρας μας, επέφεραν τεράστια διεθνή ενεργειακή κρίση, γεγονός που προκάλεσε εκτόπιση των τιμών πρώτων υλών, δυσχεραίνοντας ακόμα περισσότερο τη θέση των αγροτών.

Η σημερινή Κυβέρνηση απλώνει ένα ευρύ δίχτυ προστασίας του πρωτογενούς τομέα και στέκεται εμπράκτως στο πλευρό των αγροτών, προκειμένου να μπορέσουν να ανταπεξέλθουν στις δύσκολες συνθήκες που διαμορφώνονται εξαιτίας των αλλεπάλληλων κρίσεων, αλλά και για να αποκτήσουν τα απαραίτητα εφόδια προσαρμογής στα σύγχρονα δεδομένα.

Με το σημερινό νομοσχέδιο υιοθετείται η επιστροφή του ειδικού φόρου κατανάλωσης πετρελαίου για αγροτική χρήση, γεγονός που εξασφαλίζει φθηνή ενέργεια και κατά συνέπεια, ρευστότητα στους παραγωγούς μας.

Να σημειωθεί ότι το ποσό επιστροφής του ειδικού φόρου κατανάλωσης είναι ανεκχώρητο και ακατάσχετο στα χέρια του δημοσίου ή τρίτων. Δεν υπόκειται σε οποιαδήποτε κράτηση, δεν δεσμεύεται και δεν συμψηφίζεται με οφειλές προς τη φορολογική διοίκηση και το δημόσιο και δεν υπολογίζεται στα εισοδηματικά όρια για την καταβολή οποιασδήποτε παροχής κοινωνικού και προνοιακού χαρακτήρα.

Συνοψίζοντας, θα ήθελα να αναφέρω ότι με το υπό συζήτηση νομοσχέδιο η Κυβέρνηση συνεχίζει να κάνει πράξη τις δεσμεύσεις της να θεσπίζει νομοθετήματα που αποβλέπουν στη μείωση των φόρων, στη στήριξη της επιχειρηματικότητας και στην ενίσχυση των εισοδημάτων των πολιτών, αλλά και στην προώθηση των επενδύσεων. Επιπλέον, με τα νέα ηλεκτρονικά εργαλεία που θεσπίζονται διευκολύνεται το ηλεκτρονικό έργο της ΑΑΔΕ, με απώτερο στόχο την πάταξη της φοροδιαφυγής.

Τέλος, με τη θέσπιση του μέτρου επιστροφής του ειδικού φόρου κατανάλωσης του αγροτικού πετρελαίου όχι μόνο ικανοποιείται ένα πάγιο αίτημα των αγροτών εδώ και δεκαετίες, αλλά συγχρόνως αυτό θα λειτουργήσει και ως μέτρο αντιμετώπισης της ακρίβειας εν όψει των ιδιαίτερων συνθηκών που επικρατούν λόγω της διεθνούς ενεργειακής κρίσης.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα την Κοινοβουλευτική Εκπρόσωπο της Πλεύσης Ελευθερίας κ. Ελένη Καραγεωργοπούλου.

Ορίστε, κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε.

Άρθρο 1: «Σκοπός του παρόντος είναι η αντικατάσταση του τέλους χαρτοσήμου με φόρο επί των συναλλαγών που θα είναι προβλέψιμος και διαφανής».

Τι να υποθέσει κάποιος με αυτή τη διατύπωση; Ομολογείτε ότι οι υπόλοιποι φόροι δεν είναι προβλέψιμοι και δεν είναι και διαφανείς και έρχεστε να χρυσώσετε, ενδεχομένως, το χάπι σε δικούς σας ψηφοφόρους που έχουν δυσαρεστηθεί ή στον Έλληνα πολίτη που δοκιμάζεται σκληρά από την επιβολή φορολογίας σε τεκμήρια φορολογίας εισοδήματος; Σε πλαστό, εικονικό εισόδημα επιβλήθηκαν οι φόροι και οι πολίτες δοκιμάζονται με χρεώσεις τις οποίες δεν ανέμεναν, δεν ήταν προβλέψιμες. Σαφώς και η διαφάνεια είναι ένα ζήτημα που πρέπει να κριθεί ειδικά σε ένα νόμο που ψηφίστηκε τον Δεκέμβριο του 2023 με αναδρομική ισχύ. Τόσο προβλέψιμο ήταν!

Έρχεστε, λοιπόν, να μας πείτε ότι με το παρόν σχέδιο νόμου θέλετε να είστε πολύ ανοιχτοί σε ό,τι κάνετε, με τη μόνη διαφορά ότι παραπλανητικά μας λέτε και μας δηλώνετε ότι καταργείται ένα τέλος χαρτοσήμου, το οποίο στην πραγματικότητα δεν καταργείται. Αντικαθίσταται ή επιβάλλεται με έναν άλλον τρόπο, όπως βλέπουμε στα επόμενα άρθρα. Επιβάλλετε χρεώσεις, για πρώτη φορά, για συμμετοχή στη συνδικαλιστική δράση που κατ’ ευφημισμόν, τελικά, ονομάσατε ψηφιακό τέλος συναλλαγής στο άρθρο 20, ουσιαστικά προσπαθώντας να παρεμποδίσετε τη συμβολή και ενεργή συμμετοχή των κοινωνικών εταίρων σε σημαντικές διαβουλεύσεις διά της επιβάρυνσής τους με συνδρομές καταβαλλόμενες σε επαγγελματικά επιμελητήρια, ενώσεις, συλλόγους και σωματεία.

Η επιβολή του τέλους, πέρα από την οικονομική επιβάρυνση, επιφέρει και βαριά διοικητική διαδικασία, κατά την προσφιλή επιλογή σας να έχετε καταστήσει τους πολίτες άμισθους δημόσιους υπαλλήλους με δεκαοκτάωρα ωράρια καθημερινά και με τη δαμόκλειο σπάθη εξοντωτικών προστίμων.

Το νομοσχέδιο προβλέπει τη μηνιαία απόδοση του φόρου-τέλους, η οποία μάλιστα, σε περίπτωση εκπρόθεσμης απόδοσης επισύρει ιδιαίτερα υψηλά, εξωφρενικά πρόστιμα. Για παράδειγμα, σύλλογος που εισέπραξε το ποσό των 300 ευρώ από συνδρομές και υπέβαλε εκπρόθεσμα δήλωση οφείλει να αποδώσει ως τέλος 3,60, ενώ το πρόστιμο εκπροθέσμου που θα επιβληθεί είναι 100 ευρώ, αν απαλλάσσεται από τήρηση βιβλίων ή 250 ευρώ, αν τηρεί απλογραφικά βιβλία.

Επιπλέον, επιφέρει σοβαρές επιπτώσεις στα μέλη των διοικήσεων αυτών των ενώσεων, επιμελητηρίων, σωματείων, για παράδειγμα αδυναμία έκδοσης φορολογικής ενημερότητας. Αποτέλεσμα; Αποτρέπεται η ενίσχυση της συμμετοχής στα ως άνω συλλογικά όργανα και ως εκ τούτου αποδυναμώνεται ο ίδιος ο κοινωνικός διάλογος. Αυτό επιχειρείτε.

Επιστήμονες, επαγγελματίες στην πραγματική ζωή που δεν κάνουν υποθέσεις εργασίας και σχέδια επί χάρτου, αυτοί που ζουν τον κόσμο εκεί έξω, όπως για παράδειγμα η Ένωση Φοροτεχνικών Ελεύθερων Επαγγελματιών, επιχειρηματολόγησαν στην αρμόδια επιτροπή και πρότειναν, όπως και εμείς, τα εξής: Επειδή η υποχρέωση μηνιαίας απόδοσης από σωματεία και συλλόγους του ψηφιακού τέλους έρχεται σε αντίθεση με την υφιστάμενη νομοθεσία, επειδή η συντριπτική πλειοψηφία των συλλόγων και των σωματείων απαλλάσσονται από την τήρηση φορολογικών βιβλίων και το βιβλίο ταμείου δεν ενημερώνεται υποχρεωτικά κάθε μήνα και επειδή η επιβολή ψηφιακού τέλους στις συνδρομές των μελών του σωματείου ελάχιστα έσοδα θα φέρει στο δημόσιο ταμείο, στερώντας τους, όμως, κρίσιμα έσοδα, ζητούμε να μην εφαρμοστεί το τέλος σε συλλόγους και σωματεία. Για όσους τηρούν βιβλία ή έστω για όσους τηρούν απλογραφικά βιβλία, η δήλωση απόδοσης του ψηφιακού τέλους να είναι σε τριμηνιαία βάση, για δε τους μη υπόχρεους τήρησης βιβλίων το ψηφιακό τέλος να αποδίδεται με τη δήλωση εισοδήματος.

Άρθρο 3: Το άρθρο αυτό ορίζει ότι δεν επιβάλλεται ψηφιακό τέλος -όπως άλλωστε και δεν επιβαλλόταν χαρτόσημο- στις συναλλαγές που υπάγονται στο πεδίο του ΦΠΑ. Αυτό σημαίνει πως ό,τι ορίζεται στη νομοθεσία περί ΦΠΑ, σχετική κοινοτική οδηγία περί ΦΠΑ και κώδικας ΦΠΑ, δεν μπορεί εξ ορισμού και a priori να υπαχθεί σε χαρτόσημο ή ψηφιακό τέλος.

Δυστυχώς, η ξεκάθαρη αυτή αρχή αποτελεί συχνά αντικείμενο ερμηνείας και δη αυθαίρετης από τα αρμόδια όργανα που καθαρές περιπτώσεις συναλλαγών που περιγράφονται στη νομοθεσία ΦΠΑ τις παραβλέπουν ή δεν τις καταλαβαίνουν ή κάνουν πως δεν τις καταλαβαίνουν, ενεργώντας μη νόμιμα από άγνοια, αλλά και από έλλειψη κατανόησης ή και εισπρακτικό ζήλο. Για τον λόγο αυτό θα πρέπει το συγκεκριμένο θέμα να διευκρινιστεί ακόμα καλύτερα και σαφέστερα μέσα στον νόμο ή σε ερμηνευτική εγκύκλιο με κατάλληλα παραδείγματα.

Άρθρο 19: Η επιβολή τέλους στην είσπραξη επιταγών θα δημιουργήσει αναστάτωση στην αγορά και θα οδηγήσει πιθανότατα σε αύξηση τιμών σε κατηγορίες αγαθών, για τα οποία η χρήση επιταγών ως μέσον πληρωμής είναι συνήθης. Επειδή δεν φαίνεται ότι η διάταξη αφορά και στις τραπεζικές επιταγές που χρησιμοποιούνται υποχρεωτικά στις μεταβιβαστικές δικαιοπραξίες αγοραπωλησίας, η επιβολή ψηφιακού τέλους συναλλαγής είναι ανεπίτρεπτο άχθος στις πλάτες των πολιτών κατά την είσπραξη. Συνακόλουθα, θα αποτρέψει τον πολίτη να δεχθεί, στο μεταβιβαστικό συμβόλαιο, την αναγραφή του πραγματικού τιμήματος, επομένως θα έχετε να περιμένετε μια σειρά αλυσιδωτών συνεπειών που έχουν να κάνουν με το λεγόμενο μαύρο χρήμα και το ξέπλυμα χρήματος.

Πέρα και έξω από αυτά, ας έρθουμε λιγάκι στα τρέχοντα. Μετά από τον καταιγισμό δυσάρεστων ειδήσεων που είχαμε φέτος τον Αύγουστο, ήδη από τις αρχές Σεπτεμβρίου εμπεδώσαμε πως όλοι οι μήνες θα είναι όμοιοι με τον τραγικό Αύγουστο που ζήσαμε. Στην Αίγινα αποσύρατε για δύο εβδομάδες το μοναδικό πλωτό ασθενοφόρο που διέθετε ένα νησί για να το εκθέσετε στη ΔΕΘ, με αποτέλεσμα ένα νεαρό παιδί που ενεπλάκη σε τροχαίο να χάσει τη ζωή του καθώς μεταφερόταν στο νοσοκομείο με ιδιωτικό ταξί.

Στη χώρα που οι εισαγγελείς εκδίδουν πλαστά ποινικά μητρώα και έτσι με αυτόν τον τρόπο ιδιοκτήτρια λούνα παρκ όπου σκοτώθηκε νεαρός είχε πάρει λευκό ποινικό μητρώο, ενώ είχε καταδίκες και χειρουργός αντίστοιχα κατηγορείται για λήψη παράνομης αμοιβής, αλλά διαφημίζει το έργο του Υπουργείου Υγείας ότι θα τοποθετηθούν παντού κάμερες για τον έλεγχο της παραβατικότητας, ο ΟΟΣΑ προβλέπει ότι η Ελλάδα στις δαπάνες για την εκπαίδευση είναι τελευταία.

Δύο ημέρες πριν από τον αγιασμό, με απόφαση του Υπουργείου Παιδείας, καταργείται τμήμα της κατεύθυνσης ανθρωπιστικών σπουδών της Γ΄ λυκείου στο 2ο Γενικό Λύκειο Θεσσαλονίκης. Αυτό σημαίνει ότι τα παιδιά θα πρέπει να αλλάξουν κατεύθυνση, να αλλάξουν σχολείο και μιλάμε για την τρίτη λυκείου, για προγραμματισμό που ήδη έχει γίνει. Συγχαρητήρια στο αρμόδιο Υπουργείο! Οι μαθητές ενημερώθηκαν με ηλεκτρονική αλληλογραφία.

Το ίδιο συμβαίνει σε δύο λύκεια των Τρικάλων, στο ένα με εννέα μαθητές και στο άλλο με δώδεκα. Καταργήθηκε η κατεύθυνση ανθρωπιστικών σπουδών. Εύγε και πάλι!

Κραυγή γονέα στις 11 Σεπτεμβρίου του 2024: «Ενημερωθήκαμε εχθές βράδυ από την Πρόεδρο γονέων του λυκείου μας ότι σύμφωνα με το «ΔΙΑΥΓΕΙΑ» η Γ΄ λυκείου και ένα τμήμα της Β΄ δεν θα κάνει μάθημα στο λύκειό μας, αλλά σε λύκειο διπλανής πόλης, πιθανώς στη Γαστούνη». Εξαιρετικά!

Να κάνουμε μια ιστορική αναδρομή στις συγχωνεύσεις; Καταργούνται, υποβιβάζονται, συγχωνεύονται το 2020 εκατόν τρία σχολεία, νηπιαγωγεία, δημοτικά ειδικής αγωγής. Το 2021 εκατόν σαράντα τρία νηπιαγωγεία, δημοτικά, γυμνάσια. Η κ. Κεραμέως θεσπίζει αύξηση μαθητών ανά τάξη: είκοσι τέσσερα παιδιά σε νηπιαγωγεία και δημοτικά, τριάντα στη δευτεροβάθμια εκπαίδευση. Το 2022 πενήντα νηπιαγωγεία, δημοτικά, γυμνάσια, ΕΠΑΛ. Το 2023 οκτώ νηπιαγωγεία, δημοτικά, γυμνάσια, ΕΠΑΛ, ειδική αγωγή. Το 2024 συνολικά, τουλάχιστον, διακόσια δεκαέξι σχολεία όλων των βαθμίδων συγχωνεύονται ή καταργούνται ή υποβιβάζονται.

Πώς παρουσιάζεται η είδηση; Από τα εξήντα μία χιλιάδες τμήματα σχολείων συγχωνεύονται μόνο τα χίλια εξακόσια! Αυτή την αριθμολάγνα λογική την αφορούν, την ενδιαφέρουν μόνο τα νούμερα, τα ποσοστά, άσχετα αν το 2% μεταφράζεται σε είκοσι πέντε χιλιάδες μαθητές. Το 2% είναι μικρός αριθμός, δεν έχει πρόσωπο παιδιού!

Μπράβο και στους «σκαπανείς» της ελληνικής ψηφιακής επανάστασης, καθόσον οι διορισθέντες αναπληρωτές εκπαιδευτικοί έπρεπε μετά από την ηλεκτρονική αποδοχή της ψηφιακής τους σύμβασης να την εκτυπώσουν, να την υπογράψουν παραδοσιακά, χειρόγραφα, και μαζί με τη σύμβαση να παραδώσουν και ένα σωρό φωτοτυπίες με όλα τους τα πτυχία που το κράτος έχει ήδη καταχωρισμένα ψηφιακά! Η πρόοδός σας!

Ο Υπουργός, ο κ. Πιερρακάκης, μάς ακούει. Αναπληρωτής καθηγητής προσελήφθη τη Δευτέρα στα Δωδεκάνησα, την Τετάρτη μαθαίνει αν θα δουλέψει στην Τήλο, στη Χάλκη, στο Καστελόριζο, την Πέμπτη θα έπρεπε να παρουσιαστεί. Εκλήθησαν στις 11.30΄ το βράδυ για να παρουσιαστούν αναπληρωτές καθηγητές την επόμενη ημέρα. Βοά το διαδίκτυο, βοούν οι σελίδες των εκπαιδευτικών από αναρίθμητα παραδείγματα. Και πού θα μείνει αυτός ο πρωτοδιόριστος των 779 ευρώ; Σε ποια παραλία, σε ποιο αυτοκίνητο, σε ποιο ΙΧ, σε ποια τάφρο; Η αλήθεια είναι πως δεν συμβαίνει αυτή η κατάσταση μόνο επί των ημερών σας -να είμαστε δίκαιοι-, αλλά η ψηφιακή ταλαιπωρία είναι κενοτομία και σας την πιστώνουμε.

Όλα αυτά συμβαίνουν σε ένα κράτος, όπου το Ινστιτούτο Μικρών Επιχειρήσεων της ΓΣΕΒΕΕ δηλώνει ότι έξι στις δέκα επιχειρήσεις και συγκεκριμένα ποσοστό 55,9% παρουσιάζει πρόβλημα ρευστότητας εξαιτίας της επίμονης ακρίβειας που αντανακλάται στο αυξημένο κόστος λειτουργίας, ενώ επιδείνωση καταγράφεται και στον δείκτη βιωσιμότητας των μικρών και πολύ μικρών επιχειρήσεων, καθώς το 3,2% κινδυνεύει με άμεση διακοπή της δραστηριότητάς του.

Και τι κάνετε στον αντίποδα όλης αυτής της πραγματικότητας; Με το άρθρο 35 απαλλάσσετε από τον ενιαίο φόρο ιδιοκτησίας ακινήτων περιοχές που έχουν πληγεί ολικώς από πλημμύρες και έχουν κηρυχθεί σε κατάσταση έκτακτης ανάγκης. Μας προκαλείτε.

 Η Πρόεδρος της Πλεύσης Ελευθερίας αυτοπροσώπως και η Πλεύση Ελευθερίας έχουν δώσει το παρών δεκάδες φορές στις περιοχές που έχουν πληγεί από τις πλημμύρες στη Θεσσαλία. Πρόσφατα η Επιτροπή Πλημμυροπαθών Φαρκαδόνας επέδωσε στον ίδιο τον Πρωθυπουργό ψήφισμα καταγράφοντας την τραγική πραγματικότητα που βιώνουν: σπίτια κατεστραμμένα, κλειστά, αδυναμία ανταπόκρισης στο τεράστιο κόστος αποκατάστασης, οικογένειες που έχουν εγκαταλείψει τις κατοικίες, τις εκτάσεις καλλιεργήσιμης γης, σχολικές μονάδες με σοβαρότατο πρόβλημα σε στατική επάρκεια, ενώ τα έργα απορρίπτονται από την Κυβέρνηση ως κοστοβόρα και το μπαλάκι της ευθύνης δίδεται στην περιφέρεια, η οποία θα πρέπει να αποφασίσει ποιο ακριβώς κόστος είναι απαιτούμενο, με ποια χρηματοδότηση, ώστε να καλυφθεί η ζημιά. Έργα ωστόσο μηδέν.

Στο ίδιο καθεστώς έχουν υπαχθεί η Σάμος, η Ικαρία, η Χίος που επλήγησαν από τον σεισμό και την πλημμύρα του 2020. Τέσσερα χρόνια μετά, τα παιδιά συνεχίζουν να κάνουν μαθήματα στα κοντέινερ της Σάμου. Τα σχολεία της Σάμου δεν λειτουργούν, είναι επικίνδυνα. Τα σπίτια είναι στην ίδια τραγική κατάσταση. Η διεύθυνση Αποκατάστασης Επιπτώσεων Φυσικών Καταστροφών είναι μια διεύθυνση - φάντασμα, σχεδόν δεν υπάρχει. Το να πετύχει κάποιος επικοινωνία με το προσωπικό της διεύθυνσης αυτής είναι άθλος, είναι μια σπάνια περίπτωση στα τέσσερα χρόνια. Η δε έκδοση δικαιολογητικών από τις αρχές για να ολοκληρωθούν οι σχετικοί φάκελοι, ακόμα και εκεί που υπάρχουν παραδοσιακά κτήρια, είναι ένα τεράστιο ζήτημα με πάρα πολλά ερωτηματικά. Ταυτόχρονα, οι προθεσμίες τρέχουν, οι προθεσμίες λήγουν και σε όλον αυτόν τον ορυμαγδό της βιβλικής καταστροφής το Κέντρο Ψυχικής Υγείας Σάμου κινδυνεύει να κλείσει γιατί οι γιατροί αποχωρούν και το χάος πολλαπλασιάζεται.

Και μέσα σε όλα αυτά έχουμε έναν Πρωθυπουργό στη Διεθνή Έκθεση Θεσσαλονίκης -όπου εχθές δώσαμε συνέντευξη Τύπου και νομίζω ότι ενημερώθηκε όλος ο ελληνικός λαός από τα χείλη της Προέδρου μας για το τι ακριβώς έχει κάνει η Πλεύση Ελευθερίας, ποιον απολογισμό και ποια διαδρομή έχουμε διατρέξει τους τελευταίους δεκατέσσερις σχεδόν μήνες κοινοβουλευτικής θητείας- που τι μας είπε; Με το βλέμμα στο 2027 πρόγραμμα τριετίας με στόχο την ενίσχυση των εισοδημάτων. Αλήθεια;

Τι άλλο ακούσαμε; Τον ακούσαμε να θλίβεται για την εικόνα στο ΕΣΥ, ενώ πριν από τα εγκαίνια της ΔΕΘ διά στόματος του αρμόδιου Υπουργού μάς είχε πει πως αν πάρουμε γιατρούς θα χρεοκοπήσουμε αμέσως. Την ώρα που έχουμε 238 εκατομμύρια πρόστιμο στον ΟΠΕΚΕΠΕ, 500 εκατομμύρια χρέη της Νέας Δημοκρατίας, 500 εκατομμύρια χρέη στο ΠΑΣΟΚ, 700 εκατομμύρια πεταμένα χρήματα στα τρένα-δολοφόνους, έχουμε 1 δισεκατομμύριο διαγραφές δανείων «ημετέρων». Αυτή είναι η κατάσταση.

Να είστε καλά. Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Θα μπούμε τώρα στον κύκλο των δευτερολογιών των εισηγητών και των ειδικών αγορητών. Μετά από τον κύκλο αυτών των παρεμβάσεων θα δώσουμε τον λόγο στην Πρόεδρο της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου, και θα ολοκληρωθεί η συζήτηση του νομοσχεδίου με την ομιλία του κυρίου Υπουργού.

Συμφωνείτε οι εισηγητές ο χρόνος ομιλίας να είναι πέντε λεπτά με μία ανοχή; Απ’ ό,τι βλέπω συμφωνείτε.

Τον λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Μιλώντας σήμερα για δεύτερη φορά για το παρόν νομοσχέδιο, θα ήθελα να αναφερθώ τώρα στις δύο τροπολογίες. Είναι απαράδεκτο να αναρτώνται στην ιστοσελίδα της Βουλής στις 12.00΄ το βράδυ και να κάνουμε τη συζήτησή τους στις 10.00΄ το πρωί της ίδιας ημέρας. Είναι απαράδεκτη η τακτική εκ μέρους του Υπουργείου. Είχατε αναφέρει ότι θα έρθουν τροπολογίες. Θεωρώ ότι θα μπορούσαν να έχουν έρθει από τις επιτροπές, ώστε να έχουμε τον απαραίτητο χρόνο να τις μελετήσουμε.

Επί του περιεχομένου των τροπολογιών τώρα. Στην τροπολογία 229/53 έχουμε κάποια ζητήματα στα οποία συμφωνούμε, όχι όμως τελείως, με όλη την τροπολογία, οπότε δεν θα την υπερψηφίσουμε. Θα ψηφίσουμε «παρών».

Εκεί που θα ήθελα να σταθώ είναι στη δεύτερη τροπολογία, στην 230/54, η οποία στοχεύει στη ρύθμιση θεμάτων που έπονται φυσικών καταστροφών. Στο άρθρο 1 δίνεται παράταση στην αποπληρωμή χρεών προς το δημόσιο στους πληγέντες συμπολίτες μας από δώδεκα μήνες που ισχύει σήμερα για διάστημα δεκαοκτώ μηνών. Παρόμοια παράταση δίνεται και στην αναστολή πράξεων αναγκαστικής εκτέλεσης, κοινώς για πλειστηριασμούς ακίνητης και κινητής περιουσίας των πολιτών. Σε αυτό θα ήθελα να προσθέσω ότι τυχόν παράταση δεν συνεπάγεται αυτόματα και μη καταλογισμό των τόκων ή τροποποίηση των συμβατικών όρων ως προς την αποπληρωμή δανείων. Ένας άνθρωπος δηλαδή, που χάνει ολόκληρη την περιουσία του λόγω κάποιας φυσικής καταστροφής μπορεί να απαλλάσσεται από τον ΕΝΦΙΑ, μπορεί να αναστείλει τις πληρωμές δόσεων στην εφορία, αλλά εξακολουθεί να έχει την υποχρέωση να πληρώσει στο άρτιο το στεγαστικό του δάνειο. Για εμάς πρέπει να υπάρξει κάποια ρύθμιση και γι’ αυτά τα θέματα, ειδικά από τη στιγμή που τα ίδια τα τραπεζικά ιδρύματα δεν προχωρούν μονομερώς σε ευνοϊκότερες ρυθμίσεις.

Το άρθρο 2 εισάγει κάποια μέτρα στήριξης των επιχειρήσεων στον Βόλο και το νότιο Πήλιο λόγω της πρωτοφανούς οικολογικής καταστροφής στον Παγασητικό Κόλπο. Με αυτόν τον τρόπο απαντάτε και εν μέρει στην ερώτηση που ήδη κατέθεσα στις 30 Αυγούστου.

Και τέλος, θα σταθώ και στο άρθρο 3 της τροπολογίας αυτής, αναφορικά με την πρόσληψη έκτακτου προσωπικού από το Υπουργείο Υποδομών και Μεταφορών. Με βάση τη συνοδευτική ανάλυση το προσωπικό αυτό θα διατεθεί για την αποκατάσταση των ζημιών σε υποδομές που προέκυψαν από τις κακοκαιρίες «Ντάνιελ» και «Ηλίας». Και πολύ άργησε να έρθει μία τέτοια ρύθμιση, να σας πω την αλήθεια.

Βλέποντας, λοιπόν, το σύνολο των διατάξεων θα προτείνω αυτό που πρότεινα και στη χθεσινή συνεδρίαση της επιτροπής. Γιατί να νομοθετούμε κατά περίπτωση; Τον τελευταίο χρόνο θα πρέπει να έχουμε ψηφίσει περισσότερες από δέκα τέτοιου είδους διατάξεις πότε για τη μία περιοχή πότε για κάποια άλλη, γιατί δεν υπάρχει ένα ενιαίο σύστημα αντιμετώπισης, με όλα αυτά τα μέτρα που να ισχύουν καθολικά και να ενεργοποιείται σε περιπτώσεις έκτακτης ανάγκης. Η πρόληψη, αγαπητοί συνάδελφοι, είναι ο καλύτερος τρόπος αντιμετώπισης δυσάρεστων καταστάσεων.

Θα την υπερψηφίσουμε αυτή την τροπολογία, παρ’ όλα αυτά. Θα ήθελα, όμως, να έχω μία απάντηση από εσάς στο τι θα γίνει για τις περιοχές που επλήγησαν από τις φετινές πυρκαγιές του Πεντελικού Όρους. Υπάρχουν τεράστιες καταστροφές στη βόρεια Αττική. Θα ήθελα να δω και να ακούσω από εσάς τι θα γίνει με αυτά.

Και ένα τελευταίο σχόλιο για τον κ. Σκυλακάκη και γενικότερα για την Κυβέρνησή σας, όσον αφορά την ΕΥΔΑΠ, όπου θα υπάρξει ένας φόρος και μια κλιμακωτή χρέωση για το νερό. Θα τεθεί το πόσα μέλη έχει κάθε οικογένεια; Η κλιμακωτή χρέωση θα πηγαίνει ανάλογα με τα κυβικά. Αν, όμως, μια οικογένεια είναι πενταμελής, έχει πέντε άτομα, δεν μπορεί να θεωρούμε ότι μία άλλη οικογένεια με δύο άτομα θα πληρώνει τα ίδια χρήματα στα ίδια κυβικά. Αυτό είναι το ένα.

Το άλλο, όπως είπε και ο Κοινοβουλευτικός μας Εκπρόσωπος, είναι ότι θα πρέπει να δούμε πολύ σοβαρά το να μπει ένα πάρα πολύ μικρό τέλος, που στο τέλος, όμως, θα είναι ένα σεβαστό ποσό, σε όλους αυτούς τους τουρίστες που έρχονται και χαλούν τους πόρους της χώρας μας, όπως είναι το νερό. Γιατί να το πληρώσει πάλι ο Έλληνας πολίτης; Πάλι ο Έλληνας θα πληρώσει τη ζημιά;

Και δεύτερον, με την παλαιότητα του δικτύου τι γίνεται; Η αξιόλογη συνάδελφος από το ΠΑΣΟΚ, η Βουλευτής Ευβοίας, ανέφερε πριν για την Εύβοια για το οδικό δίκτυο κ.λπ. και ανέφερε και το φράγμα στα Μανίκια. Να σας αναφέρω, λοιπόν, ότι το δίκτυο ύδρευσης που παρέχει νερό στην Κύμη είναι τόσο παμπάλαιο, πενήντα ετών, που χάνει σε πάρα πάρα πολλά σημεία. Όπως κι εδώ στην Αθήνα, σε πάρα πολλά σημεία της Αττικής το δίκτυο είναι πάρα πολύ παλιό και έχουμε αλόγιστη κατασπατάληση του νερού.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κυρία **ΟΛΓΑ ΓΕΡΟΒΑΣΙΛΗ**)

Και κλείνω με το εξής. Ευαγγελίζεστε ως Κυβέρνηση λύσεις όσον αφορά στην κλιματική αλλαγή. Πού είναι οι ταμιευτήρες, πού είναι τα φράγματα, να συγκεντρωθούν νερά; Έχετε εικόνα του τι γίνεται με τις καλλιέργειες; Όλες οι καλλιέργειες είναι στα όριά τους. Οι αγρότες μας μόνο που δεν χόρεψαν τον χορό της βροχής, λίγο έλειψε να το κάνουν αυτό. Υπάρχουν ελιές που νομίζεις ότι καήκανε, είχαν κοκκινίσει από την ανομβρία.

Εάν θέλουμε, λοιπόν, στα επόμενα χρόνια να μην πούμε το λάδι λαδάκι -και αυτό ισχύει και για άλλες καλλιέργειες, φυσικά- εάν δεν δημιουργηθούν ταμιευτήρες που να συγκεντρώνουν το νερό, εάν δεν δούμε την αφαλάτωση όπως κάνει η Ισπανία και το Ισραήλ, δυστυχώς, θα έχουμε τεράστιο πρόβλημα με το νερό και δεν θα έχουμε αγροτική παραγωγή.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):**  Πριν δώσω τον λόγο στην κ. Αχτσιόγλου, ο Υπουργός κ. Δήμας έχει ζητήσει τον λόγο για νομοτεχνικές βελτιώσεις.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Απλώς θέλω να καταθέσω στο Σώμα τις νομοτεχνικές βελτιώσεις και προφανώς για ό,τι θέλετε να συζητήσουμε είμαι ανοιχτός.

(Στο σημείο αυτό ο Υφυπουργός Εθνικής Οικονομίας και Οικονομικών κ. Χρίστος Δήμας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 318 έως 323)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η εισηγήτρια κ. Αχτσιόγλου εκ μέρους της Νέας Αριστεράς.

**ΕΦΗ ΑΧΤΣΙΟΓΛΟΥ:** Ευχαριστώ, κυρία Πρόεδρε.

Κλείνοντας τη σημερινή συζήτηση για ένα νομοσχέδιο που το έχουμε συζητήσει αρκετά και από την πλευρά μας, από την πλευρά της Νέας Αριστεράς έχουμε εκφράσει με καθαρότητα την αρνητική μας στάση και την έχω εξηγήσει πολλαπλώς, θα ήθελα να κάνω μερικά καταληκτικά σχόλια που προέκυψαν από τη συζήτηση.

Το πρώτο μου σχόλιο αφορά την τοποθέτηση του κ. Πέτσα, ο οποίος έκανε τον κόπο να επιχειρήσει να αντικρούσει κάποια από τα επιχειρήματα που υποστήριξα στην πρωτομιλία μου αναφορικά με την κατάσταση της ελληνικής οικονομίας και με τα εισοδήματα των νοικοκυριών και με την κατάσταση που επικρατεί στους μισθούς.

Ο κ. Πέτσας -και θα ήθελα να του το υπενθυμίσω ίσως αυτό για ακόμη μια φορά- ξεχνάει ότι η ιστορία της χώρας δεν ξεκινάει το 2015. Αυτό είναι μια τακτική που την ακολουθεί πάρα πολύ συχνά η Νέα Δημοκρατία. Δεν μπορεί όμως, ό,τι και να κάνει, να πείσει τους πολίτες και κανέναν τελικά ότι η ιστορία της χώρας ξεκινάει το 2015, ιδίως όταν μιλάμε για τον μισθό. Να θυμίσω και στον ίδιο και στους αξιότιμους Βουλευτές και Υπουργούς της Νέας Δημοκρατίας ότι το 2012 η Νέα Δημοκρατία ούσα κυβέρνηση έκοψε τον κατώτατο μισθό, μείωσε τον κατώτατο μισθό κατά 22%, νομοθετικά, και δημιούργησε αυτό το έκτρωμα που ήταν ο υποκατώτατος μισθός για τους νέους, δηλαδή μια τρομακτική, δυσμενής, απαράδεκτη, αντισυνταγματική διάκριση ότι ένας νέος άνθρωπος εκ μόνου του γεγονότος ότι είναι νέος θα πρέπει να λαμβάνει χαμηλότερο κατώτατο μισθό. Και ήταν η επόμενη κυβέρνηση -επειδή θυμήθηκε και τη δική μου θητεία- αυτή που αύξησε τον κατώτατο μισθό και επανέφερε και τις συλλογικές συμβάσεις εργασίας.

Λίγους μήνες μετά την ανάληψη της διακυβέρνησης η Νέα Δημοκρατία, με τροπολογία της νύχτας κυριολεκτικά, ανέστειλε και πάλι τη λειτουργία βασικών εργατικών ρυθμίσεων προστασίας και αμέσως μετά και πάλι διέκοψε -εκτός φυσικά μνημονίων και εκτός οποιασδήποτε επιβολής- τη λειτουργία και την ισχύ των κλαδικών συλλογικών συμβάσεων εργασίας. Αυτή είναι η πραγματικότητα, αυτά είναι τα δεδομένα και η ιστορία δεν μπορεί να ξεκινά ή να σχεδιάζεται ανάλογα με το πώς επιθυμεί να την αφηγηθεί η Νέα Δημοκρατία.

Το δεύτερο σημείο είναι το εξής. Και από τον κ Πέτσα το είδα σήμερα, αλλά το είδα και από τα στελέχη του οικονομικού επιτελείου το τελευταίο χρονικό διάστημα. Κάνουν μια σειρά από συγκρίσεις δεικτών οι οποίες έχουν ως βασική αφετηρία το γεγονός ότι η χώρα πτώχευσε στο παρελθόν και χρησιμοποιούν αυτή την αφετηρία για να αποδείξουν τάχα ότι τα πράγματα πηγαίνουν πάρα πολύ καλά σήμερα με τη Νέα Δημοκρατία. Τι λένε δηλαδή; Επειδή ακριβώς το ΑΕΠ μας είναι αυξημένο σε σχέση με την περίοδο που ήμασταν στα μνημόνια -έχουμε αύξηση του ΑΕΠ; Έχουμε- άρα η Κυβέρνηση τα πάει πολύ καλά. Έχουμε αύξηση του κατώτατου μισθού εν σχέσει με το πώς ήταν στα μνημόνια; Ναι. Άρα η Κυβέρνηση τα πάει πάρα πολύ καλά.

Δεν είναι όμως έτσι. Αυτή δεν είναι μια σύγκριση η οποία αποδεικνύει κάτι. Αν δεν υπήρχε αύξηση του ΑΕΠ εν σχέσει με την περίοδο των μνημονίων θα ήμασταν ακόμα σε μνημόνια, θα ήμασταν μια πτωχευμένη χώρα. Αυτό δεν αποδεικνύει ότι η χώρα τα πάει καλά ή ότι οι οικονομικές πολιτικές επιλογές της Κυβέρνησης είναι οι ορθές.

Αυτό που αποδεικνύει πού είναι οι πολιτικές επιλογές της Κυβέρνησης είναι αν οι δείκτες δείχνουν ότι τα πράγματα είναι καλά εν σχέσει με τις ανάγκες των πολιτών -το πρώτο και κύριο- και νομίζω ότι κανείς δεν μπορεί να το επιβεβαιώσει αυτό. Δεν μπορείς να λες ότι όταν ένας πρωτοδιόριστος εκπαιδευτικός παίρνει 760 ευρώ καθαρό μισθό σήμερα, με αυτές τις τιμές στα ενοίκια, με αυτές τις τιμές στο ρεύμα, με αυτές τις τιμές στα σουπερμάρκετ, είναι μια κατάσταση που καλύπτει τις ανάγκες του. Άρα το πρώτο κριτήριο είναι οι ανάγκες των πολιτών.

Το δεύτερο κριτήριο συγκριτικά είναι η θέση της χώρας -αφού σας ενδιαφέρει η πορεία της και η σύγκλισή της με τις ευρωπαϊκές χώρες- στα κρίσιμα μεγέθη με τις υπόλοιπες ευρωπαϊκές χώρες. Και εκεί σας κατέδειξα πολλαπλώς και εγώ και άλλοι συνάδελφοι τα βασικά δεδομένα που δείχνουν ότι βρισκόμαστε κυριολεκτικά στον πάτο της Ευρώπης σε όλα τα κρίσιμα μεγέθη: στο κατά κεφαλήν ΑΕΠ, στον πραγματικό μισθό, στο εισόδημα, στις δαπάνες σε ό,τι αφορά την υγεία, την παιδεία κ.τ.λ.. Αυτά δείχνουν αν πηγαίνουμε στη σωστή κατεύθυνση ή στη λάθος κατεύθυνση και προφανώς, όπως είπα και στην αρχή, δεν κάνουν λάθος οι πολίτες που νιώθουν ότι δεν πάμε καλά. Σωστά κάνουν, καλά καταλαβαίνουν, γιατί είναι βίωμά τους, δεν είναι εσφαλμένη τους άποψη.

Το τρίτο σημείο αφορά τον Κοινοβουλευτικό Εκπρόσωπο της Νέας Δημοκρατίας, ο οποίος μας έκανε παρατήρηση. Ανέβηκε στο Βήμα και έκανε παρατηρήσεις σε όλη την Αντιπολίτευση ότι δεν κάνουμε σοβαρή αντιπολίτευση, δεν κάνουμε σωστή αντιπολίτευση, γιατί δεν υπογραμμίζουμε τα θετικά που φέρνει το νομοσχέδιο σε ό,τι αφορά τη μείωση του φόρου πετρελαίου στους αγρότες.

Συγγνώμη τώρα που δεν σας επαινέσαμε κιόλας που έχετε ρημάξει τον κόσμο με τους έμμεσους φόρους. Συγγνώμη που δεν σας δώσαμε συγχαρητήρια που έχει διαλύσει ο ΦΠΑ το εισόδημα των πολιτών, που έχουμε 7 δισεκατομμύρια παραπάνω έσοδα από ΦΠΑ που πέφτουν πάνω στα κεφάλια των εργαζομένων και των μισθωτών όλης της χώρας. Και θα μας κάνετε και παρατήρηση για το ότι δεν είπαμε μπράβο σε αυτό.

Μας είπε και άλλη μια επωδό για τη Διεθνή Έκθεση Θεσσαλονίκης και την τοποθέτηση του κ. Μητσοτάκη, το γνωστό «Αυτά είχαμε, αυτά δώσαμε». Αυτό σε μία χώρα που πριν από λίγες μέρες βλέπουμε 550% πάνω τα κέρδη στις εταιρείες εισηγμένες στο χρηματιστήριο, 1,5 εκατομμύριο οι αποδοχές των μεγαλοστελεχών στις τράπεζες, 1,5 εκατομμύριο οι αποδοχές των μεγαλοστελεχών σε είκοσι μεγάλες εταιρείες. Έρχεστε και λέτε σε έναν εκπαιδευτικό που παίρνει 760 ευρώ «Θα πάρεις άλλα 13 ευρώ καθαρά του χρόνου και να είσαι ευχαριστημένος γιατί αυτά είχαμε, αυτά δώσαμε».

Το θέμα, λοιπόν, δεν είναι ότι «αυτά είχαμε, αυτά δώσαμε». Το θέμα είναι ότι αυτά επιλέξατε να κάνετε. Άρα, το ζήτημα δεν είναι στον Κοινοβουλευτικό Εκπρόσωπο της Νέας Δημοκρατίας ο ρεαλισμός, ότι εδώ δεν υπάρχει ρεαλισμός. Το ζήτημα είναι ποια πλευρά υπηρετείς και ποια πολιτική στρατηγική έχεις και εδώ έχουμε μια πολιτική στρατηγική αντίστροφης αναδιανομής, άγριας αντίστροφης αναδιανομής, φτωχοποίησης του μεγάλου μέρους της ελληνικής κοινωνίας και υπερπλουτισμού ελαχίστων.

Κλείνω, κυρία Πρόεδρε, κι ευχαριστώ για την ανοχή, με δύο σχόλια για το νομοσχέδιο.

Στο νομοσχέδιο εμείς τοποθετηθήκαμε και είπαμε ότι εδώ είναι ένας έμμεσος φόρος ο οποίος ψηφιοποιείται, αλλά δεν αλλάζει ως προς την επιβάρυνσή του για τα λαϊκά και μεσαία νοικοκυριά. Το μόνο που κατ’ ουσίαν αλλάζει είναι να υπάρχει μια μικρή ελάφρυνση στις ανώτατες επιχειρήσεις με το πλαφόν που μπαίνει. Άρα, είναι μια «ένεση» αδικίας σε έναν άδικο φόρο. Επομένως, επί της αρχής το καταψηφίζουμε.

Σε ό,τι αφορά τα μέτρα στήριξης στους πολίτες των περιοχών που επλήγησαν από τις καταστροφές, ακούστε, φέρατε μια τροπολογία που λέτε ότι θα ανασταλούν οι εισπράξεις χρεών των πολιτών που επλήγησαν από τις πλημμύρες στο Αιγαίο και τη Θεσσαλία. Είναι προφανές ότι αυτό το μέτρο είναι ένα απειροελάχιστο, είναι μια σταγόνα στον ωκεανό. Θα το υπερψηφίσουμε, γιατί θα υπερψηφίσουμε κάθε μέτρο που μπορεί να στηρίξει αυτούς τους πολίτες.

Η ουσία είναι όμως ότι κάθε χρόνο γινόμαστε στο ίδιο έργο θεατές. Η ουσία είναι ότι έναν χρόνο μετά τον «Ντάνιελ» και τις αδιανόητες καταστροφές σε Βόλο και Πήλιο, οι πολίτες ξαναέζησαν τα ίδια γιατί οι εξαγγελίες του κ. Μητσοτάκη έμειναν στα χαρτιά, γιατί αυτό που προχώρησε τελικά ήταν οι μεθοδεύσεις για την ιδιωτικοποίηση του νερού, η απένταξη αντιπλημμυρικών έργων από το Ταμείο Ανάκαμψης και οι ακριβές μελέτες από εμπορικές εταιρείες. Αυτά μόνο προχώρησαν τον τελευταίο έναν χρόνο.

Η Κυβέρνηση έχει αποτύχει παταγωδώς και στα τρία επίπεδα: στην πρόληψη, στην αντιμετώπιση την ώρα της κρίσης και στην αποκατάσταση. Και αυτή η παταγώδης αποτυχία και στα τρία επίπεδα είναι πανθομολογούμενη.

Στηρίζουμε, λοιπόν, ακόμη και το ελάχιστο μέτρο γι’ αυτούς τους ανθρώπους, όμως, δεν αλλάζει η κατάσταση της αποτυχίας ούτε στα μάτια των πολιτών ούτε στην πολιτική ευθύνη που φέρετε γι’ αυτές τις καταστροφές.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο επόμενος ομιλητής είναι ο εισηγητής της Ελληνικής Λύσης, ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κυρία Πρόεδρε.

Εγώ δεν θα αναφερθώ στη δευτερολογία μου στις τροπολογίες, καθώς δεν νομίζω ότι παρουσιάζουν ιδιαίτερο ενδιαφέρον. Θα συνεχίσω, όμως, την ανάλυση του ίδιου του νομοσχεδίου και θα ξεκινήσω από το άρθρο 10, για το οποίο, για να είμαι ειλικρινής, δεν άκουσα να δίνεται ιδιαίτερη σημασία ούτε στη διάρκεια των επιτροπών, αλλά ούτε και στη συζήτηση σήμερα.

Το άρθρο 10, για όποιον δεν γνωρίζει, αφορά τις καταθέσεις και αναλήψεις από τους εταίρους στις εταιρείες κατά τη διάρκεια της χρήσης και θα περίμενα όταν νομοθετείτε και μιλάτε για εκσυγχρονισμό της φορολογικής νομοθεσίας και της δημόσιας διοίκησης, να νομοθετούμε και να μην κάνουμε αυτό το οποίο γίνεται όλα τα προηγούμενα χρόνια. Βγαίνει ένας νόμος, περιμένουμε την υπουργική απόφαση η οποία θα δίνει τις λεπτομέρειες για το πώς θα εφαρμοστεί ο νόμος.

Το άρθρο 10 και το χαρτόσημο ή το ψηφιακό τέλος στις αναλήψεις και τις καταθέσεις εταίρων στις εταιρείες ξέρετε μας έχει ταλαιπωρήσει. Μας έχει ταλαιπωρήσει όλα τα χρόνια και είναι αντικείμενο διενέξεων στους φορολογικούς ελέγχους. Κατ’ αρχάς θα πρέπει να πούμε ότι αυτό υπολογίζεται κάθε χρόνο, δηλαδή αν έχει γίνει μια ανάληψη από έναν εταίρο για τέσσερα χρόνια, αυτό χαρτοσημαίνεται για κάθε εταιρική χρήση που κλείνει.

Δεν θα έπρεπε όμως, κυρίες και κύριοι συνάδελφοι, κύριε Υπουργέ, στο άρθρο 10 να καθορίζουμε επί ποιου ποσού θα γίνεται χαρτοσήμανση; Εδώ οι γνώμες διίστανται και δεν βλέπω να σας απασχολεί και ιδιαίτερα. Οι γνώμες διίστανται και ερχόμαστε σε προστριβές με τους φορολογικούς ελεγκτές για το αν θα πρέπει να είναι για το ποσό το οποίο υπάρχει στα βιβλία της εταιρείας στις 31 Δεκεμβρίου κάθε έτους ή αν θα είναι το μεγαλύτερο ποσό το οποίο έχει αναληφθεί στη διάρκεια του έτους ή εάν θα είναι ο μέσος όρος.

Επειδή όμως αυτό θα συνεχιστεί και επειδή θα έχουμε τα ίδια προβλήματα και για τα οποία δεν βλέπω διάθεση να λυθούν, θεωρώ ότι θα πρέπει να διευκρινιστεί στο νομοσχέδιο στο άρθρο 10.

Έρχομαι στο άρθρο 36 σχετικά με την απαλλαγή από τον ενιαίο φόρο ιδιοκτησίας για τα ακίνητα τα οποία παραχωρούνται από πρεσβείες σε μη κυβερνητικές μη κερδοσκοπικού χαρακτήρα. Τι έχει να κερδίσει η Ελλάδα από αυτή την υπόθεση; Τίποτα. Υποθέτουμε ότι έχει ένα χαρακτήρα αμοιβαιότητας, δηλαδή μια ελληνική πρεσβεία η οποία είναι στο εξωτερικό να απαλλάσσεται και από το τεκμαρτό εισόδημα, αν υπάρχει τεκμαρτό εισόδημα, που δεν νομίζω ότι υπάρχει τεκμαρτό εισόδημα και στις φορολογικές διοικήσεις του εξωτερικού και από τον αντίστοιχο ΕΝΦΙΑ στο εξωτερικό. Αλλά επί της ουσίας, μόνο εμείς θα δώσουμε φοροαπαλλαγές, άρα μόνο εμείς θα στερήσουμε από τον Έλληνα φορολογούμενο χρήματα. Πιστεύουμε ότι αυτό δεν πρέπει να συμβεί.

Άρθρο 37, αύξηση της λιανικής τιμής προ φόρων των αυτοκινήτων. Ναι, είναι ένα άρθρο στο οποίο και εμείς συναινούμε. Τα 17.000 ως όριο που υπήρχε για την παραχώρηση ήταν αρκετά μικρό. Αν δούμε και τις αυξήσεις στα αυτοκίνητα οι οποίες όλοι συνομολογούμε ότι έχουν γίνει, θα πρέπει να πάει στα 20.000, ίσως και λίγο παραπάνω. Νομίζω ότι είναι προς τη σωστή κατεύθυνση.

Άρθρο 38. Το ανέφερε και ο Κοινοβουλευτικός μας Εκπρόσωπος, ο Κώστας Χήτας. Θα θέλαμε να το ψηφίσουμε. Θα θέλαμε να δώσουμε κίνητρα στις επιχειρήσεις οι οποίες είναι κερδοφόρες και βεβαίως δεν μιλάμε για μικρές επιχειρήσεις, να συνεχίσουν τη μακρά παράδοση που έχουν οι Ηπειρώτες ευεργέτες -έτσι για να ευλογήσουμε τα γένια μας- να κάνουν δωρεές προς το ελληνικό δημόσιο, να κάνουν δωρεές προς το Άγιο Όρος, να κάνουν δωρεές προς την τοπική αυτοδιοίκηση.

Αυτή την κοινωνία των πολιτών γιατί τη βάζετε μέσα; Γιατί μας αναγκάζετε να μην ψηφίσουμε κάτι το οποίο θεωρούμε σωστό και προς τη σωστή κατεύθυνση;

Κλείνοντας, θα αναφερθώ στο άρθρο 43, στις διατάξεις για τους παρόχους ηλεκτρονικής έκδοσης στοιχείων. Εγώ είμαι αυτός ο οποίος μιλάει κάθε φορά για τα πρόστιμα. Εδώ όμως θα πω ότι στα πρόστιμα που αφορούν τη λειτουργία των ηλεκτρονικών μηχανισμών εκεί θα πρέπει να είμαστε αμείλικτοι. Εκεί δεν μιλάμε για μικρές επιχειρήσεις που είναι θέμα παράλειψης ή δεν είναι θέμα απόκρυψης φορολογητέας ύλης. Εδώ μιλάμε για μεγάλες εταιρείες οι οποίες έχουν μεγαλώσει στη διάρκεια της πανδημίας, έχουν μεγαλώσει γιατί έχουν πάρει πολύ μεγάλο μερίδιο αγοράς τα τελευταία χρόνια, δεν έχουν κανένα λόγο να μην είναι σύννομες.

Θα θέλαμε να το ψηφίσουμε το άρθρο 43 και εδώ όμως μας βάζετε κάτι για το οποίο εμείς διαφωνούμε ριζικά, είτε αυτό αφορά την επώνυμη καταγγελία είτε αυτό αφορά την ανώνυμη καταγγελία. Θεωρούμε ότι η ελληνική φορολογική διοίκηση θα πρέπει να έχει τις διαδικασίες, θα πρέπει να έχει τους μηχανισμούς για να πιάνει τους φοροφυγάδες και όχι να περιμένουμε από τον Α και τον Β, είτε επώνυμα είτε ανώνυμα να «καρφώσει».

Σας ευχαριστούμε πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο εισηγητής της Πλεύσης Ελευθερίας, ο κ. Καζαμίας.

Θα μιλήσετε από εκεί, κύριε Καζαμία;

**ΑΛΕΞΑΝΔΡΟΣ ΚΑΖΑΜΙΑΣ:** Ναι.

Ευχαριστώ, κυρία Πρόεδρε.

Θα ήθελα να ξεκινήσω κατ’ αρχάς με κάποιες διαδικαστικές παρατηρήσεις.

Τρία - τέσσερα λεπτά πριν λάβαμε έξι σελίδες νομοτεχνικών βελτιώσεων, σαράντα δύο τον αριθμό, χωρίς να έχουμε το σπλάχνο του νομοσχεδίου για να τις εξετάσουμε προσεκτικά και σε πολύ λίγο διάστημα, σε λίγα λεπτά αναμένουμε να έχουμε την ψηφοφορία για το νομοσχέδιο.

Είναι ενδεικτικό για το πώς η Κυβέρνηση νομοθετεί, με διαδικασίες της τελευταίας στιγμής. Βεβαίως, δεν θα του έδινα τόσο μεγάλη έμφαση, αν δεν είχαμε και δύο τροπολογίες που ήρθαν χθες λίγο πριν τα μεσάνυχτα. Οι προηγούμενες τροπολογίες πάλι νύχτα είχαν έρθει, αλλά τουλάχιστον τις φέρατε στις 22.05΄. Τώρα έχουμε πάει ακόμη χειρότερα, 23.25΄ η πρώτη τροπολογία και η δεύτερη 23.35΄. Την επόμενη φορά φροντίστε να είναι στις 23.59΄.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το έχουν κάνει κι αυτό.

**ΑΛΕΞΑΝΔΡΟΣ ΚΑΖΑΜΙΑΣ:** Α, το έχουν κάνει και αυτό, ωραία.

Για τις τροπολογίες αυτές δεν θα αναφερθώ λεπτομερώς, αλλά θα ήθελα να θέσω ένα ερώτημα όσον αφορά τη μία εξ αυτών, που ενώ τα τρία άρθρα της αφορούν την αναστολή είσπραξης χρεών και πράξεων αναγκαστικής εκτέλεσης για τους πληγέντες από θεομηνίες και επίσης το άρθρο 2 αφορά μέτρα ενίσχυσης σχετικά με τις επιπτώσεις που είχε η περιβαλλοντική καταστροφή στον Παγασητικό, ταυτόχρονα υπάρχει κι ένα τέταρτο άρθρο, το οποίο είναι εντελώς άσχετο.

Αναρωτιέμαι, γιατί φέρνετε μέτρα τα οποία δεν έχουν σχέση μεταξύ τους; Το τέταρτο άρθρο κάνει λόγο για την παράταση προθεσμιών διεξαγωγής γενικών συνελεύσεων κεφαλαιουχικών εταιρειών. Το κάνετε αυτό δηλαδή για να περάσετε ένα άρθρο το οποίο δεν έχει καμμία σχέση και να το κρύψετε πίσω από τροπολογίες, οι οποίες έχουν τον προφανή σκοπό να ανακουφίσουν κάπως τους πληγέντες από θεομηνίες και από καταστάσεις εκτάκτου ανάγκης; Είναι πραγματικά απορίας άξιο.

Έρχομαι τώρα στο νομοσχέδιο. Εκφράσαμε την άποψή μας στη διάρκεια της συνεδρίασης. Η Πλεύση Ελευθερίας θα καταψηφίσει το νομοσχέδιο και το κάνουμε αυτό, διότι θεωρούμε ότι έρχεται με μια φοροεισπρακτική λογική. Ο κύριος Υφυπουργός και οι εκπρόσωποι της πλειοψηφίας της Νέας Δημοκρατίας, αναφέρθηκαν επανειλημμένως στο γεγονός ότι καταργούνται εξακόσιες περιπτώσεις όπου μέχρι τώρα χρεώνεται και εισπράττεται το τέλος χαρτοσήμου.

Πρέπει, όμως, να καταλάβετε ότι η φοροαπαλλαγή δεν έχει καμμία σχέση με την κατάργηση φόρων. Έχει να κάνει με το να μειώνονται οι εισπράξεις από τους φόρους. Είναι πολύ εύκολο να καταργήσετε εξακόσιους φόρους, οι οποίοι έχουν μηδαμινά έσοδα για το κράτος. Σας είπαμε επανειλημμένως ότι τα έσοδα από αυτούς τους εξακόσιους φόρους, ισοδυναμούν με μισό τοις χιλίοις των όσων εισπράττει ή που προβλέπεται να εισπράξει ο προϋπολογισμός από φόρους για το 2024, οπωσδήποτε σε σχέση με το 2023. Πρόκειται, με άλλα λόγια, για ένα μηδαμινό ποσό.

Εσείς μετά λέτε -σας ρώτησα και απαντήσατε και το ξαναλέω στα λόγια τα δικά σας- «Αισιοδοξούμε και πιστεύουμε ότι θα έχουμε αύξηση της εισπραξιμότητας και αύξηση των συναλλαγών». Τι φοροαπαλλαγές είναι αυτές που διατείνεστε ότι φέρνετε, όταν θα έχετε αύξηση των εισπράξεων;

Με άλλα λόγια, παίρνετε πιο πολλά από τους πολίτες με τη μορφή εισπράξεων από φόρους και παριστάνετε ότι μοιράζετε φοροαπαλλαγές. Αυτό είναι μια εξαπάτηση των πολιτών και των φορολογουμένων. Να είστε ειλικρινείς. Να λέτε ότι ερχόμαστε εδώ και φέρνουμε έναν ψηφιακό φόρο συναλλαγής, γιατί θα πάρουμε πιο πολλά χρήματα από τους πολίτες.

Γιατί θέλετε να πάρετε πιο πολλά χρήματα; Διότι έχετε μια πολιτική λιτότητας, η οποία βασίζεται στο δόγμα των πρωτογενών πλεονασμάτων. Δεν το λέτε, αλλά οποιοσδήποτε καταλαβαίνει από οικονομικά, γνωρίζει ότι όταν ο προϋπολογισμός έχει πλεόνασμα, σημαίνει ότι η Κυβέρνηση παίρνει πιο πολλά από τους πολίτες και δίνει πιο λίγα. Αυτό στη γλώσσα της οικονομίας ονομάζεται λιτότητα. Αυτή είναι η πολιτική που ωθεί το νομοσχέδιο που φέρνετε.

Η Πλεύση Ελευθερίας διαφωνεί με αυτή την πολιτική. Η Πρόεδρός μας ήταν χθες στη Διεθνή Έκθεση Θεσσαλονίκης και έδωσε συνέντευξη Τύπου, στην οποία έδωσε το στίγμα της λογοδοσίας του κόμματός μας, έκανε έναν γενικό απολογισμό για το πώς η Πλεύση Ελευθερίας έχει κινηθεί μέσα και έξω από τη Βουλή, στο κίνημα και σε όλα τα πεδία.

Η άποψή μας είναι ότι είχατε μια πάρα πολύ καλή ευκαιρία σήμερα, με την αλλαγή του φόρου ή τέλους χαρτοσήμου και την εισαγωγή ενός ψηφιακού τέλους στη θέση αυτού, να απαλλάξετε τους πολίτες από κάποια τέλη χαρτοσήμου που σήμερα είναι ιδιαιτέρως άδικα. Χάσατε αυτή την ευκαιρία, γιατί κινείστε με τη λογική του πώς θα πάρουμε περισσότερα από τους πολίτες.

Λυπούμαστε πραγματικά, αλλά θα καταψηφίσουμε το νομοσχέδιο.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο εισηγητής του Κομμουνιστικού Κόμματος Ελλάδος κ. Τσοκάνης.

**ΧΡΗΣΤΟΣ ΤΣΟΚΑΝΗΣ:** Ακούστηκαν πολλά και σε αυτή εδώ τη συζήτηση. Πρέπει κάποια στιγμή όμως κι ο ελληνικός λαός βλέποντας την ιστορία, τη δράση, τη συμπεριφορά, τις πολιτικές επιλογές καθ’ όλη τη διάρκεια των κομμάτων, δεκαετίες τώρα, να βγάζει και χρήσιμα συμπεράσματα.

Σήμερα η Κυβέρνηση στην ουσία χρησιμοποιεί όλα τα εργαλεία της εξέλιξης και της τεχνολογίας για να εγκλωβίσει όσο μπορεί περισσότερο τις συνειδήσεις, να αποπροσανατολίσει, να ελέγξει, να εντάξει σε έναν φαύλο κύκλο ψηφιοποίησης τον ελληνικό λαό, την εργατική τάξη της πατρίδας μας, τους μικρούς αυτοαπασχολούμενους, τους βιοπαλαιστές αγρότες.

Μάλιστα, το πρώτο στοιχείο του νομοσχεδίου είναι, αν θέλετε, και ένα προπαγανδιστικό εργαλείο διαμόρφωσης της κοινής γνώμης ότι κάτι αλλάζει, κάτι μειώνεται, κάτι διαμορφώνεται τελείως διαφορετικά, καλλιεργώντας αυταπάτες, ψευδαισθήσεις ότι μέσα από ένα ψηφιακό κράτος θα λυθούν τα προβλήματα του λαού μας. Κάτι τέτοιο είναι στην κυριολεξία μούφα, είναι εξαπάτηση του ελληνικού λαού.

Το δεύτερο στοιχείο του νομοσχεδίου, το οποίο το τονίσαμε, έχει να κάνει με τη δημιουργία όλων εκείνων των προϋποθέσεων, των όρων και των συνθηκών, ούτως ώστε να απλοποιηθούν οι διαδικασίες και το επενδυτικό περιβάλλον για το κεφάλαιο, τις πολυεθνικές και τα μονοπώλια.

Το τρίτο στοιχείο, το οποίο είναι και αυτό πολύ σημαντικό, έχει να κάνει με την προσπάθεια χτυπήματος του συνδικαλισμού, όπως επίσης και με την καλλιέργεια της ρουφιανιάς όπως είπαμε, του καταδοτισμού, διασπώντας και βάζοντας το ένα κομμάτι του ελληνικού λαού απέναντι από το άλλο.

Για να δούμε: Μειώνει τους φόρους η Κυβέρνηση; Γιατί λένε «όταν χαρτί μιλήσει, καρδιά ραγίσει». Έγινε το αφορολόγητο 12.000 για κανέναν εργαζόμενο, μικροαυτοαπασχολούμενο, συνταξιούχο, με προσαύξηση 3.000 ευρώ για κάθε τέκνο; Όχι.

Μειώθηκε ο ΦΠΑ; Καταργήθηκε στα είδη πλατιάς λαϊκής κατανάλωσης; Όχι.

Συνεχίζεται την ίδια στιγμή η προστιμολαγνεία, αυτό το ψηφιακό, το ασφυκτικό περιβάλλον, σε όλους τους εργαζόμενους και αυτοαπασχολούμενους, που αν δεν τα καταφέρουν να ανταποκριθούν, πληρώνουν το ένα πρόστιμο μετά το άλλο; Ναι.

Συνεχίζεται την ίδια στιγμή να υπάρχουν καθημερινά και να έρχεται αντιμέτωπος ο λαός μας με τις προμήθειες σε όλες του τις συναλλαγές; Ναι.

Συνεχίζει ένα πενηντάευρο να εξαφανίζεται και να το τσεπώνει το τραπεζικό κεφάλαιο μέσα από τη χρήση του πλαστικού χρήματος; Ναι. Άρα δεν έχουμε καμμία ελάφρυνση.

Συνεχίζει η ίδια πολιτική της φοροεξόντωσης, του ξεκληρίσματος, της ποινικοποίησης των μικρών αυτοαπασχολούμενων, που δουλεύουν ήλιο με ήλιο, μακριά από τις οικογένειές τους, μακριά από τα παιδιά τους, έξω και μακριά από ελεύθερο χρόνο, χωρίς ποιότητα ζωής; Ναι.

Και τι γίνεται; Πληρώνουν τα πρόστιμα όταν δεν ανταποκρίνονται, όταν έχουν χάσει τον ύπνο τους για να τρέξουν πίσω από τις υποχρεώσεις; Ναι.

Μοιράζει ψίχουλα σε αγρότες η Κυβέρνηση μέσα από αυτή την καλλιέργεια της αυταπάτης, κάτω από την πίεση του αγροτικού κινήματος δεκαετίες τώρα; Ψίχουλα μοιράζει.

Απαιτείται να δώσει η Κυβέρνηση εδώ και τώρα πλήρη φοροαπαλλαγή στην αντλία, στη μάνικα, όπως έχουν βιομήχανοι, εφοπλιστές και όλοι οι στρατηγικοί επενδυτές; Ναι. Άρα δεν δίνετε τίποτα.

Και κρατήστε το εξής. Στην καπιταλιστική οικονομία και στον καπιταλιστικό τρόπο παραγωγής το ίδιο το κράτος λειτουργεί με πολλούς τρόπους και μεθόδους. Για να δούμε. Μπορεί να βάλει, λοιπόν, έναν φόρο και να πάρει 100 ευρώ. Μπορεί όμως και με έμμεσο τρόπο να πάρει χρήματα.

Θα σας πω εγώ τέσσερα παραδείγματα. Αυξήσατε όσο αυξήσατε τον βασικό μισθό; Ναι. Επιβάλλατε τα τεκμήρια στους ελεύθερους επαγγελματίες; Άρα αυξήθηκε ο μισθός τους; Ναι.

Αυξήθηκαν τα κριτήρια για την επιδότηση ενοικίου; Όχι. Αυξήθηκαν τα εισοδηματικά κριτήρια για το επίδομα παιδιών; Όχι. Αυξήθηκαν για το επίδομα θέρμανσης για τον κοινωνικό τουρισμό, για το κοινωνικό τιμολόγιο της ΔΕΗ; Όχι. Να, λοιπόν, τα εργαλεία πως περισσότερα πήρατε από αυτά που παίρνετε και πως λιγότερα δίνετε από αυτά που θα μπορούσατε.

Λύθηκε το χρόνιο πρόβλημα -που έβαλαν και μέσα στις επιτροπές αλλά και όλο το κίνημα των αυτοαπασχολούμενων λογιστών- της έγκαιρης πρόβλεψης για πεντάμηνη διάρκεια των φορολογικών δηλώσεων, ούτως ώστε να προετοιμαστούν και οι αυτοαπασχολούμενοι λογιστές και οι εργαζόμενοι και οι αυτοαπασχολούμενοι επαγγελματίες; Όχι.

Λύθηκε το πρόβλημα με την υποχρέωση, ώστε το IRIS, τον επαγγελματικό λογαριασμό και το POS να το δηλώνουν οι τράπεζες, που έχουν όλα τα ψηφιακά εργαλεία και όχι οι αυτοαπασχολούμενοι και να φορτώνονται με πρόστιμα; Όχι. Άρα, δεν λύνει κανένα πρόβλημα το νομοσχέδιο που ήρθε. Μήπως έδωσε τη δέκατη τρίτη και τη δέκατη τέταρτη σύνταξη που την έχουν ακριβοπληρώσει μέσα από τη δουλειά τους οι συνταξιούχοι ή οι πραγματικές αυξήσεις πάνω από τον πληθωρισμό;

Μήπως έδωσε δέκατο τρίτο και δέκατο τέταρτο μισθό στους δημόσιους υπαλλήλους και αύξηση πάνω από το 20% στους μισθούς τους; Όχι.

Μήπως καταργήθηκε ο ΦΠΑ στα είδη πλατιάς λαϊκής κατανάλωσης ή ο ΕΝΦΙΑ, που όλοι μαζί -είτε ήταν χαράτσι στους λογαριασμούς της ΔΕΗ είτε ήταν ΕΝΦΙΑ είτε μπορεί να αλλάξει και το όνομα αύριο μεθαύριο για να ακούγεται πιο ωραία στα αυτιά των εργαζομένων και των αυτοαπασχολούμενων- ΣΥΡΙΖΑ, ΠΑΣΟΚ και Νέα Δημοκρατία και όλοι οι άλλοι που ψήφισαν πρώτο, δεύτερο, τρίτο μνημόνιο, τους έχετε φορτώσει στις πλάτες τους;

Δεν άλλαξε τίποτα. Μήπως άλλαξε το ζήτημα της επιδότησης ενοικίου για τα λαϊκά νοικοκυριά, για τους φοιτητές, για τις μικρές επιχειρήσεις, για την προστασία της πρώτης κατοικίας των λαϊκών νοικοκυριών, για την απαγόρευση των πλειστηριασμών, για να μη γίνεται καμμία διακοπή ρεύματος, αερίου και προστασία της πρώτης κατοικίας; Τίποτα. Μήπως ψηφίστηκε καμμιά ευνοϊκή ρύθμιση που με άτοκο και με κατάργηση και διαγραφή των προστίμων θα δώσει τη δυνατότητα σε κάποιους να αποπληρώσουν τις οφειλές τους; Τίποτα δεν έγινε.

Μήπως έγινε καμμιά αναφορά στα δάνεια των Ελλήνων ομογενών από την πρώην Σοβιετική Ένωση; Και επιμένουμε και θα το βάζουμε και θα το ξαναβάζουμε, γιατί το κράτος είχε την υποχρέωση να τους παρέχει και κατοικίες και οικόπεδα και δωρεάν άδειες οικοδομής, να τους παρέχει και χρήματα, προκειμένου να ορθοποδήσουν. Τίποτα. Μήπως βγήκε καμμιά ευνοϊκή ρύθμιση που θα διαγράφει το 50% του δανείου των Ελλήνων ομογενών από την πρώην Σοβιετική Ένωση και άτοκα, χωρίς πρόστιμα, θα τους δίνει το δικαίωμα να κάνουν ρύθμιση; Πουθενά δεν το ακούσαμε αυτό.

Διατηρήθηκαν όλες οι φοροαπαλλαγές σε εφοπλιστές, ο αναβαλλόμενος φόρος στους τραπεζίτες, το προνομιακό πεδίο στους στρατηγικούς επενδυτές, σε όλους αυτούς δηλαδή, που πληρώνουν μόνο το 5% των φόρων, ενώ την ίδια στιγμή καρπώνονται πάνω από το 80% του πλούτου που παράγεται σε αυτή τη χώρα; Τίποτα δεν ακούστηκε. Συζητήθηκε το ζήτημα για σταθερή δουλειά με δικαιώματα, με ονομαστικές αυξήσεις του κατώτατου μισθού στα 950 ευρώ σήμερα; Τίποτα.

Μήπως συζητήθηκε το ζήτημα των αυξήσεων των δαπανών στην υγεία την παιδεία, στην πολιτική προστασία, στην πρόληψη, την αντισεισμική θωράκιση, τα μέτρα πυρασφάλειας; Όλα στην ατομική ευθύνη.

Και προσέξτε, απαλλάσσεται με 10% στον ΕΝΦΙΑ, αυτός που έχει κάνει ασφάλεια -λέει- φωτιάς, πυρός και σεισμού. Η μεγάλη πλειοψηφία, πάνω από το 70% έχει μόνο ένα από τα τρία. Άρα την απαλλαγή 10% του ΕΝΦΙΑ, την καρπώθηκε ένα πολύ μικρό κομμάτι του πληθυσμού. Να το έχετε αυτό υπ’ όψιν σας.

Και κλείνοντας και σας ευχαριστώ πολύ για την ανοχή, γιατί πολλά ακούστηκαν, να θυμίσω ότι το 1930 βρήκε δουλειά ο τελευταίος άνεργος στην πρώην Σοβιετική Ένωση. Η ανεργία στη Σοβιετική Ένωση ήταν μηδέν μετά το 1930. Θέρμανση είχαν όλες οι κατοικίες, τα σχολεία, οι παιδικοί σταθμοί, τα νοσοκομεία και τα πανεπιστήμια. Κατοικία εξασφαλιζόταν σε όλα τα νέα ζευγάρια. Δεν υπήρχε άστεγος. Διότι ακούστηκαν διάφορα από τον πρώην Υπουργό. Ο ελεύθερος χρόνος αξιοποιόταν δημιουργικά σε πολιτιστικές, αθλητικές δραστηριότητες και εκδηλώσεις κι όχι στοιβαγμένοι στην κίνηση από και προς τη δουλειά, καρφωμένοι μπροστά σε ένα κινητό ή στο χαζοκούτι της τηλεόρασης.

Η υγεία και οι πρώτες βοήθειες ήταν στις πρώτες προτεραιότητες, οι οποίες λύθηκαν στο σοσιαλιστικό κράτος. Υγεία στα σχολεία, υγεία στα εργοστάσια, υγεία στις γειτονιές. Όχι σαν τον Ασπρόπυργο που προχθές πέθανε ένας εργαζόμενος γιατί περίμενε σαράντα πέντε λεπτά το ασθενοφόρο και ο άλλος περίμενε πενήντα πέντε λεπτά για να έρθει. Ευτυχώς έζησε ο συνάνθρωπός μας, ενώ μια εργαζόμενη διακόσια μέτρα από το Θριάσιο Νοσοκομείο βρήκε τραγικό θάνατο πέρυσι, γιατί έκανε μία ώρα και ένα τέταρτο να φτάσει.

Οι συνταξιούχοι στη βαριά και τη χημική βιομηχανία παίρνανε σύνταξη στα σαράντα πέντε και στα πενήντα οι γυναίκες, στα πενήντα και στα πενήντα πέντε οι άντρες. Και μάλιστα αν κάποιος είχε κάποιο ατύχημα και είχε εργαστεί δύο χρόνια έπαιρνε πλήρη σύνταξη. Όχι τώρα που τρέχουν οι αιτήσεις των ΟΠΕΚΑ, να παίρνουν μια αναπηρική σύνταξη που ο άλλος είχε χάσει το χέρι του και περνάει κάθε δύο χρόνια από επιτροπή, λες και θα φυτρώσει χέρι στον ανάπηρο.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε παρακαλώ.

**ΧΡΗΣΤΟΣ ΤΣΟΚΑΝΗΣ:** Η παιδεία ήταν ενισχυμένη και δωρεάν και όχι να τρέχουμε από το πρωί μέχρι το βράδυ στα φροντιστήρια και την ενισχυτική διδασκαλία.

Γι’ αυτό λοιπόν, όσο υπάρχουν καπιταλιστικές σχέσεις παραγωγής, όσο υπάρχει καπιταλισμός, όσο υπάρχει φτώχεια, αδικία και πόλεμοι, ο λαός θα ζει μέσα στη δυστυχία. Η μόνη λύση -και την έχουμε- είναι να μας εμπιστευτεί ο λαός. Και ακούστε μας: κεντρικός σχεδιασμός της οικονομίας, λαϊκή εξουσία με ισχυρό ΚΚΕ, ούτως ώστε να λυθούν τα προβλήματα του λαού μας και να ζήσει σύμφωνα με την ικανοποίηση των σύγχρονων λαϊκών αναγκών στον 21ο πρώτο αιώνα.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η ειδική αγορήτρια του ΠΑΣΟΚ, κ. Βατσινά.

**ΕΛΕΝΗ ΒΑΤΣΙΝΑ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, σας διατύπωσα στην εισήγησή μου τις επιφυλάξεις του ΠΑΣΟΚ, σχετικά με το παρόν νομοσχέδιο. Οι επιφυλάξεις μας δεν σας αιφνιδίασαν, κύριε Υπουργέ. Τα λέμε ένα χρόνο όλα αυτά που δεν κάνετε. Ούτε και οι φορείς σας άφησαν στο απυρόβλητο, ζητώντας συγκεκριμένα πράγματα και συγκεκριμένες πολιτικές.

Είναι περιττό, νομίζω, για πέμπτη φορά να σας πω ότι, καλά τα ψηφιακά τέλη, καλές οι πλατφόρμες, αλλά εδώ έχουμε να αντιμετωπίσουμε μια οικονομική δυσπραγία. Και για να καταργήσετε τα τέλη χαρτοσήμου σε ορισμένα παράβολα μικρής κατηγορίας, έχετε βάλει στο ζύγι συναλλαγές, που ξεκάθαρα δεν θα έπρεπε να υπάρχουν εδώ μέσα σε αυτό το νομοσχέδιο.

Η θέση του ΠΑΣΟΚ είναι ξεκάθαρη. Ψηφιακό τέλος συναλλαγών δεν πρέπει να υπάρχει στις μισθώσεις ακινήτων των μικρομεσαίων επιχειρήσεων, στα πολύ χαμηλά μισθώματα, στις περιπτώσεις συμβιβασμού, στις δικαστικές και εξώδικες αποζημιώσεις των πολιτών και φυσικά στις εισφορές των σωματείων και των ενώσεων επαγγελματικών ή μη.

Μπορείτε να μου πείτε, σας παρακαλώ, ποιο είναι το εκτιμώμενο ποσό είσπραξης από τέλη αυτών των πέντε συγκεκριμένων συναλλαγών; Δώστε μου έναν αριθμό και θα σας απαντήσω. Τα έχετε μέσα στο ίδιο το νομοσχέδιο αυτά τα χρήματα, στο πλαφόν των δανείων. Από εκεί να τα πάρετε.

Γιατί δεν βάλατε το όριο του ψηφιακού τέλους στις 200.000 ή στις 250.000 ευρώ στα δάνεια, για να καλύψετε απώλεια που μπορεί να επιφέρει μία παροχή σε ευρύτερο αριθμό φορολογουμένων; Η απάντηση είναι μία. Διότι εδώ μέσα κάνετε συγκεκριμένα χατίρια.

Κάτι ανάλογο συμβαίνει με την τροπολογία που είχατε στο συρτάρι και θυμηθήκατε να φέρετε σήμερα, με τις γνωστές πλέον μεθόδους. Ελάχιστους μήνες πριν, τον Απρίλιο μόλις, τροποποιήσαμε τον Κώδικα Φορολογικής Διαδικασίας.

Ποια επιτακτική ανάγκη ανέκυψε και καλούμαστε σήμερα να κάνουμε άνω -κάτω όλες τις γενικές αρχές που γνωρίζουμε για τη λειτουργία της διοίκησης και της δικαιοσύνης; Ποια επιτακτική ανάγκη και ποιου η επιτακτική ανάγκη, κύριε Υπουργέ, είναι να επιστραφεί κάποια παραγεγραμμένη αξίωση, ώστε να έρχεται στη Βουλή με τη μορφή αυτής της τροπολογίας;

Λέτε στην αιτιολογική έκθεση ότι η τροπολογία αντιμετωπίζει επί λέξει το εξής: «Τη δυνατότητα διόρθωσης προδήλων σφαλμάτων της φορολογικής διοίκησης». Κάνετε και τη σημείωση ότι: «Υπάρχουν περιπτώσεις προδήλων σφαλμάτων που δεν διορθώνονται με το παρόν φορολογικό καθεστώς». Και στην παρούσα τροπολογία θέλετε τη συναίνεσή μας, ώστε σε μια οικονομική διαφορά που έχει φτάσει στη διοικητική δικαιοσύνη, να μπορεί να βάλει χέρι ο υπάλληλος και να την αλλάξει, όποτε κρίνει κάποιο πρόδηλο σφάλμα.

Δεν ισχύει αυτό που λέτε ότι υπάρχει κίνδυνος απώλειας προθεσμιών. Υπάρχουν νόμιμες διαδικασίες που αναστέλλουν τις προθεσμίες, χωρίς να χαθεί τίποτα. Έχουμε δικονομία και έχουμε και δικαστές, που αν τείνει να χαθεί η προθεσμία, δεν θα στερήσουν το έννομο συμφέρον κανενός.

Γράφετε: «Η προτεινόμενη διάταξη επιτρέπει στη φορολογική αρχή να διορθώνει τα σφάλματά της, ακόμα και αν υπάρχει προσφυγή στη δικαιοσύνη, διορθώνοντας ταχύτερα αδικίες που μπορεί να έχουν γίνει».

Εδώ να πάμε να ορίσουμε τι σημαίνει «πρόδηλο σφάλμα». Πρόδηλο σφάλμα είναι να γράψουμε «Ελένη Βατσινά του Γεωργίου», αντί για το ορθό, που είναι «Ελένη Βατσινά του Φανουρίου». Πρόδηλο σφάλμα είναι να γράψουμε διεύθυνση «Οδός Βασιλίσσης Σοφίας 1», ενώ είναι «11».

Πρόδηλο δεν είναι να έχει κάποιος μια οφειλή 100.000 ευρώ και ξαφνικά, να μπορεί να σβηστεί ένα μηδενικό και να γίνει 10.000 ευρώ. Αυτό, ακόμα και από ανθρώπινο λάθος να είναι, δεν παύει να είναι παράβαση καθήκοντος, πολλώ μάλλον αν ο πολίτης έχει αναγκαστεί να φτάσει στα δικαστήρια για να δικαιωθεί.

Στην τροπολογία αυτή και στις τακτικές και στις εξυπηρετήσεις πίσω από αυτή, το ΠΑΣΟΚ σας απαντά αρνητικά. Στη δικαιοσύνη έχουμε εμπιστοσύνη και υπάρχει ήδη διοικητική διαδικασία και κώδικας που τα ορίζουν όλα αυτά.

Θα μου επιτρέψετε και ένα σχόλιο που αφορά στην τροπολογία για την αναστολή είσπραξης χρεών, όπως αυτή την ερμηνεύω σε συνδυασμό με το άρθρο 35 του παρόντος νομοσχεδίου.

Είναι δεδομένο ότι το ΠΑΣΟΚ θα ψηφίσει οτιδήποτε αφορά σε παροχή προς τους πολίτες μας που έχουν πληγεί από οποιαδήποτε φυσική καταστροφή. Είναι δεδομένο, όμως, ότι είναι αδύνατο να υπάρξει η αξιοπρεπής διαβίωση και συνέχιση της ζωής των ανθρώπων αυτών με έξι μήνες και δώδεκα μήνες παρατάσεις και παροχές - ψίχουλα.

Να σας φέρω το παράδειγμα των Δήμων Αρχανών - Αστερουσίων και Μινώα Πεδιάδος του Ηρακλείου από όπου και κατάγομαι. Τα έχει επισκεφθεί ο κύριος Υπουργός και ξέρει ότι από το 2021 έως το 2024 έχει προχωρήσει η διαδικασία σε ελάχιστα σπίτια είτε για επιδιόρθωση είτε για κατεδάφιση και οι άνθρωποι αυτοί ζουν όλη μέρα, περιμένοντας αν αύριο η Κυβέρνηση αναστείλει κάποιο μέτρο ή αν συνεχίσει να τους αντιμετωπίζει σαν να μην έχει συμβεί τίποτα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό ακόμα, κυρία Πρόεδρε.

Το ίδιο ισχύει με τους πληγέντες της Ρόδου, το ίδιο ισχύει με τους πληγέντες του Έβρου, της Κω, της Ηλείας.

Και το ΠΑΣΟΚ διά της ομιλούσας, αλλά και διά της Βουλευτού Ευβοίας, της κ. Καζάνη, σας υπόμνησε εδώ και μία εβδομάδα, από την πρώτη επιτροπή του νομοσχεδίου, ότι είχατε ξεχάσει από τον ν.4223/2013 να τροποποιήσετε την παράγραφο 7Β του άρθρου 3. Σήμερα τροποποιείτε τις παραγράφους 7Α και 7Γ και την παράγραφο 7Β, που αφορά στη βόρεια Εύβοια, με τους πληγέντες της συγκλονιστικής πυρκαγιάς του 2021, την οποία δεν τροποποιήσατε αρχικά, την τροποποιείτε με την τροπολογία.

Άρα, στη χώρα αυτή οι πληγέντες φυσικών καταστροφών από το 2020 θα έχουν αναστολή είσπραξης χρεών, θα έχουν χάρισμά τους τον ΕΝΦΙΑ για μόλις έναν χρόνο, εκτός αν ζουν στη βόρεια Εύβοια, που κάηκε όλη, που η απαλλαγή ΕΝΦΙΑ έληγε, γιατί αφορούσε στο έτος 2023. Όλα αυτά στα ακατοίκητα σπίτια τους, λες και θα προλάβουν μέχρι τον Δεκέμβρη να τα κατοικήσουν ξανά.

Ουδέν σχόλιο, κύριε Υπουργέ!

Κλείνοντας, κυρία Πρόεδρε, μείωση του ΕΝΦΙΑ σε παραμεθόριες περιοχές, δημιουργία κοινωνικών κατοικιών από πόρους του Ταμείου Ανάκαμψης, κατάργηση της Golden Visa, έκπτωση τόκων στεγαστικών δανείων για πρώτη κατοικία, ένταξη όλων των υγειονομικών στα βαρέα - ανθυγιεινά, αύξηση της δημόσιας δαπάνης για την παιδεία, έκτακτη μείωση ΦΠΑ σε βασικά είδη διατροφής, έκτακτη φορολόγηση των υπερκερδών μεγάλων επιχειρήσεων, κατάργηση της προσωπικής διαφοράς συνταξιούχων, ισχυροποίηση του πρωτογενή τομέα των αγροτών και των κτηνοτρόφων, ρύθμιση χρεών των επιχειρήσεων σε εκατόν είκοσι δόσεις. Αυτά για σας είναι άγνωστες λέξεις.

Αυτό είναι το πρόγραμμα του ΠΑΣΟΚ, κύριοι της Κυβέρνησης. Ούτε ένα από αυτά δεν έχετε οραματιστεί. Και αυτή είναι και η διαφορά μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο εισηγητής του ΣΥΡΙΖΑ - Προοδευτική Συμμαχία, ο κ. Μαμουλάκης.

Θα μιλήσετε από εκεί;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Εντάξει.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κυρία Πρόεδρε.

Κύριε Υπουργέ, ουσιαστικά, εγώ θα σταθώ στα ζητήματα των τροπολογιών, δεδομένου ότι είχα αναλύσει ευκρινώς προηγουμένως -και επιτρέψτε μου- και τις δύο τροπολογίες.

Πάμε στα εύκολα. Η τροπολογία, προφανώς, που έχει θετικές διατάξεις για τις περιοχές που επλήγησαν από φυσικές καταστροφές, μας βρίσκει σύμφωνους, αλλά θα ήθελα ένα σχόλιο δικό μου εν είδει απαντήσεως για σας: Στο τελευταίο άρθρο της εν λόγω τροπολογίας για ποιον λόγο δίδεται παράταση στις συνελεύσεις των κεφαλαιουχικών εταιρειών; Θέλουμε να γνωρίζουμε αν υπάρχει κάτι πιο συγκεκριμένο επ’ αυτού.

Όσον αφορά στην άλλη τροπολογία -και αναφέρομαι φυσικά στη 230, κατατεθείσα στις 11 Σεπτεμβρίου- υπάρχουν πολλά ερωτήματα από την πλευρά μας που χρήζουν απάντησης, αν μη τι άλλο. Και πιο συγκεκριμένα, δεδομένου ότι η συγκεκριμένη τροπολογία -που μας βρίσκει εκ προοιμίου αντίθετους, παρότι θα περιμένουμε να ακούσουμε κάποιες εξηγήσεις- αλλάζει άρδην τη φορολογική διαδικασία και νομικό χειρισμό για υποθέσεις που μπορεί να έχουν κριθεί ήδη στη δικαιοσύνη, με τον χαρακτηρισμό, τον οποίο ανέφερε και η συνάδελφος προηγουμένως, του πρόδηλου σφάλματος.

Είναι καλό, λοιπόν, να μας δοθεί ένας ευκρινής ορισμός του πρόδηλου σφάλματος, εν προκειμένω, το εύρος και ο χαρακτήρας του εν λόγω σφάλματος.

Επίσης, προβλέπεται η επιστροφή ποσών που έχουν ήδη πληρωθεί. Αυτό, όπως αντιλαμβάνεστε, εγείρει εύλογα ερωτήματα για τη φιλοσοφία της νομοτεχνικής αυτής προσέγγισης.

Να μας πείτε, επίσης, κύριε Υπουργέ, ποιες περιπτώσεις αφορά, να ακούσουμε το είδος του καταβαλλόμενου φόρου και κάποια ποσά ενδεικτικά για να αντιληφθούμε το μέγεθος, βέβαια, χωρίς προσωποποιημένα στοιχεία.

Όσον αφορά στο άρθρο 3 της συγκεκριμένης τροπολογίας, προβλέπεται η επιμήκυνση της απόσβεσης ζημιών που αφορούν ζημιές από αποτίμηση αξιογράφων εντός ομίλων. Θα θέλαμε πραγματικά να γνωρίζουμε ποιες είναι αυτές οι επιχειρήσεις, ποιες επιχειρήσεις αφορά. Προφανώς, εδώ έχει και ένα φωτογραφικό πλαίσιο, για να μην πω ενσταντανέ, η συγκεκριμένη προσέγγιση. Καλό, λοιπόν, είναι να γνωρίζουμε ποιες είναι αυτές.

Θα παραμείνω, κυρία Πρόεδρε, αποκλειστικά στα θέματα των τροπολογιών και θα περιμένω πραγματικά απαντήσεις από τον Υπουργό.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Και ο τελευταίος εισηγητής -εννοώ τελευταίος που έχει τον λόγο- ο κ. Ζεμπίλης εκ μέρους της Νέας Δημοκρατίας.

**ΑΘΑΝΑΣΙΟΣ ΖΕΜΠΙΛΗΣ:** Θα μου επιτρέψετε, κυρία Πρόεδρε, να ξεκινήσω από την ιδιαίτερη πατρίδα μου, την Εύβοια και να πω ότι η βόρεια Εύβοια ήταν η πρώτη μεγάλη οικολογική καταστροφή κατά την περίοδο της κλιματικής κρίσης. Το δάσος για τους ανθρώπους εκεί δεν ήταν για λόγους ψυχαγωγίας. Ήταν όλη τους η ζωή, όλο το βιός, όλη η περιουσία τους.

Έκτοτε κάνουμε μια τεράστια προσπάθεια για τη συγκράτηση των πληθυσμών, να στηρίξουμε τον κόσμο, να μείνουν βορειοευβοιώτες στον τόπο τους, με ψηλά το κεφάλι.

Χθες συνεδρίασε η διυπουργική επιτροπή υπό τον κ. Τριαντόπουλο, προκειμένου να δούμε την πορεία του Προγράμματος Ανασυγκρότησης της Εύβοιας, γιατί πράγματι, η μεγάλη μας αγωνία είναι ο τόπος αυτός να γίνει πιο ισχυρός, πιο παραγωγικός και πιο όμορφος από ποτέ.

Έτσι, λοιπόν, κύριε Υπουργέ, έχει ιδιαίτερη σημασία ότι επεκτείνεται ο ΕΝΦΙΑ -όπως ζητήσαμε- και για το 2024 οριζόντια για όλα τα ακίνητα των δύο Δήμων της Ιστιαίας και της Αιδηψού και του Δήμου Μαντουδίου…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ένας είναι ο Δήμος Ιστιαίας - Αιδηψού!

**ΑΘΑΝΑΣΙΟΣ ΖΕΜΠΙΛΗΣ:** Είναι δύο. Είναι ο Δήμος Ιστιαίας - Αιδηψού και Μαντουδίου – Λίμνης - Αγίας Άννας. Η συγκεκριμένη νομοτεχνική βελτίωση αφορά και στους δύο αυτούς δήμους, διότι, όπως γνωρίζετε και εσείς πολύ καλά και οι δύο αυτοί δήμοι εξίσου επλήγησαν από τις μεγάλες καταστροφικές πυρκαγιές. Και έτσι και με αυτό το μέτρο, η Κυβέρνηση και ο κύριος Υπουργός δείχνουν το έμπρακτο ενδιαφέρον τους και την ευαισθησία τους για τη βόρεια Εύβοια, την οποία βέβαια έδειξε ο Πρωθυπουργός στη Διεθνή Έκθεση Θεσσαλονίκης.

Αυτός είναι και ο βασικός λόγος που ανέβηκα στο Βήμα για δευτερολογία, διότι τι χρεία δευτερολογίας υπάρχει, να δευτερολογήσω για ποιον λόγο. Έχουμε ένα νομοθέτημα που αρχικά καθιερώθηκε επί Όθωνα, επί εποχής Βαυαρών. Ακολούθως, το νομοθέτημα αυτό ανάγεται στις αρχές του 20ού αιώνα, ένα σαθρό νομοθέτημα στην καθαρεύουσα, διάσπαρτο με πολλές διατάξεις σε πολλούς νόμους.

Και τι έρχεται σήμερα η Κυβέρνηση να κάνει; Έρχεται να κάνει ένα συμμάζεμα, ένα νοικοκύρεμα, έναν εκσυγχρονισμό του νομοθετικού πλαισίου και μια απλοποίηση και ψηφιοποίηση της διαδικασίας. Τι πιο απλό;

Ενενήντα τρία χρόνια μετά την καθιέρωση του νόμου αυτού είναι ίδια τα εναλλακτικά ήθη, ώστε να παραμένουμε στους νόμους αυτούς; Ήταν απλή η ψηφιοποίηση; Διότι περίπου κάτι τέτοιο κατάλαβα. Και γιατί δεν την κάνατε εσείς, οι προηγούμενες κυβερνήσεις; Και γιατί δεν κάνατε και τις άλλες ψηφιακές συναλλαγές; Διότι είναι χαρακτηριστικό ότι στις μέρες μας οι ψηφιακές συναλλαγές με το δημόσιο έχουν φτάσει στο ενάμισι δισεκατομμύριο και σε αυτές τις ψηφιακές συναλλαγές με το δημόσιο προστίθεται και η νέα πλατφόρμα.

Τι είχαμε μέχρι πριν από λίγα χρόνια; Το 2018 είχαμε 8,8 ψηφιακές συναλλαγές και το 2019 είχαμε τριάντα τέσσερα εκατομμύρια ψηφιακές συναλλαγές.

Και σήμερα από τα 34 εκατομμύρια είμαστε στο 1,5 δισεκατομμύριο ψηφιακές συναλλαγές και αυτό είναι ένα μεγάλο ψηφιακό άλμα, είναι μια μεγάλη επανάσταση, μια ειρηνική επανάσταση που αγκαλιάζει όλη τη χώρα και αλλάζει το πεπρωμένο της πατρίδας μας.

Όμως, έχουμε ένα νομοθέτημα το οποίο επιβάλλει φόρους; Διότι είναι χαρακτηριστικό ότι στα χρόνια αυτά που είμαι Βουλευτής της Κυβέρνησης του Κυριάκου Μητσοτάκη δεν έχει έρθει ποτέ, δεν έχω δει νομοθέτημα που να επιβάλλει φόρους. Το αντίθετο. Η Κυβέρνηση αυτή δεν σταμάτησε ποτέ να υιοθετεί και να υλοποιεί πολιτικές περιορισμού των φορολογικών βαρών των πολιτών και των επιχειρήσεων και αυτό γιατί στον πυρήνα της πολιτικής της βρίσκεται η μείωση της φορολογίας ως βασικό εργαλείο ανάπτυξης, ενίσχυσης της απασχόλησης και δίκαιης παραγωγής πλούτου με οφέλη τελικά για την άσκηση της κοινωνικής πολιτικής, γιατί στο επίκεντρο της πολιτικής μας είναι η στήριξη των ευάλωτων συνανθρώπων μας και των χαμηλοσυνταξιούχων.

Είναι γεγονός ότι από το 2019 και μετά η Ελλάδα εισήλθε σε μια λογική αντιστροφής της υπερφορολόγησης της περιόδου 2015 - 2019, μιας υπερφορολόγησης που γονάτισε τα λαϊκά εισοδήματα και τον λαϊκό κόσμο. Και ας μη μας φταίει ο Πέτσας ή ο Κατσαφάδος. Αυτά τα έχει πει ο κ. Πολάκης, τα έχει πει ο κ. Κασσελάκης απευθυνόμενος στον κ. Τσακαλώτο. Άρα, νομίζω ότι και μέσα στον χώρο σας έχετε κάνει την αυτοκριτική σας, όσοι είστε στον ΣΥΡΙΖΑ τουλάχιστον, αλλά και άλλοι είχαν μερίδιο ευθύνης γι’ αυτή την πολιτική, για την οποία, εν πάση περιπτώσει, έγινε μια πολύ μεγάλη προσπάθεια να αντιστραφεί από την παρούσα κυβέρνηση, προκειμένου να ενισχυθεί έμμεσα το εισόδημα των Ελλήνων και άμεσα ο βασικός μισθός, ο οποίος ήδη έχει αυξηθεί κατά 28%.

Είχαμε, λοιπόν, από το 2019 μέχρι σήμερα την κατάργηση ή τη δραστική μείωση πενήντα φόρων. Ο ΕΝΦΙΑ εμβληματικά μειώθηκε μεσοσταθμικά κατά 35%, μειώθηκε η φορολογία εισοδήματος, οι συντελεστές της φορολογίας για τις οικογένειες με παιδιά, δωρεές, κληρονομιές, γονικές παροχές στα νομικά πρόσωπα, τα μερίσματα, τις χρηματιστηριακές συναλλαγές, τα έντοκα γραμμάτια, αυξήθηκε το αφορολόγητο για τα παιδιά, καταργήθηκε η εισφορά κοινωνικής αλληλεγγύης, μειώθηκαν οι ασφαλιστικές εισφορές, οι οποίες το 2025 περιορίζονται περαιτέρω κατά 1% με δημοσιονομικό κόστος 440 εκατομμύρια ευρώ και μια μείωση που υπερβαίνει από το 2019 στο 5,4%.

Άρα, ποια είναι η πολιτική της Νέας Δημοκρατίας; Η μείωση και η κατάργηση των φόρων, όπως το είδαμε, βέβαια, και από τον Πρωθυπουργό στη Διεθνή Έκθεση Θεσσαλονίκης με την εξαγγελία δώδεκα επιπλέον παρεμβάσεων μείωσης φόρων συνολικού δημοσιονομικού κόστους 900 εκατομμυρίων ευρώ.

Και σήμερα, γιατί η Κυβέρνηση αυτή διακρίνεται για την αξιοπιστία της, πριν προλάβει να τα εξαγγείλει ο Πρωθυπουργός, ήδη έχουν έρθει στην Ολομέλεια της Βουλής ως νομοσχέδια, προκειμένου οι εξαγγελίες αυτές να νομοθετηθούν. Και έτσι, λοιπόν, βλέπουμε πρώτη φορά από τα ενενήντα πέντε χρόνια που καθιερώθηκε αυτός ο νόμος για τον φόρο χαρτοσήμου να έρχεται ελληνική Κυβέρνηση και να κάνει μείωση των φόρων όχι σε μία ή δύο, αλλά σε εξακόσιες συναλλαγές.

Και, βέβαια, να πω επειδή υπήρξε μια σύγχυση σε σχέση με την αύξηση της εισπραξιμότητας του τέλους, που είναι και σκοπός του νομοσχεδίου, η αύξηση της εισπραξιμότητας αφορά τις συναλλαγές που εξακολουθούν να υπάγονται στον φόρο.

Γιατί αναμένεται αύξηση; Για τον απλούστατο λόγο ότι το υφιστάμενο πλαίσιο ήταν απαρχαιωμένο και σαθρό. Είχε τόσα κενά και αβεβαιότητες που κανείς δεν ήξερε ποιες συναλλαγές υπάγονταν, με ποιον συντελεστή και ποιος είχε υποχρέωση να πληρώσει. Αυτό προκαλούσε αμφισβητήσεις και προστριβές με αποτέλεσμα να υπάρχει ένα πολύ μεγάλο κενό, να το εκμεταλλεύονται κάποιοι και να φοροδιαφεύγουν ή θα μπορούσαν, βέβαια, να πάρουν το αεροπλάνο και να κάνουν μια σύμβαση να την καταρτίσουν στο εξωτερικό. Αυτό θα είχε ως συνέπεια τη βελτίωση της απόδοσης του φόρου. Έτσι, λοιπόν, έχουμε και μείωση εξακοσίων κατηγοριών συμβάσεων, αλλά έχουμε και τη βελτίωση της απόδοσης των συναλλαγών εκείνων που παραμένουν στον φόρο.

Όμως, γι’ αυτό που δεν έγινε πολλή κουβέντα ήταν ο ειδικός φόρος κατανάλωσης. Ξεχάσαμε ξαφνικά; Έπαψε να είναι ένα θεμελιώδες βασικό αίτημα των αγροτών που ήταν σε κάθε κινητοποίηση και ο οποίος, αν θυμάμαι καλά -δεν το λέω μετά βεβαιότητας, αλλά αν θυμάμαι καλά- είχε επιβληθεί επί ΠΑΣΟΚ και επί Γεωργίου Παπανδρέου πριν από δεκατρία χρόνια. Ίσως εκεί να οφείλεται και η αφωνία του ΠΑΣΟΚ-ΚΙΝΑΛ ως προς τον φόρο αυτό.

Όμως, δεν έχει σημασία ότι σήμερα με ένα νομοσχέδιο έχουμε 130 εκατομμύρια δημοσιονομικό κόστος σε μείωση με τους δύο φόρους και τον φόρο χαρτοσήμου και τον ειδικό φόρο πετρελαίου;

Και για να ολοκληρώσω συνήθως ακούμε αιτήματα είτε για μείωση φόρων είτε για αύξηση μισθών. Σε αυτή τη συνεδρίαση ακούσαμε και τα δύο. Δηλαδή, ζητούσαν οι ομιλητές παράλληλα και να γίνουν δεκτά στο σύνολό τους όλα τα οικονομικά και μισθολογικά αιτήματα όλων των κατηγοριών -μισθωτών, κλαδικών ή κοινωνικών κατηγοριών- και την ίδια στιγμή ζητούσαν να καταργηθούν στο σύνολό τους οι φόροι για τις συμβάσεις ή τις συναλλαγές.

Και το ερώτημα είναι απλό: Μετά από αυτήν την υπερδεκαετή οικονομική κρίση, μετά από αυτή τη δεκαετία του τρόμου δεν μας έμεινε τίποτα; Δεν καταλάβαμε τι σημαίνει να ζούμε με δανεικά; Δεν καταλάβαμε τι σημαίνει να κάνουμε παροχές πλουσιοπάροχες που δεν τις αντέχει ο δημόσιος κορβανάς; Και αυτό όταν οκτώ οικονομίες ήδη -μεταξύ των οποίων οι μεγάλες οικονομίες Ιταλίας και της Γαλλίας- έχουν τεθεί σε καθεστώς εποπτείας για υπέρβαση δαπανών. Και αφήστε τη Γαλλία και την Ιταλία. Φαντάζεστε η Ελλάδα, που λίγο είναι που έχει βγει από την κρίση, να έμπαινε πάλι σε καθεστώς πειθαρχίας ως προς τα έξοδά της; Τι θα σήμαινε και τι μήνυμα θα εξέπεμπε στις διεθνείς αγορές; Τι μήνυμα θα εξέπεμπε στους επενδυτές ή τους διεθνείς οίκους;

Άρα μια τέτοια προσέγγιση είναι μια επικίνδυνη προσέγγιση, είναι λαϊκισμός, είναι υποκρισία και, βέβαια, η Κυβέρνησή μας θα προχωρήσει στον δρόμο της δημοσιονομικής ευθύνης, όπως άλλωστε αναγνωρίζεται και από την Ευρωπαϊκή Ένωση.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Χθες είχαμε τη συνέντευξη Τύπου της Πλεύσης Ελευθερίας στη ΔΕΘ και δώσαμε το στίγμα αυτού το οποίο εμείς πρεσβεύουμε και δεν είναι η υποσχεσιολογία και οι κούφιες ανακοινώσεις, αλλά είναι τα έργα, οι πράξεις, αντίθετα με τον κ. Μητσοτάκη που εξήγγειλε σαράντα πέντε μέτρα, πολλά από τα οποία τα είχε ξαναεξαγγείλει. Τα ξεχνάει; Νομίζει ότι τα ξεχνάνε οι πολίτες ή τα ξεχνάμε εμείς;

Αντίθετα με αυτό το πρότυπο, εμείς μιλήσαμε για το τι έχουμε κάνει. Σε αυτούς τους πρώτους δεκατέσσερις μήνες που η Πλεύση Ελευθερίας είναι κοινοβουλευτικό κόμμα, τι έχουμε κάνει στη Βουλή όπου έχουμε την πιο πλούσια, συστηματική, καθημερινή, επίμονη, επιμελή παρουσία και αντιπολιτευτική δράση, τι έχουμε κάνει για τους πολίτες και κυρίως πώς τους έχουμε φέρει επίμονα μέσα στη Βουλή σε όλο αυτό το διάστημα επανενεργοποιώντας τη διαδικασία πρόσκλησης των φορέων μέσα στο Κοινοβούλιο, που την είχατε απενεργοποιήσει και εφαρμόζατε ακόμα τις διατάξεις για την πανδημία κρατώντας τους φορείς μακριά σε εξ αποστάσεως συνδέσεις, επανενεργοποιώντας, επίσης, τη διαδικασία παρακολούθησης του Κοινοβουλίου από τους πολίτες, τους οποίους προσκαλούμε στη Βουλή και παρακολουθούν τη συνεδρίαση και συνήθως την άδεια Ολομέλεια γεμίζοντας τα θεωρεία της Βουλής με πολίτες για να δώσουμε το παράδειγμα της συμμετοχής, τι έχουμε κάνει στον δρόμο, στο κίνημα, στην επικράτεια όλη, στην Ελλάδα, την οποία αλωνίζουμε όλο αυτό το διάστημα παράλληλα με την παρουσία μας στη Βουλή, τι έχουμε κάνει σε νομικές ενέργειες, τι έχουμε κάνει σε ακτιβιστικές ενέργειες, αυτά τα οποία εσείς λοιδορείτε και μας κατηγορείτε κιόλας για ακτιβισμό κοινοβουλευτικό.

Και νομίζετε ότι μας προσβάλλετε. Δεν μας προσβάλλετε. Τιμή μας ο ακτιβισμός. Είναι τιμή μας και προσωπικά τιμή μου.

Αυτά όλα που έχουμε πράξει τα εκθέσαμε χθες στη διάρκεια της συνέντευξης Τύπου γιατί εμείς εφαρμόζουμε το πρότυπο της λογοδοσίας, του απολογισμού, αυτού που εσείς δεν κάνετε ποτέ, αυτού το οποίο επίμονα σας ζητούμε και σας έχουμε ζητήσει να γίνει και απολογισμός του κοινοβουλευτικού έργου της Α΄ Συνόδου -το ζήτησα με επίσημο αίτημά μου στη Διάσκεψη των Προέδρων από τον Ιούλιο- και δεν το κάνατε.

Ταυτόχρονα, αναφερθήκαμε στις επίσημες προτάσεις που έχουμε κάνει και εκκρεμούν: Από την πρότασή μας για την επαναφορά του δέκατου τρίτου και δέκατου τέταρτου μισθού στους δημοσίους υπαλλήλους, πρόταση που καταθέσαμε ως πρόταση νόμου της Πλεύσης Ελευθερίας από τον περασμένο Δεκέμβριο και δεν την φέρνετε στη Βουλή, με τη δικαιολογία ότι προκαλεί δαπάνες και με την αιτιολόγηση ότι γι’ αυτό δεν μπορεί να έρθει ως πρόταση νόμου της Αντιπολίτευσης.

Φέρτε την ως πρόταση νόμου της Κυβέρνησης, κύριοι. Οι δαπάνες αυτές είναι που σας ενόχλησαν, οι αποδοχές των δημοσίων υπαλλήλων που τις περικόψατε δήθεν προσωρινά στα μνημόνια υποσχόμενοι ότι θα τις επαναφέρετε μόλις εξομαλυνθεί η κατάσταση και τώρα δυστροπείτε και δεν υλοποιείτε τις τότε υποσχέσεις και δεσμεύσεις;

Γιατί και η δικαστική εξουσία με την οποία διαπλέκεστε και αυτό αποδεικνύεται σε κάθε στάση της δράσης σας -όπως «σε κάθε στάση της δίκης» λέμε οι δικηγόροι-, η δικαστική εξουσία τότε, δηλαδή και ο Πρόεδρος του Συμβουλίου της Επικρατείας, ο κ. Πικραμμένος, που μετά έγινε υπηρεσιακός Πρωθυπουργός και κατέληξε Αντιπρόεδρος της Κυβέρνησής, είχαν κάποια πράγματα αποδεχθεί και δικαιολογήσει με την αιτιολόγηση ότι είναι προσωρινά.

Οι προτάσεις μας είναι συγκεκριμένες, είναι πάμπολλες. Τις εκθέσαμε χθες. Θα τις επαναφέρουμε φυσικά και σε κάθε ευκαιρία.

Και σε ό,τι αφορά το πεδίο της οικονομίας και του Υπουργείου Οικονομικών, υπάρχει ανοιχτή, επίσης, η πρότασή μας από πέρυσι τον Δεκέμβρη, από τη συζήτηση για τον προϋπολογισμό, για τη φορολόγηση των υπερκερδών των τραπεζών. Δεν την συζητάτε και δεν την σχολιάζετε, μολονότι μιλάμε για αστρονομικά υπερκέρδη.

Υπάρχει η πρότασή μας για λογιστικό έλεγχο των δαπανών που έχετε πραγματοποιήσει για δήθεν έργα υποδομών αντιπλημμυρικά και για δήθεν έργα ανάπτυξης και ανάκαμψης, για τη διασπάθιση δηλαδή του δημοσίου χρήματος που προέρχεται από το Ταμείο Ανάκαμψης. Ελέγχεστε ως προς το ποσό των 2,5 δισεκατομμυρίων ευρώ από την Ευρωπαϊκή Ένωση και ελέγχεστε βεβαίως και ως προς τα ποσά που αφορούν τη σύμβαση 717 για τα τρένα, επίσης, από την Ευρωπαϊκή Εισαγγελία και αυτοπροστατεύεστε με τις γνωστές σας πρακτικές.

Εκκρεμούν οι προτάσεις μας για την άσκηση των αξιώσεων του ελληνικού δημοσίου έναντι οφειλετών του. Χώρα τιμώμενη στη ΔΕΘ φέτος η Γερμανία. Συμπληρώνονται στις 12 του Οκτώβρη ογδόντα χρόνια από την απελευθέρωση της Ελλάδας από τη γερμανική μπότα, από τη ναζιστική μπότα -από την απελευθέρωση των Αθηνών συγκεκριμένα στις 12 Οκτώβρη ογδόντα χρόνια- και δεν ασκείτε τις αξιώσεις του ελληνικού δημοσίου έναντι του γερμανικού κράτους, του υπαίτιου κράτους, το οποίο οφείλει να αποζημιώσει την πατρίδα μας για την τρομακτική, επαναλαμβανόμενη γενοκτονία, για τα ολοκαυτώματα και τους τόπους μαρτυρίου σε όλη την Ελλάδα, για τους εκτελεσθέντες, για τους σφαγιασθέντες, για την επιβολή του αναγκαστικού κατοχικού δανείου, για τη σύληση του ταμείου του κράτους, για την καταστροφή της αγροτικής παραγωγής, για την καταστροφή των υποδομών της χώρας, για την επιστροφή των κλεμμένων αρχαιολογικών θησαυρών και δεν το κάνετε.

Είναι υπολογισμένη η αξίωση αυτή από επιτροπή, την οποία συνέστησε ο κ. Σταϊκούρας, κύριε Δήμα. Ο κ. Σταϊκούρας, ο σημερινός Υπουργός Υποδομών και Μεταφορών, συνέστησε την επιτροπή του Γενικού Λογιστηρίου του Κράτους για τον υπολογισμό των αξιώσεων της Ελλάδας έναντι της Γερμανίας για τα εγκλήματα των ναζί. Και η επιτροπή αυτή κατέληξε σε πόρισμα στα τέλη του ’14, αρχές του ’15 που κοστολογούν τις τότε αξιώσεις σε ύψος 278 έως 341 δισεκατομμυρίων ευρώ.

Γιατί δεν τα διεκδικείτε; Γιατί δεν έχετε ασκήσει όλα τα νόμιμα μέσα για να διεκδικηθούν αυτά τα ποσά, που είναι σαφώς πολύ μεγαλύτερα και διότι έχουν επαυξηθεί με τόκους από το 2015, αλλά και διότι και τότε τα μέλη της επιτροπής κατέθεσαν ότι επρόκειτο για τους μετριοπαθέστερους υπολογισμούς και μάλιστα με συμβατικό τόκο και όχι με τόκο αδικοπραξίας; Γιατί δεν τα διεκδικείτε και παριστάνετε ότι δεν ξέρετε από πού να βρείτε χρήματα;

Και γιατί δεν υπογράφει ο Υπουργός Δικαιοσύνης, επιτέλους; Είναι ο δέκατος έκτος στη σειρά Υπουργός Δικαιοσύνης που δεν υπογράφει για την αναγκαστική εκτέλεση της απόφασης της ολομέλειας του Αρείου Πάγου για το Δίστομο, που κρίνει από το 2000, από τις 8 Απριλίου του 2000 έχει κριθεί αμετάκλητα από τη δικαιοσύνη -στην οποία αναφέρεστε και λέτε ότι μίλησε ενίοτε- ότι η Γερμανία πρέπει να αποζημιώσει τα θύματα του ολοκαυτώματος στο Δίστομο. Γιατί το εμποδίζετε;

Γιατί δεν έχετε ασκήσει αγωγή κατά της «SIEMENS», κατά της «HDW», κατά της «THYSSENKRUPP», κατά της «NOVARTIS»; Γιατί δεν έχετε κάνει αυτά τα οποία κάνει μία χρηστή διοίκηση και γιατί δεν διεκδικείτε για το ταμείο του κράτους τις αξιώσεις που θα διεκδικούσε ο τελευταίος περιπτεράς, αν του χρωστούσαν; Ο τελευταίος περιπτεράς -το «τελευταίος» δεν το λέω υποτιμητικά- και ο διαχειριστής της πιο μικρής πολυκατοικίας δεν θα τα άφηνε αυτά που εσείς αφήνετε να περνάνε.

Οι προτάσεις μας, λοιπόν, υπάρχουν και εκκρεμούν όχι μόνο στο πεδίο της οικονομίας. Αναφέρομαι σε αυτό, μιας και συζητάμε νομοσχέδιο του Υπουργείου Οικονομίας.

Και επ’ ευκαιρία, κύριε Δήμα, πού είναι ο κ. Χατζηδάκης; Πού είναι ο Υπουργός να εμφανιστεί στην Ολομέλεια της Βουλής να μας πει τι καλό νομοσχέδιο είναι αυτό; Γιατί άκουσα πολλούς κομπασμούς από τους Βουλευτές της Νέας Δημοκρατίας, ότι είναι τόσο καλό αυτό το νομοσχέδιο που μιλάνε μόνον οι Βουλευτές της Νέας Δημοκρατίας.

Η πραγματικότητα είναι ότι είναι ένα νομοσχέδιο που το βάλατε εμβόλιμα μέσα στην εβδομάδα της ΔΕΘ, την ώρα που οι περισσότεροι Αρχηγοί -κι εγώ χθες και άλλοι Αρχηγοί σήμερα και αύριο της Αντιπολίτευσης- δίνουν τις συνεντεύξεις Τύπου και την ίδια ώρα που συνεδρίαζαν δύο επιτροπές της Βουλής, η Παραγωγής και Εμπορίου και η Θεσμών και Διαφάνειας.

Άρα μην επαίρεστε κιόλας ότι μίλησαν οκτώ από τους εκατόν πενήντα οκτώ Βουλευτές της Νέας Δημοκρατίας και κάτι έγινε. Μην κουραστείτε κιόλας. Σαν να είναι κάποιο φοβερό φαινόμενο ότι μίλησαν οκτώ, μήπως μίλησαν και δέκα -δεν ξέρω-, μπορεί να υπάρχουν και βαρέα και ανθυγιεινά που πρέπει σήμερα να καταβληθούν.

Πού είναι ο κ. Χατζηδάκης, όμως; Πού είναι; Γιατί εγώ έχω δεσμευθεί, δεν υπάρχει περίπτωση να μην του θέτω σε κάθε συνεδρίαση που εμφανίζεται και σε κάθε ευκαιρία που εμφανίζεται το μείζον θέμα ότι κατά την εισαγγελέα του Αρείου Πάγου και το ανακοινωθέν που εξέδωσε ήταν δικαίως παρακολουθούμενος και από την ΕΥΠ και από το «Predator». Δεν πειράζει, ούτε διαπράχθηκε αδίκημα που παρακολουθείτο ο κ. Χατζηδάκης από την ΕΥΠ, όλα είναι καλώς καμωμένα και ο ίδιος δεν ενδιαφέρθηκε να ασκήσει κανένα δικαίωμά του. Ούτε τον κάλεσαν να καταθέσει στη διερεύνηση για τις παρακολουθήσεις, ούτε ο ίδιος θέλησε να καταθέσει, ούτε ενδιαφέρεται, μην και τον αποκεφαλίσει ο κ. Μητσοτάκης, να πάρει τη δικογραφία.

Και την τελευταία φορά που μίλησε επί του θέματος εδώ στη Βουλή ήταν σε μία συνθήκη που ήταν πραγματικά αξιοθρήνητη, ενός Υπουργού έμφοβου, έντρομου, τρεμάμενου. Του το είπα κιόλας ότι «αισθάνομαι πάρα πολύ άσχημα για την εικόνα που παρουσιάζετε», στις 31 Ιουλίου ήταν αυτό.

Σε εκείνη, λοιπόν, τη συνεδρίαση ευχόταν ότι θα έρθει η εισαγγελέας του Αρείου Πάγου στη Βουλή. Είχαμε ανακοινώσει τα κόμματα της Αντιπολίτευσης και οι πέντε Αρχηγοί ότι καταθέτουμε αίτημα να συγκληθεί η Επιτροπή Θεσμών και Διαφάνειας και να καλέσει την εισαγγελέα του Αρείου Πάγου και να διαβιβαστεί το πόρισμα και να διαβιβαστεί η δικογραφία και ήλπιζε ο έρμος κ. Χατζηδάκης ότι ίσως από εκεί θα μάθαινε κάτι περισσότερο, διότι αλλιώς δεν τολμάει να ζητήσει και αυτό είναι μεγάλο πρόβλημα για τη δημοκρατία.

Το εκβιαζόμενο πολιτικό προσωπικό και το έντρομο πολιτικό προσωπικό είναι πολύ μεγάλο πρόβλημα για τη δημοκρατία και για το κράτος δικαίου, όπως πολύ μεγάλο πρόβλημα είναι το ελεγχόμενο δικαστικό και εισαγγελικό προσωπικό.

Και είναι ενδεικτικό ότι πια ζούμε στη χώρα που η εισαγγελέας του Αρείου Πάγου υπερασπίζεται την Κυβέρνηση με ειδικό ανακοινωθέν για υποκλοπές, για κατασκοπεία σε βάρος της χώρας και κακουργήματα τα οποία ρίχνουν κυβερνήσεις. Για το ελληνικό Watergate η κ. Αδειλίνη, η εισαγγελέας του Αρείου Πάγου, λέει «όλα καλώς καμωμένα», την ώρα που για το αμερικανικό Watergate, πολύ μικρότερης έκτασης, εκεί παρακολουθούσε η κυβέρνηση την αντιπολίτευση. Εδώ παρακολουθούσε ο κ. Μητσοτάκης όχι μόνο την Αντιπολίτευση, αλλά και τους Υπουργούς του. Ο Νίξον παραιτήθηκε, ο Μητσοτάκης ακλόνητος, όπως τον εμφανίζετε, επιχαίρει ελέω μιας εισαγγελέως του Αρείου Πάγου που ελέγχεται ξεκάθαρα και που αυτή τη στιγμή κρύβεται. Διότι θεσμικά η εισαγγελέας του Αρείου Πάγου όφειλε να ενημερώσει τουλάχιστον τα κόμματα που ζητούν ενημέρωση και εγώ προσωπικά ζήτησα ενημέρωση και στα τέλη Ιουλίου και στις αρχές Αυγούστου με προσωπική κλήση στο γραφείο της και δεν έχω λάβει μέχρι σήμερα καμία απάντηση. Και όλα τα κόμματα της Αντιπολίτευσης έχουν ζητήσει να κληθεί. Και την ώρα που κρύβεται η εισαγγελέας του Αρείου Πάγου, την υπερασπίζεται η Κυβέρνηση.

Και την ίδια ώρα μιλάτε για ανεξαρτησία της δικαιοσύνης και την ίδια ώρα τι έγινε σήμερα; Διορίσατε διευθυντή της Δικαστικής Αστυνομίας στην Επιτροπή Θεσμών και Διαφάνειας με πρόταση του Υπουργού Δικαιοσύνης -ποιον;- έναν πρώην εισαγγελέα, τον κ. Πούλιο, ο οποίος -ω του θαύματος!- υπήρξε και εισαγγελέας της ΕΥΠ, έχει μάλιστα χρηματίσει προϊστάμενος της Εισαγγελίας Πρωτοδικών Αθηνών και εισαγγελέας της ΕΥΠ. Ίδια διαδρομή με τον κ. Παπαγγελόπουλο! Αυτόν, λοιπόν, επιλέξατε και ορίσατε σήμερα διευθυντή της Δικαστικής Αστυνομίας.

Η Πλεύση Ελευθερίας έχει καταγγείλει πώς διαπλέκεστε με δικαστικούς και εισαγγελικούς λειτουργούς που είναι πρόθυμοι να μπουν σε αυτά τα παζάρια, σε αυτές τις συναλλαγές, σε αυτή την ανταλλακτική σχέση μαζί σας και αυτού του είδους η διαπλοκή δεν περιορίζεται στον διορισμό της ηγεσίας της δικαιοσύνης, για τον οποίο εμείς έχουμε ζητήσει -η Πλεύση Ελευθερίας έχει προτείνει- την κατάργηση του σχετικού άρθρου του Συντάγματος με Αναθεώρηση του Συντάγματος και εφόσον ανοίξετε το ζήτημα της Αναθεώρησης, θα πρέπει να τοποθετηθείτε για αυτό.

Δεν τάζετε, όμως, μόνο θέσεις στην ανώτατη διοίκηση της δικαιοσύνης, τάζετε και θέσεις μετά τη συνταξιοδότηση και τις αποδίδετε τις θέσεις αυτές. Διορίσατε πρόεδρο της Επιτροπής Ανταγωνισμού την πρώην πρόεδρο του Συμβουλίου της Επικρατείας και πρώην εισηγήτρια για τη συνταγματικότητα του πρώτου μνημονίου, την κ. Σαρπ και κοιτάτε την ακρίβεια, την αισχροκέρδεια και όλη τη φοβερή κατάσταση παραβίασης των κανόνων του ανταγωνισμού και άδετε. Αυτή σας η στάση είναι απολύτως διάφανη όχι με την έννοια της διαφανούς αλλά με την έννοια της έκθετης. Είστε έκθετοι και εκτεθειμένοι βαρύτατα.

Και όσον αφορά την Πλεύση Ελευθερίας, εμείς δεν πρόκειται να σταματήσουμε να διεκδικούμε διαφάνεια και αλήθεια για το σκάνδαλο των υποκλοπών που είναι ενεργό σκάνδαλο. Είναι εν ενεργεία ο παρακολουθούμενος Υπουργός και το ανακοινωθέν της κ. Αδειλίνη μιλά για παρακολουθήσεις μέχρι και το 2024 που είναι δήθεν νόμιμες. Είναι, λοιπόν, ενεργό και ανοιχτό αυτό το σκάνδαλο και εμείς δεν πρόκειται να σιωπήσουμε, ούτε πρόκειται να υπαναχωρήσουμε στο αίτημα που έχουμε καταθέσει για σύγκληση του Συμβουλίου Πολιτικών Αρχηγών με αντικείμενο το σκάνδαλο αυτό και πρέπει ο Μητσοτάκης να απαντήσει. Θα έρθει;

Θα έρθει σε Συμβούλιο των Πολιτικών Αρχηγών; Το έχουν ζητήσει δύο Αρχηγοί επίσημα και θεωρώ ότι και οι άλλοι Αρχηγοί της Αντιπολίτευσης που δεν το έχουν ζητήσει συμφωνούν. Αυτό προδίδει η στάση τους. Ο κ. Μητσοτάκης θα έρθει; Συμφωνεί; Διαφωνεί; Είναι σε δύσκολη θέση; Θα γίνει προ ημερησίας διατάξεως συζήτηση στη Βουλή για το θέμα αυτό για το οποίο δεν είπε λέξη ούτε ακόμα και στην ομιλία του στην ΔΕΘ; Θα γίνει ή ευελπιστεί ότι θα κουκουλωθεί; Δεν θα κουκουλωθεί. Όσο είμαστε εμείς εδώ, το σκάνδαλο αυτό δεν πρόκειται να κουκουλωθεί!

Είμαστε εκείνη η δύναμη που επιμένει και θα επιμένει στη διαφάνεια και στην αλήθεια και στην ιστορική αλήθεια η οποία δεν μπορεί να αποκαλύπτεται μόνο όταν συμφέρει. Πρέπει να αποκαλύπτεται πάντα.

Εκκρεμεί το αίτημά μου στην Πρόεδρο της Δημοκρατίας για τη δημοσιοποίηση των πρακτικών της συνεδρίασης του Συμβουλίου των Πολιτικών Αρχηγών της 6ης Ιουλίου του 2015, εκείνου δηλαδή του Συμβουλίου Πολιτικών Αρχηγών που υπήρξε η απαρχή της αντιστροφής της λαϊκής ετυμηγορίας, της καταπάτησης της λαϊκής εντολής του 62% «όχι» του ελληνικού λαού, εκείνου του Συμβουλίου των Πολιτικών Αρχηγών που διήρκεσε τόσες ώρες με τις κάμερες απ’ έξω και με μεθοδεύσεις των τότε κρατούντων δεν δημοσιοποιήθηκαν ποτέ τα Πρακτικά, ενώ έχουν δημοσιοποιηθεί Πρακτικά άλλων συνεδριάσεων του Συμβουλίου των Πολιτικών Αρχηγών, όπως οι συνεδριάσεις του 2012 υπό τον τότε Πρόεδρο Παπούλια και άλλες. Περιμένω τη θετική απάντηση, θωρώ, της Προέδρου της Δημοκρατίας και εμείς θα συνεχίσουμε να επιμένουμε στη λογοδοσία και στην αλήθεια.

Είναι χαρακτηριστικό ότι όλοι οι παραστάντες Πολιτικοί Αρχηγοί στη συζήτηση που έγινε στην Επέτειο των πενήντα ετών από την αποκατάσταση της δημοκρατίας τοποθετήθηκαν θετικά. Και ο κ. Μητσοτάκης και ο κ. Κασσελάκης και κανείς δεν αντέλεξε. Ο κ. Κουτσούμπας, που ήταν μάλιστα ο μοναδικός παριστάμενος στο 2015, μετ’ εμφάσεως είπε ότι συμφωνεί να δημοσιοποιηθούν. Άρα εναπόκειται και στον Πρωθυπουργό φυσικά να ζητήσει να γίνει δεκτό το αίτημα, εναπόκειται και στην Πρόεδρο να το ικανοποιήσει, όπως επιβάλλει η διαφάνεια και η αλήθεια.

Έρχομαι τώρα στο νομοσχέδιο, αφού δώσω μία απάντηση στον εξ Ευβοίας, αλλά όχι εκ βορείου Ευβοίας ορμώμενο Βουλευτή της Νέας Δημοκρατίας, τον οποίο χρειάστηκε να διορθώσω. Έχετε συγχωνεύσει τον Δήμο Αιδηψού με τον Δήμο Ιστιαίας και είναι ένας δήμος πια. Μπερδευτήκατε. Θα έπρεπε να είναι δύο δήμοι, αλλά είναι ένας. Αναφερθήκατε μετά στον Δήμο Μαντουδίου…

**ΑΘΑΝΑΣΙΟΣ ΖΕΜΠΙΛΗΣ:** Είναι δύο οι δήμοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Εντάξει, αλλά οι δήμοι θα έπρεπε να είναι τέσσερις και όχι δύο. Αυτό λέμε, γιατί η αρχή της αποκέντρωσης και η αρχή του σεβασμού των τοπικών κοινωνιών δεν εκπληρώνεται όταν γίνονται τέτοιες συγχωνεύσεις.

Σε κάθε περίπτωση, όμως, είναι ύβρις να λέει κάποιος ότι φροντίστηκε η βόρεια Εύβοια. Είναι ύβρις να επιχαίρει ο Πρωθυπουργός ότι έχουν γίνει αυτά που πρέπει για τη βόρεια Εύβοια. Ούτε δρόμος δεν υπάρχει. Δεν το ξέρετε; Δεν ξέρετε ότι από τις κατολισθήσεις είναι κλειστός ο δρόμος; Δεν ξέρετε ότι δεν υπάρχει πρόσβαση και πως ό,τι πιο δύσκολο μπορεί να συμβεί στους βορειοευβοείς τους συμβαίνει; Δεν ξέρετε ότι δεν είναι ούτε αρκετά συχνή ούτε επαρκώς επιδοτούμενη η γραμμή Αρκίτσα - Αιδηψός; Δεν τα ξέρετε αυτά; Δεν ξέρετε ότι το κέντρο υγείας είναι σε οικτρή κατάσταση;

Έρχομαι σε άλλα θέματα του νομοσχεδίου για να επισημάνω τα εξής: Φέρνετε ένα ψηφιακό τέλος που υποκαθιστά το τέλος χαρτοσήμου, δηλαδή αυτό που ήταν έγχαρτο, το κάνετε ψηφιακό. Και είναι αρκετά χρήσιμο το νομοσχέδιό σας, γιατί δείχνει σε πόσες συναλλαγές και σε τι είδους συναλλαγές επιβάλλετε φορολογία και δείχνει πόσο οι φανφάρες του κ. Μητσοτάκη περί φιλελευθερισμού δεν έχουν κανένα αντίκρισμα στην αντίληψή σας για τις συναλλαγές.

Εσείς φορολογείτε τις οικονομικές συναλλαγές των πολιτών από τις πιο μικρές μέχρι τις πιο μεγάλες με αδυσώπητο τρόπο. Όχι απλώς δεν είστε φιλελεύθεροι, όχι απλώς δεν θέλετε να αφήσετε την οικονομία να κινηθεί εκεί όπου είναι ζωντανή, δηλαδή στη ζώσα κοινωνία, αλλά θέλετε να τιμωρήσετε φορολογικά το κάθε τι με αντίληψη λιτότητας -κάτι που σας ανέλυσε ο εισηγητής μας- και με πραγματικά ανάλγητη θεώρηση.

Απορώ πραγματικά που δεν ντρέπεστε να επιβάλλετε φόρο στα έπαθλα και στα βραβεία. Επιβάλλετε φόρο στα έπαθλα και στα βραβεία και υποκείμενος στο ψηφιακό τέλος είναι ο δικαιούχος του επάθλου και του βραβείου. Επιβάλλεται ψηφιακός φόρος, ψηφιακό τέλος, στις αποζημιώσεις που καταβάλλει το δημόσιο. Αποζημιώνετε, δηλαδή, κάποιον και τον φορολογείτε που τον αποζημιώνετε. Είναι ασύλληπτη αυτή η αντίληψη και δείχνει μια πάρα πολύ μεγάλη στρέβλωση στο πώς αντιλαμβάνεστε το κράτος και στο πώς αντιλαμβάνεστε τον πολίτη. Τον πολίτη τον αντιλαμβάνεστε ως κάποιον που τον ξεζουμίζετε από όποια θέση. Εξ ου και όταν κάποιος συναλλάσσεται με το δημόσιο -εντυπωσιακές προβλέψεις!- από όποια θέση της συναλλαγής κι αν είναι, πληρώνει αυτός το τέλος. Δεν ξέρω αν αυτά τα έχετε βάλει βέβαια στη βάσανο της Ευρωπαϊκής Σύμβασης Δικαιωμάτων του Ανθρώπου, διότι ιδρύουν τρομακτικά προνόμια για το δημόσιο έναντι του πολίτη, τα οποία αντιστρατεύονται κάθε λογική ατομικών δικαιωμάτων και ελευθεριών.

Ενισχύετε την ΑΑΔΕ, αυτό το εργαλείο των μνημονίων και της τρόικας και της δίνετε κι άλλες, κι άλλες αρμοδιότητες και εξουσίες. Προφανώς έχετε καλές σχέσεις με τον κ. Πιτσιλή, ο οποίος είναι και ακλόνητος στη θέση αυτή. Και, τέλος, επαίρεστε, όπως επαίρεται και ο κ. Μητσοτάκης για το ότι κάτι έκανε με τα ζητήματα της Θεσσαλίας και των αγροτών.

Επειδή τα ζητήματα της Θεσσαλίας και των αγροτών τα παίρνουμε πολύ σοβαρά και επειδή η κοροϊδία, ξέρετε, προκαλεί και προκαλεί ειδικά τους ανθρώπους του μόχθου, θα σας αναφέρω τις παρατηρήσεις της Πλεύσης Ελευθερίας και του υπεύθυνου μας για τα αγροτικά θέματα Σωκράτη Αλειφτήρα, που είναι ένας ενεργός αγρότης -ίσως θα έπρεπε να συμβουλευτείτε κάποιους ενεργούς αγρότες γι’ αυτά που λέτε- και ελπίζω να πάρω κάποιες απαντήσεις, κύριε Δήμα, από εσάς -ο κ. Χατζηδάκης δεν νομίζω να ξαναφανεί στην Ολομέλεια-, από τον κ. Μητσοτάκη, τον κ. Τσιάρα και από όποιον αρμόδιο.

Ο κ. Μητσοτάκης εξήγγειλε επιστροφή φόρου, του ειδικού φόρου κατανάλωσης στο πετρέλαιο, εξήγγειλε επιστροφή φόρου στους κατ’ επάγγελμα αγρότες 100 εκατομμύρια ευρώ από το 2025, όταν το πάγιο και θεμελιώδες αίτημα των αγροτών είναι η απαλλαγή από αυτόν τον φόρο, το αφορολόγητο πετρέλαιο. Εσείς τους κοροϊδεύετε, λοιπόν, και λέτε ότι το 2025 θα πληρώνετε φόρο και θα σας τον επιστρέφουμε και το ποσό που διαθέτουμε είναι 100 εκατομμύρια ευρώ, όταν σε προηγούμενους χρόνους και με χαμηλότερη τιμή του πετρελαίου αποδίδατε και απέδιδαν οι κυβερνήσεις μεγαλύτερη επιστροφή. Το 2015, παραδείγματος χάριν, το πετρέλαιο είχε 1 ευρώ και η επιστροφή που έπαιρναν οι αγρότες ήταν 175 εκατομμύρια ευρώ. Σήμερα το πετρέλαιο έχει 1,6 ευρώ και η επιστροφή σε όλους τους αγρότες είναι 100 εκατομμύρια ευρώ. Το μέγεθος της κοροϊδίας είναι τεράστιο!

Εξήγγειλε ο κ. Μητσοτάκης πρόγραμμα 600 εκατομμυρίων ευρώ για αύξηση θερμοκηπιακής καλλιέργειας, την ώρα που έχουν γίνει τεράστιες επενδύσεις σε αροτριαίες καλλιέργειες, δηλαδή σε καλλιέργειες βαμβακιού, καλαμποκιού. Κι αυτές οι καλλιέργειες συνεισφέρουν στο ΑΕΠ της χώρας περισσότερο από 5%. Με το μέτρο αυτό, οι μόνοι που θα ενισχυθούν είναι οι μεγάλοι επιχειρηματίες που ήδη ασχολούνται με τα θερμοκήπια για να επεκτείνουν την επένδυσή τους και όχι οι μικρομεσαίοι αγρότες. Άρα, πάλι κοροϊδία!

Έχουμε πρόγραμμα ανταλλαγής και αντιπαροχής αδρανών δημοσίων γαιών. Θα δοθούν στους νέους αγρότες; Θα δοθούν κίνητρα;

Ως προς τα κόκκινα δάνεια, από την κατάργηση της Αγροτικής Τράπεζας -από το ξεπούλημά της, το θυμόμαστε πώς μεθοδεύτηκε από τον κ. Στουρνάρα τότε- οι αγρότες ζητούν τη διαγραφή των κόκκινων δανείων και οι κυβερνήσεις όλες τους κοροϊδεύουν. Οι αγρότες και οι κτηνοτρόφοι ζητούν μέτρα για τη μείωση του κόστους παραγωγής, αφορολόγητο αγροτικό πετρέλαιο, μείωση της τιμής της κιλοβατώρας στη ΔΕΗ, αντιπλημμυρικά έργα θωράκισης της Θεσσαλίας.

Το ξέρετε ότι όσα εξήγγειλε ο κ. Μητσοτάκης πριν από μία εβδομάδα τα είχε ξαναεξαγγείλει μετά τον «Ιανό»; Πόσο θα πάει η κοροϊδία;

Εντατικοί έλεγχοι στα σύνορα, προκειμένου να αποφεύγονται φαινόμενα παράνομων ελληνοποιήσεων ζώων και προϊόντων, αλλά και παράνομη εισαγωγή ζώων και προϊόντων. Από εκεί ξεκίνησε και το φαινόμενο της πανώλης, από μη ελεγμένη εισαγωγή.

Άμεση εξόφληση των αγροτών τόσο στο φυτικό κεφάλαιο από τον ΕΛΓΑ, όσο και στο έγγειο κεφάλαιο από την κρατική αρωγή στους πληγέντες του «Ντάνιελ». Ούτε αυτό δεν έχετε κάνει έναν χρόνο μετά!

Άμεσες αποζημιώσεις στους κτηνοτρόφους που έχασαν τα ζώα τους από την πανώλη στο 100%. Ακόμα τους κοροϊδεύετε και ακόμα το παραπέμπετε!

Απαγόρευση νομοθετική της εγκατάστασης φωτοβολταϊκών σε αγροτικές εκτάσεις. Καταστρέφετε τη γεωργική παραγωγή και την υποκαθιστάτε με καλλιέργεια φωτοβολταϊκών, για να κάνουμε την Ελλάδα μπαταρία, όπως θέλει ο Πρωθυπουργός!

Κυρίες και κύριοι, με κοροϊδία και με ψέματα δεν χτίζεται ούτε φορολογική συνείδηση του πολίτη ούτε εμπιστοσύνη του πολίτη στην πολιτεία ούτε κοινωνική λειτουργία και ευημερία. Με κοροϊδία και ψέματα, απλώς χτίζεται το οικοδόμημα της παράτασης της διακυβέρνησής σας σε πολύ σαθρά θεμέλια, τα οποία θα καταρρεύσουν. Και αυτό είναι ορατό.

Η Πλεύση Ελευθερίας είναι και θα είναι εδώ για να μιλά γι’ αυτά που εσείς δεν θέλετε να ακούγονται. Είναι και θα είναι εδώ, για να φέρνει τη φωνή όλων των πολιτών και τους ίδιους τους πολίτες εδώ μέσα στη Βουλή και αυτό θα συνεχίσουμε να κάνουμε.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώνεται η συνεδρίαση με την τοποθέτηση του Υφυπουργού Οικονομίας και Οικονομικών κ. Χρίστου Δήμα.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κυρία Πρόεδρε.

Πριν από εκατόν ενενήντα οκτώ χρόνια, το 1836, στην εποχή του Όθωνα θεσμοθετήθηκε για πρώτη φορά η εισαγωγή του φόρου χαρτοσήμου. Εκείνη την εποχή είχε χαρακτηριστεί ως αναγκαιότητα και ως φορολογική δικαιοσύνη.

Ο νομικός Γεώργιος Κοφινάς ο οποίος υπηρέτησε στο Υπουργείο Οικονομικών ως στέλεχος, διευθυντής έμμεσων φόρων, γενικός γραμματέας, αλλά και Υπουργός Οικονομικών, στο βιβλίο του «Τα τέλη χαρτοσήμου» το 1906 αναφέρει «Ο Βαυαρός νομοθέτης διά του νόμου της 14ης Αυγούστου 1836 περί τελών χαρτοσήμου εισήγαγεν εν Ελλάδι το ενιαίον σύστημα των τελών χαρτοσήμου, ο δε νόμος εκείνος επέζησεν επί μακρά έτη έως το 1887, ως εν των επιτυχεστέρων μνημείων της βαυαρικής νομοθεσίας».

Στον νόμο «Περί χαρτοσήμου» του 1836 ορίζονταν μεταξύ άλλων τα εξής: «Γνωρίσαντες την ανάγκην να αυξήσωμεν τα εισοδήματα του κράτους, διά να απαντήσωμεν τα αναπόφευκτα έξοδά του, και επιθυμούντες ταυτοχρόνως να κατορθώσωμεν την όσον το δυνατόν ίσην διανομήν των φόρων, διά να μην επιβαρύνωνται μόναι αι κλάσεις των γεωργών και των ποιμένων, θέλοντες προσέτι να εμποδίσωμεν τας καταχρήσεις, τας οποίας απέφερεν η είσπραξις των μέχρι τούδε εν χρήσει δικαστικών, συμβολαιογραφικών, διοικητικών και των υποθηκών διατιμήσεων προς βλάβην του δημοσίου, και της δικαστικής υπηρεσίας…

Από της ημέρας της ενάρξεως του παρόντος νόμου, καταργούνται όλαι αι δικαστικαί, συμβολαιογραφικαί, διοικητικαί και των υποθηκών διατιμήσεις, και όλα τα άλλα δικαιώματα, τα οποία ελαμβάνοντο μέχρι τούδε διά καταχωρήσεις, εγγραφάς, επικυρώσεις εγγράφων και πράξεων προς όφελος του δημοσίου ταμείου, ή διαφορών υπαλλήλων και δημοσίων υπηρεσιών. Αντί των δικαιωμάτων τούτων εισάγεται εις γενικός φόρος υπό το όνομα χαρτόσημον».

Έναν αιώνα αργότερα επί κυβερνήσεως του Ελευθερίου Βενιζέλου ψηφίστηκε ο νόμος περί κώδικος των νόμων περί τελών χαρτοσήμου, ο οποίος παραμένει μέχρι και σήμερα ο παλαιότερος εν ισχύι φορολογικός νόμος.

Κυρίες και κύριοι Βουλευτές, με αυτό το νομοσχέδιο σήμερα καλούμαστε να αλλάξουμε τον νόμο του 1931. Το Υπουργείο Οικονομικών καλείται να αναμορφώσει την παλαιότερη φορολογική νομοθεσία του ελληνικού κράτους.

Όπως προκύπτει από τα ανωτέρω ιστορικά στοιχεία, η νομοθεσία περί τελών χαρτοσήμου και ο ισχύων κώδικας τελών χαρτοσήμου είναι ένας απαρχαιωμένος νόμος γραμμένος στην καθαρεύουσα που δεν συμβαδίζει με τις ανάγκες της κοινωνίας και της σημερινής οικονομικής πραγματικότητας. Η κατάργηση του τέλους χαρτοσήμου για πάνω από εξακόσιες συναλλαγές και η αντικατάστασή του από το ψηφιακό τέλος συναλλαγής είναι ένα σημαντικό νοικοκύρεμα. Στόχος του είναι να απαλλάξει τους πολίτες, τους επαγγελματίες, τις επιχειρήσεις, αλλά και την πολιτεία, από γραφειοκρατικές διαδικασίες που τους επιβάρυναν μέχρι σήμερα. Σκοπός είναι ο εκσυγχρονισμός του νομοθετικού πλαισίου επιβολής φόρου στις συναλλαγές, η απλοποίηση και ψηφιοποίηση της διαδικασίας, ο εξορθολογισμός της βάσης επιβολής του φόρου επί συναλλαγών, καθώς και η μείωση των διοικητικών βαρών. Συνιστά ένα ποιοτικό άλμα και αποδεικνύει την πρόθεση της Κυβέρνησης να βελτιώσει την καθημερινότητα των Ελλήνων στο πεδίο των συναλλαγών.

Το γεγονός ότι υπάρχουν δεκάδες διάσπαρτες διατάξεις που αναφέρονται στα τέλη χαρτοσήμου, ειδικά όσον αφορά σε διαδικασίες ή και σε υποκειμενικές και αντικειμενικές απαλλαγές από το χαρτόσημο δημιουργεί μεγάλα προβλήματα στην ορθή ερμηνεία και εφαρμογή των σχετικών φορολογικών διατάξεων τόσο στους φορολογούμενους, όσο και στη φορολογική διοίκηση. Σήμερα υπάρχει μόνο ένας αριθμός λογαριασμού εσόδων για όλες τις συναλλαγές που υπόκεινται σε χαρτόσημο, ανεξαρτήτως εάν τα εν λόγω έσοδα έχουν εισπραχθεί μέσω υποβολής δήλωσης από τους φορολογούμενους ή κατόπιν ελέγχου. Επομένως δεν υπάρχει ακριβής καταγραφή των πηγών των εσόδων ανά κατηγορία συναλλαγών, η δυνατότητα αξιολόγησης κόστους-οφέλους ανά πηγή εσόδου και σε ποιον βαθμό τα έσοδα προέρχονται βάσει δήλωσης ή βάσει ελέγχου, καθώς και τα ποσά που εκκρεμούν ενώπιον των διοικητικών δικαστηρίων.

Σήμερα, για την επιβολή τέλους χαρτοσήμου είναι αναγκαία η κατάρτιση εγγράφου ή η εγγραφή στα βιβλία της πράξης που υπόκειται σε τέλος χαρτοσήμου. Όμως, στο σύγχρονο επιχειρηματικό περιβάλλον, οι συμβάσεις δεν είναι μόνο έγγραφες.

Επίσης, αρχή που διέπει τη φορολογία χαρτοσήμου μέχρι και σήμερα είναι η αρχή της εδαφικότητας, δηλαδή η σύνταξη του εγγράφου πρέπει να λάβει χώρα στην Ελλάδα. Επιβάλλεται τέλος χαρτοσήμου και σε έγγραφα που καταρτίζονται στην αλλοδαπή, αλλά έχουν εκτελεστότητα στην Ελλάδα. Αυτό έχει οδηγήσει σε πολλές αμφισβητήσεις και εκκρεμείς δικαστικές αποφάσεις αναφορικά με τον τόπο κατάρτισης της σύμβασης, καθώς και τις προϋποθέσεις εκτελεστότητας αυτής.

Στη φορολογία χαρτοσήμου η επιβολή τέλους αφορά κατά βάση όλες τις συναλλαγές οι οποίες δεν εμπίπτουν σε άλλες φορολογίες, όπως ΦΠΑ, φόρο συγκέντρωσης κεφαλαίων, φόρο μεταβίβασης, φόρο δωρεών κ.λπ.. Με τον τρόπο αυτόν δημιουργούνται σοβαρές αμφιβολίες για το αντικείμενο της φορολόγησης.

Με το ψηφιακό τέλος συναλλαγής επιτυγχάνεται η δημιουργία ενός νέου νομοθετικού κειμένου, το οποίο είναι γραμμένο στη νεοελληνική γλώσσα και αντικατοπτρίζει τις εξελίξεις στη φορολογική νομοθεσία, συμβαδίζοντας με τους λοιπούς ισχύοντες νόμους και κώδικες.

Επίσης, πλέον θα έχουμε ενιαίο νομοθετικό κείμενο που θα ενοποιήσει όλες τις διατάξεις που αναφέρονται στο ψηφιακό τέλος συναλλαγής, ειδικά όσον αφορά σε διαδικασίες ή και σε υποκειμενικές και αντικειμενικές απαλλαγές από τον φόρο και με αυτόν τον τρόπο δεν θα δημιουργούνται προβλήματα στην ορθή ερμηνεία και εφαρμογή των σχετικών φορολογικών διατάξεων τόσο στους φορολογούμενους όσο και στη φορολογική διοίκηση. Θα υπάρχουν ακριβείς και σαφείς ορισμοί του αντικειμένου στο τέλος ψηφιακής συναλλαγής. Αυτό επιτυγχάνεται με την απαρίθμηση συγκεκριμένων συναλλαγών που θα ορίζονται στον νόμο, ο οποίος ορίζει ρητά για κάθε συναλλαγή το υποκείμενο και το αντικείμενο του φόρου. Με αυτόν τον τρόπο δεν θα υπάρχουν αμφιβολίες για το αντικείμενο της φορολόγησης.

Υπάρχει μετάβαση από έναν ευρύ ορισμό περί του αντικειμένου φορολογίας τελών χαρτοσήμου στη ρητή και σαφή πρόβλεψη συγκεκριμένων ρητά οριζόμενων συναλλαγών που ορίζονται στο νέο πλαίσιο φορολογίας του τέλους ψηφιακής συναλλαγής και μόνο αυτές. Έτσι θα επιτευχθεί η νομική βεβαιότητα και θα δημιουργηθεί ασφάλεια στις συναλλαγές και στο εν γένει επιχειρηματικό περιβάλλον. Επίσης, θα υπάρξει μια ακριβής καταγραφή των πηγών των εσόδων ανά κατηγορία συναλλαγών και επομένως η φορολογική αρχή θα μπορεί να αξιολογήσει το κόστος-όφελος ανά πηγή εσόδου.

Στη νέα φορολογία κάμπτεται η αρχή της τυπικότητας. Αυτό σημαίνει ότι για την επιβολή του ψηφιακού τέλους συναλλαγής δεν θα είναι αναγκαία η κατάρτιση εγγράφου ή η εγγραφή στα βιβλία της πράξης που υπόκειται σε τέλος χαρτοσήμου, αλλά αρκεί η κατάρτιση της πράξης με οποιονδήποτε τρόπο, δηλαδή και προφορικό ή ακόμα και ηλεκτρονικό. Αποσυνδέεται ο φόρος από τις έννοιες «έγγραφο» και «έγγραφη σύμβαση» και πλέον χρησιμοποιείται ο όρος «συναλλαγή».

Η διάκριση στη φορολόγηση μεταξύ άτυπων έγγραφων συμβάσεων δεν εξυπηρετεί πλέον κάποιον σκοπό στο σύγχρονο επιχειρηματικό περιβάλλον. Ο όρος «συναλλαγή» περιλαμβάνει όχι μόνο κάθε έγγραφη σύμβαση που συνάπτεται μεταξύ των υποκείμενων στον φόρο, αλλά ακόμα και ατύπως συναπτόμενες συμβάσεις.

Στις νέες διατάξεις αίρεται η αρχή της εδαφικότητας, καθώς το τέλος συναρτάται με τη φορολογική κατοικία στην Ελλάδα τού ενός τουλάχιστον συμβαλλόμενου. Το ψηφιακό τέλος συναλλαγής επιβάλλεται πλέον σε πράξεις και συναλλαγές στις οποίες τουλάχιστον το ένα μέρος είναι πρόσωπο με φορολογική κατοικία στην Ελλάδα.

Καθορίζεται ενιαίος χρόνος απόδοσης του τέλους. Εισάγεται ψηφιακή διαδικασία απόδοσης του τέλους. Με τον τρόπο αυτόν εξασφαλίζεται η ομαλή είσπραξη του φόρου, ενώ συγχρόνως διευκολύνεται η παρακολούθηση και ο έλεγχος είσπραξης των φορολογικών εσόδων. Έτσι επιτυγχάνεται ο εξορθολογισμός της βάσης επιβολής του φόρου επί των συναλλαγών και επέρχεται μείωση των διοικητικών βαρών. Τέλος, καθορίζεται ο υπόχρεος προς απόδοση, καθώς και ο βαρυνόμενος με τη δαπάνη του τέλους.

Το ψηφιακό τέλος συναλλαγών εναρμονίζεται πλήρως με τον στόχο δημιουργίας ενός φιλικού προς την επιχειρηματικότητα περιβάλλοντος και με την ανάγκη προσέλκυσης επενδύσεων. Αφήνουμε, λοιπόν, στο παρελθόν το παρωχημένο ισχύον πλαίσιο για το τέλος χαρτοσήμου και αξιοποιώντας τις νέες τεχνολογίες αντιμετωπίζουμε χρόνια ζητήματα που προκαλούσαν σύγχυση στους πολίτες και ασάφειες στην εφαρμογή της φορολογικής νομοθεσίας.

Θέλω ενδεικτικά να δώσω συγκεκριμένα παραδείγματα για τις καταργήσεις τέλους χαρτοσήμου σε κάποιες χαρακτηριστικές περιπτώσεις, για να είναι ακόμα πιο κατανοητό το εύρος των συναλλαγών που υπάρχει σήμερα στο τέλος χαρτοσήμου.

Καταργείται συνεπώς το τέλος χαρτοσήμου σε μια σειρά από σημαντικές συναλλαγές, όπως χρησιδάνεια, στα δάνεια επί ασφαλιστηρίων ζωής, στις ασφαλιστικές συναλλαγές, σε λοιπές συναλλαγές ασφαλιστικών εταιρειών, στη σύσταση και αύξηση κεφαλαίου μη κερδοσκοπικών νομικών προσώπων-οντοτήτων, στις ενέγγυες πιστώσεις τραπεζών υπέρ εισαγωγέων, σε συμβατικούς τόκους δανείων και πιστώσεων.

Επιπρόσθετα, καταργείται σε περισσότερες από εκατό συναλλαγές που αφορούν σε χαρτόσημα επί παραβόλων, όπως, παραδείγματος χάριν, για την έκδοση της άδειας θρησκευτικού αλλά και πολιτικού γάμου, για την έκδοση πράξης διαζυγίου, για την έκδοση οικοδομικών αδειών που το χαρτόσημο είναι 2%0 επί του προϋπολογισμού του έργου ή της αμοιβής των μηχανικών. Καταργείται για την άδεια ασκήσεως ελεύθερων επαγγελματιών, για την αναγγελία άσκησης επαγγέλματος κουρέα-κομμωτή, για τη δημοσίευση των ισολογισμών, για την έκδοση πιστοποιητικού ναυτικής εργασίας, τέλος καλλυντικών επί χονδρικής αξίας πωλήσεων 2%, για την άδεια λειτουργίας ιαματικών πηγών και πολλά άλλα.

Καταργείται επίσης σε εκατοντάδες συναλλαγές στις οποίες επιβαλλόταν τέλος χαρτοσήμου 2,4% ή 3,6% επί των κρατήσεων που αφορούν νομικά πρόσωπα δημοσίου δικαίου ή το δημόσιο, όπως υπέρ κρατήσεων υπέρ Εθνικού Οργανισμού Φαρμάκων, υπέρ του Ταμείου Χρηματοδότησης Δικαστικών Κτηρίων, υπέρ της Ανεξάρτητης Αρχής Δημοσίων Συμβάσεων και άλλα.

Για λόγους πλήρους νομικής ασφάλειας προβλέπεται ρητώς ότι δεν επιβάλλεται ψηφιακό τέλος συναλλαγής σε συμβάσεις, συναλλαγές και πράξεις που υπάγονται στο πεδίο εφαρμογής του Κώδικα Φόρου Προστιθέμενης Αξίας, του Κώδικα Φορολογίας κληρονομιών, δωρεών, γονικών παροχών και κερδών από τυχερά παίγνια, του φόρου μεταβίβασης ακινήτων, του φόρου συγκέντρωσης κεφαλαίου, του φόρου τραπεζικών εργασιών και του φόρου μεταβίβασης αυτοκινήτων.

Συνεπώς καταργούμε το χαρτόσημο για περισσότερες από εξακόσιες συναλλαγές με άμεσο όφελος για τους φορολογούμενους και με ξεκάθαρο πεδίο εφαρμογής μέσω ψηφιακής πλατφόρμας.

Παράλληλα, θεσπίζουμε νέα ηλεκτρονικά εργαλεία που διευκολύνουν το ελεγκτικό έργο της Ανεξάρτητης Αρχής Δημοσίων Εσόδων για τον περιορισμό της φοροδιαφυγής.

Το τέλος συναλλαγής για συναλλαγές μεταξύ ιδιωτών θα βεβαιώνεται αφού υποβληθεί ηλεκτρονική δήλωση μέσω της ψηφιακής πλατφόρμας και η δήλωση και απόδοσή του γίνεται μέχρι το τέλος του επόμενου μήνα από εκείνον της συναλλαγής. Εξαιρούνται οι περιπτώσεις όπου υπάρχει υποχρέωση παρακράτησης φόρου εισοδήματος. Η βεβαίωση και απόδοσή του γίνεται με βάση τις προθεσμίες των παρακρατούμενων φόρων. Στα μισθώματα η απόδοσή του γίνεται μέσω της υποβολής της δήλωσης φορολογίας εισοδήματος. Στην περίπτωση τρεχούμενου δοσοληπτικού λογαριασμού η δήλωση και η απόδοση γίνεται εντός του πρώτου μήνα του επόμενου φορολογικού έτους.

Για συναλλαγές με το δημόσιο το τέλος συναλλαγής καταβάλλεται ηλεκτρονικά πριν την κατάρτιση ή έκδοση της οικείας πράξης. Οι συντελεστές του ψηφιακού τέλους συναλλαγής για συναλλαγές μεταξύ ιδιωτών αποσαφηνίζονται και ορίζονται ως εξής: Είναι στο 3,6% στα μισθώματα ακινήτων, στα τιμολόγια είσπραξης αποζημιώσεων νόμιμων τόκων και τόκων υπερημερίας και στις συναλλαγές ή συμβάσεις μεταξύ φυσικών προσώπων που δεν ασκούν επιχειρηματική δραστηριότητα και προσώπων που ασκούν επιχειρηματική δραστηριότητα και συμβάλλονται για πράξεις που δεν αφορούν αυτήν, καθώς και στις περιπτώσεις που ο ένας συμβαλλόμενος είναι το δημόσιο, δήμος ή νομικό πρόσωπο δημοσίου δικαίου, στο 2,4% εφόσον όλοι οι συμβαλλόμενοι ή οι συναλλασσόμενοι ασκούν επιχειρηματική δραστηριότητα ή τουλάχιστον ένας έχει τη νομική μορφή ΑΕ, ΕΠΕ και ΙΚΕ, στο 1,2% εφόσον πρόκειται για καταβολή αμοιβής σε φυσικά πρόσωπα ή μέλη διοίκησης και για κατάθεση ή ανάληψη από χρηματικά διαθέσιμα νομικών προσώπων και οντοτήτων, στο 0,3% επί των προσκομιζόμενων επιταγών, τα πινάκια σε πιστωτικά ιδρύματα.

Με άλλες διατάξεις του σχεδίου νόμου, όπως έγινε αναφορά και πιο πριν, παραχωρείται η αποκλειστική χρήση, διαχείριση και εκμετάλλευση του Ολυμπιακού Κέντρου Γαλατσίου στον Δήμο Γαλατσίου για σαράντα χρόνια. Χαίρομαι γιατί είδα ότι πολλά από τα κόμματα της Αντιπολίτευσης αναγνωρίζουν την ανάγκη να αξιοποιηθούν από την τοπική αυτοδιοίκηση, υπό αυστηρούς όρους βέβαια, τα ολυμπιακά ακίνητα. Στην προκειμένη περίπτωση αντί για αντάλλαγμα ο Δήμος Γαλατσίου υποχρεούται να αποκαθιστά τις ζημιές της στέγης των κτηρίων της εγκατάστασης, αναλαμβάνει την υποχρέωση ενεργειακής αναβάθμισης των κτηρίων της εγκατάστασης σε βαθμό που να καταστεί σταδιακά ενεργειακά αυτόνομη και να ενημερώνει το Υπουργείο Εθνικής Οικονομίας και Οικονομικών, αλλά και την Εταιρεία Ακινήτων του Δημοσίου για την εξέλιξη της αξιοποίησης των εγκαταστάσεων και την πορεία των υποχρεώσεών του.

Στο τέλος της παραχώρησης προφανώς ο Δήμος Γαλατσίου θα επιστρέψει τα ακίνητα με τις βελτιώσεις τις οποίες θα έχει επιφέρει, οι οποίες παραμένουν προς όφελος του δημοσίου, χωρίς ο Δήμος Γαλατσίου να δικαιούται αποζημίωση για αυτές.

Στο άρθρο 35 περιγράφονται οι προϋποθέσεις για την απαλλαγή από τον ΕΝΦΙΑ σε πληγείσες από φυσικά φαινόμενα περιοχές και η παράταση της κατάστασης έκτακτης ανάγκης.

Στο άρθρο 37 έχουμε αύξηση ορίου λιανικής τιμής προ φόρων αυτοκινήτων οχημάτων που παραχωρούνται προς χρήση από επιχειρήσεις. Το ανώτατο ύψος της λιανικής τιμής πώλησης προ φόρων ενός επιβατηγού αυτοκινήτου, που παραχωρείται από την επιχείρηση για επαγγελματική χρήση και δεν θεωρείται εισόδημα, αυξάνεται από τις 17 χιλιάδες ευρώ στις 20 χιλιάδες ευρώ, αντικατοπτρίζοντας με αυτόν τον τρόπο τη διαχρονική αύξηση των τιμών των εν λόγω οχημάτων.

Στο άρθρο 38 έχουμε την έκπτωση δωρεών προς το δημόσιο από τα ακαθάριστα έσοδα των νομικών προσώπων και των νομικών οντοτήτων. Με την προτεινόμενη διάταξη προστίθεται στις δαπάνες που εκπίπτουν από το εισόδημα για τον προσδιορισμό του φόρου εισοδήματος από επιχειρηματική δραστηριότητα και οι δωρεές σε χρήμα ή σε είδος που γίνονται προς το ελληνικό δημόσιο. Με τη διάταξη αυτή δίνεται ένα επιπλέον σημαντικό κίνητρο προς τις επιχειρήσεις να προβαίνουν σε δωρεές προς το ελληνικό δημόσιο, καθώς πλέον θα θεωρούνται δαπάνες και θα εκπίπτουν από το εισόδημά τους. Μάλιστα το κίνητρο αυτό παρέχεται αναδρομικά από το φορολογικό έτος 2018, ώστε να καλύπτει όλες τις υποθέσεις δωρεών προς το ελληνικό δημόσιο, οι οποίες δεν έχουν παραγραφεί. Στόχος μας επομένως είναι η αύξηση των δωρεών προς το ελληνικό δημόσιο, οι οποίες θα συμβάλουν στη βελτίωση των υποδομών τους και των παρεχόμενων υπηρεσιών προς τους πολίτες.

Στο άρθρο 39 έχουμε την απαλλαγή του ειδικού φόρου κατανάλωσης γεωργικού πετρελαίου εσωτερικής καύσης. Προτείνεται η τροποποίηση του άρθρου 78 του Εθνικού Τελωνειακού Κώδικα, με την οποία καθορίζεται για το πετρέλαιο εσωτερικής καύσης κινητήρων, που χρησιμοποιείται αποκλειστικά στη γεωργία, από το έτος 2025 και εφεξής μηδενικός συντελεστής ειδικού φόρου κατανάλωσης ανά χιλιόλιτρο. Ο ειδικός φόρος κατανάλωσης καταβάλλεται κατά την κατανάλωση του ως άνω προϊόντος και επιστρέφεται σύμφωνα με κοινή υπουργική απόφαση του Υπουργείου Εθνικής Οικονομίας και Οικονομικών και του Υπουργείου Αγροτικής Ανάπτυξης. Το ποσό επιστροφής του ειδικού φόρου κατανάλωσης είναι ανεκχώρητο και ακατάσχετο, προκειμένου να εξασφαλιστεί ότι και στην πράξη θα διατεθεί σε αυτούς στους οποίους χορηγήθηκε και το έχουν ανάγκη.

Κλείνοντας, θέλω να απαντήσω σε κάποια σχόλια:

Πρώτον, για το άρθρο 8, αγαπητέ κύριε συνάδελφε, το είπα και στις επιτροπές, το είπα στην πρώτη επιτροπή, απλώς επειδή το επαναλάβατε -μπορεί να μην με ακούσατε- να πω ότι τα ομολογιακά δάνεια δεν υπόκεινται σε ψηφιακό τέλος συναλλαγής, είναι κανονικά στο νομοσχέδιο. Στη δημόσια διαβούλευση πράγματι ήταν μέσα, αλλά μετά τη δημόσια διαβούλευση έχει αφαιρεθεί. Το είχα πει και στις πρώτες επιτροπές. Το λέω απλώς επειδή το έχετε επαναλάβει αρκετές φορές.

Στο άρθρο 20 για τα σωματεία έχουμε απαλείψει την λέξη «επαγγελματική» και θέλω για μία ακόμη φορά να τονίσω πως οι διατάξεις, οι οποίες έχουν δώσει τη δυνατότητα σε σωματεία να μην πληρώνουν τέλος χαρτοσήμου τόσα χρόνια, παραμένουν κανονικότατα ενεργές.

Για το άρθρο 36 για την απαλλαγή του ΕΝΦΙΑ, για το εάν καλύπτουμε τα ιδιωτικά πανεπιστήμια, το απάντησα και χθες: Όχι. Είναι σαφές νομίζω ότι παραπέμπουμε ξεκάθαρα στην παράγραφο 4 στο άρθρο 10 στο π.δ.85/2022 για το ποιους αφορά.

Στο ερώτημα για το πρόδηλο σφάλμα στην τροπολογία 229/53 να πω ότι το πρόδηλο σφάλμα νοείται με βάση την αιτιολογική έκθεση του άρθρου 30 του ν.4701/ 2020. Άρα και αυτά είναι ορισμοί οι οποίοι είναι γνωστοί.

Κλείνοντας, θέλω να απαντήσω σε ένα ερώτημα το οποίο ακούστηκε και αν είμαστε τελικά σε αγοραστική δύναμη σε χειρότερο επίπεδο ακόμα και από τη Βουλγαρία.

Ας δούμε τρία στοιχεία που αποδεικνύουν ακριβώς το αντίθετο:

Πρώτον, κατώτατος μισθός. Η Ελλάδα είναι στην ενδέκατη θέση ανάμεσα σε είκοσι δύο χώρες της Ευρωπαϊκής Ένωσης που έχουν θεσμοθετημένο κατώτατο μισθό.

Σε αυτό θέλω λίγο να σταθώ λέγοντας πως το 2019 όταν αναλάβαμε τη διακυβέρνηση του τόπου ο κατώτατος μισθός ήταν στα 650 ευρώ. Σήμερα έχει φτάσει ήδη στα 830 ευρώ και μέχρι το τέλος της θητείας μας έχουμε δεσμευτεί ότι θα φτάσει στα 950 ευρώ. Προφανώς θέλουμε να δούμε πώς μπορούμε να αυξήσουμε το διαθέσιμο εισόδημα των πολιτών, αλλά με τα 830 ευρώ από τις είκοσι δύο χώρες της Ευρωπαϊκής Ένωσης που έχουν θεσμοθετήσει τον κατώτατο μισθό είμαστε στην ενδέκατη θέση.

Δεύτερον, πραγματική ατομική κατανάλωση κατά κεφαλήν: Με βάση τα επίσημα στοιχεία η Ελλάδα είναι στην εικοστή πρώτη θέση, πάνω δηλαδή, εκτός από τη Βουλγαρία, και άλλα έξι κράτη-μέλη της Ευρωπαϊκής Ένωσης. Γιατί αυτός ο δείκτης είναι ο πιο αξιόπιστος; Διότι ο δείκτης αυτός περιλαμβάνει όλα τα αγαθά και τις υπηρεσίες που κατά κανόνα καταναλώνουν τα νοικοκυριά και στην πραγματικότητα είναι ο δείκτης ευημερίας τους. Με βάση τον δείκτη ευημερίας η Ελλάδα είναι στο 79% του μέσου όρου της Ευρωπαϊκής Ένωσης. Προφανώς όλοι συμφωνούμε ότι έχουμε πολύ δρόμο να διανύσουμε μέχρι να φτάσουμε στο επιθυμητό σημείο.

Τρίτον, η χώρα μας βρίσκεται σταθερά στις πρώτες θέσεις του ρυθμού αύξησης του πραγματικού κατά κεφαλήν ΑΕΠ. Πέρυσι, για παράδειγμα, η Ελλάδα ήταν δεύτερη στη σειρά κατάταξης, με ρυθμό ανάπτυξης του κατά κεφαλήν ΑΕΠ 2,5% ανάμεσα στις είκοσι επτά χώρες της Ευρωπαϊκής Ένωσης, τη στιγμή που η Ευρώπη έχει μηδενικό ρυθμό αύξησης.

Το τελευταίο πράγμα που θα κάνει αυτή η Κυβέρνηση είναι να πανηγυρίσει. Είναι δεδομένο ότι έχουμε πολύ δρόμο, όπως είπα και πιο πριν, να διανύσουμε, ούτως ώστε να φτάσουμε τον ευρωπαϊκό μέσο όρο σε επίπεδο εισοδημάτων. Δεν πανηγυρίζουμε, έχουμε πολλή δουλειά να κάνουμε, αλλά δεν μπορούμε να διαστρεβλώνουμε την πραγματικότητα.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ανακοινώνεται στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της από 24 Μαΐου 2024 Συμφωνίας Τροποποίησης της από 2 Φεβρουαρίου 2018 "Σύμβασης Παραχώρησης αναφορικά με τη χρήση και την εκμετάλλευση ορισμένων χώρων και περιουσιακών στοιχείων εντός του Λιμένος Θεσσαλονίκης μεταξύ του ελληνικού δημοσίου και της "Οργανισμός Λιμένος Θεσσαλονίκης ΑΕ"».

Κυρίες και κύριοι συνάδελφοι κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Εθνικής Οικονομίας και Οικονομικών: «Ψηφιακό τέλος συναλλαγής και άλλες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά.

Επισημαίνουμε ότι η ψηφοφορία περιλαμβάνει την αρχή του νομοσχεδίου, σαράντα οκτώ άρθρα, δύο τροπολογίες, το ακροτελεύτιο άρθρο, καθώς και το σύνολό του.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 397-414

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Μετά την ολοκλήρωση της ψηφοφορίας, το σχέδιο νόμου του Υπουργείου Εθνικής Οικονομίας και Οικονομικών: «Ψηφιακό τέλος συναλλαγής και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 415α)

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Η εξουσιοδότηση παρεσχέθη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 19.32΄ λύεται η συνεδρίαση για αύριο, ημέρα Παρασκευή 13 Σεπτεμβρίου 2024 και ώρα 9.00΄, με αντικείμενο εργασιών του Σώματος: α) επετειακές αναφορές από τον Προεδρεύοντα της συνεδρίασης, πρώτον, για την Ημέρα Εθνικής Μνήμης της Γενοκτονίας των Ελλήνων της Μικράς Ασίας και τήρηση ενός λεπτού σιγής και, δεύτερον, για τη Διεθνή Ημέρα Δημοκρατίας και β) κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**